
Gordon Carfax scoase un geamăt. 

Stătea în pat, în capul oaselor, întinzînd mîna după Frances. 

Prin storuri, pătrundeau razele palide ale răsăritului, şi îşi dădu seama 
că Frances plecase, în primele ore ale dimineţii. 

În vecinătate nu erau păsări de curte, ci doar cîini care lătrau, dar în 
acel moment era sigur că auzise, foarte slab, un cîntat de cocoş. Citise prea 
mult, îşi spuse el mai tîrziu. Despre fantoma lui Hamlet şi aşa mai departe. 
Dar explicația lui nu era îndeajuns de solidă pentru a îndepărta realitatea 
dură a rațiunii. Frances se vise din întunericul nopţii, care păruse să se 
încolăcească în jurul ei, aranjîndu-se la locul său, precum ectoplasma. Încet, 
fără nici un sunet, ea începuse să plutească spre el, cu braţele întinse. Nu 
avea nici o cicatrice, exact aşa cum şi-o amintea dinainte de accident. 
Zimbea, dar în spatele zîmbetului se ghicea durerea şi mînia. 

— Frances? spuse el. Dacă aş fi ştiut... 

Apoi 1 se păruse că aude acel cîntat de cocoş, şi Frances, tot un produs 
al imaginaţiei sale, se evaporase. Nu numai că dispăruse, ci păruse să se 
evapore, dezintegrîndu-se în nişte vălătuci mici, cenușii. 

Se întinse pe spate, oftînd, şi trase adînc aer în piept, revenind astfel la 
realitate. Dar oare visele nu fac parte din realitate? 

Şi nu sunt visele singurul mod prin care morții se pot întoarce? 

Raymond Western spusese că nu aşa stăteau lucrurile. Nu, adevărul 
acesta era, Western nu afirmase niciodată că morții se pot întoarce. El 
susținuse numai că puteau fi găsiţi şi că puteau vorbi cu cei vii. Western îşi 
putea dovedi afirmaţiile cu ajutorul lui MEDIUM, care se afla în locuința 
lui din Los Angeles, metalic şi producînd un zumzet continuu. 

Carfax nu era singurul care îi visa pe cei morți. Toţi oamenii aveau 
astfel de vise. Visele erau zbuciumate, sau senine, sau înfricoşătoare, după 
cum viaţa reală a oamenilor era zbuciumată, senină sau înfricoşătoare. 

Nu era aproape nici o îndoială că MEDIUM putea fi folosit pentru a 
comunica cu ceva sau cineva. lar multă lume accepta afirmația lui Western, 
cum că acele entităţi erau fiinţe umane, moarte. 

Gordon Carfax avea o altă explicaţie, şi acest lucru dusese la un 
scandal imens. Uneori îşi dorea să-şi fi ținut gura. 

Acum se afla în centrul atenției întregii lumi şi era foarte posibil să fie 
implicat într-o crimă. Mai exact, în efectele exterioare ale acesteia. 


Închise ochii, sperînd să poată adormi la loc. Spera de asemenea, ca, 
dacă reuşea să adoarmă, să nu viseze nimic. Sau, dacă visa, să viseze ceva 
frumos. Crezuse că o iubise pe Frances, dar cînd îi apăruse în vis, îl 
înspăimîntase. 


2 


„UN PROFESOR SPUNE CĂ FANTOMELE SUNT DE FAPT 
MONȘTRI PRECUM IN FILMELE SF” 


Carfax se forţă să citească articolul de sub titlu. Scîrbit, aruncă ziarul 
pe podea, lîngă altele aflate acolo. Era sătul de prostiile din National 
Questioner. 

Totuşi, se gîndi el, luînd New York Times din teancul de ziare de pe 
masa aflată lîngă scaunul său, articolul era corect, în esenţă. 

Pe prima pagină a ziarului se vorbea despre el. Chiar şi articolul 
favorabil lui, din New York Times, era plasat pe prima pagină. În perioada 
dinaintea MEDIUM-ului, numele lui ar fi apărut — dacă ar fi apărut — în 
vreun colț undeva, printre numeroasele sale pagini. 

„Nu poate fi negat faptul că primim mesaje din altă lume, din alt 
univers, de fapt”, a spus Gordon Carfax, profesor de istorie medievală la 
Universitatea Traybell, Busiris, Illinois. „Nu trebuie, totuşi, să apelăm 
neapărat la supranatural, pentru explicarea acestui lucru. Folosind briciul lui 
Occam...” 

Ziarul National Questioner explicase ce era „briciul lui Occam”. 
Redactorii se gîndiseră, pe bună dreptate, că majoritatea cititorilor săi aveau 
să creadă, dacă aveau să creadă ceva în această privință, că „briciul lui 
Occam” era un soi de instrument de bărbierit. 

Cei de la New York Times nu se obosiseră să explice termenul, 
lăsîndu-i pe cititori să-şi consulte dicționarele, dacă aveau nevoie. 

Cu toate acestea, şi New York Times catalogase teoria lui drept 
„ştiințifico-fantastică”. 

Carfax era extrem de enervat de acest lucru, dar era nevoit să 
recunoască că acel cuvînt era aproape imposibil de evitat; reprezenta o 
tentaţie prea mare pentru ziarişti. În momentul în care făceai referire la „a 
cincea dimensiune” — denumită, într-un mod mai familiar, „a patra”, de 
către National Questioner — invocai de fapt ştiințifico-fantasticul. Şi dacă, în 
continuare, vorbeai despre „universuri simetrice”, de „lumi perpendiculare 
faţă de a noastră” şi de „entități extraterestre cu posibile intenții 
amenințătoare la adresa planetei noastre”, puteai fi sigur că ziariştii vor face 
referire la literatura ştiințifico-fantastică. Puteai, de asemenea, să fii sigur că 
adversarii tăi vor avea un serios motiv de zeflemea. 


Însă chiar şi revista Time renunţase la politica sa aproape permanentă 
de sacrificare a adevărului de dragul sarcasmului acid. După o serie de 
articole menite să desfunţeze MEDIUM şi pe Western, Time admisese că 
Western ar putea avea dreptate. La scurt timp după aceea, Carfax îşi 
enunțase teoria. Dornică de a găsi o altă explicație în afara celei 
supranaturale, revista Time îl sprijinise atunci pe Carfax, atacîndu-l, din 
nou, pe Western. În teza sa, Carfax afirmase că teoria lui se datorează în 
bună măsură literaturii SF, dar nu mai mult decît datorau acestei literaturi 
călătoria în spațiu sau televiziunea. La originea acestora se aflaseră oameni, 
nu cărți sau reviste. Carfax susținea ideea ca oamenii de ştiinţă să analizeze 
toate teoriile, pentru a da o explicație în privinţa entităților contactate de 
MEDIUM. Prima teorie ce urma să fie dezvoltată avea să fie şi cea mai 
simplă. Ea susținea, conform lui Carfax, că „spiritele” erau de fapt nişte 
entități ne-umane, dintr-un univers care ocupă acelaşi spaţiu ca al nostru, 
dar care este „perpendicular” pe al nostru. lar aceste entităţi, nu se ştie din 
ce motiv, pretindeau că sunt fiinţe umane, moarte. 

Western, în cadrul mai multor interviuri acordate presei, întrebase cum 
reuşiseră acele entităţi să obțină asemenea cunoştinţe corecte şi detaliate 
despre oamenii a căror identitate se presupunea că o foloseau. 

Carfax, tot prin intermediul presei, răspunsese că entitățile au de mult 
mijloacele de a ne ţine sub observație. Ele nu fuseseră capabile să comunice 
cu noi, pînă ca MEDIUM să deschidă acest canal de comunicare. Sau este 
posibil ca ei să fi putut comunica cu noi în orice moment, dar să fi preferat, 
dintr-un motiv oarecare, să facem noi primul pas. 

Carfax lăsă jos New York Times şi desfăcu ziarul local de dimineaţă, 
Busiris Journal-Star. Conţinea un articol care rezuma, pentru a nu ştiu cîta 
oară, prelegerea lui şi tărăboiul care a urmat. De fapt, tărăboiul consta dintr- 
o încăierare între şase inşi, imediat după ce un bărbat a fost doborit de 
lovitura dată cu o poşetă uriaşă, şi foarte grea, de către o femeie. 

Totul a început în timp ce Carfax îşi ținea prelegerea finală în cadrul 
seriei de prelegeri comemorative în onoarea Robertei J. Blue. Se stabilise ca 
prelegerea finală să fie ținută de un membru al catedrei Universității 
Traybell. În plus, vorbitorul trebuia să se refere la un subiect din afara 
specialităţii sale. 

Carfax se oferise voluntar să țină discursul. Se folosise, de fapt, de 
relațiile pe care le avea la decanul catedrei de pedagogie, partenerul său 
pentru partidele de pocher de miercuri seara, pentru a obţine acest lucru. În 


alte împrejurări, ar fi evitat această sarcină, ca pe ceva neplăcut, mai ales că 
era programată pentru seara de joi iar în lunea următoare începeau 
examenele de licenţă. 

Credea însă cu tărie că trebuia să existe o explicație mai simplă şi mai 
ştiinţifică pentru cele descoperite de Western. Astfel că anunţase presa, atît 
ziarele cît şi televiziunile, de prelegerea pe care avea să o țină. Se aşteptase 
să aibă parte doar de publicitate locală, dar directorul unui post de 
televiziune anunţase ziarul Chicago Tribune. Cînd a intrat în amfiteatru, 
Carfax nu a găsit cei cincizeci de studenţi şi profesori la care se aştepta, ci 
cinci sute de persoane din universitate şi din afara acesteia. Mai mult, erau 
prezenți patru ziarişti din Chicago şi o echipă de reporteri de la un post de 
televiziune din Chicago. Reporterul de la Chicago Tribune descoperise 
faptul că Western şi Carfax erau veri primari, iar presa avea să exploateze 
acest aspect. Nu avea nici o relevanţă pentru problema dezbătută, dar 
ziariştii băteau monedă pe faptul că disputa era şi o ceartă de familie. 

Carfax s-a chinuit degeaba să le explice că nu îşi cunoscuse niciodată 
personal vărul. 

Discursul său a fost adesea punctat, şi din punctul lui de vedere, stricat, 
atît de urale, cît şi de huiduieli. După aceea, a răspuns întrebărilor venite din 
public. 

Doamna Knowlton, înaltă, costelivă, între două vîrste, posesoare a unei 
voci foarte puternice şi autoritare, a fost prima şi ultima care a întrebat ceva. 
Era sora directorului ziarului local, şi îşi pierduse recent soțul, fiica şi 
nepotul într-un accident cu barca. Se încăpăţina cu disperare să creadă că 
erau încă vii şi că le putea vorbi. Nu era totuşi, o isterică, iar întrebările ei 
erau inteligente. 

— Faceţi tot timpul referire la teoria lui Western, spuse ea, după ce 
Carfax încercase să-i dea nişte răspunsuri satisfăcătoare. Dar nu este doar o 
teorie! Este un fapt real! MEDIUM funcționează exact aşa cum spune 
domnul Western, şi unele din cele mai strălucite minţi din Statele Unite sunt 
de acord cu el, deşi erau pregătiți să-l catalogheze drept un şarlatan cînd şi- 
au început ancheta! 

— Profesore Carfax, pînă la urmă cine e şarlatanul? Dumneata sau 
domnul Western? Ne spui că oamenii de ştiinţă ar trebui să folosească 
„briciul lui Occam”! Eu zic că e timpul să-l foloseşti chiar dumneata! 

— Taie-ţi beregata cu el! urlă un student corpolent şi păros. 


Se uita la Carfax, astfel că acesta a presupus că sfatul îi era adresat lui, 
nu doamnei Knowlton. 

Vocea doamnei Knowlton se auzi puternică şi limpede, acoperind 
vacarmul. 

— Domnule profesor Carfax, dumneata spui că noi cei care credem în 
teoriile lui Western, o facem doar din motive emoționale! Spui că suntem 
influenţaţi de factori pur subiectivi! Ei bine, domnule profesor Carfax, 
dumneata de ce te implici emoţional atît de tare, de ce negi părerile noastre 
de o manieră atît de subiectivă, cînd toate dovezile sunt de partea noastră? 
Oare subiectivismul acesta orb, de care vorbeşti dumneata, nu este de fapt 
numai al dumitale? 

Carfax se enervase atunci, probabil, nu, fără îndoială din cauză că 
acuzaţia ei avea o bază solidă. El nu era obiectiv pe de-a-ntregul, teoria lui 
izvora dintr-o bănuială. Era adevărat că adesea, bănuielile dau naştere la 
ipoteze ce mai tîrziu se dovedesc a fi teorii excelente şi adesea sunt 
dovedite. Dar el nu putea afirma acest lucru în public. 

De fapt, nu a reuşit să spună nimic. Un bărbat s-a ridicat în picioare şi 
a strigat: 

— Carfax ne urăşte! Vrea să nege cel mai important lucru de la creația 
omului încoace! 

Individul cita celebra frază a lui Western. Carfax era gata să-i 
răspundă, dar bărbatul fu doboriît de o poşetă grea de cinci kilograme (un 
reporter a luat-o şi a cîntărit-o, înainte de a o returna proprietarei, imediat 
după ce a fost dată afară). 

Chiar şi după sosirea poliției, a durat puţin pînă ce scandalul a fost 
stins. Însă valurile făcute de acel incident nu s-au oprit acolo, Carfax 
devenind o persoană publică, cunoscută pe plan național şi primind, drept 
urmare, numeroase telefoane din întreaga ţară. Cele două care îi provocau 
cele mai mari griji în acel moment, fuseseră date din Los Angeles. 

Unul dintre ele era de la Raymond Western, care îl invitase să vină în 
California, în vederea unei şedinţe gratuite cu MEDIUM. 

Celălalt era de la Patricia Carfax. Ea era fuca lui Rufton Carfax, care 
era unchiul lui Western şi Gordon Carfax. 

Domnişoara Carfax îi vorbise pe un ton aproape isteric, dar în mod 
evident, fusese sinceră. Ea era încredințată că Western îi ucisese tatăl pentru 
a-i putea fura proiectul de construcție al lui MEDIUM. 


Gordon Carfax stătea aşezat într-un fotoliu, pe veranda lui însorită, 
împrejmuită cu sticlă, şi sorbea din ceaşca de cafea. Era delicioasă, un 
amestec de şase cafele speciale, de provenienţă sud-americană, pe care şi-l 
prepara o dată la două săptămîni. Urmărea cu privirea micile pitulici care 
intrau şi 1eşeau prin intrarea mică, rotundă a căsuţei din lemn, atîrnată de 
creanga unui sicomor masiv, aflat în grădina lui. Îi făcea plăcere să 
privească la pasărea cardinal de un roşu superb, ce stătea pe covata păsărilor 
de Işîngă dud. 

Casa era confortabilă şi odihnitoare, deşi, adesea, se simţea singur în 
ea. Se afla în circumscripția Knollwoods, ocupată de clasa de mijloc, chiar 
la marginea orășelului Busiris, un orăşel de mărime medie, din centrul 
statului Illinois. Carfax o cumpărase la puţin timp după ce fusese angajat de 
Universitatea Traybell. Trebuise să facă ceva reparaţii şi să se ocupe foarte 
mult de decorarea interioară. Cînd se căsătorise cu Frances, terminase 
reparațiile, dar nu reuşise să încheie aranjamentele interioare. Ea renunțase 
bucuroasă la postul de secretară a decanului de la Universitatea Traybell, şi 
să se ocupe de aranjarea casei, după excelentele ei gusturi. lar apoi, cînd 
aproape că terminase decorarea şi îşi căuta o altă activitate, a murit. În acea 
seară de vară, scăldată în razele amurgului, Gordon Carfax făcuse remarca 
că nu mai avea țigări. Frances se abţinuse de la răspunsul ei obişnuit, anume 
că ar prefera ca el să se lase de fumat. În loc de aceasta, s-a oferit să se ducă 
cu maşina la magazin, să-i ia țigări. Acolo avea de gînd să se oprească şi la 
librărie şi să-şi ia o carte polițistă. Acest lucru îl iritase, deoarece casa era 
plină de cărți, de la cei mai mari clasici pînă la cărțile polițiste cele mai 
„uşoare”. Trebuia să fi fost cel puţin douăzeci din cele din urmă pe care ea 
nu le citise încă. 

El a spus ceva în această privinţă, iar ea i-a răspuns că nu avea chef de 
ele. Apoi îl întrebase dacă nu ar vrea să o însoţească, spunîndu-i că le-ar 
face bine amîndurora dacă el şi-ar mai scoate nasul din cărți. Puțin 
îmbufnat, poate din cauză că se simţea vinovat, el răspunsese că putea 
folosi acea carte pentru ora de istorie engleză medievală, din ziua 
următoare. lar dacă ea insinua din nou că el nu vorbea cu ea destul, ea 
trebuia să-şi aducă aminte că în seara precedentă o scosese în oraş, la un 
spectacol şi la cîteva pahare de băutură la Golden Boars Head. 


Frances trîntise uşa îndeajuns de tare încît să-l facă să tresară. Era 
supărată, şi pe bună dreptate, şi-a spus el mai tîrziu, din moment ce în 
timpul filmului nu vorbiseră, iar în bar li se alăturase directorul secției de 
limba engleză, şi soția acestuia, astfel că nu schimbaseră decît cîteva 
cuvinte între ei. 

A murit la cîteva minute după ce a plecat. Un bătrîn a trecut cu maşina 
lui masivă, cu cincizeci de kilometri pe oră, fără a opri la stop, într-o zonă 
în care viteza maximă admisă era de treizeci de kilometri pe oră, şi a izbit în 
plin portiera maşinii ei nemțeşti, lovind-o şi pe ea. 

Frances a murit. Domnul Lincks, un cetăţean foarte respectat şi foarte 
bogat, a petrecut noaptea în spital, pentru a fi ţinut sub observaţie. Nu s-a 
ales decît cu o tăietură la cap şi cu o amendă, pentru că nu oprise la stop. 
Lincks a susținut că un tufiş l-a împiedicat să vadă indicatorul. 

Era adevărat că oficialitățile oraşului nu avuseseră grijă să taie tufişul 
şi că, pentru un străin, indicatorul putea trece neobservat. Cu toate acestea, 
Carfax putea dovedi că bătrînul parcursese de multe ori acel traseu. 
Singurul martor era un tînăr de şaptesprezece ani, care s-a dovedit că era 
beat şi conducea cu permisul suspendat. Şi fusese de două ori acuzat, nu şi 
condamnat însă, pentru furt de maşini. Ultima maşină pe care se spunea că 
ar fi furat-o provenea de la unul din parcurile de maşini ale domnului 
Lincks. Amenda pentru faptul că nu oprise la stop, venise ca rezultat al 
propriei lui mărturii, dată imediat după apariția poliției. Afirmația că Lincks 
se deplasa cu cincizeci de kilometri la oră, se baza pe mărturia puştiului, şi 
nimic din ce spunea acesta nu avea şansa de a fi crezut. 

Cu două săptămîni înainte, domnul Lincks se dusese cu avionul la Los 
Angeles şi plătise pentru o şedinţă de trei ore cu MEDIUM. La întoarcerea 
în Busiris, i se luase un interviu de către doamna Knowlton, de la Journal- 
Star. În articolul ei era citată în întregime impresia extrem de favorabilă a 
domnului Lincks, în privința lui Western şi a MEDIUM-ului. Domnul 
Lincks vorbise, într-adevăr, cu regretata sa soție, iar acum aştepta să o 
întîlnească în „marele necunoscut de dincolo”. Nu a dat decît vagi detalii 
despre descrierea pe care a făcut-o ea vieţii de apoi. Fusese în primul rînd 
preocupat să afle dacă era fericită şi să o asigure că el nu avea să fie fericit 
decît după ce avea să o întîlnească pe ea şi pe Dumnezeu. El petrecuse de 
asemenea, mult timp (la preţul de 5000 de dolari pe jumătatea de oră) 
spunîndu-i că agenția de vînzare de automobile mergea foarte bine, ca şi 
investițiile lui. De fapt nu a discutat cu ea, ca timp efectiv, decît treizeci de 


minute. Durase două ore să o localizeze şi o jumătate de oră pentru a-i 
stabili identitatea, deşi el fusese sigur din primul moment de contact, că era 
soția lui. Autorităţile impuseseră acea jumătate de oră alocată stabilirii 
identităţii, pentru şedinţele ce nu erau gratuite. Chiar şi morţii sunt afectați 
de implicarea exagerată a guvernului, spunea domnul Lincks. 

Dar, în ciuda controlului sever exercitat de guvernul federal asupra 
liberei inițiative, MEDIUM, în mod cert, „demonstra cît de mult greşeau 
acei atei, fără nici un dumnezeu, care îl numeau pe domnul Western escroc 
şi venea în sprijinul ideii de veşnicie şi adevăr a Cărţii Sfinte”. 

Domnul Lincks omisese faptul că majoritatea sectelor creştine 
negaseră că posibilitatea ca MEDIUM să intre în contact cu cei morți fusese 
dovedită. Carfax, după citirea articolului, se repezise, cuprins de furie, la 
telefon. Îl sunase pe domnul Lincks în biroul său principal, de pe parcul 
numărul A-l al Agenţiei de automobile cu vînzare pe credit, a lui Robert 
Lincks, îi spusese cine era, şi apoi îl întrebase: 

— De ce n-ai vorbit cu soția mea, să-i ceri iertare pentru că ai lovit-o 
cu maşina? 

Lincks se bîlbiise şi apoi spusese: 

— Dacă ar fi condus o maşină americană, în locul acelei cutii de 
conserve, ar fi fost în viaţă acum! 

După care închisese. 

Lui Carfax îi era ruşine, deşi nu ştia de ce. Acum, bîndu-şi cafeaua şi 
privind păsările, se gîndea la Frances. Poate ruşinea se datora ideii, care nu- 
1 dădea pace, că dacă ar fi mers cu ea, ar fi salvat-o. Ar fi insistat să-l lase să 
mai termine un capitol înainte de plecare, şi astfel, momentul ar fi fost 
amînat, iar bătrînul ar fi trecut pe lîngă indicator fără să lovească pe nimeni. 

Poate că se opunea teoriilor lui Western deoarece nu vroia să creadă că 
ar fi posibil că mai vorbească cu Frances. Poate că se temea de reproşurile 
ei. Se ridică şi duse ceaşca goală în bucătărie, căreia zugrăveala proaspătă 
aplicată de Frances cu numai trei săptămîni în urmă îi dădea o anume 
strălucire. Ceasul de perete indica nouă şi cinci. Patricia Carfax spusese că 
avea să-l sune din nou la ora unsprezece, în acea dimineaţă, după ora din 
Illinois. Urma să sune de la un telefon public, la fel ca şi prima oară. Avea 
însă să folosească unul cu ecran video, astfel încît el să-i poată vedea chipul 
şi să fie sigur că era verişoara lui. Îi putea compara trăsăturile cu 
fotografiile ei din albumul de familie. În cea mai recentă avea doisprezece 
ani, dar nu se schimbase atît de mult încît să nu o mai poată recunoaște. 


Cel care propusese folosirea unui videofon fusese Carfax. După 
informaţiile lui, Western plătise o fată pentru a se da drept verişoara lui, 
pentru a-l putea discredita, într-un fel. Western, în ciuda vîlvei create, era de 
fapt o persoană misterioasă, în esență. Datele de bază, în ceea ce-l privea, 
erau la îndemiînă, dar adevărata lui natură le scăpa chiar şi celor mai 
pătrunzători reporteri. 

Western îi făcuse o bună impresie lui Carfax, cînd îl cunoscuse. Avea o 
voce gravă, plină de nuanţe şi prietenoasă. Ochii lui profunzi, albaştri, nasul 
oarecum acvilin şi bărbie ieşită marcată de o dungă, îi dădea un aer de forță 
şi sinceritate. 

Carfax ştia foarte bine că aparențele nu înseamnă mare lucru. Acest 
lucru, la care se adăugau prejudecățile lui față de Western, îl făceau să fie 
foarte prudent. Cu toate acestea, la încheierea conversaţiei, avea senzaţia că 
poate greşise față de el. Sau că, cel puţin, avea să fie nevoit să fie mai 
obiectiv pentru a se asigura că nu va face vreo greşeală. 

După ce „vraja? s-a destrămat, sentimentul că Western, în ciuda 
stilului său aparent direct, era departe de a fi sincer, i-a revenit. 

Nu numai că Western îl invitase să vină oricînd la el pentru o şedinţă 
gratuită, dar se oferise chiar să-i plătească biletul de avion dus-întors. 
Carfax îi mulțumise şi spusese că îi va analiza propunerea, promiţîndu-i că 
avea să-i dea un răspuns pînă sîmbătă, cel tîrziu. 

De ce îi oferea Western toate acestea? Parcurgea în viteză drumul spre 
succes, fără nici un obstacol iminent în cale. Avea mulţi contestatari, dar 
mult mai mulți prieteni. De ce îşi făcea griji din cauză că, din întîmplare, un 
obscur profesor de istorie avusese parte de publicitate în legătură cu teoria 
lui? Ce putea Carfax să reprezinte pentru Western, în afară de o neplăcere 
minoră? 

Sau, ştia oare Western că Patricia Carfax îl sunase, şi încerca astfel să 
contracareze orice ar ar fi avut ea de spus? Oricare ar fi fost adevărul, 
Gordon Carfax nu intenționase nici o clipă să-l refuze pe Western. 
Cuniozitatea legată de MEDIUM era mult prea puternică. Trebuia să vadă 
cu ochii lui despre ce era vorba. Şi nu ar fi putut niciodată să împrumute 
destui bani pentru a plăti o şedinţă de trei ore cu MEDIUM. 

Putea, totuşi, să aştepte să vorbească cu Patricia, înainte de a-l suna pe 
Western. Nu era exclus chiar să amîne acel apel pînă mai tîrziu, în decursul 
acelei seri. Nu vroia să-i dea lui Western impresia că era nerăbdător. 


Recunoscu, în sinea lui, că ideea de a se aşeza în fața lui MEDIUM îl 
speria puțin. 

Auzi o maşină oprindu-se în faţa casei lui. Apoi, zgomotul făcut de o 
portieră trîntită. După cîteva secunde, se auzi soneria. 

Carfax se încruntă, şi traversă sufrageria, îndreptîndu-se spre uşă. Din 
ziua în care ţinuse prelegerea, fusese asaltat de telefoane şi de vizitatori. Îşi 
dăduse numărul de telefon la „secret” şi agăţase pe uşă un bilet: 

VĂ ROG, NU DERANIJAŢI. SCRIEŢI-MI, DACĂ DORIŢI SĂ 
COMUNICAȚI CEVA 

Mulţi, însă, nu dădeau atenţie biletului. 

Deschizînd vizorul, îşi aminti brusc de cazul detectivului particular 
care se uitase prin gaura cheii şi primise în ochi un jet de acid nitric. Tipul îi 
fusese prieten şi lucrase chiar la multe cazuri împreună cu el. Cu toate 
acestea, Carfax purta ochelari în acel moment, astfel că orice jet de acid ar 
fi fost deviat. 

Clătină din cap şi zîmbi, spunîndu-şi că devine din ce în ce mai 
paranoic od ată cu trecerea anilor, după care îşi lipi ochiul de vizor. 

Femeia avea în jur de treizeci de ani. Avea un chip drăguţ, deşi avea 
nasul un pic cam lung, iar între baza nasului şi colţurile gurii avea nişte 
riduri lungi. Părul ei roşcat-auriu era tuns scurt şi părea a fi cîrlionţat 
natural, deşi, bineînţeles că era greu să fii sigur de acest lucru. Silueta ei 
atrăgătoare, unduioasă, era acoperită de o rochie puţin şifonată. 

Realiză atunci motivul pentru care crezuse că buclele ei erau naturale. 
O mai văzuse înainte, însă nu în carne şi oase. 

Deschise uşa şi văzu cele două geamantane de lîngă ea. 

— Parcă trebuia să mă suni, spuse el. Intră, oricum. 

Patricia Carfax părea o versiune întinerită a mamei lui. Diferenţa era 
că avea părul mai deschis la culoare, nasul mai lung şi ochii de un albastru 
mai închis, iar picioarele ei erau chiar mai lungi decît ale mamei lui. Iar 
maică-sa nu avusese niciodată acea expresie de disperare. 

Se apropie de ea pentru a-i lua valizele. 

Foarte încet, ea spuse: 

— După ce intrăm, poate ar fi mai bine să dai drumul la radio înainte 
să începem să discutăm. S-ar putea să ţi se fi montat microfoane în casă. 

— Da? spuse el. 

Luă valizele şi intră în urma ei. Le puse jos şi puse o casetă cu 
Beethoven. În timp ce se auzea, la volum mărit, „Eroica”, el îi făcu semn 
să-l urmeze pe verandă. Beethoven continua, în acest timp să-şi 
îndeplinească rolul de a asigura o muzică superbă şi de a anula eforturile 
oricui ar fi vrut să le intercepteze convorbirea. 

— Mă duc să fac nişte cafea, spuse el. Vrei zahăr sau frişcă? 

— Nu, mulţumesc. O vreau simplă. Îmi place totul natural. 

Întorcîndu-se din bucătărie, îi puse ceaşca şi farfurioara pe măsuţa de 
lîngă scaunul ei, îşi aşeză şi el pe masă cafeaua, de asemenea fără zahăr, 
apoi îşi trase un scaun lîngă al ei. 

— Te urmăreşte cineva? 

— Nu cred ca în avion să fi fost cineva, un urmăritor, vreau să spun. 
Dacă ar fi fost, în mod sigur mi-ar fi făcut el ceva, înainte să ajung aici. 

— El? 

— Păi, probabil că şi o femeie ar fi putut fi trimisă să mă oprească, dar 
credeam că toți ucigaşii profesionişti sunt bărbaţi. 

— Faptul că ai ajuns aici dovedeşte că nimeni nu a avut intenția să te 
ucidă, spuse el. E foarte simplu să ucizi pe cineva, mai ales în mijlocul unei 
mulțimi sau pe străzi. Nu prea contează dacă e noapte sau zi. 

Ea oftă şi se lăsă pe spate, dînd, brusc, impresia unei elasticități 
extreme. 

— Trebuie să-ţi fie foame, spuse el. Ce zici de ouă cu şuncă, ţi le fac 
imediat. 

— Aş prefera un hamburger. Nu-mi plac ouăle cu şuncă. Dar îmi este 
într-adevăr foame! Şi sunt foarte obosită! 


Se ridică în capul oaselor, recăpătîndu-şi acel aspect ferm, sub formele 
rotunde. 

— Dar nu pot să dorm pînă nu-mi iau această piatră de pe inimă. 

Carfax nu se putu abţine să nu-i privească sînii plini. Ea îi surprinse 
privirea, se uită în jos, îşi ridică apoi ochii, îl văzu că zîmbeşte, şi izbucni în 
rîs. Era un rîs cam ascuţit. Ceaşca i se clătina în mînă. I se vedea prea mult 
din albul ochilor. 

Îşi bău cafeaua, fără a vărsa vreo picătură şi aşeză ceaşca la loc, cu un 
gest însoțit doar de un uşor tremur, vizibil la atingerea farfurioarei. Spuse: 

— Probabil că am dat dovadă de prea multă prudență, chiar de laşitate, 
că nu ţi-am telefonat să-ţi spun că vin. Însă după ce am sunat, am căzut pe 
gînduri, şi aveam impresia că n-ar fi deloc exclus ca Western să-ţi fi instalat 
microfoane în casă şi să-ți intercepteze convorbirile telefonice. 

— De ce? 

— Pentru că i-am spus că voi veni la tine să-ţi cer ajutorul. Nu ar fi 
trebuit să-i spun, ştiu asta. A fost o chestie de moment. Nu te cunoşteam, 
ştiam doar că eşti vărul meu şi că, mai demult, ai fost detectiv. Într-un 
moment de furie, numele tău mi-a venit primul în minte, ca să zic aşa. Însă 
voi ajunge şi acolo. Problema era că vroiam să plec din Los Angeles şi să 
vorbesc cu tine personal. Chiar şi prin videofon, totul este atît de 
impersonal, şi eram sătulă de această atmosferă impersonală, fiind nevoită 
să mă ascund, fără a putea vorbi cu nimeni. Şi eram sigură că în zona 
intrării de la blocul aflat nu departe de motelul în care stăteam, se tot fițiia 
un bărbat... 

— Motelul se afla în Los Angeles? 

— Da, mă mutasem acolo pentru a putea fi mai aproape de Western. 
Mai exact, că nu era vorba de motelul în sine. Aveam un apartament chiar în 
afara Beverly Hills-ului, dar m-am mutat, cînd mi-am dat seama că Western 
e pe urmele mele. Încă nu mi se terminase contractul de închiriere, dar îmi 
plătisem chiria pe trei luni înainte. Şi de atunci m-am mutat de două ori. 
Mi-am lăsat maşina în grija unui prieten din Sun Valley, astfel ca Western să 
nu se poată folosi de ea pentru a mă dibui. Şi nu am trimis pe nimeni înapoi 
după ea, pentru că s-ar putea ca el să fi lăsat pe cineva, să stea cu ochii pe 
ea. 

— E nevoie de mulți bani pentru a angaja un om, doar ca să stea într- 
un loc luni întregi, în speranţa firavă că te-ai putea întoarce. 


— O, Western are destui bani! E multimilionar! De fapt, banii aceia mi 
s-ar cuveni mie. Dar sunt toți la el, şi tot vrea să mă ucidă! La fel cum l-a 
ucis pe tatăl meu! 

— Îţi dai seama că trebuie să fiu obiectiv, spuse el. Nu pot să te cred 
pe cuvînt, aşa că te rog să nu te superi pentru întrebările pe care ţi le voi 
pune. 

— Nu mă supăr, spuse ea. Ştiu că trebuie să-mi dovedesc acuzațiile. 

— Trebuie doar să-mi dai nişte motive serioase pentru care îl 
suspectezi pe Western. Mă îndoiesc că poţi dovedi ceva cu adevărat. 

— Ai dreptate, spuse Patricia, ridicîndu-se mai mult în capul oaselor şi 
zîmbind. Ai dreptate. În primul rînd, n-ar strica să-ţi explic de ce nu m-am 
dus la poliție, să le spun lor despre bănuielile mele legate de Western. Nu 
bănuieli. Fapte reale. Numai că, vezi dumneata, poliţiştii mi-ar cere dovezi, 
iar eu nu le pot aduce nici o dovadă care să stea în picioare într-un tribunal. 
Nimic suficient de serios încît să-i determine să-l supună la un 
interogatoriu. Şi apoi, acum a devenit o persoană atît de cunoscută şi 
puternică, încît poliţiştii ar ezita să se atingă de el, pînă nu-l prind cu miîţa-n 
sac. 

— Mă îndoiesc de acest lucru, spuse Carfax. Poate că nu le-ar conveni 
să-l aresteze, dar ar face-o, dacă ar avea probe suficiente. 

— Dar dacă m-aş duce la ei, Western ar afla, şi ar da de mine. Oricum, 
m-am dus la un avocat şi i-am prezentat cazul meu. Mi-a spus că nu am nici 
o şansă, şi că să-i las numărul de telefon, urmînd să mă sune el mai tîrziu, 
dacă se răzgîndea. l-am spus nu, mulțumesc, îi voi spune unde stau, dar 
după ce-mi va deveni avocat. Am ieşit din biroul lui, şi am luat un taxi pînă 
la motelul unde stăteam, şi cred că aici am făcut o greşeală. Cred că a trimis 
pe cineva să mă urmărească... 

— Cine? 

— Avocatul! 

— Cum îl chema? 

— Roger Hampton. De la firma „Hampton, Thorburr, Roxton şi Row”. 

— Au o reputaţie bună. Dar de ce-ar trimite Hampton pe cineva să te 
urmărească? 

— Pentru că a crezut că sunt nebună şi că aveam de gînd să mă 
răfuiesc cu Western pe orice cale, chiar să-l împuşc dacă ar fi nevoie. M-am 
manifestat cam aprins cînd am fost în biroul lui. Dar sunt sigură că l-a sunat 
pe Western şi i-a spus unde mă aflam. 


— Este adevărat că nu au acceptat să se ocupe de cazul tău, dar ce i-ai 
spus trebuia să rămînă confidențial. 

— Poate că a crezut că Western era în pericol, din cauza unei maniace, 
şi astfel că i-a spus unde mă aflam, fără însă a-i pomeni ceva despre ceea ce 
îi povestisem eu. 

— Sau poate că el nu a avut nimic de-a face cu cel ce te urmărea, 
spuse Carfax. S-ar putea ca „umbra” ta, dacă ea a existat cu adevărat, să te 
fi urmărit înainte ca tu să mergi la Hampton. 

— Dacă ea a existat? spuse ea. Ştiu sigur că mă urmărea. L-am văzut 
cînd s-a dus la recepție şi i-a cerut recepţionerului informații despre mine. 
După ce a plecat, l-am întrebat pe recepționer dacă se interesase de mine, 
iar acesta mi-a spus că da. 

Carfax îşi legănă mîna şi spuse: 

— Continuă. 

— Mi-am făcut imediat bagajele şi am plecat de acolo în cincisprezece 
minute. Am luat un taxi pînă la un restaurant în Sherman Oaks şi de acolo, 
un altul pînă la Tarzana. Am închiriat o maşină, plătind cu bani gheață, şi 
am pornit spre Autostrada nr. 1. Aveam de gînd să stau la nişte prieteni, în 
Carmel. Presupuneam că Western nu ştia despre ei. Şi apoi, în timp ce 
coboram unul din dealurile acelea abrupte peste care trece Autostrada nr. 
l... 

— Ştiu la ce te referi, răspunse el. 

—... era să mor! Mi-au cedat frînele. Am continuat să înaintez, pînă 
jos, prin toate curbele alea, şi singurul motiv pentru care nu am izbit vreo 
maşină în plin, de pe banda cealaltă, a fost acela că din direcția opusă nu 
venea nimeni. Am reuşit să iau virajul de la baza pantei, deşi am derapat, 
maşina înclinîndu-se pe o parte, apoi s-a spart un cauciuc şi maşina s-a 
răsturnat. Am ieşit dinăuntru fără nici o zgîrietură, dar eram îngrozitor de 
speriată. Maşina era complet distrusă. O maşină a poliției a oprit şi m-a dus 
înapoi la restaurantul unde parcasem maşina, în timp ce mîncam. Cert e că 
în locul respectiv era o baltă de lichid de frînă. Am refuzat ajutorul medical. 
Nu aveam nevoie de aşa ceva, ci doar de un pahar de whisky. A venit un alt 
polițist şi a spus că se umblase la cuzinetul principal, în mod cert. Iar 
aceasta se petrecuse în parcare, pentru că frînele fuseseră în regulă cînd am 
ajuns acolo, iar cînd am plecat, am ieşit din parcare fără a folosi frînele, 


deoarece nu venea nici o maşină. De abia cînd am început să cobor panta, 
am folosit frînele, şi atunci a fost prea tîrziu. 

— Şi numai Western ar putea dori să te ucidă? 

— Numai el. 

„Cincizeci la sută din puncte, în favoarea ta” îşi spuse el. Apoi i se 
adresă ei: 

— Povesteşte de la început, că altfel nu ajungem nicăieri. Eu nu te voi 
întrerupe, îţi voi pune întrebări mai tîrziu. 

— În regulă. Ştii că tatăl meu a fost profesor de fizică la Universitatea 
Big Sur, în California. 

— Am aflat din ziare. Apropo, tot ce ştiu despre cazul acesta, ştiu din 
New York Times. În ziarul local nu s-a menţionat aproape nimic. 

— Înainte de a se duce la Big Sur, a predat la UCLA. Trebuie că lucra 
la MEDIUM, încă de atunci. Acasă, îşi petrecea mult timp cu ecuaţii, 
scheme, diagrame, machete în miniatură, ale unor diferite aparate. Le 
vedeam uneori, cînd intram în biroul lui, şi l-am întrebat o dată la ce lucra. 
Mi-a răspuns, pe un ton glumeţ, că lucra la ceva ce avea să devină cel mai 
grozav lucru de la creația lumii încoace. 

— Se spune că Western a inventat această expresie. 

— MEDIUM nu e singurul lucru pe care l-a furat de la tatăl meu. Tata 
îşi ţinea întotdeauna hîrtiile într-un seif. Însă, după ce s-a mutat la Centrul 
de la Big Sur, a construit un soi de dispozitiv electronic. Era mic, în 
comparație cu MEDIUM, dar consuma enorm de mult curent electric. Să fi 
văzut facturile noastre de electricitate! 

— A scăpat vreo astfel de factură neatinsă, în incendiu? întrebă Carfax, 
apoi, în grabă, adăugă: — Ştiu că am spus că nu te întrerup, dar sunt unele 
lucruri... 

— Nu, au ars toate. Desigur, compania de electricitate le avea 
înregistrate. Spun că le avea, pentru că atunci cînd le-am cerut, mi s-a spus 
că fuseseră toate distruse. Trecuseră şase luni de la incendiu, şi cei de la 
companie au spus că nu păstrau înregistrări ale facturilor achitate, mai mult 
de şase luni. Făcea parte din politica lor de reciclare a hîrtie. Oricum, ştiu 
că folosea o cantitate imensă de curent. Locuiam împreună, şi îmi plăteam 
şi eu partea mea din cheltuieli. Eram secretara preşedintelui universităţii, pe 
atunci, ştii doar. De fapt, nu ai de unde ştii. Cîştigam bine, dar nu-mi 
permiteam să plătesc jumătate din factura de electricitate. El mi-a spus că 
avea să aibă el grijă de acest lucru. Dar ştiam că tata nu-şi putea permite s-o 


plătească. lar după cîteva luni, mi-a spus că intenţiona să se ducă la un om 
de la care putea împrumuta bani cu o dobîndă foarte mică. Ia ghici, despre 
cine era vorba? 

Carfax era hotărît să nu spună nimic. 

— Nepotul lui, adică vărul tău, şi al meu. Tata a obținut banii, dar e 
cert că Western l-a obligat să-i spună la ce lucrează. Și totuşi, cine ar pune 
bani la bătaie pentru o chestie nebunească, fantasmagorică, precum 
MEDIUM? E ca şi cum ai împrumuta bani pentru construirea unui 
perpetuum mobile. 

„Ceea ce”, gîndi Carfax, „este acum, teoretic, posibil”. MEDIUM 
deschisese o poartă către mai multe lucruri, nu doar comunicarea cu cei 
morți. 

— Probabil că tata ajunsese cu maşinăria lui într-un punct de unde 
putea face o demonstrație convingătoare. Nu ştiu. Nu l-am văzut niciodată 
pe Western acasă la noi, şi nici tata nu mi-a spus vreodată că ar fi venit pe 
acolo. Dar ar fi putut să vină acolo cînd eram eu la serviciu, sau, poate, cît 
timp am fost plecată în Europa, pe timpul verii. 

Carfax vroia s-o întrebe dacă ştia sigur că Western îi împrumutase 
banii tatălui ei. 

Parcă citindu-i gîndurile, ea spuse: 

— Tata a început dintr-o dată să achite facturile de electricitate şi să 
cumpere mai multă aparatură. Ştiam că depusese douăzeci de mii de dolari 
o dată şi alți zece mii altă dată. 

Carfax murmură: 

— Treizeci de mu? 

— O bună parte din ei s-au cheltuit pe componente electronice, 
console şi carcase. Tata nu a vrut să-mi spună de unde luase banii sau la ce 
lucra. Spunea că voi afla totul la momentul potrivit, şi că, pînă atunci, nu 
aveam de ce să-mi fac griji. Depozitele erau în lichidităţi, iar chitanţele nu 
au apărut niciodată. Dacă au existat, au ars în incendiu. Sau le-a luat cineva. 
Nu ştiu de ce nu vroia tata să-mi spună ce făcea. Nu aş fi rîs de el, nici nu l- 
aş fi considerat nebun. Cel puţin, nu i-aş fi spus-o. 

Se opri, se încruntă şi spuse: 

— Trebuie să fiu sinceră. Da, m-aş fi gîndit că era pe cale de a-şi 
pierde mințile, şi probabil că mi-ar fi fost imposibil să nu mă dau de gol față 
de cineva. l-aş fi spus ce credeam. Şi poate că aş fi încercat să-l duc la un 
psihiatru. Nu credeam în viața după moarte, sau în altceva de natură 


supranaturală. Sună groaznic, nu? Natură supranaturală. Însă nici tata nu 
credea, cel puţin aşa ştiam eu. Mama mea însă murise cu patru ani în urmă, 
şi a fost un şoc pentru el. De aceea m-am dus să locuiesc cu el. Mi-era 
teamă să nu moară de durere sau chiar să se sinucidă. Şi, ei bine, am spus că 
voi fi sinceră, aveam nevoie de el tot atîta cît avea şi el nevoie de mine. Îmi 
iubeam mama foarte mult, şi tocmai divorţasem. M-am dus să locuiesc cu 
el, pentru a ne putea consola unul pe celălalt. 

Îşi deschise poşeta, scoase o batistă fină şi îşi tamponă ochii. 

— Poate că dorinţa lui de a se asigura că ea nu era moartă, că de fapt 
trăia, că avea s-o revadă într-o bună zi, să o regăsească... nu s-a apucat A. 
Conan Doyle de spiritism, după ce i-a murit fiul? 

— Cred că e vorba de cineva din familia lui. 

— Tata, însă, sunt sigură că vroia să abordeze problema în mod 
ştiinţific. Nu s-ar fi dus la un mediu. Şi este posibil ca moartea mamei să nu 
fi avut prea multe de a face cu proiectul lui. S-ar putea ca el să fi dat din 
întîmplare peste principiile de funcționare ale lui MEDIUM. Numai că 
această descoperire nu s-a dovedit una prea fericită. 

Privind iarba, încă umedă de rouă, şi la păsări, Carfax nu văzu nici un 
indiciu al nemuririi, ci mai degrabă un indiciu al continuității vieţii pe 
această lume. Morţii erau morţi, şi nu se întorceau, decît poate sub formă de 
îngrăşămînt natural. lar metodele de înmormîntare folosite de oameni 
făceau, adesea, chiar şi acest lucru imposibil. 

Acum, se îndoia chiar şi de continuitatea vieţii. Omul făcea tot ce-i 
stătea în puteri să distrugă viaţa, inclusiv pe el însuşi. 

— Era seara zilei de 17 martie, spuse ea. Mă dusesem cu maşina la 
Santa Cruz, să-mi vizitez nişte prieteni de la colegiu, şi mă întorsesem la 
universitate în jurul orei unu noaptea. Eram obosită, dar nu mîhnită, căci mă 
distrasem. Rezervorul era aproape gol, iar lui tata avea să-i trebuiască 
maşina dimineaţa, căci a lui era în garaj. Trebuia să se ducă la o şedinţă a 
secției din care făcea parte, aşa mi-a spus, dar nu mi-a spus de ce. Aşa că m- 
am hotărît să umplu rezervorul, înainte de a mă culca. Cred că acest lucru 
mi-a salvat viaţa. lar apoi, chiar în timp ce mă îndepărtam, cu maşina, de 
stația de benzină... 

Înghiţi în sec, cu zgomot, continuîndu-şi apoi povestirea, cu vocea 
gîtuită. 

— Am auzit o explozie. S-a auzit în tot oraşul. Casa se afla la cinci 
cvartale de stație, dar zgomotul a părut să vină chiar de lîngă mine. 


Cioburile ferestrelor s-au împrăştiat pe mai multe străzi, în jur, iar vecinii au 
fost aruncaţi din paturi. A trebuit să opresc vreo două minute. Eram atît de 
şocată. Apoi m-am îndreptat spre casă, cu mare viteză. Ştiam, nu ştiu de 
unde, a cui casă explodase. Casa era distrusă şi cuprinsă de flăcări. Era ca 
un rug uriaş. Pompierii au ajuns acolo la cîteva minute în urma mea, şi Şi-au 
petrecut o oră încercînd să împiedice focul să se extindă şi la casele 
învecinate. Eu stăteam acolo, pur şi simplu, incapabilă să vorbesc sau să mă 
mişc, incapabilă să fac ceva, în afară de a mă uita la flăcări, la pompieri, la 
poliţişti şi la mulțimea care se adunase. Apoi una dintre vecine m-a arătat 
unui polițist, sau cel puţin aşa mi-a spus ea mai tîrziu, şi nu mai ştiu decît că 
după aceea am fost dusă cu o ambulanță. Doctorul de acolo mi-a dat un 
sedativ, şi m-am trezit în seara zilei următoare. Însă tot nu gîndeam prea 
limpede, şi eram obosită. Mi-au spus mai tîrziu ce au aflat. Trupul tatei a 
fost azvirlit în curtea din spate, dar a căzut pe el o bucată de lemn în flăcări, 
astfel că nu a fost doar... sfirtecat, rupt în bucăţi, ci a fost chiar... ars, pînă 
la desfigurare. Dentistul nostru avea fişele lui. ŞI... şi... 

Îşi suflă nasul în batistă şi se şterse la ochi cu vîrful acesteia. El se 
duse în bucătărie şi se întoarse cu mai multe şerveţele. Lacrimile îi 
stricaseră machiajul, şi după ce se privi într-o oglindă de buzunar, urcă la 
etaj, în baie, pentru a şi-l reface. Cînd se întoarse, nu doar că arăta mai bine, 
ci reuşi chiar să zîmbească. 

— Seiful din zid era închis, spuse ea, dar era gol. Deci era evident că 
fusese deschis, hîrtiile scoase, totul scos de fapt, inclusiv bijuteriile mele, 
după care a fost închis. Cel care le-a luat, trebuie să-l fi obligat pe tata să-l 
deschidă. Poliţia a concluzionat că explozia a fost cauzată de gaze. 
Robinetele de la buşteanul artificial din şemineu erau închise, dar poliţiştii 
au fost de părere că ele trebuie să fi fost deschise, pînă ce casa s-a umplut 
de gaz. Ferestrele şi uşile erau toate închise, şi s-au găsit dovezi că fuseseră 
ermetizate, cu bandă adezivă. Aceasta, desigur că trebuie să fi ars, dar vreau 
să spun că poliţiştii au avut o metodă de a stabili că s-a folosit bandă 
adezivă. Însă tata nu a murit din cauza inhalării gazului. În plămînii lui nu 
s-a găsit nici urmă de gaz. Murise din cauza unei lovituri la cap. Sau cel 
puţin, fusese lovit în cap atît de tare, încît lovitura ar fi trebuit să-l ucidă. 
Dar nu s-a putut stabili dacă fusese lovit de un corp neascuţit, mînuit de un 
om. Era posibil ca în momentul exploziei, un obiect greu să-l fi lovit în cap. 
Nu părea totuşi prea probabil, căci atunci ar fi inhalat gazul. Deci trebuie să 
fi fost lovit în cap înainte să se dea drumul la gaze. Apoi ucigaşul a dat 


drumul la gaze — trebuie că purta o mască de oxigen — a aşteptat să se umple 
casa de gaze, după care a lăsat acolo un dispozitiv, reglat să se aprindă, 
după plecarea lui, provocînd în felul acesta explozia. Poliţia nu a găsit 
nimic care să poată fi identificat drept dispozitivul de aprindere, dar acesta 
probabil că a fost, trebuie să fi fost, distrus în explozie. Ucigaşul s-a 
strecurat pe uşa din spate, şi se îndepărtase în momentul în care a explodat 
gazul. Cele două machete ale lui MEDIUM au fost distruse de foc şi 
explozie. Un expert electronist, care le-a examinat, a spus că din ele se 
scoseseră unele circuite. Nu ştia la ce foloseau machetele aparatului. Nu 
mai văzuse nimic asemănător. Şi, fără acele circuite ce dispăruseră, nici nu 
putea să-şi dea seama vreodată. Din moment ce ucigaşul trebuie să-l fi 
forţat pe tata să deschidă seiful, pentru a lua schemele lui MEDIUM, tata 
înseamnă că l-a recunoscut. 

Carfax nu se putu abtine: 

— Nu şi dacă purta o mască şi dacă şi-a schimbat vocea. 

— Ştiu. Dar el ştia că nu aveau să existe martori, aşa că de ce să se fi 
obosit să-şi ascundă identitatea? Oricum, indiferent cine ar fi făcut-o, 
Western se află în spatele afacerii, dacă nu a făcut-o chiar Western. Numai 
el putea şti la ce lucra tata. Nu a fost o simplă coincidenţă faptul că Western 
a anunţat că reuşise să comunice cu cei morţi, la numai şase luni după 
moartea tatălui meu. Ştiam că Western îi furase planurile tatălui meu, dar 
cum o puteam dovedi? Nu aveam nici o dovadă valabilă într-o sală de 
judecată. Nu aveam însă de gînd să stau cu braţele încrucişate şi să-l las să 
scape, după ce-mi ucisese tatăl, dacă puteam face ceva, orice. Aşa că primul 
lucru pe care l-am făcut a fost să-mi folosesc banii de asigurare pentru a mă 
muta la Los Angeles şi a angaja o agenție de detectivi ca să facă cercetări 
asupra lui Western. Presa a relatat pe larg despre el, deci cred că ştii destul 
de multe despre el, în linii mari. Are o licenţă în gestionarea afacerilor, şi a 
moştenit cele şapte magazine pentru aparatură electronică ale tatălui său. În 
timpul facultăţii a urmat nişte cursuri tehnice, şi o licenţă de operator radio 
şi telefon, de gradul întîi. Dar nu are nici cunoştinţele, nici geniul necesar să 
inventeze... 

— Mă scuzi că te întrerup din nou, spuse Carfax, dar nu trebuie 
neapărat să fii doctor în fizică pentru a fi inventator sau descoperitor al unor 
principii noi. 

— Da, spuse ea — cu ochii măriţi parcă de furie —, dar se pare că după 
terminarea facultății Western nu făcuse nimic altceva decît să se ocupe de 


afaceri, să speculeze la bursă şi să alerge după femei. Îţi spun eu ce gen de 
om e! O singură dată m-am aflat singură cu el, după înmormiîntarea tatei, 
cînd am ieşit cu el, doar pentru a afla ce avuseseră de gînd el şi tata. Practic, 
am făcut în aşa fel încît să mă invite în oraş. L-am sunat şi i-am spus că aş 
vrea să vorbim despre tata. M-a dus la masă, la „Scandia”, şi am băut cîteva 
pahare împreună. Apoi a spus că am putea discuta mai liniștiți în 
apartamentul lui, iar eu i-am răspuns că ar fi mai bine aşa. Speram ca, după 
mai multe pahare băute, plus tendinţa pe care o au bărbaţii de a vorbi mai 
mult în compania unei femei frumoase — nu mă prea caracterizează falsa 
modestie — să spună ceva necugetat. 

Ochii i se măriră şi mai mult, iar vocea nu îi mai era gîtuită de durere, 
ci răguşită de furie. 

— Mi-a cerut să mă culc cu el! Propria lui verişoară! Şi îmi ucisese 
tatăl! Mă tem că m-am purtat prosteşte atunci, dar îmi ieşisem din minţi! I- 
am tras o palmă şi am strigat la el, că îmi ucisese tatăl pentru a-i fura 
planurile şi că voi avea grijă să plătească pentru ce făcuse. Dacă poliția nu 
avea să-l înfunde, aveam s-o fac eu. Nu am văzut niciodată un om să se 
schimbe aşa. Pentru o clipă, am crezut că mă va ucide şi pe mine, chiar 
acolo. Dar nu, era prea deştept pentru aşa ceva. Şi-a recăpătat controlul 
imediat, ca şi cum s-ar fi aşezat sub un duş rece. A spus că aş face mai bine 
să ies imediat, şi nu vroia să mă mai vadă vreodată. Şi că, dacă mai 
spuneam cuiva ce îi spusesem lui, va avea grijă să-mi fie închisă gura. Nu a 
spus că mă va ucide sau ceva asemănător. A spus doar că-mi va închide 
gura. Sunt sigură că nu a vrut să spună că o va face pe cale legală. Am ieşit 
cît am putut de repede de acolo.Mai tîrziu am aflat, de la agenția de 
detectivi pe care o angajasem, că uneori Western lasă unele femei să 
folosească MEDIUM, chiar dacă nu au destui bani pentru asta. Dacă sunt 
frumoase, le pune să plătească „în natură”. Ce mizerabil! 

Lui Carfax îi trecu prin minte că era nevoie de acordul ambelor părți 
pentru un astfel de tîrg. 

— Mă întreb cum a obținut agenția aceea informaţiile acestea? spuse 
el. E puţin probabil ca acele femei să se dea singure în vileag. 

— Agenția mea are un om infiltrat, care lucrează pentru Western. 
Secretara lui Western 1-a spus despre acele femei. Angajaţii lui Western îi 
sunt loiali acestuia, dar ea i-a povestit despre ele, deoarece se îndrăgostise 
de agentul nostru şi a crezut că el nu va spune altcuiva, căci şi el pretindea 
a-i fi loial lui Western. Meseria de detectiv e murdară, nu-i aşa? 


— Da. Dar în orice meserie, puţine lucruri se fac fără a-ţi murdări 
mîinile cît de cît. 

— Oricum, agenţia a obținut unele informaţii de la femei care îi 
refuzaseră avansurile. Pe ele nu le deranja să-l dea în vileag! Ştiu că te 
întrebi de ce Western nu mi-a făcut de petrecanie mai demult, din moment 
ce e pe urmele mele. Au trecut opt luni de cînd i-am spus ce bănuieli am. 
Dacă ar fi vrut să mă ucidă, ar fi trebuit să o poată face pînă acum. Totuşi, 
trebuie să ştie că am angajat nişte profesionişti, ca să-l urmărească. Cei doi 
şefi ai agenției au primit telefoane anonime, în care li se spunea să renunțe 
la mine, ca clientă. Acest lucru s-a întîmplat la puţin timp după ce au 
descoperit că telefonul îmi era ascultat iar în casă mi se montaseră 
microfoane. lar agenția a identificat chiar mai mulți bărbaţi care mă 
urmăreau. Ei aparţineau unei alte agenţii, iar aceasta din urmă, desigur că 
nu a vrut să spună cine o angajase. 

— Cum se numea agenţia ta? Dar cealaltă? 

— A mea se numea „Fortune şi Thorndyke”. Cea a lui Western era 
„Agenţia de Investigaţii şi Pază Magnum”. 

Carfax mişcă aprobator capul şi spuse: 

— „Fortune şi Thorndyke” se află în vestul Hollywood-ului. Magnum 
este în centrul Los Angeles-ului, şi îi aparţine lui Valmont. Îi cunosc pe toți 
trei destul de bine, căci am lucrat pentru ei, în anumite perioade. 

— Ce te-a făcut să devii profesor de istorie? spuse Patricia. Pot să 
înţeleg de ce ai renunţat la meseria de detectiv particular. Trebuie să fie 
foarte sordidă, deprimantă şi numai arareori interesantă. Desigur, căderea ta 
nervoasă... 

El ridică din umeri, iar ea continuă: 

— Păi, a scris în revista Time, că ai avut o criză nervoasă în timp ce 
lucrai la un caz şi că aceasta s-a agravat, criza vreau să spun, nu cazul, cînd 
era să mori într-un derapaj cu maşina, din cauza unei ploi torențiale, şi... 

— Am stat o perioadă într-un sanatoriu particular, iar apoi la Mount 
Sinai, în Beverly Hills. Din fericire, sau din nefericire, am avut parte de un 
psihoterapeut care era extraordinar în meseria lui. 

— Din nefericire? 

— Poate. Doctorul Sloka m-a convins, sau m-a făcut să mă 
autoconving, că de fapt îmi pierdusem minţile şi că sufeream de o serie de 
halucinaţii extraordinare şi extrem de reale. Din acel moment, mi-am 
revenit destul de repede. Dar tot nu sunt sigur că... 


— Trebuie să-mi povesteşti despre acestea, odată. Dar mă tem că i-ai 
oferit lui Western un mare avantaj împotriva ta. Dacă vrea, poate să facă 
referire la depresia ta nervoasă şi să spună, sau cel puţin să facă aluzie că 
acum treci printr-o alta, astfel că nimeni nu ar trebui să dea vreo atenție 
teoriilor tale ştiințifico-fantastice. 

Carfax făcu o grimasă şi spuse: 

— Ştiam foarte bine acest lucru şi ştiam cum ar putea folosi adversarii 
mei acest aspect. Western s-ar putea folosi de el, dacă ajunge la înghesuială. 
Tus. 

Se opri. Se abținu să spună că o anumită persoană care în mod cert a 
avut probleme psihice şi o alta care ar putea fi dezechilibrată nu formează o 
alianță prea solidă. 

— Vom vorbi despre acest lucru mai tîrziu, spuse ea. Am venit la tine 
pentru că îmi eşti văr şi pentru că, în mod sigur, nu eşti de partea lui 
Western. Şi pentru că ai lucrat ca detectiv. 

— Bine, haide, s-auzim, spuse el. Să nu ne mai ascundem după deget. 

— Ce? 

— Ce intenționezi să-mi ceri să fac, atunci cînd îl voi vizita pe 
Western? 

— E logic, nu? spuse ea, aplecîndu-se mai aproape de el. Dar îmi dau 
seama că nu am nici un drept să-ți cer asta, din moment ce ți se va oferi o 
singură şedinţă cu MEDIUM. Probabil că vei voi să vorbeşti cu soția sau cu 
părinții tăi, sau cu cineva drag ție. Sau, cum eşti profesor de istorie, ai putea 
dori să afli, dacă, de exemplu, ministrul apărării, Stanton, s-a aflat cu 
adevărat în spatele asasinării lui Lincoln. 

— Lasalle, de la Universitatea din Chicago, lucrează deja la acest 
proiect. I s-a acordat o bursă guvernamentală. 

Făcu o pauză, apoi spuse: 

— Este însă mult mai important decît asasinarea lui Lincoln, să aflăm 
dacă tatăl tău a fost sau nu ucis, şi de către cine. De fapt, acesta ar putea fi 
cel mai important caz de crimă, care a existat vreodată. 

Ea oftă adînc şi spuse: 

— O vei face! 

— Mă voi gîndi la asta. 

Efectul subtil al acestei conversații, îşi spuse el, era acela că fusese 
convins să-şi contrazică propriile teorii. În loc să rămînă fidel ideii că 
entitățile erau neumane, dar vii, el începuse să le considere ființe umane 


moarte. Patricia îi cerea ajutorul, dar cu toate acestea credea în teoria lui 
Western. 


Gordon Carfax îşi pusese în cap să nu revadă niciodată Los Angeles- 
ul. 

Şi iată-l acum, la bordul unui avion care ateriza pe pista de pe noul 
aeroport Riverside International. Dedesubt, deasupra vestului Arizonei, 
aerul avea o nuanţă verde-cenuşie, închisă. Munţii de sub ei semănau cu un 
relief subteran, văzut dintr-un submarin cu podeaua din sticlă. Acolo jos se 
afla Rezervaţia Kofa Game, unde se relatase că mai puteau fi găsite ultimele 
pume nord-americane, deşi bolnave, tuşind şi cu ochii lăcrimînd. 

Existau, de asemenea, cîțiva cactuşi saguaro, care nu mai supravieţuiau 
decît în cîteva zone de mică întindere. Cu toate acestea, aerul poluat nu era 
decît parțial răspunzător pentru dispariția aproape totală a uriaşului cactus. 

Preşedintele Statelor Unite promisese că, în cel mult zece ani, 
indiferent de costuri, norul poluant avea să ajungă la nivelul din 1973. 

Avionul ateriză şi se opri la punctul prestabilit, după care i se alătură 
un coridor mobil de transport pentru pasageri pînă la terminal. Carfax intră 
în clădirea sofisticată, dotată cu aer condiţionat. Îl recunoscu imediat pe 
bărbatul înalt şi slab, cu faţa lată şi cu părul cărunt, tuns scurt. Îl cunoscuse 
pe Edward Tours prin videofon, cînd îi întorsese apelul lui Western. Îşi 
strînseră mîinile şi discutară puţin despre smog. Oricît de nedorit era 
smogul, se dovedea a fi un bun subiect de discuţie, şi o țintă potrivită pentru 
înjurături. 

Discutară în continuare despre lucruri cum ar fi impozitele crescînde, 
plaje la care nu era permisă intrarea acelora ce nu treceau un test de 
frumuseţe, masacrul de la Philadelphia, criza iraniană şi rata de alfabetizare, 
aflată în descreştere. Cînd epuizară sau, cel puţin, terminară de parcurs în 
fugă aceste subiecte, cele două valize ale lui Carfax îşi făcură deja apariția 
prin deschizătura specială. Un mic dispozitiv cu patru roți se deplasa 
dedesubtul valizelor, în timp ce braţele de oţel le ridicau în aer. Valizele fură 
culcate pe o parte. Ajunseră pînă la Carfax, transportate de dispozitivul 
rulant, şi se opriră la treizeci de centimetri de el. Carfax dădu drumul pungii 
sale din plastic, prin deschizătura ei, în vreme ce doi tineri luau bagajele. 
Dispozitivul de transport se răsuci şi se îndepărtă, rulînd pe cele patru roți 
ale sale. 

Tours şi cei doi însoțitori ai lui purtau nişte costume de protocol, de 
vară, portocaliu deschis. Aveau nişte medalioane mari, argintii, agățate de 


lanţurile argintii de la gît. În interiorul cercurilor de pe partea superioară a 
medalioanelor se putea citi cîte un „M” auriu (de la MEDIUM). Cam 
Jumătate din mulțimea aflată în terminal purta medalioanele respective. 

Tours spuse: 

— Va trebui să luăm trenul, doctore Carfax. Vă rog să ne scuzaţi, dar 
nu mai putem oferi nimănui tratamentul preferenţial, pentru VIP-uri. Nu la 
ieşirea dintr-un aeroport, cel puţin. În afară de faptul că presa ne-ar 
considera nişte duşmani ai ecologiei, am fi şi amendaţi. Dar ştiţi că... 

— Nu m-am aşteptat să fiu luat cu o limuzină şi nici nu-mi doresc, 
spuse Carfax. În plus, trenul este mult mai rapid decît o maşină pe 
autostradă. 

Se duseră în sala de aşteptare. Un minut mai tîrziu, expresul de 
Hollywood îşi făcea intrarea, însoțită de un pufăit şi de un scrişnet puternic. 
Intrară într-unul din vagoanele sale ovale. După cîteva minute, se deplasau 
cu 250 de kilometri pe oră. Carfax, aşezat lîngă fereastră, privea peisajul 
rural, printre arcadele mari, albe, care susțineau traversele de deasupra lor. 
Smogul nu părea atît de dens, cum se văzuse de la douăsprezece mii de 
kilometri distanţă. Şi, deocamdată, nu îl deranja, din moment ce nu venea 
dintr-un mediu filtrat, dotat cu aer condiționat. 

Metropola înaintase spre est, cu aproximativ treizeci şi cinci de 
kilometri, astfel că fostul semi-deşert era acum o întindere de clădiri solide, 
de case şi străzi. În zona mai veche se aflau mai multe blocuri-turn, iar 
unele străzi erau acum supraetajate şi mult mai complexe. Clădirile luaseră 
locul multora dintre străzile pe care le străbătuse el, demult. Mulţi pietoni 
purtau măşti de oxigen pentru urgențe şi mici cilindri. Altminteri, Los 
Angeles-ul nu se schimbase prea mult. 

La cinci după plecarea de la Aeroportul Riverside, expresul se opri în 
gara Highland-Sunset. Zona de aici se schimbase considerabil. Multe clădiri 
fuseseră demolate, iar bulevardele Sunset şi Hollywood erau supraetajate. 

Cei patru bărbaţi, cu Tours în frunte, coborîră cu scările rulante în 
interiorul unui tunel din plastic, care corespundea cu nivelul superior al 
străzii. Într-o incintă presurizată îi aştepta un taxi din cele noi, echipat cu 
instalaţii electrice, cîte unul pentru fiecare roată. Şoferul era ras în cap şi era 
îmbrăcat numai cu nişte pantaloni scurți de un albastru electric şi cu o 
eşarfă stacojie. Se mişcau cu încetineală prin traficul de la vest de trotuarul 
de la ieşirea din metrou Nicholls Canyon. Noua stradă Nicholls Canyon îi 
conduse direct spre şoseaua laterală care se desfăşura paralel cu dealurile, 


spre vila lui Western. După o jumătate de kilometru, fură opriţi de un corp 
de gardă şi de un pod basculant. Corpul de gardă se dădu la o parte după ce 
Tours i-a arătat o emblemă codificată şi şi-a introdus degetul mare într-o 
gaură dintr-o cutie specială de identificare. Podul basculant se lăsă în jos, 
permiţîndu-le să treacă. 

Nişte piloni masivi susțineau şoseaua, care se desfăşura de-a lungul 
pantei abrupte a dealurilor, ramificîndu-se în alte bulevarde, care se sfirşeau 
prin cvartale ce duceau la diferite vile, ridicate în locuri amenajate în 
relieful deluros. Întregul deal fusese amenajat, terasat şi învelit în plastic, în 
metal şi beton, dar la suprafaţă era în general acoperit de iederă. 

Prin parapetul masiv de pe partea laterală a şoselei, Carfax văzu, la 
baza dealului, o parcare întinsă, lîngă un bloc alb, înalt. Numeroasele 
persoane din parcare păreau a fi împărțite în aproximativ patru grupuri, cei 
mai mulţi avînd în mîini nişte pancarte mari. În jurul parcării erau parcate 
un număr de maşini de poliție. 

— Manifestanţi pro- şi anti-Western, spuse Tours. Grupul cel numeros 
este format din cei pro-Western. Ceilalţi sunt contra, dar nu se înţeleg între 
ei. Un grup e catolic, altul e baptist, altul e format din adepţii Bisericii 
Scientologice, iar celălalt, dacă nu mă înşel, este grupul „carfaxit”, dacă nu 
vă supără cuvîntul. 

— Nu am autorizat nici o organizaţie să-mi folosească numele, spuse 
Carfax. Cel puţin, nu încă. 

— Atunci ați face mai bine să le spuneţi şi lor, răspunse Tours. 

Casa lui Western se afla pe cel mai înalt punct al dealului. Era o clădire 
din lemn şi cărămidă, cu trei etaje, în stil antebelic. Cinci negri în haine 
complet albe lucrau pe peluză şi se ocupau de tufişurile în floare din 
apropierea verandei întinse. Carfax aproape că se aştepta să apară acolo un 
colonel cu barbişon, împreună cu soția lui cu fustă cu crinolină. 

— Grădinari sunt de fapt gărzi, spuse Tours. Vegetaţia pare atît de 
verde şi sănătoasă deoarece e din plastic. 

— Dar maşinile de tuns iarba şi foarfecele? 

— Maşinile nu au lame înăuntru, iar foarfecele au muchii boante. 
Domnului Western nu-i place să aibă o atmosferă polițienească în jur, dar 
trebuie să dispună de gărzi. Prea mulți oameni cu mintea rătăcită, precum 
Phillips, de exemplu, trebuie să fi citit despre el, au încercat să-l ucidă pe 
domnul Western. Unii fanatici au impresia că pot împiedica discreditarea 
religiei lor, dacă îl ucid pe domnul Western. Sunt nebuni, desigur. 


— Înţeleg că domnul Western a discutat cu Phillips la numai şase ore 
după moartea acestuia. 

— Da, Phillips a fost localizat şi 1 s-au pus cîteva întrebări. Nu-şi 
revenise, încă, din şocul recentei sale transformări într-un „spirit”, şi deci nu 
a fost un contact prea bun. Totuşi, domnul Western intenționează să-l 
contacteze din nou. Este de părere că mărturia lui Phillips poate acum să-i 
convingă pe ceilalți adepţi ai religiei lui Phillips că nu e un şarlatan. 

Taxiul opri în fața unei porți masive din metal, de la capătul 
platformei. Cîteva secunde mai tîrziu, poarta se dădu la o parte. Taxiul ocoli 
pe lîngă clădire şi intră în subsol. Uşile flexibile se închiseră în spatele lor. 
Pasagerii ieşiră, Tours îi dădu cartea sa de credit şoferului, care o introduse 
în aparatul de tarifare şi i-o dădu înapoi. Taxiul se îndepărtă, ieşind prin 
uşile flexibile. Cînd acestea se deschiseră, curentul de aer împinse la o parte 
smogul cenuşiu-verzui, îndepărtîndu-l de intrare. 

Tours, urmat de Carfax, urcă o scară cu douăzeci de trepte, pînă ajunse 
într-o cameră uriaşă, şi superb decorată. Cei patru bărbaţi de acolo păreau să 
nu aibă nimic altceva de făcut în afară de a lenevi şi de a face pe durii. 
Carfax se pregătise deja pentru o percheziție, dar nimeni nu-i ceru acest 
lucru. Probabil că trecuse pe lîngă nişte detectoare de metale, în timp ce 
urca la etaj, se gîndi el. 

Parcurseră un hol cu tavan înalt, cu picturi murale pe care el le 
recunoscu ca fiind copii ale frescelor etrusce. La capătul coridorului se afla 
un mic ascensor. Intrară amîndoi şi urcară la etajul trei. Tours nu atinse 
butoanele, care probabil că erau false, în timp ce cineva îi privea printr-un 
sistem de televiziune cu circuit închis, apăsînd pe comenzile necesare. 
Carfax se întrebă dacă liftul cobora pînă în garaj. 

Intrară direct într-un birou spațios, cu douăzeci de mese, în spatele 
cărora fiecare angajat sau angajată vorbea la telefon, dictau unor 
dactilografe, studiau nişte documente, sau ascultau unele înregistrări. O 
femeie bine clădită, între două vîrste, le fu prezentată drept doamna Morris, 
secretara particulară a lui Western. Zîmbind, ea îi conduse printr-un hol 
scurt şi un birou mic, cu o masă la care nu stătea nimeni şi pe care se afla un 
calculator. În spatele acestui birou se afla un coridor lung şi o intrare 
strîmtă, care îi despărțea de o încăpere mică. Tours făcu un semn cu mîna în 
direcția camerei de luat vederi, montată la încheietura peretelui cu tavanul, 
iar uşa se deschise, glisînd în lateral. Camera în care intrară era foarte 
spațioasă şi foarte friguroasă. Pereţii erau zugrăviți într-o nuanţă alburie şi 


erau goi, în afară de nişte diagrame mari, a căror semnificație el nu o 
înţelese. În afară de un mic birou şi de un scaun, aşezate într-un colţ, şi de 
cîteva scaune, din loc în loc, camera nu era mobilată. În mijlocul ei era 
Western, iar în spatele lui se afla MEDIUM. 

Carfax era nevoit să recunoască un lucru în privinţa lui Western. 
Acesta nu se străduise deloc pentru a crea o atmosferă mistică. Lipseau 
toate acele ornamente şi însemne exotice ce puteau fi atît de des găsite în 
camerele de întrunire ale unui mediu uman. Încăperea era goală şi 
luminoasă. Cubul cenuşiu-închis, cu volumul de un decimetru, avînd în faţa 
lui o consolă curbată, cu numeroase ecrane, discuri, comutatoare, reostate, 
lumini indicatoare, şi ecrane video, iar în spate — cabluri uriaşe care se 
pierdeau în podea, exprima un singur lucru: ŞTIINŢĂ. Western nu purta 
halate largi, acoperite de însemne astrologice. Nici nu se asemăna cu un 
laborant. Părea că tocmai venise de pe terenul de tenis. Purta nişte tenişi 
albi, fără şosete, un şort verde-deschis şi o bluză albă, fără mîneci. 
Deasupra decolteului adînc al bluzei se putea vedea părul negru, des şi 
cîrlionţat, prezent şi pe picioarele lui musculoase. 

Carfax se aşteptase ca el să poarte medalionul cu litera „M”, dar pînă 
şi acesta lipsea. 

Se apropie de Gordon, zîmbind, şi îi întinse o mînă mare, puternică şi 
păroasă. 

Cînd zîmbea, semăna mult cu Patricia. 

Purtă o discuţie lejeră cu Carfax, pentru cîteva minute, întrebîndu-l 
cum călătorise, făcînd obişnuitele comentarii despre smog, şi remarcînd că 
viaţa în Los Angeles era acceptabilă, numai dacă stăteai în casă şase luni pe 
an şi dacă aveai mulți bani. 

— A, fără legătură cu toate astea, dar foarte important, totuşi — spuse el 
— a luat legătura cu dumneata verişoara noastră? 

Carfax nu se aşteptase la atîta francheţe. Întregul lui plan era distrus în 
cîteva secunde. 

Era mai bine să spună adevărul, sau cel puţin, atît cît era necesar să-l 
convingă pe Western că nu minţea. Era posibil ca Western să ştie că Patricia 
venise la el acasă. 

— Da, răspunse el, sperînd ca tonul lui să fie tot atît de degajat ca al 
lui Western. De fapt, a venit cu avionul, fără să mă anunţe, şi am găzduit-o 
aproape o săptămînă. 

Carfax îşi verificase foarte amănunțit locuinţa, în căutarea eventualelor 
microfoane. Nu găsise nici un indiciu în acest sens sau în privința 
interceptării convorbirilor sale telefonice. Patricia ar fi putut fi urmărită 


pînă în Busiris, sau destinația ei ar fi putut fi aflată de la compania aeriană. 
Dacă cea din urmă variantă era adevărată, era evident pe cine se ducea să 
viziteze în Busiris. 

— Nu mă surprinde, Gordon, spuse Western. Nu ştiu ce părere ai 
despre ea, dar eu zic că moartea tatălui ei 1-a lăsat traume serioase. L-a iubit 
foarte mult. Poate prea mult. lar circumstanţele morții lui ar putea 
traumatiza profund chiar şi o persoană foarte echilibrată. M-a acuzat însă că 
am furat planurile MEDIUM-ului de la tatăl ei, şi, cum pînă acolo nu mai e 
decît un pas, că l-aş fi ucis pe tatăl ei. Ţi-a spus toate acestea, nu? Desigur 
că ţi le-a spus. 

Un lucru era cert, Western ştia să dezarmeze. Cine putea crede că o 
asemenea atitudine deschisă putea ascunde un hoţ şi un ucigaş? 

— Da, mi le-a spus, zise Carfax. 

— Şi te-ai aşteptat, sau cel puţin ai sperat, să foloseşti MEDIUM, 
propria mea invenţie, pentru a afla dacă ea spune adevărul? 

— Ai o foarte bună intuiție, spuse Carfax. Ca să fiu sincer, şi se pare că 
amîndoi suntem sinceri, nu eram sigur că îţi voi cere să-l găseşti pe unchiul 
meu... al nostru, adică. Am şi eu interesele mele, să ştii. 

Western rîse, spunînd: 

— Îţi ofer două şedinţe. Recunosc că ele mă costă ceva bani, dar nu o 
fac din generozitate. Îţi ofer două din multe motive. Unul este acela că, dacă 
te convingi, adepţii dumitale se vor răzgîndi. Teoria dumitale, şi altele 
asemenea ei, vor fi anihilate din faşă. Le ofer şedinţe gratuite şi unora din 
ceilalți adversari ai mei, să ştii. Miine trebuie să vină foarte mulți. Trei 
iezuiți, un fizician renumit, un teolog eminent, şi un exorcist recunoscut ca 
o autoritate în domeniu. Exorcistul are permisiunea de a efectua o 
exorcizare, dacă doreşte. Iar iezuiţii vor fi însoțiți de nişte preoți anglicani şi 
metodişti, doi rabini, unul ortodox, unul reformat, un creştin scientist, un 
mormon, un faimos ateu care este de asemenea scriitor de cărți ştiinţifice, şi 
conducătorul Bisericii Animiste Africane, un nigerian, cred. 

Făcu o pauză, apoi spuse: 

— Nu ştiu cît de obiectiv va fi acest comitet. La urma urmelor, e foarte 
probabil ca credinţele lor religioase, şi aici intră şi ateul, căci ateismul este o 
formă de religie, să fie spulberate. Şi dacă se întîmplă acest lucru, s-ar putea 
ca şi ei să se simtă spulberaţi. Ştii, religia unui om face adesea parte din 
nucleul profund al identității sale. Dacă acesta este sfărîmat, imaginea de 
sine este în pericol. Foarte puţini rezistă acestui lucru. Dar sper ca dumneata 


să fu cît mai obiectiv posibil. Nu ştiu de unde izvorăşte teoria dumitale, 
dacă nu cumva din citirea prea multor romane SF... 

Carfax tresări. Western zîmbi şi spuse: 

— Scuză-mă. Nu e nimic ridicol în teoria dumitale, dar cred că 
realitatea o contrazice. 

Începu să vorbească mai tare, înroşindu-se puţin la faţă: 

— Dumnezeule mare! Ce altceva mai vor oamenii? Comisia federală a 
făcut o anchetă extrem de amănunțită, şi ştii ce spune raportul ei neoficial: 
„Fie că ne place sau nu, MEDIUM este un mijloc de comunicare cu 
supranaturalul”, deşi eu prefer propriul meu termen, embu, care vine de la 
„electromagnetic being universe”*. Raportul oficial nu a fost încă publicat, 
după cum ştie toată lumea, deoarece preşedintele se teme de repercusiuni. 
Nu poate să spună nici „da, e adevărat”, nici „nu, nu e adevărat”. Dar 
raportul va trebui prezentat în curînd. Se fac prea multe presiuni, ca să fie 
amînat la nesfîrşit. 

— Ştiu, spuse Carfax. 

— Nu mă îndoiesc că ştii. Se vorbeşte destul de mult despre asta în 
presă. Cu toate acestea, dumneata eşti nerăbdător să pleci, iar eu sunt 
nerăbdător să clarificăm totul. Nu că Patricia mi-ar putea face cu adevărat 
rău, dar mi-ar putea produce unele neplăceri. 

Vorbi într-un ecran de pe consolă: 

— Harmons! 

O clipă mai târziu, îşi făcu apariția un bărbat scund, gras, chel, cu nişte 
pantofi albi, pantaloni de aceeaşi culoare, şi un halat lung, alb, de laborator. 

— Harmons este inginerul nostru şef, pentru schimbul întîi, spuse 
Western. El va fi pregătit să intervină în cazul în care merge ceva prost cu 
MEDIUM sau dacă ai nevoie de ajutor. MEDIUM este o instalaţie uriaşă, 
dar e la fel de sensibil ca o pisicuţă. Chiar şi masa celor patru corpuri ale 
noastre îl influențează. Cînd este în funcțiune, nu permitem ca mai mult de 
trei persoane să se apropie la mai puţin de un metru de el. Şi e mai bine 
dacă numai una... 

Pe ceea ce Carfax crezuse că era un perete gol, clipi o lumină roşie. 
Western se aplecă peste consolă şi spuse: 

— Da? 

— Vă sună doamna Sharpe, domnul Western. 

— Spune-i că o sun eu mai tîrziu. 

— Da, domnule, dar spune că e urgent. 


— Mai tîrziu! 

— Da, domnule! 

Western se îndreptă în scaun. Vorbise cu asprime, dar acum zîmbea, iar 
cînd vorbea, o făcea pe un ton blînd. 

— Femeia e foarte bătrînă şi foarte bogată. Şi cui vrea să-i vorbească? 
Soţului ei decedat? Părinților ei decedați? Copiilor ei decedați? Lui Isus, cel 
decedat? Nu, ea vrea să vorbească cu cîinele ei decedat! 

Clătină din cap. 

— Îşi lasă întreaga avere unui spital veterinar, şi sunt atîția copii care 
mor... 

Se opri, îşi muşcă buza, şi apoi spuse: 

— Fi bine, începem? 

Gordon Carfax se aşeză în scaunul indicat de Western. Ştia că, în 
conformitate cu teoria acestuia, tot ceea ce radia sau radiase energie 
electromagnetică în universul acesta, exista sub formă electromagnetică şi 
în celălalt univers. Acest lucru justifica insistența cu care Western numea o 
persoană moartă, un semb, după inițialele expresiei „sentient 
electromagnetic being”*. Western încercase să evite folosirea unor termeni 
neştiințifici şi subiectivi, precum: strigoi, fantomă, spirit, etc. Inventase un 
vocabular pe care, totuşi, omul obişnuit şi presa îl ignorau, în bună măsură. 

El precizase, de asemenea, de multe ori, că nu putea contacta animale 
individuale. Era destul de dificil să contactezi ființe umane, în multe cazuri 
chiar imposibil, şi întotdeauna imposibil pentru animale. Însă tot i se cerea 
acest lucru, chiar în mod amenințător uneori, din partea unor iubitori de 
animale. 

Western se aşeză lîngă Carfax şi apăsă pe butonul „PORNIT”, de pe o 
tastatură din dreapta lui Carfax. Majoritatea celor şapte sute de lumini de pe 
consolă se aprinseră. 

— Folosim tuburi electronice cu vid în circuitele principale, spuse 
Western. Tranzistorii şi alte chestii din astea mici nu pot face faţă enormei 
încărcături energetice. De fapt, ceea ce vezi în fața dumitale nu e decît 
vîrful aisbergului. Instalatia principală se află la etajul inferior. Este 
conectată la uzinele de energie atomică de la Four Corners. Nu folosim 
energie din California decît pentru telefoane şi lumini, aflate în alte locuri în 
locuință. Sistemul de aer condiționat al acestei încăperi este reglat automat 
la exact 70 grade Fahrenheit, plus sau minus un grad. Unele elemente şi 
componente sunt foarte delicate. Sunt şase circuite introduse în xenon lichid 


sau hidrogen lichid. Şi asta este tot ce îți spun despre aspectele fizice ale 
MEDIUM-ului. 

Pe un cadran nemarcat se aprinse o lumină roşie. Western întinse mîna 
ŞI îl roti în sensul invers acelor de ceasornic, la 76 de grade. Luă o tastatură 
racordată la consolă prin intermediul unor cabluri lungi, subțiri, şi apăsă pe 
aproximativ o duzină de litere şi cifre, într-o succesiune rapidă. 

— BEconomisesc foarte mult timp pentru amîndoi, pentru că deja l-am 
localizat pe unchiul Rufton. Am făcut acest lucru cu ceva timp în urmă, în 
scopuri personale. Dar aş fi făcut-o oricum, căci bănuiam că vei dori să intri 
în contact cu el. Coordonatele lui sunt pe bandă, şi le voi da drumul chiar 
acum, dacă nu ai nimic împotrivă. 

Scoase din buzunarul interior al bluzei sale o cartelă octogonală, 
perforată, şi o introduse într-o nişă. Cartela se făcu nevăzută la fel de rapid 
şi silențios precum un şoarece într-o gaură. 

— În timpul celei de-a doua şedinţe, vei avea ocazia să vezi cum 
efectuăm localizarea cuiva, spuse Western. Acest lucru e programat peste 
două zile. Nu permitem niciodată unui client să participe la mai mult de trei 
şedinţe pe săptămînă. Sistemul său nervos nu rezistă la mai mult. Există 
ceva legat de contactarea unui „embu”, ceva ce nu putem identifica exact, 
care îl tulbură pe client. Şi, de asemenea, pe operatori. Ne ocupăm pe rînd 
de operarea aparatului. Apropo, aceasta este prima mea şedinţă săptămîna 
aceasta, deci voi putea să fiu de faţă la cea de-a doua şedinţă a dumitale. Pe 
cea de-a doua şedinţă a mea o ţin pentru mîine, cînd vine acel grup de 
teologi şi exorcişti. 

În timp ce vorbea, avea privirea îndreptată asupra unor lumini variate: 
PRO ST, SRCH LCK, STIC REP, REPEL. 

Deasupra lui SRCH END se aprinse o lumină galbenă, şi dinspre unul 
dintre ecrane se auzi un ţirîit. 

Western apăsă pe un buton sub comanda HOLD, imediat după ce un 
uriaş monitor prinse viaţă în faţa lui Carfax. Avea un aspect lăptos şi era 
plin de ceea ce păreau a fi mii de scîntei mici, aflate în rotație. 

— Reţine un lucru — spuse Western — dumneata nu vezi acum 
adevărata formă a acestor... creaturi, ci o analogie electrică. Aceste forme 
reprezintă modul în care aparatul interpretează adevăratele lor forme. Nu 
ştim cum arată în realitate. Sunt multe lucruri pe care nu le cunoaştem, 
astfel că nu voi putea da mai multe explicaţii în privinţa acelui univers decît 
în privinţa acestuia. 


Apăsă pe butonul marcat RLS, dedesubtul comenzii HOLD. Scînteile 
se împuţinară, iar spaţiile dintre ele se măriră. Carfax avea impresia că se 
află într-o navă spaţială, ce se deplasa mai repede decît viteza luminii şi că 
se apropie de nişte galaxii atît de îndepărtate încît fiecare pare un punct 
luminos, deşi e compusă din milioane de stele. Lumina nu era supusă 
efectului Doppler, desigur, din moment ce aceasta nu era o călătorie în 
spațiu, la o viteză superioară celei a luminii. De fapt, nu era vorba de nici o 
călătorie. Aparatul încărca cu energie acea „lume de dincolo”, sau „embu”, 
ŞI, cel puţin teoretic, atrăgea înspre el configurația dorită. 

— Orice entitate, orice obiect neînsuflețit, care radiază energie 
electromagnetică în universul nostru, este prins într-o configurație, în embu. 
Cînd sursa radiației îşi încetează existenţa în universul nostru, îşi capătă 
forma finală în embu. Un fulger este un obiect neînsuflețit, cel puţin în 
teoria mea. Este adevărat că energia fulgerului nu se pierde în universul 
nostru. Este disipată sau supusă transformării la fel cum se petrec lucrurile 
şi cu lumina soarelui. Dar în embu, fulgerul trăieşte veşnic, s-ar putea 
spune. ŞI, tot astfel, un gîndac sau un om trăiesc veşnic. 

— Lumina soarelui este prea difuză pentru a fi un obiect neînsuflețit, 
spuse Carfax. Soarele luminează neîntrerupt. Noaptea este adusă de 
mişcarea de rotație a Pămîntului, dar numai pe Pămînt. Chiar şi în timpul 
nopții, există o anumită cantitate de lumină. Oare fiecare noapte în parte 
prinde viață în embu? Şi cum s-ar putea întîmpla acest lucru, cînd noaptea 
nu există ca obiect individual? Unde s-ar afla linia despărțitoare? Presupun 
că limitele noastre temporale nu au o reflecţie în embu? 

— Nu ştiu asta, spuse Western, cu o uşoară nuanţă de iritare în glas. E 
ca şi cum regina Isabella i-ar fi cerut lui Columb să descrie în detaliu 
Lumea cea Nouă, cînd el nu debarcase decît de cîteva ori pe țărmurile unor 
insule ale continentului încă nebănurt. 

— Îmi cer scuze, spuse Carfax. 

— Presupun că atît energia soarelui însuşi, ca sferă de foc, cît şi 
energia reflectată de obiecte în spațiu, cum ar fi planeta noastră, sunt 
prezente în embu. Deocamdată, totuşi, pe noi ne interesează numai fiinţele 
umane din embu. Ştim, de exemplu, că fiecare din ele este primită, după 
moarte, într-o configurație, sau colonie, de ființe mai vechi. Această colonie 
este compusă dintr-un număr foarte bine determinat, şi anume optzeci şi una 
de fiinţe umane, sau sembi. Aş zice că există numai optzeci şi una de orbite 
potenţiale, din moment ce o colonie trebuie să aibă un nucleu în jurul căruia 


să se adune ceilalți, şi există multe colonii noi în formare, şi deci, multe 
incomplete. Optzeci şi unu este produsul lui nouă cu nouă, astfel că 
misticilor li s-a dat apă la moară cu ocazia asta. lar comuniştii ar scoate 
vreo chestie ideologică din sistemul comunitar al sembilor, doar că ei pur şi 
simplu refuză posibilitatea unei vieți de apoi, de orice fel ar fi aceasta. Am 
invitat Rusia şi China să-şi trimită propriile comisii de cercetare, în vederea 
unor şedinţe gratuite, însă mi-au respins ofertele. 

— S-au folosit de teoria mea, spuse Carfax, deşi intenția mea nu a fost 
aceea de a le oferi sprijin şi consolare. Sau să le ofer susținere romano- sau 
greco-catolicilor şi fundamentaliştilor protestanți. Însă faptul că ei sunt de 
partea mea, îngreunează situația acelor care, altminteri m-ar fi acuzat că 
sunt un comunist fără credinţă. 

Pe ecran apăru brusc o singură scînteie, şi apoi, chiar mai rapid, 
scînteia se dovedi a fi un complex de scîntei rotindu-se pe cîte o orbită. 

— Observă scînteia sau semnul central, spuse Western. Celelalte se 
rotesc în jurul ei, pe nişte orbite care unui ochi neexperimentat i se par 
absolut dezordonate. Am analizat însă modelele mai multor colonii, şi am 
concluzionat că sembii urmează nişte orbite foarte complicate, dar limitate 
şi repetabile. Am descoperit că uneori sembii cei noi, ființele recent 
decedate, dau la o parte sembul central. Un semb este finalizat — urăsc acest 
cuvînt, dar el face parte din jargonul nostru, în acest caz — şi cînd se 
întîmplă acest lucru, fiinţa, în forma ei finală, recent căpătată, preia rolul de 
nucleu. Nu ştiu ce semnificaţie are acest lucru, dar cred că este cumva legat 
de forța personalității. 

Western conectă un reostat şi ecranul fu ocupat de o singură scînteie. 
De la o distanţă mică arăta ca un glob luminos. Începu să alunece spre 
dreapta ecranului, în exterior, şi Western apăsă pe un buton marcat AUT 
FIX. Globul pluti înapoi spre centrul ecranului. 

— Unchiul Rufton, spuse Western. 

Carfax rămase tăcut. 

— Principiul lui Heisenberg funcționează în universul embu, cam la 
fel cum funcționează în al nostru. Cu cît efectuăm o observare mai 
amănunțită, cu atît avem nevoie de mai multă energie. Cu cît folosim mai 
multă energie, cu atît influențăm mai mult colonia şi sembul individual, 
contactat. Energia afectează legăturile electromagnetice şi tulbură orbitele. 
Sembii manifestă o senzaţie de neplăcere, şi intră în panică dacă menţinem 
contactul mai mult de o oră. 


Carfax fu nevoit să-şi reamintească încontinuu că nu trebuie să-şi 
imagineze sembiu ca pe fiinţe moarte, ci ca pe un fel de fiinţe extraterestre, 
aflate într-un univers „perpendicular” pe al său. Însă atitudinea pragmatică a 
lui Western îl influenţa, în mod subtil. Îi străpungea barierele mentale fără 
ca el să fie conştient de acest lucru. Trebuia să facă eforturi pentru a nu-şi 
uita propria lui teorie. 

lar acum, pus în faţa a ceva ce Western spusese că era unchiul lor, 
Carfax se simţi cuprins de o uşoară teamă. Inima îi bătea repede. Transpira, 
în ciuda aerului rece. Se simţea copleşit de o senzaţie ireală. Avea impresia 
că pielea capului şi ceafa 1 se transformaseră într-o calotă de gheaţă. 

— Dacă eşti ca toți ceilalți care au stat vreodată pe scaunul acela, 
atunci resimți impactul divinului, spuse Western. Trăim în era 
iluminismului, a eliberării de superstiții, sau cel puţin aşa pretindem. Însă 
chiar şi cel mai puţin credincios om este brusc stăpînit de spaimă şi de 
uluire mistică, cînd se aşează acolo. Am avut clienți care ardeau de 
nerăbdare să vorbească cu morţii lor. Dar, în momentul în care au fost puşi 
în faţa lor, au fugit mîncînd pămîntul, sau au leşinat. Ori au paralizat. Epoca 
de piatră nu moare niciodată în noi cu adevărat. 

Carfax nu avea curaj să vorbească. Era sigur că vocea avea să-i fie 
subțire, tremurătoare. 

— Dacă ne-am putea apropia mai mult, am vedea că acel glob luminos 
se compune din unități mai mici, spuse Western. Dar există o limită precisă 
a distanţei la care ne putem apropia. Dacă mărim nivelul de energie cînd 
atingem acea limită, aşa-zisa atracţie devine respingere. Sembul începe să 
se retragă, iar colonia resimte o senzaţie de dezmembrare. 

Ecranul fu brusc străbătut de nişte dîre albe, subțiri, răsucite, în spatele 
cărora globul îşi mai pierdu din luminozitate. 

Western conectă un resort marcat STTL CNTL, iar dungile se înnegriră 
şi apoi dispărură de pe ecran. 

— „Purici”. Cel puţin, aşa numesc eu acest fenomen. Colonia s-a 
apropiat prea mult de un centru de energie extrem de puternic. În mod 
normal, cînd se întîmplă acest lucru, colonia are probleme. Energia 
dezlănțuită ameninţă legăturile electromagnetice care menţin colonia unită 
şi le cauzează sembilor mari tulburări mentale. Colonia nu se poate 
îndepărta îndeajuns de repede de sarcina electrică. Iar acest lucru înseamnă 
că putem pierde contactul. Astfel că circuitul de control al perturbaţiilor, cu 
care MEDIUM este prevăzut, adaugă mai multă energie, pentru a se 


menţine contactul cu colonia. Cred că, de fapt, acest circuit alimentează 
colonia cu energia necesară acesteia pentru a se îndepărta de perturbațiile 
electrice, dar noi menţinem totuşi contactul cu colonia. 

Apăsă pe un buton marcat CON şi spuse: 

— Bun, uite şi sonorul. 

Desigur că sembul nu putea vorbi cu adevărat. Vorbirea necesita 
coarde vocale, iar sembul era, din cîte se ştia, o configurație pur energetică. 
Dar îşi putea mişca corespondentul electric al buzelor, al limbii, al coardelor 
vocale, al plămînilor săi, iar corespondentul electric al sistemului său neuro- 
cerebral şi muscular funcționa, electronic, la fel cum o făcuse în timpul 
vieții. 

Vocea care se auzea în boxe nu era chiar aceea a lui Rufton Carfax. 
Semăna cu a lui, dar avea un timbru rigid, metalic care o făcea să semene cu 
cea a unui robot care încerca să imite o voce umană. Patricia adusese cu ea 
un mic casetofon şi îi pusese lui Carfax o casetă cu vocea tatălui ei. Carfax 
o ascultase de multe ori, iar acum recunoscu această voce ca fiind cea a 
unchiului său, în ciuda rezonanţei ei robotice. 

— Te... simt din nou, spuse ființa — creatura? Nu mă părăsi din nou! 
Te rog! Nu mă părăsi! 

— Vom fi cu tine ceva vreme, unchiule, spuse Western. Acesta este 
nepotul tău Raymond, unchiule. Iar următoarea voce pe care o vei auzi va fi 
cea a celuilalt nepot al tău, Gordon Carfax. Are nişte întrebări să-ți pună, 
unchiule. Sper că vei fi cooperant. 

Se ascunsese oare o ameninţare în vocea lui Western? Sau era el 
exagerat de bănuitor şi astfel că îşi imagina doar acea nuanţă de 
amenințare? Cu ce l-ar fi putut amenința Western pe unchiul lui? 
Interzicerea unor contacte ulterioare? 

Fu surprins de faptul că Western îşi folosise noul nume. Acest lucru 
putea să însemne ceva, sau putea să nu însemne nimic, căci era posibil ca 
unchiul său să fi ştiut despre schimbarea de nume înainte de a muri. Şi 
poate că Western, în timpul unor contacte anterioare, îi spusese despre acest 
lucru. Carfax renunţă să se mai gîndească la acest lucru, intenționînd să-i 
ceară lămuriri lui Western mai tîrziu. 

Western îi şopti: 

— Dă-i drumul. 

Carfax îşi simți gîtlejul încleştat. Era, cu adevărat, pe cale să vorbească 
cu un om mort. Ce se vorbeşte cu un mort? 


Dar, conform teoriei lui, acesta nu era un om mort. 

Faptul că îşi reaminti acest lucru nu îl ajuta prea mult. Indiferent că era 
vorba de o fiinţă umană moartă, sau de o entitate din alt univers, ea îl 
înspăimînta. 

După ce fu înghiontit de Western, Carfax spuse: 

— Bună, unchiule. 

— Bună, Hal, spuse vocea semimecanică. 

— Sunt eu, Gordon, acum, unchiule, spuse Carfax, începînd să se 
relaxeze. 

— A, da, Gordon, aşa e. Raymond tocmai mi-a amintit acest lucru, nu? 

Carfax îşi dorea să scape de amorțeala care îl stăpînea. Nu gîndea pe 
cît de repede şi de limpede ar fi trebuit. 

— Am nişte întrebări, unchiule, spuse. 

— Toţi au, răspunse vocea. 

Carfax clipi şi clătină din cap. Oare mintea îi juca feste, sau glasul 
chiar se dilata şi se contracta, precum un plămiîn fotonic care se forța să 
expire aerul ectoplasmic în schimbul acelei voci de fantomă? 

(Dar mintea umană se vedea obligată să amestece totul într-un tipar 
antropomorf) 

— Ce mai faci, unchiule? spuse Carfax. (Ca şi cum se întîlnise cu el pe 
stradă) 

— Mi-ar lua foarte mult timp să-ți spun exact cum e aici, băiatule. 
Cînd spun „timp”, nu mă refer la timp, în modul pe care îl cunoşti tu. Dar 
nu dispun de limbajul necesar pentru a-ţi explica ce înseamnă timpul aici. 
Ar dura mult, foarte mult, Gordon, şi tu nu ai acest timp. Raymond mi-a 
spus că timpul înseamnă bani, cel puţin în ceea ce priveşte MEDIUM. Mă 
simt singur aici, băiete, deşi nu-mi lipseşte compania. Nu este însă 
compania pe care să-mi fi ales-o singur. ŞI e ciudat aici. Ei îmi spun că după 
o vreme senzația de înstrăinare dispare, iar lumea pe care am părăsit-o 
devine lumea străină. Dar eu nu-i cred. 

— Îmi pare rău că eşti nefericit, unchiule, spuse Carfax. Dar universul 
tău are nişte avantaje, şi acolo unde există viață, există şi speranţă. 

Făcu o pauză. O clipă mai tîrziu, un puternic hohot de rîs, plat, metalic, 
veni dinspre boxe. Se opri în cele din urmă, deşi Carfax se temuse că acest 
lucru nu se va întîmpla. 

— Spune, nepoate, zise vocea. 


— Da, unchiule. Mai întîi, ai inventat un aparat prin care să 
comunicăm, cu..., ăă, morţii? 

Urmă o tăcere lungă. Apoi vocea spuse, pe un ton ridicat: 

— Eu? Desigur că nu! Nepotul meu, Raymond Western, l-a inventat! E 
un geniu! Cel mai mare om care a existat! Înainte nu aveam nici o speranţă, 
dar acum avem, pentru... 

Carfax aşteptă cîteva clipe, apoi spuse: 

— Pentru ce, unchiule? 

— Pentru că noi credeam că eram rupți pentru totdeauna de lumea pe 
care am părăsit-o, ce altceva, nătărăule? Se pare că nu înţelegi că şi noi 
suntem la fel de entuziasmați de MEDIUM ca şi voi! 

Carfax nu era convins că unchiul său vorbea sincer, dar nu avea cum să 
dovedească acest lucru. Şi trebuia să arate mult tact atunci cînd punea 
întrebările, deoarece unchiul său nu putea fi forţat să vorbească, dacă nu 
vroia. 

Unchiul său? Trebuia să țină minte că acea fiinţă putea avea o origine 
nonterestră. 

Următoarea întrebare pe care o puse îl făcu pe Western să se trezească 
din amorţeală. Carfax îl văzu cu coada ochiului, şi îşi dori să fi putut urmări 
cu privirea, concomitent, atît ecranul cît şi pe el. 

— Spune-mi, unchiule, voi, ăăă..., puteţi să luaţi legătura cu această 
lume cu ajutorul unui medium uman? Sau toți aceştia sunt nişte şarlatani? 

Din nou urmă o perioadă de tăcere. Western se lăsă la loc pe spate, în 
scaunul său, bătînd totuşi cu degetele în consolă. Carfax îşi privi ceasul. 
Dacă Patricia sunase, atunci nu i se făcuse legătura cu Western. Tresări, 
văzînd cu coada ochiului o mînă apărută brusc lîngă el. Era a unui bărbat 
care intrase, cu un bilet pentru Western. Acesta îl despături, se încruntă, îl 
puse la loc în buzunar, şi se ridică. 

— Mă întorc în cîteva minute, spuse el în şoaptă. Harmons se va ocupa 
de dumneata. 

Carfax spera ca telefonul Patriciei să fi fost motivul plecării sale. 
Harmons avea să le asculte discuţia, iar întrebările erau înregistrate pe 
bandă, astfel încît Western să poată asculta mai tîrziu ceea ce pierdea acum. 
Însă putea fi prea tîrziu pentru ca să mai poată face ceva. 

— Nepotul tău, Western, a plecat acum, spuse Carfax. Poţi vorbi liber. 

Harmons se aşeză pe scaunul pe care stătuse Western. Nu se uită la 
Carfax, şi nici nu păru să ştie ce întrebase acesta. Însă era posibil ca 


Western să-i fi ordonat să se abţină de la comentarii. 

— Ce? spuse vocea. Ce vrei să spui? De ce n-aş vorbi liber de faţă cu 
el? 

— Fiica ta... 

— Fiica mea! Ea de ce n-a venit să vorbească cu mine? Doar pentru că 
sunt mort şi nu-i pot fi de folos... 

— Se teme să vină aici. Se teme de Western. Ascultă, dacă ai fost 
UCIS... 

— Nu ţi-a spus Raymond că nu ştiu cum am murit? spuse el. M-am 
dus la culcare, şi m-am trezit aici, dacă asta se poate numi trezire. Am fost 
într-o stare de şoc... 

— Da, Western mi-a spus, la telefon. Dar dacă nu ai inventat dumneata 
MEDIUM, la ce lucrai cînd consumai atîta energie, de a trebuit să 
împrumuţi bani de la Western? 

Carfax clătină iarăşi din cap. Globul părea să se dilate şi să se 
contracte într-un ritm mai rapid. 

— Întreabă-l pe Western, spuse vocea. l-am povestit lui totul, în 
detaliu. Nu pierde timp cu asemenea întrebări. 

— ÎI voi întreba, spuse Carfax. Dar i-ai spus şi lui de ce te fereai de 
fiica ta, de ce nu-i spuneai la ce lucrezi? 

— În regulă. Dacă i-aş fi spus că făceam un aparat care să detecteze şi 
să descifreze mesaje venite din spaţiul cosmic, m-ar fi crezut nebun. Am 
crezut însă că găsisem un anumit model în diferitele perturbații venite din 
spaţiul cosmic, iar dacă aveam dreptate... însă am vrut să rămînă un secret 
pînă ce aveam să fiu sigur că nu mă aflu pe o pistă falsă... 

— De ce ar necesita un aparat de recepție atît de multă energie? întrebă 
Carfax. Aş fi înţeles, dacă era un transmiţător. 

Carfax încercă să-şi aducă aminte prima întrebare. Îl întrebase pe 
unchiul său, sau fiinţa aceea, indiferent ce era... ceva despre... 

Globul se dilatase. Strălucirea lui îl înconţură brusc pe Carfax. Se 
ridică de pe scaun, retrăgîndu-se, țipînd şi încercînd să respingă lumina. Se 
întoarse şi o luă la fugă, împleticindu-se, pe jumătate orbit de strălucirea 
globului, în direcția uşii. Aceasta se deschise automat, şi ieşi pe coridor. 

Lumina din jurul lui scăzu în intensitate şi apoi dispăru. 

Se aşeză, sprijinindu-se cu spatele de perete, gîfiind de parcă alergase, 
cu viteză maximă, pe o distanţă de mai multe cvartale. Inima îi bătea să-i 
spargă pieptul. Se simţea cuprins de frig, în afară de zona testiculelor şi a 


coapselor. Mai tîrziu, avea să-şi dea seama că făcuse pe el. Western se 1vise 
ca din pămînt şi era aplecat deasupra lui. Arăta foarte ciudat. 

— Ce s-a întîmplat? spuse el. 

Carfax se simțea foarte singur, slăbit şi neajutorat. Se afla într-o clădire 
din care nu putea ieşi decît cu permisiunea lui Western. 

Carfax se ridică în picioare, şi se sprijini de perete. La început, îi dădu 
o senzație de siguranță. Însă fantomele puteau trece prin pereți solizi, sau 
pereți considerați solizi. De fapt, nu exista „obiect solid”, dacă te refereai la 
obiecte ca la un complex de molecule şi atomi. Spațiile dintre aceştia erau 
foarte vaste, şi printre ele se puteau strecura multe lucruri. 

Se îndepărtă de perete, ca şi cum se temea că nişte tentacule luminoase 
aveau să țişnească prin interstițiile lumilor invizibile şi să-l tragă înapoi. 

— Am avut impresia că fiinţa aceea — unchiul Rufton — a ieşit din 
ecran Şi că era pe cale să mă cuprindă în masa sa. 

Western nu rîse. Spuse doar: 

— Haide să bem o cafea. 

Parcurseră coridorul alb, monoton, şi ocoliră pe după un colţ, intrînd 
într-o cameră mică, care avea nişte picturi murale reprezentînd peisajele 
marine, inspirate de la frescele cretane, fără îndoială, datorită caracatiţelor 
albastre şi a delfinilor portocalii. Pe carpetă se puteau vedea tauri negri ce 
se năpusteau spre fete şi băieţi goi, maroniu-roşcați, care se dădeau, cu un 
salt, la o parte din calea taurilor sau care îi prindeau pe aceştia de coarne, 
înainte de a sări pe spinarea animalelor. Într-un colț, se afla o urnă uriaşă, 
argintie. Western se duse într-acolo şi luă un ibric mare, din ceramică. 

— Frişcă sau zahăr? spuse Western. 

— Nu vreau cafea, mulțumesc. 

Western îşi puse în cafea două cuburi de zahăr şi o cantitate generoasă 
de frişcă, apoi o amestecă energic. 

Western suflă în cafea, pentru a o răci, luă mai multe înghițituri, apoi 
spuse: 

— Acum înţelegi de ce cerem ca clienții noştri să semneze nişte 
documente prin care ne eliberează de orice răspundere. Şi de ce cerem de 
asemenea ca rezultatele unei examinări să ne fie trimise, înainte de a ne 
ocupa de cererile primite de la clienți. 

— Dar toţi acei oameni în vîrstă care au venit la şedinţe cu MEDIUM? 
Spuse Carfax. De bună seamă că...? 

— Nici unul din ei nu a prezentat semne ale unor eventuale probleme 
cardiace avansate sau ale unor tulburări psihice. 

— Dar bătrîna aceea care vrea să vorbească cu cîinele ei? 

— Ea nu va fi acceptată. 


— Cum rămîne cu experienţa trăită de mine? 

Western ridică din sprîncenele lui groase şi spuse: 

— Aveam de gînd să ajung şi aici. Nu eşti primul care are senzaţia că 
globul sau lumina aceea se năpusteşte spre el. Însă este o halucinație, te 
asigur. Este absolut imposibil ca un semb să rupă legăturile cu colonia lui 
sau să treacă de bariera care separă cele două universuri. Nu ştiu de ce este 
cauzat acest fenomen. Nici măcar nu am vreo teorie, deşi sunt sigur că 
efectele sunt pur psihologice. 

— Mai au loc şi alte asemenea fenomene? spuse Carfax. 

— Da. Uneori, cîte un client trece printr-o experienţă opusă celei prin 
care ai trecut dumneata. Are senzaţia că este absorbit în ecran. 

— De ce nu am citit nimic despre aceste lucruri? spuse Carfax. Şi doar 
am citit despre MEDIUM tot ce mi-a picat în mînă. 

— Nu e vorba că am ascunde ceva sinistru. Nici nu le cerem clienților 
noştri să păstreze tăcerea asupra acestor întîmplări. Deocamdată însă, nu 
publicăm nimic în această privinţă. Ne temem că asemenea informaţii le-ar 
putea sugera oamenilor că vor trece prin aceste experienţe, şi că aşa se va şi 
întîmpla. Intenţionăm să scriem despre asta în viitor. Însă numai după ce 
vom avea o teorie cît de cît rezonabilă care să dea nişte explicaţii. În felul 
acesta, îi vom putea linişti pe oameni, înainte să se aşeze în faţa lui 
MEDIUM. Nu uita că MEDIUM este nou, şi că numai aproximativ şase 
sute de oameni l-au folosit pînă acum. Sunt multe lucruri pe care le-am 
putea publica, dar preferăm ca înainte de asta să le cîntărim bine. 

Carfax nu fu prea satisfăcut de explicație, dar nu avea nişte 
contraargumente clare. 

— Spui mereu „nor”, spuse el. Am crezut că dumneata eşti singurul cu 
putere de decizie aici. 

Western zîmbi şi spuse: 

— Da, sunt şeful echipei. Şi este adevărat că MEDIUM îmi aparţine şi 
mă aştept ca lucrurile să stea la fel destulă vreme de acum încolo. Ţin strict 
secrete principiile şi teoria lui de operare, să ştii. Nici nu am depus actele 
pentru obținerea unui patent, deoarece nu vreau ca cineva să-i fure schema 
de la biroul de acordare a patentelor. Crede-mă, acest lucru nu este 
imposibil. Aceasta este, după cum fără îndoială că ai auzit de o groază de 
ori, cel mai măreț lucru de la începuturile omenirii. 

— Şi tocmai de aceea nu-l vei putea ţine doar pentru tine, spuse 
Carfax. 


— Vom vedea. 

— Acum aş vrea să plec, spuse Carfax. 

Western aşeză ceaşca pe masă şi spuse: 

— Desigur. Aş vrea să discutăm mai tîrziu despre asta, cînd voi avea 
mai mult timp şi cînd îţi vei fi revenit îndeajuns pentru a analiza problema 
cu calmul conferit de trecerea timpului. Poate ai putea totuşi, să-mi spui 
pînă mîine, dacă îmi vei accepta oferta unei a doua şedinţe gratuite. 

Carfax simţi că pulsul îi bate mai repede. Western insinua că se temea. 
Ceea ce, trebuia să recunoască în sinea lui, era adevărat. Dar în mod sigur 
nu avea de gînd să renunțe la o a doua şansă. 

— Îţi pot spune de acum, zise el. De abia aştept o a doua şedinţă. Şi 
data viitoare nu mă voi speria, cel puţin aşa cred. 

— Foarte bine, spuse Western. 

Părea să-l privească într-un mod ciudat pe Carfax, care îşi spuse însă 
că acesta ar putea fi un efect al stării lui de tulburare. 

— Vrei să intru din nou în contact cu unchiul Rufton? 

Carfax înghiți în sec, apoi spuse. 

— Nu. Aş vrea să vorbesc cu Frances. 

— Soţia ta. 

— Chestia care se dă drept soția mea, spuse Carfax. 

Western zîmbi, apoi spuse: 

— Continui să te cramponezi de teoria dumitale, conform căreia 
sembii nu sunt umani, ci entități extratereste. Ei bine, de ce nu? Nu ai văzut 
de fapt nimic care să dovedească contrariul. 

— Asta e o afirmaţie foarte corectă, spuse Carfax. 

— Încerc să am o atitudine foarte corectă în această problemă. Nu mi-e 
uşor să fiu obiectiv, din moment ce sunt atît de implicat. Însă îmi dau seama 
ce pretențioasă este o dovadă ştiinţifică şi cît de puţin pot oferi eu, cu 
adevărat. Am demonstrat că un fenomen există, că există un alt univers şi că 
în acel univers există cu adevărat entităţi vii. În această privinţă nu poate 
exista îndoială, nu e nici o şarlatanie în legătură cu MEDIUM. Dar pe de 
altă parte, sunt cu adevărat aceste entităţi — sufletele, sau cum vrem să le 
numim, de exemplu sembi, cum le spun eu? Dacă nu sunt, atunci cum 
reuşesc să cunoască atît de multe despre persoanele care pretind că sunt? De 
ce aceia care pretind a fi vorbitori de engleză, sunt capabili să vorbească 
engleza cu accentul corect? Oare pot entitățile extraterestre să reproducă nu 
numai accentul englezesc general, ci şi pe cel individual? Toţi cei care au 


luat contact cu persoane pe care le-au cunoscut în timpul vieții, au 
recunoscut vocea ca fiind „cea naturală”. L-ai auzit pe unchiul Rufton. 
Există unele distorsiuni, datorate instrumentelor noastre electronice încă 
primitive. Dar ai recunoscut vocea unchiului nostru, nu-i aşa? Eu unul, am 
recunoscut-o cu siguranță. 

— Cea mai mare parte a dovezilor îţi dau dreptate, spuse Carfax. 
Trebuie să recunosc acest lucru. Dar este posibil ca aceşti „sembi”, cum îi 
numeşti, să aibă o modalitate de a afla totul despre ființele umane şi de a 
folosi aceste informaţii pentru a se da drept ele. Nu ştiu cum, dar nu poti 
nega că acest lucru este posibil. 

— Nu, dar rămîn la părerea mea că nu e şi probabil. Şi de ce ar 
pretinde că sunt sufletele celor morţi? Ce ar avea de cîştigat? Ei nu ne pot 
face absolut nimic! 

Carfax se simţea iritat, dar îşi dădu seama care era cauza. Western era 
foarte rezonabil şi amabil. În mod cert, nu părea a fi genul de om descris de 
Patricia. Era, desigur, posibil să fie un excelent actor. Nu încăpea nici o 
îndoială că avea foarte mult tact şi că ştia cum să se poarte pentru a-şi face 
prieteni. Sau, cel puţin, cum să se comporte într-un mod prietenos. Carfax 
vroia să creadă povestea Patriciei, însă îi venea greu. lar acest lucru îi dădea 
senzația că o trăda atît pe Patricia, ca şi pe el însuşi. 

Western îl conduse înapoi în biroul principal şi îl lăsă în grija doamnei 
Morris. Carfax mai avea o întrebare, înainte de a se despărți de el. Testul 
efectuat de acea comisie religioasă avea să fie transmis la televizor? 

— Dacă posturile de televiziune vor fi de acord să nu cenzureze nimic 
din el, spuse Western. Nu vreau nici o transmisie care să creeze o impresie 
falsă. Observi că nu am spus nefavorabilă, ci falsă. Vreau doar să se 
prezinte adevărul. Ştii însă că există o rezistenţă foarte puternică față de 
prezentarea acestei şedinţe la televizor. Nu ştiai? O, da, multe organizaţii 
religioase puternice au avut obiecţii față de transmiterea ei la televizor. Şi 
aceasta, reține, deşi ei nu ştiu care vor fi rezultatele! Sau poate că bănuiesc 
care e adevărul, astfel că acum i se împotrivesc acestuia? Ei bine, ajunge cu 
toate astea. Ne vedem joi, la zece. 

Western se îndepărtă, apoi se opri, ezită, şi se întoarse din nou spre 
Carfax, zimbind: 

— Spune-i Patriciei că poate să vină şi ea dacă vrea. 

Carfax nu răspunse. Nu se simțea deloc stăpîn pe situaţie. Western 
aflase că Patricia venise cu un avion separat, de la Busiris. De fapt, trebuia 


să-i telefoneze la hotel, la puţin timp după ce avea să ajungă acolo. 

Drumul pînă la hotelul de pe strada Wilshire nu-i permise să se 
gîndească la cele întîmplate. Televizorul din taxi era reglat pe un canal de 
ştiri. 

— AZI, la ora 15.35, Crawford Goolton, din strada Westminster Spiral, 
nr. 6748, apartamentul 6I, a fost, conform relatărilor, ucis, în timp ce vindea 
o trusă de Spiritism pentru amatori, lui Anastasia Rodriguez, domiciliat în 
Crewles Castle Towers, 99653, apartamentul 89F. Presupusul asasin, Maui 
Aleakala, din New Paradise Cabanas, nr. 347A4D, l-a atacat, conform celor 
relatate, cu un cuțit pe Goolton. Se pare că era furios deoarece trusa pe care 
o cumpărase de la Goolton în urmă cu o săptămînă nu funcționase cum 
trebuia, conform raportului... 

Carfax se întrebă cum putea fi o persoană ucisă „conform relatărilor”? 
Ori fusese ucisă, ori nu! Însă presa trebuia să fie foarte atentă la modul în 
care îşi formula articolele. Tribunalele erau înțesate de procese de calomnie 
şi defăimare, la fel cum fuseseră asaltate în urmă cu un deceniu de cazurile 
de trafic de marijuana. Rezultatul era acela că acum presa folosea nişte 
formulări foarte ciudate. În această perioadă, cînd prezentarea unor trupuri 
complet goale era deja ceva banal la televizor, chiar în timpul zilei, iar 
filmele de educație sexuală, cu imagini despre toate pozițiile posibile şi 
variantele de sex în grup, puteau fi văzute după ora 22.00, (cînd copiii erau 
deja la culcare), cenzura afecta neîncetat libertatea cuvîntului în alte 
domenii. 

Poporul american nu înţelesese încă faptul că libertatea presupune 
responsabilitate, şi se părea că nu aveau să înveţe acest lucru, mult timp de- 
acum încolo. Singurii care puteau să-i înveţe erau chiar ei înşişi, dar nimeni 
nu părea să ştie cum să înceapă lecţia. Trebuia făcută o alegere între 
abuzurile democraţiei şi acelea ale totalitarismului. 

Îşi aduse aminte că trebuia să se gîndească la lucruri mai urgente. Nu 
putea face nimic pentru a aduce o schimbare, mai mult sau mai puţin 
radicală, în lumea înconjurătoare. Sau cel puţin, nimic care să-i dea 
impresia că obținea vreun rezultat. Putea însă să stabilească — probabil — 
dacă Western avea sau nu dreptate. Poate că putea să afle dacă Patricia avea 
sau nu dreptate. 

„... de acum încolo, indicele de poluare a aerului ar trebui să prezinte 
o scădere constantă a poluantilor. În fiecare zi, cel puţin cinci sute de 
vehicule cu motoare cu aprindere internă sunt retrase, fiind înlocuite de 


vehicule cu baterii sau cu celulă. ESD este încrezător că perioada mai 
proastă a trecut, iar vîrful-record al.. 

Acestea erau ştiri binevenite, dát nu era prima oară cînd auzea ceva 
asemănător. În urmă cu doi ani, se spera ca generatoarele 
electrohidrodinamice să devină un articol de uz casnic în scurt timp. Ele 
aveau să revoluţioneze societatea şi să reducă imediat poluarea. Însă 
aparatele se aflau încă în fază experimentală iar utilizarea lor prezenta un 
număr de dezavantaje care fuseseră omise, atunci cînd fuseseră propuse 
prima oară. 

Hotelul La Brea ocupa două cvartale din ceea ce fuseseră 
douăsprezece clădiri de birouri, pe vremea cînd Carfax trăia în Los Angeles. 
Era vizavi de gropile de catran din La Brea. Carfax se decise să se uite din 
nou la resturile din pleistocen. Străbătu pasarela de deasupra străzii 
Wilshire, iar apoi cobori spre locul unde fusese colţul dintre străzile 
Wilshire şi Curson. Curson devenise parte a parcului, iar clădirile aflate pe 
un cvartal lungime, înspre est, fuseseră şi ele demolate. 

Ocoli gardul din sîrmă şi rămase la un metru de doi mamuţi de beton 
de la marginea gropii de catran. Uriaşul mamut-tată şi mamutul-pui priveau 
cum mama se scufundă în apele groase, negre, ale gropii. Puiul îşi întindea 
trompa micuță spre mama lui, condamnată la pieire, ca şi cum ar fi putut-o 
trage astfel afară din groapa cu catran. Uriaşa femelă se împotrivea zadarnic 
capcanei vîscoase care ucisese atîtea mii de animale, fie ele mari sau mici. 

Multă lume era surprinsă şi dezamăgită de dimensiunile reduse ale 
gropii. În mod evident, ei se aşteptaseră la ceva care să se întindă pe mai 
multe sute de metri pătraţi. Însă tot ceea ce mai rămăsese din marile 
întinderi de catran care acoperiseră odată mare parte din Los Angeles, în 
acea vale era o baltă mai mică decît un teren de fotbal. În spatele muzeului 
erau multe bălți foarte mici, şi în acestea îşi găseau încă sfîrşitul multe 
animale, cum ar fi popîndăi şi veveriţe, deşi acestea trebuiau să escaladeze 
garduri de sîrmă pentru a ajunge în baltă. Dacă însă turistul dezamăgit 
ocolea parcul, putea să vadă, din loc în loc, catran scurgîndu-se pe iarbă. 
Dacă avea puţină imaginaţie, el putea avea o senzație neplăcută. Bitumul 
lichid se afla sub iarbă şi sub beton, la nu prea mare adîncime, şi era în 
aşteptare. Într-o bună zi, spunea lichidul negru, într-o bună zi acest scut 
firav va dispărea, şi atunci mă voi întoarce, iar totul va fi din nou ca la 
început. Mamuţii, lupul cel fioros, măreţul leu, tigrul preistoric, cămila şi 
leneşul nu vor mai fi acolo. Vor fi însă alte animale pe care să le pot înghiţi. 


Şi poate, din cînd în cînd, cîte un om, un om îmbrăcat în piei, care să vîneze 
animale, destul de neatent încît să-l pot prinde. 

Carfax nu rămase mult timp în fața gropii. Ochii îl usturau şi îi 
lăcrimau, şi simţea o senzaţie de arsură pe gît şi în nas. Se grăbi să ajungă 
înapoi la hotel, şi intră pe uşile triple ale acestuia, în aerul mult mai curat şi 
răcoros din interior. Seara, activitatea de atragere a norilor, desfăşurată în 
timpul zilei, putea aduce ploaia, iar aerul metropolei avea să fie respirabil 
pentru încă trei zile. Provocarea artificială a ploii, deşi costisitoare şi nu 
întotdeauna fructuoasă, era cea care făcea posibilă viaţa în Los Angeles. Ea 
era cea care le dădea cetăţenilor speranţe şi îi ajuta pe aceştia să reziste, 
pînă cînd maşinile electrice aveau să aducă aerul înapoi la nivelul de 
calitate din 1973. 

Lumea era poluată mai mult decît în urmă cu zece ani, dar urma să fie 
mult mai curată în următorii zece. Cei ce prevedeau dezastre aveau să se 
înşele. 

Carfax luă cina în sala de mese a hotelului. La vreo zece minute după 
ce ajunse în cameră, sună telefonul. Conectă monitorul şi o văzu pe Patricia 
într-o cabină telefonică din aeroportul Riverside. 

— Ai călătorit bine? spuse el. 

— Nu m-am putut relaxa, spuse ea, zîmbind însă. 

— Nu pari prea încordată, spuse el. Pari destul de relaxată, şi arăţi 
superb. 

— Mulţumesc. Ai aflat... lasă, ne vedem la... tine. Oare crezi că e 
înțelept să rămîi în acelaşi loc? 

— Sunt sigur că nu îmi este ascultat telefonul, spuse el. Nu încă, cel 
puţin. Sigur, vino, după cum am stabilit. Nu cred că e adevărat că... 

Ea se încruntă şi spuse: 

— Că ce? 

— Nimic, lasă, spuse el. 

Probabil că ea s-ar fi supărat dacă el ar fi spus că nu-l credea cu 
adevărat periculos pe Western. Oricum, nu în sensul despre care vorbea ea, 
deşi putea fi periculos pentru omenire, în general. În plus, el nu putea face 
astfel de afirmaţii cît timp nu avea dovezi care să le susțină. 

— Tu vino şi vorbim atunci, spuse el. 

Aşteptă să se asigure că ea nu avea să-i transmită altceva, dar ea spuse 
doar: 

— În regulă. 


Apoi monitorul se stinse. 


Patricia îi telefonă cînd se înregistră la recepție. El îi spuse codul vocal 
de acces pentru uşa lui. Comandase o cină pentru ea, dar nu sosise încă. 
Şeful de sală îşi ceruse scuze, spunînd că masa fusese trimisă cu micul 
robot metalic, asemănător unei broaşte țestoase, şi că acesta ajunsese doar 
pînă la lift, după care se defectase, şi acum era reparat de tehnicienii 
hotelului. Celelalte „broscuţe” erau toate ocupate, dar masa nu avea să 
întîrzie mai mult de o jumătate de oră, chiar dacă şeful de sală trebuia să o 
aducă el însuşi. 

În difuzor se auzi parola Patriciei, iar uşa se deschise. Arăta superb în 
costumul ei, format dintr-o fustă foarte scurtă şi o bluză ţeapănă, 
triunghiulară, prinsă de gît, şi care îi atîrna lejer peste piept. Ambele articole 
păreau a fi confecționate din iarbă, deşi erau din plastic. Se inspirau din 
costumul purtat de Zeița Albă din Izaga, Nina T., în serialul de televiziune 
„Trader Horn”. Carfax purta un costum alb, de explorator, deşi nu avea pe 
cap casca specifică. Patricia se aşeză cu atenţie, căci nu purta nimic pe sub 
fustă, şi era foarte atentă să nu se aplece sau să se întoarcă prea brusc, căci 
în felul acesta şi-ar fi dezvelit sînii. Carfax consideră această dovadă de 
pudoare drept ridicolă, din moment ce pe plajă oricum nu purta nimic pe ea. 
Însă obiceiurile legate de veşminte nu avea la bază nici un fel de sistem 
rațional, deşi fiecare piesă de îmbrăcăminte îşi avea propriul sistem logic 
intern. 

Patricia nu dădea semne de timiditate, deşi de bună seamă că ea trebuie 
să se fi gîndit puţin la îmbrăcămintea ei foarte sumară şi la riscul de purta 
acele veşminte sumare strînse pe trup. El în mod cert nu-şi putea lua 
gîndurile de la aceasta, căci întotdeauna se simţea excitat la vederea unei 
fete atrăgătoare într-o minijupă. Ceea ce însemna că el se afla de mulți ani 
într-o continuă stare de excitare. Cu toate acestea, ea îi era verişoară 
primară, şi acest lucru ar fi trebuit să-l facă să se calmeze. Aşa ar trebui, îşi 
spuse el, dar desigur că nu aşa se şi întîmpla. Mai ales dacă luai în 
considerare faptul că tabuul legat de incest scăzuse în importanţă în ultimii 
cincisprezece ani. 

Mai bine nu se gîndea la aşa ceva. Era însă acelaşi lucru ca şi cum 
marea ar fi încercat să nu dea atenţie atracției exercitate de lună. 

Ea îşi aprinse o țigară, trase cîteva fumuri, privindu-l în acest timp pe 
Carfax, prin vălătucii de fum, apoi spuse: 


— Nu-mi spui ce s-a întîmplat la Western acasă? 

El îi povesti tot ceea ce părea relevant. Cînd termină, ştia că o mîniase. 
Fumurile lungi pe care le trăgea din țigară deveniseră mai scurte şi mai 
rapide. Însă el se înşela. Nici el şi nici Western nu erau obiectul supărării ei. 

— Dar de ce ar minți despre invenţia lui? spuse ea pe un ton ridicat. 
De ce? Ce se întîmplă cu el? Nu e în stare să fie bărbat, nici după ce a 
murit? 

— Nu înţeleg, spuse el. 

— Vreau să spun că întotdeauna a fost un mototol! Nu avea şira 
spinării! Ar fi făcut orice, numai să nu supere pe cineva, şi nu suporta să se 
afle în preajma cuiva mînios! Păi, eu, era de ajuns să mă prefac furioasă, şi 
obţineam ce vroiam! În felul acesta îmi era foarte uşor să obţin tot ce 
vroiam, în afară de singurul lucru pe care mi l-am dorit foarte tare şi pe care 
nu l-am putut obține! 

Literatura era plină de portretele unor femei care păreau şi mai 
frumoase cînd se mîniau. În mod cert, Patricia nu era una din ele. O scorpie 
plină de foc, îşi spuse Carfax. 

— Şi care era acel lucru pe care ţi l-ai dorit cel mai mult şi pe care nu 
l-ai putut obține? spuse el, din moment ce era evident faptul că Patricia se 
aştepta s-o întrebe acest lucru. 

— Tu ce crezi? 

— Vroiai să fie mai ferm faţă de tine. 

Ea păru surprinsă, apoi mulțumită. 

— Eşti foarte intuitiv, îmi place acest lucru. 

— Nu era nevoie de prea multă inteligență pentru a înțelege acest 
lucru, spuse el. 

Se aplecă înainte. 

— Ca să fiu sincer, Patricia, indiferent cît de mult se ferea tatăl tău să 
supere pe cineva, acum nu ar avea motive să mintă. E mort, şi nimeni din 
lumea asta nu-i poate face vreun rău, şi de bună seamă că ar vrea să 1 se 
recunoască meritele descoperirii lui MEDIUM, dacă ar fi... 

— Dacă ce? 

El zîmbi şi spuse: 

— Uite cum vorbesc ca şi cum entitatea care îşi spune tatăl tău este cu 
adevărat tatăl tău. Îmi vine totuşi greu, să nu mă gîndesc că acele ființe sunt 
cei morți. 


— Gordon, nu vreau să încep să mă cert cu tine în privinţa asta. Ştiu că 
tata a inventat un aparat pentru a intra în contact cu morţii! Nu-mi convine 
să fiu de acord cu Western, pentru că mi-a ucis tatăl. Dar are dreptate în 
privința lui MEDIUM. Şi chiar şi tu ai spus că era vocea tatălui meu. Mă 
întreb dacă nu cumva Western nu are o putere mai mare decît spune el? 
Adică, poate că e capabil nu doar să vorbească cu morții şi să-i vadă, ci 
chiar să îi controleze într-un fel. Poate că le poate provoca durere, dacă ei 
refuză să facă ce li se spune. 

— Cum ar fi posibil aşa ceva? 

— De unde să ştiu eu? spuse ea pe un ton iritat. Mi-ai spus că el ţi-a 
explicat că energia îi poate afecta. Poate că el adaugă foarte multă energie 
iar acest lucru este dureros pentru ei. 

— Sau poate... 

— Da? 

Ea se aplecă în față şi în lateral, pentru a-şi stinge ţigara în scrumieră, 
iar veşmîntul îi alunecă într-o parte. Sînii ei erau plini şi rotunzi, nici prea 
MICI, Nici prea mari, aducînd foarte mult cu cei ai nefericitei Edwina Booth, 
din versiunea originală a serialului „Trader Horn”. 

— Nu am nici o dovadă cu care să-mi susțin această speculație. Dar 
poate că Western îi oferă ceva tatălui tău, şi această ofertă l-a făcut să mintă. 

— De ce ar face aşa ceva? spuse ea. 

Trăsăturile i se înseninaseră la un moment dat, însă acum erau iarăşi 
încruntate. 

— Nu ştiu, spuse el. Poate că Western îl minte pe tatăl tău, oferindu-i, 
de exemplu, o şansă să scape din acel loc. O fi ea viaţa de apoi, dar nu pare 
să fie raiul! Oh, dar ce tot spun? Uite cum vorbesc iarăşi de parcă ar fi 
morți! 

— De ce te împotriveşti atît de tare acestei idei? 

— Nu mă lua cu chestiile astea psihologice, spuse el. 

Ea rămase tăcută timp de un minut, după care deschise gura, însă o 
închise cînd pe interfonul de la uşă se auziră trei fluierături scurte. Carfax se 
ridică, se duse la ușă, se uită prin vizor, şi rosti parola care deschidea 
încuietoarea. „Broscuţa țestoasă” intră, purtată pe roțile ei, se opri la ordinul 
lui Carfax, iar partea ei superioară se deschise. Carfax scoase de acolo tava 
pe care se aflau farfurule şi ceştile, după care îi ordonă robotului să plece. 
Uşa camerei se deschise, iar „broasca” dispăru. Patricia mîncă tot, ca şi cum 
sărise peste mai multe mese. Lui Carfax i se făcu foame privind-o, şi o ajută 


să mănînce toată vesela şi tacîmurile în afară de o lingură. Cei ce se ocupau 
de serviciul în cameră uitaseră să reumple sticla cu sos solvent, astfel că nu 
mai era destul pentru a topi lingura. 

— E cu gust de vişine, oricum, spuse el, răsucind lingura astfel încît 
cuvîntul scris în relief pe mînerul ei să devină vizibil în lumină. Nu mi-a 
plăcut niciodată gustul sintetic de vişine, deşi îmi place la nebunie plăcinta 
cu vişine făcută acasă. 

Tava avea aromă de amestec de ciocolată şi lapte, şi i-ar fi plăcut s-o 
mănînce mai tîrziu. Dar nu avea chef să cheme din nou serviciul în cameră. 

Turnă la amîndoi cîte treizeci de grame de Drambuie, şi ciocniră 
paharele în tăcere. 

— Ştii, spuse el, este posibil ca fiinţa cu care am vorbit eu să nu fi fost 
tatăl tău, ci o imitație. Cred că cineva i-ar fi putut imita vocea. lar impresia 
aceea pe care am avut-o, că va ieşi din ecran, ar fi putut fi o hologramă. 

— Dar de ce-ar fi regizat Western aceasta? 

— Poate ca să mă sperie, să mă facă să plec de acolo. Şi ca să mă facă 
să nu mai pun întrebări. 

Ezită, apoi spuse: 

— Unchiul Rufton nu mi-a răspuns nimic cînd l-am întrebat dacă 
mediumurile umane pot intra în contact cu morţii. Cu sembii, adică. 

— O poţi întreba pe soția ta acest lucru, spuse Patricia. 

— Şi dacă nu ştie? Aceşti... sembi... nu sunt atotcunoscători, să ştii, în 
NICI un Caz. 

— Am fost la un medium foarte celebru, spuse ea, o anume doamnă 
Holles Webster. Părea sinceră. Cel puţin, asta a fost concluzia Comitetului 
de Cercetări Parapsihologice din cadrul Universităţii Siracuza. 

— Ai fost la un medium? De fapt, tocmai mi-ai spus acest lucru. Dar 
de ce? Ca să vorbeşti cu...? 

Ea înclină capul afirmativ şi spuse: 

— Da, cu tatăl meu. 

— ŞI rezultatul? 

— M-am dus de două ori, iar doamna Webster a dat greş de fiecare 
dată. Însă ultima oară a spus că începea să intre în contact cu el. Simţea 
acest lucru. 

— Simţea? 

— Ea pretinde că mediumurile umane, cele sincere, mai exact, 
funcţionează probabil pe baza aceloraşi principii şi în acelaşi mod ca şi 


MEDIUM. Însă ei folosesc senzori şi semnale oarecum diferite. În loc de un 
monitor şi de aparate de măsură, ea foloseşte un complex neural pe care îl 
percepe ca pe un sentiment, o senzaţie. E aproape la fel de sigur ca şi acul 
unui aparat de măsură, cu gradaţiile sale numerotate. 

— ar ea intră în contact cu morţii, nu cu sembii, este? 

— De fapt, spuse Patricia, am întrebat-o acest lucru. Mi-a spus că nu 
are nici o îndoială că fiinţele pe care le-a invocat erau cu adevărat spiritele 
celor decedați. Însă a spus şi altceva, anume că ar fi posibil ca teoria ta să 
fie corectă, sau cel puţin să conțină un sîmbure de adevăr. Ea era înclinată 
să creadă că Western intrase în contact chiar cu lumea demonilor. Of, nu 
zîmbi! Nu se referea la mici diavoli cu coarne şi furci şi aşa mai departe. Se 
referea la spirite malefice. Sau, oricum, nişte spirite malefice. Nu strigoii 
oamenilor ticăloşi, ci ceva cum ar fi... să zicem... îngeri căzuţi. Ea susține 
că ei se dau drept fiinţe umane pentru a... 

Se opri, cînd Carfax oftă din rărunchi. 

— Ce s-a întîmplat? Ştiu că sună ridicol — pentru tine cel puţin, şi chiar 
şi mie, într-o oarecare măsură, dar... 

— Teoria doamnei Webster este o variantă modificată a teoriei mele, 
spuse el. Ea foloseşte termenul de spirite malefice sau îngeri căzuți, pentru 
a explica acele entități. Eu folosesc termenul mai ştiinţific de semb, deşi 
într-un mod diferit de felul în care îl utilizează Western. Cel puţin, „semb” 
sună mai ştiinţific. Însă nu poate rezista nici unei analize. Nu am nici o 
dovadă în susţinerea teoriei mele, la fel cum nu are nici doamna Webster. 
Doar că MEDIUM ne prezintă o lume care mai mult ca sigur nu seamănă 
deloc cu vreun model de univers spiritual avansat vreodată. Iar dacă ființele 
pe care le vedem pe monitorul lui MEDIUM sunt cu adevărat sufletele 
morților, atunci ele se află în iad! 

— Dar doamna Webster spune că noi nu vedem decît ceea ce un 
dispozitiv electronic ne poate arăta. Nu vedem realitatea, la fel cum o undă 
electronică produsă de bătăile inimii nu ne arată inima în sine. 

— Asta e analogia folosită de Western, dar cu o altă interpretare, spuse 
el pe un ton mohorit. 

Carfax rămase tăcut cîteva minute. Patricia era destul de liniştită, în 
afară de mişcările cerute de fumatul țigării. 

— Bine, hai să vorbim cu doamna Webster. Stabileşte tu o întîlnire cu 
ea, pentru săptămîna viitoare, de exemplu, luni? 

— Pari foarte sceptic. 


— Sunt, dar dacă morţii pot comunica cu noi, nu văd de ce această 
comunicare trebuie realizată prin intermediul unui aparat. În orice caz, nu 
sunt într-atît de îngust la minte încît să nu verific măcar o ipoteză. 

— Aş putea să mai beau un pahar? 

— Sigur. 

Se ridică şi îşi turnă două măsuri de Wild Turkey, peste trei cuburi de 
gheață. Cînd i-l dădu, simţi o înţepătură, ca şi cum între ei ar fi existat o 
tensiune electrică. Însă voltajul era psihic, nu electric. Se părea că o parte 
din gîndurile ei urmau aceeaşi linie cu ale sale. 

Putin tulburat, el se întoarse la scaunul său. Ea îi era verişoară primară. 
Însă el nu intenționa s-o lase gravidă, şi, oricum, nu se mai culcase cu o 
femeie de mult timp şi simţea chiar o anumită afecţiune față de ea. Poate 
mai multă decît era el dispus să recunoască în sinea lui. 

În acel moment, bănuiala pe care o avusese, că ea ar fi putut fi trimisă 
de Western, reprezentind doar primul act al unei piese de teatru, îl încercă 
din nou. 

„Nemernic ce eşti — îşi spuse el. Eşti prea cinic. Şi te temi prea tare de 
a iubi o altă femeie. Eşti teribil de speriat că i s-ar putea întîmpla ceva şi că, 
astfel, vei suferi din nou.” 

Patricia îşi sorbi băutura şi spuse: 

— Nu mi-ai povestit nimic despre depresia ta psihică? 

Oare încerca să obțină informaţii pe care să le poată transmite lui 
Western? 

— Ai făcut o figură ciudată, spuse ea. Îmi pare rău dacă par 
băgăcioasă. Dacă nu vrei să vorbeşti despre asta, în regulă. 

— Nu-mi place să vorbesc despre asta deoarece chiar şi mie mi se pare 
incredibil cînd povestesc. Nu există decît o explicaţie, îmi spun mereu, şi 
anume că eram nebun. Pentru o vreme, oricum. Anumite lucruri s-au 
întîmplat cu adevărat, şi există dovezi obiective în acest sens. Însă felul în 
care le-am perceput eu a fost afectat de un filtru foarte distorsionat. Iar 
martorii pe care m-am bazat pentru a-mi sprijini teoria, m-au trădat, chiar şi 
cei în care am avut cea mai mare încredere. Dar ei nu au vrut să fie şi ei 
considerați nebuni. 

Ea se aplecă în faţă şi spuse, nerăbdătoare: 

— Dar ce s-a întîmplat, de fapt? 

El zîmbi şi spuse: 


— Vampiri, vîrcolaci, stafii şi monştri care îmi apăreau noaptea în fața 
ochilor, şi chiar şi în timpul zilei. Însă mi se administrase LSD sau altceva 
asemănător, nu încape nici o îndoială. În acea perioadă, ele mi se păreau 
fenomene naturale, obiective, şi uneori încă mai cred acest lucru. Totuşi, 
asemenea lucruri nu există, aşa că eu le spun tuturor că mă aflam sub 
influența unui drog. Chiar şi aşa, acum nu sunt foarte sigur că în jurul 
nostru nu se întîmplă lucruri care nu pot fi explicate de măreaţa Ştiinţă. 

— Dar ce s-a întîmplat? 

— Acum sunt considerat sănătos, şi intenționez să rămîn la fel în 
continuare. Haide să lăsăm baltă subiectul acesta. 

Patricia păru dezamăgită. 

— Îmi pare rău, spuse el, dar detaliile te-ar putea face să crezi că nu se 
poate pune bază pe vorbele mele. Poate chiar aşa e. În orice caz, m-am 
hotărît să renunţ la meseria de detectiv, să-mi schimb numele şi să mă dau 
la fund. Însă, iată-mă, acum, înapoi în Los Angeles, şi făcînd din nou pe 
detectivul. Halal libertate de opțiune. 

— Încă ceva, doar, şi nu mai întreb nimic despre acest subiect, spuse 
ea. Luai LSD? 

— Nu, mi-a fost pus în băutură. 

„ȘI dacă ar fi agenta lui Western, se gîndi el, ce o împiedică să-mi pună 
un drog în băutură şi astfel să mă discrediteze? 

Dacă avea de gînd să facă acest lucru, în mod cert în seara asta nu a 
încercat. Am stat cu ochii pe ea tot timpul.” 

Îi fu ruşine de bănuielile lui, deşi logica îi spunea că nu trebuia să se 
încreadă în nimeni. 

Ea se ridică şi spuse: 

— Trebuie să merg la toaletă. 

Nu făcea nimic rău dacă se uita în poşeta ei, îşi spuse el. Ar fi fostun 
fraier să n-o facă. Simţea, totuşi, că o trădează, şi această senzaţie i se întări 
cînd nu găsi nimic altceva decît ce era normal să găsească, inclusiv un 
flacon cu pilule contraceptive. 

Atunci se decise. Cînd ea ieşi din baie, el o aştepta. Ea îşi ridică repede 
privirea spre el şi se lăsă cuprinsă de brațele lui. 

După aceea, în vreme ce era cuprins de somn, se întreba într-o doară 
dacă morţii îi puteau vedea pe cei vii. Lui Frances nu i-ar fi plăcut să vadă 
asta, dar la urma urmelor, era nevoie de un aparat pentru a-i ajuta pe cei 
morți să străbată chiar şi o jumătate din drum spre lumea noastră. 


Chiar înainte ca somnul să-l cuprindă total, îşi spuse: ce tot zic? Eu nu 
cred într-o viață de apoi. Sembu sunt un fenomen dintr-o lume paralelă, sau 
cam aşa ceva. 

— Nu s-a dovedit nimic, nici pro, nici contra, spuse Gordon Carfax. 
Episcopul a încercat să exorcizeze MEDIUM, şi a suferit un atac de cord, 
asta-i tot. 

— Dar cum ar fi putut Western să ştie că episcopul Shallund avea să 
aleagă un coleg de joacă din copilărie, unul care a murit la vîrsta de 
unsprezece ani, unul despre care Western nu avea cum să ştie absolut 
nimic? În plus, Western nu a aflat decît în ultimul moment cine avea să facă 
parte din comisie. 

— Ştim că e foarte bogat, şi putem bănui că e lipsit de scrupule, spuse 
Gordon. S-ar putea să fi aflat cine a fost ales, cu ceva timp înainte, chiar 
dacă acest lucru trebuia să fie un secret total. Şi e posibil să-şi fi pus agenții 
să afle tot ce era de aflat despre membrii comisiei. Nu, tot ce a făcut această 
comisie a fost să încîlcească şi mai mult lucrurile şi să sporească tensiunile. 
Susţinătorii lui MEDIUM pretind că acel comitet nu era agreat deloc de 
către morţi, şi că Everts l-a ucis pe Shallund deoarece acesta a refuzat să 
creadă că era chiar Everts. Sau, mai degrabă, l-a speriat atît de tare pe 
Shallund, încît i-a provocat un atac de cord. 

— lar adversarii lui MEDIUM sunt încă divizați în două tabere. Una 
care susține să Western e un şarlatan, alta care este de părere că e un 
vrăjitor, un fel de Faust, care are de-a face cu nişte forţe ce ar trebui lăsate 
în pace. 

— Suntem tot în locul din care am plecat, doar că pasiunile au fost 
stîrnite mai tare. 

— ŞI ce crezi despre adevărul spuselor lui Western? 

— Nu m-am răzgîndit. Nu încă, oricum. Recunosc că sunt puţin 
subiectiv. Judecata mea ar putea fi influenţată de refuzul de a crede într-o 
viaţă de apoi. 

— Vei vorbi astăzi cu Frances, şi oricît de amănunțit ar fi cercetat-o 
Western, el nu poate afla totul. Sunt unele lucruri pe care numai tu le 
cunoşti, în legătură cu ea. 

Gordon zîmbi şi spuse: 

— Da, dar conform teoriei mele, acest lucru nu va conta. Eu de fapt nu 
voi vorbi cu Frances, ci cu o entitate, care deţine anumite mijloace de a 
cunoaşte totul despre Frances. E vorba, probabil, de citirea gîndurilor. Sau 
poate că a observat-o pe Frances de la naştere, şi astfel ştie totul despre ea. 


— O, pentru numele lui Dumnezeu! spuse Patricia. 

Avea, fără îndoială, un trup frumos, îşi spuse el, dar expresia ei de 
mînie, combinată cu lipsa totală a machiajului, o urîţea. 

El se ridică din pat şi îşi puse pantalonii de pijama şi un halat subțire. 
Îi zîmbi şi spuse: 

— Poate nişte cafea fierbinte te va ajuta să te calmezi. Nu te enerva 
doar pentru că pun în aplicare drepturile mele de mascul. 

— Cum adică? 

— Ar fi trebuit să spun fiinţă umană, nu mascul. Homo sapiens este 
animalul dotat cu rațiune. Pentru tot ceea ce se cere explicat, el ignoră 
faptele, sau, mai degrabă, le adaptează propriilor convingeri. 

— Fi bine, tu aşa oi fi făcînd, spuse ea, dar eu nu! Eu ştiu că Western 
mi-a ucis tatăl şi 1-a furat invenția, şi ştiu că acelea sunt sufletele morților! 
Eu sunt în stare să privesc lucrurile obiectiv! 

— Ştiu că eşti, spuse el. Uite, eu o să fac cafeaua, iar tu machiază-te. 

— Ce, te îngrozeşte chiar aşa tare fața mea? spuse ea. Nici tu... 

—... nu arăt prea bine dimineaţa, spuse el. Da, ştiu, şi îmi cer scuze. 
Ar fi trebuit să învăţ de la Frances să-mi păstrez părerile pentru mine. 

Ocoli patul pentru a o săruta, dar ea îi întoarse spatele şi se îndreptă 
spre baie. El se duse în bucătărioară, apostrofîndu-se şi întrebîndu-se de ce 
spune lucruri care ştie că o vor supăra. Doctor Sloko fusese de părere că el 
avea o nevoie instinctivă de a le face pe femeile pe care le iubea să se 
supere pe el. El admisese faptul că acest lucru era posibil, dar de ce avea o 
astfel de nevoie? Nici el şi nici Sloko nu aflaseră vreodată. 

Patricia ieşi din baie zîmbind. Avea părul strîns în coc, dar încă nu se 
fardase. Avea de gînd să-l încerce mai departe. Acum nu va spune nimic 
care s-o supere, îşi spuse el. O sărută iar ea nu-l refuză de această dată. 

— Haide să începem de la început, spuse ea. Bună dimineaţa, Gordon. 

— Bună dimineaţa şi ţie, spuse el. Vin imediat. Apoi se duse în baie. 

Cînd ieşi, ea stătea pe canapea în faţa televizorului, bînd o cafea tare. 
El se aşeză lîngă ea şi sorbi din lichidul fierbinte. 

Ştirile se refereau, în marea lor majoritate, la cele petrecute la reşedinţa 
lui Western şi la implicaţiile acestora. În parcarea de sub reşedinţa lui 
Western se pornise o bătaie între adversarii şi susținătorii lui Western, care 
se loveau chiar şi cu pancartele în cap, în vreme ce poliţia lansa gazele 
lacrimogene şi împrăştia spumă pe suprafaţa de ciment, astfel încît să-i facă 
să alunece. O parte din ei erau luaţi cu dubele, iar ambulanţele îi transportau 


pe cei mai grav răniți. Au fost prezentate imagini de la nişte marşuri ale 
susținătorilor lui Western, din New York şi San Francisco. 

Un anume senator Gray, din Louisiana, dădea un interviu, în care 
propunea ca aparatele MEDIUM să fie construite pe cheltuiala guvernului 
şi instalate în toate oraşele cu o populație de cel puţin cincizeci de mii de 
oameni. El spunea că ar trebui oferite şedinţe gratuite, sau la preţuri scăzute, 
pentru cetăţeni. Gray avea o voce gravă, puternică, şi o expresie sinceră, 
care parcă era făcută pentru televiziune. Devenea din ce în ce mai cunoscut, 
datorită discursurilor sale pro-MEDIUM. Acesta era primul, totuşi, în care 
propunea ca la MEDIUM să aibă acces toată lumea. El pleda în favoarea 
omului de rînd, care nu avea banii necesari pentru a plăti şedinţele şi a intra 
astfel în contact cu cei dragi, care muriseră. Era indignat de faptul că cel 
mai măreț lucru de la crearea omului era rezervat celor bogaţi. 

— Vrea să ajungă preşedinte, spuse Gordon, şi s-ar putea să reuşească. 
E viclean, ştie că mulți din alegătorii lui sunt fundamentalişti sau catolici, 
care cred că MEDIUM este însăşi maşinăria diavolului. Însă e dispus să iasă 
în evidență, deoarece marea parte a oamenilor acestei ţări gîndesc la fel ca 
el. De ce să aibă bogaţii monopolul nu doar asupra celor mai bune lucruri 
ale vieții, ci şi asupra morților? Platforma asta s-ar putea să-i fie de ajuns 
pentru a ajunge preşedinte. 

— Western ar putea ajunge preşedinte dacă ar vrea, spuse Patricia. Mă 
surprinde faptul că nu şi-a anunţat candidatura. 

— Poate că Gray e omul lui, spuse Carfax. E mai bine să fu forţa din 
spatele tronului, decît să stai pe el. Dar nu sunt chiar aşa sigur că MEDIUM 
nu ar trebui să rămînă un apanaj al celor bogaţi. Dacă devine accesibil 
oricui, impactul său asupra societăţii va fi cutremurător. 

— În ce sens? spuse Patricia. 

— Am putea să ne transformăm în nişte egipteni moderni, 
concentrîndu-ne viaţa asupra morții. Această lume va fi privită doar ca o 
scurtă etapă intermediară pînă la cea următoare, şi cea lungă. 

— Nu a fost din totdeauna aşa? 

— Teoretic, da. Practic, niciodată. 

Patricia se înfioră şi îşi acoperi faţa cu mîinile: 

— Oh, e groaznic! 

— Ar putea fi. Oricum, va fi altfel, doar dacă nu MEDIUM se 
dovedeşte o poartă de acces spre o lume diferită de ceea ce cred majoritatea 
oamenilor. la ca exemplu meseria de avocat. Unii avocaţi au publicat deja 


articole în care propun schimbări în sistemul polițienesc şi juridic dacă 
MEDIUM ajunge să fie recunoscut din punct de vedere juridic. Un om care 
a fost ucis poate fi citat ca martor cheie al procesului. Şi cum e cu 
proprietatea? Poate un om mort să aibă dreptul legal de a-şi administra 
propria afacere sau proprietate? De ce ar trebui el privat de drepturile lui 
doar pentru că se află în altă lume? Pe de altă parte, care vor fi drepturile 
omului care a deținut proprietatea prima dată? Va reuşi John D. Rockefeller, 
după un lung proces, să recîştige controlul asupra companiei Standard Oil? 
Va candida din nou pentru preşedinţie George Washington? Şi dacă da, cine 
l-ar putea învinge, în afară poate de Abe Lincoln? Şi cum ar putea George 
Washington să conducă această ţară în mod competent? Nu ar putea, pentru 
că circumstanțele s-au schimbat în asemenea măsură încît i-ar fi imposibil 
să le înţeleagă. ȘI... 

— Eşti ridicol! spuse Patricia. 

— Da, ştiu. Dar dacă te gîndeşti la toate cîte se pot întîmpla, îți dai 
seama ce haos ar fi? Şi probabil că va fi. 

— Orice s-ar întîmpla, oricine va fi proprietarul lui MEDIUM, va fi 
foarte bogat, spuse Patricia. Chiar dacă guvernul ar prelua controlul asupra 
aparatului, tot ar trebui să-l ia cu chirie de la proprietar. 

Gordon fu ispitit să facă o remarcă despre dolarii care străluceau în 
faţa ochilor ei, dar se abţinu. Nu-i putea reproşa nimic pentru faptul că se 
gîndea cît de bogată ar fi, dacă dovedea că ea era proprietara de drept. Era şi 
ea om, iar el se gîndise că jumătate din acele miliarde ar fi ale sale, dacă s- 
ar căsători cu Patricia. Oare acest lucru se ascunde în spatele nopții 
petrecute cu ea? Nu, îşi spuse el, lăcomia n-avea nimic de-a face cu asta. În 
plus, dacă acesta ar fi fost motivul, chiar şi în mod inconştient, ar fi necăjit- 
o el în mod intenționat în acea dimineaţă? Nu ar fi făcut el tot ce îi stătea în 
puteri pentru a-i face pe plac? 

Dar, pînă la urmă, remarcile lui ar fi putut izvori de la altă sursă, 
inconștientă, şi anume, nevoia de a se convinge că nu banii erau motivul 
interesului față de ea. 

Viaţa era îndeajuns de complicată ca să-i mai implicăm în ea şi pe cei 
morți. Dar aceştia erau implicaţi tot mai mult. 

La ora nouă fix, plecă din hotel. Aerul era curat, iar cerul era senin, în 
afară de cîţiva nori rămaşi de pe urma producerii artificiale de nori din 
timpul nopții. Zări un autobuz, la un cvartal spre vest, dar se decise să 
meargă pe jos pînă la stația de metrou La Brea. Aceasta se afla la numai 


zece cvartale spre est, şi simţea nevoia să facă mişcare. În plus, vroia să se 
asigure că nu era filat şi să vadă schimbările petrecute în cartier. Merse 
alene de-a lungul alei sudice din Wilshire, oprindu-se din cînd în cînd 
pentru a se uita în vitrinele prăvăliilor. Dacă îl urmărea cineva, pe Jos, sau 
cu maşina, atunci o făcea cu mare artă. Oricum, era de părere că Western nu 
îl considera o ameninţare îndeajuns de serioasă încît să-l țină permanent sub 
observație. Ştia probabil că Patricia rămăsese în camera lui peste noapte, 
dar acesta nu era un detaliu pe care să-l poată folosi în vederea 
compromiterii lui Carfax sau a Patriciei. Nimeni nu mai dădea atenție 
acestor lucruri. 

Cartierul Miracle Mile nu se schimbase prea mult, în afară de podurile 
mobile de deasupra, destinate pietonilor. Străzile de la sud, cum ar fi Strada 
nr. 8 sau altele, nu mai erau ocupate de case individuale. Acestea fuseseră 
demolate şi înlocuite cu blocuri înalte sau parcări supraetajate. În mijlocul 
lor se afla o construcţie cu opt etaje, fără geamuri, decorată cam fără gust, 
care adăpostea o instalație de pompare a petrolului. 

Cînd ajunse la La Brea, luă liftul pînă la peronul metroului şi, o clipă 
mai tîrziu, se sui într-un expres. Acesta îl duse pînă la bulevardul Sunset, 
unde Carfax cobori şi luă un autobuz, pînă la Highland. Un taxi, acționat de 
aburi de data aceasta, îl duse pînă la poarta lui Western, unde fu întîmpinat 
de Tours. 

— Presupun că aţi văzut nenorocirea de ieri, la televizor? spuse acesta. 

— Păi cine n-a văzut-o? spuse Carfax. 

— Poate nu ştiaţi că nepoata episcopului Shallund ne-a dat în judecată, 
spuse Tours. Nu are nici o şansă, desigur, din moment ce episcopul a semnat 
formularul nostru care ne absolvă de orice răspundere. Însă este o pacoste 
tare nenorocită. Domnul Western ar fi dispus să rezolve problema, fără a se 
ajunge la proces, doar pentru a scăpa de ea, dar dacă ar face astfel, s-ar 
forma un precedent negativ. E şi ceva bun în toată treaba asta. Adică, din 
punctul nostru de vedere, preciză el, observînd expresia mirată a lui Carfax. 
Intenţionam să-i punem nişte întrebări chiar episcopului însuşi, în cîteva 
zile. Nepoata episcopului a fost invitată să asiste şi ea, astfel încît să nu 
existe nici o îndoială cu privire la identitatea celui contactat. Ea a refuzat, 
dar avem destule persoane care l-au cunoscut îndeaproape, iar ei îl pot 
identifica. 

Carfax urcă, alături de Tours, scările din faţa vilei, pînă pe verandă. 
Apoi spuse: 


— De ce faceţi asta? 

Tours îi deschise uşa lui Carfax, invitîndu-l să intre primul, dar blocă 
calea. 

— Ce vreţi să spuneţi? 

— De ce vreţi să vorbiţi cu episcopul? 

— A, înţeleg, răspunse Tours, rizînd. Păi, dacă episcopul nu e nici în 
iad, nici în rai, nici în purgatoriu, şi dacă ne confirmă chiar el acest lucru, 
atunci cum rămîne cu religia? 

Carfax zîmbi şi spuse: 

— Aţi publicat cam douăzeci de interviuri cu catolici, şi cu oameni de 
alte religii. Dacă credincioşii resping mărturiile papilor Ioan al XXII-lea şi 
Pius al IX-lea, de ce ar da atenţie mărturiei unui episcop oarecare? 

— Pentru că au reuşit să arunce o umbră de îndoială asupra identității 
papilor. Dar Shallund a murit de curînd, şi... 

Se opri şi privi dincolo de Carfax. Acesta se întoarse şi văzu avionul 
trecînd razant pe deasupra dealurilor de la nord. Era un avion bimotor, care 
se apropia atît de repede, încît ajunse deasupra văii, la jumătatea drumului 
spre deal, şi apoi intră în picaj, înainte ca Gordon să poată înţelege ce făcea. 
Sau ceea ce părea să facă. 

— Tîmpitul acela! spuse Tours. Se va prăbuşi! 

— Nuuuu! urlă Carfax, şi sări peste gardul scund din metal, în 
tufişurile de plastic. 

Se prăvăli printre frunzele aspre, se izbi de trunchi, îl simţi cum 
cedează sub el, şi auzi mugetul motoarelor. lar apoi fu ridicat de o forță 
uriaşă şi brutală şi se roti în aer, aproape inconştient, de mai multe ori, pînă 
ce îşi pierdu cunoştinţa. 

Se trezi întins pe spate. Nu-l durea nimic deocamdată şi nu avea nici 
cea mai vagă idee ce se întîmplase sau măcar unde se afla. Nu-şi putea 
mişca brațele sau picioarele, şi nu auzea nimic. Cineva trecu în fugă pe 
lîngă el, cu braţele ridicate, cu trupul înnegrit şi gol, în afară de o bluză 
sfişiată, şi cu părul — o masă carbonizată. Apoi dispăru, şi, din cîte îşi dădea 
seama, era din nou singur. Cerul era senin, apoi fu acoperit de fumul care se 
înălța. ÎI lovi ceva în coaste, dar nu putea întoarce capul, pentru a vedea ce 
era. 

După o vreme, un elicopter trecu pe deasupra lui, zburînd destul de jos, 
ŞI îi simţea curentul de aer fierbinte, produs de elice, deşi nu-l putea auzi. 
Încercă să strige. Avea gura deschisă. Capul îi vuia. Fu din nou cuprins de 
întuneric. 

Cînd se trezi a doua oară, era întins pe o targă, acoperit cu pături, şi cu 
braţele şi picioarele imobilizate. De această dată, şi le putea mişca puţin, 
deşi îşi dorea să nu fi putut. Începeau să-l doară şi îşi simţea capul ca pe un 
cheag uriaş de sînge uscat. Sau cel puţin aşa îşi imagina că şi-ar simţi 
creierul, dacă acesta i-ar fi fost izbit şi însîngerat. Un bărbat în halat alb se 
pregătea să-i monteze o mască de oxigen pe faţă. 

A treia oară, deschise ochii şi o văzu pe Patricia stînd în picioare, 
aplecată deasupra lui, plîngînd. Se afla într-o cameră de spital. O asistentă 
scria ceva pe o bucată de hîrtie prinsă de o tăbliță. Putea întoarce capul, deşi 
îl durea, şi avea senzația că picioarele şi braţele erau conectate la nişte 
cabluri subțiri prin care pulsau valuri de durere. 

— Avionul acela, îi spuse el Patriciei. S-a izbit intenționat de casă. 

Vocea părea să-i răsune în cap ca un ecou. Asistenta lăsă tăblița din 
mînă şi ocoli patul, apropiindu-se de el. 

— Domnule Carfax, nu vă extenuaţi. Culcaţi-vă la loc. Sunteţi în 
regulă. 

Vocea ei părea să vină de foarte departe. 

— Am spatele rupt? spuse el. 

— Nu, aţi avut un picior rupt, şi două coaste. Altminteri sunteţi bine. 

— M-am temut că mi s-au spart timpanele, spuse el. Cît e ceasul? 

— Uşurel, domnule Carfax. Nu veţi merge nicăieri o vreme. 

— Cît e ceasul, Pat? spuse el. 

Patricia îşi privi ceasul de la mînă, cu ochii scăldaţi în lacrimi. 


— E aproape ora 24. 

— Miezul nopții? 

— Gordon, fă cum îţi spune asistenta. Eu voi fi aici cînd te trezeşti. 

— Nu, vreau să ştiu ce s-a întîmplat, spuse el. 

Însă îşi pierdu din nou cunoştinţa, iar cînd se trezi la loc, crezu că nu 
trecuseră decît cîteva minute. Era singur, şi îşi spuse: „S-a ales praful de 
promisiunea Patriciei”, dar ea intră în cameră o clipă mai tîrziu. Se duse 
repede la el, se aplecă şi îl sărută, spunînd: 

— Tocmai acum ţi-ai găsit să te trezeşti! A trebuit să merg la toaletă! 

— Cred că eu deja „am fost” la toaletă! spuse el. Cheamă tu asistenta, 
te rog. 

La ora 8 dimineaţa, fu în stare să se ridice în capul oaselor şi să asculte 
ce se întîmplase. Piciorul lui drept era fixat în atele, de la genunchi în jos. Îi 
revenise auzul cu urechea stîngă, dar cea dreaptă încă îi mai vuia uşor. Avea 
numeroase contuzii şi vînătăi pe corp şi pe faţă. Îl durea capul atât de tare, 
de parcă băuse trei zile încontinuu. Şi avea tendinţa de a tresări la auzul 
unor zgomote puternice, neaşteptate. Patricia îi spuse tot ce ştia despre ce se 
întîmplase. Celelalte detalii le află din ziare şi de la televizor. La ora 09.20, 
cu o zi înainte, un anume domn Christian Houvelle, cu adresa în 
Sweetorange Lane, nr.13748, apartamentul 6H, Complexul Augusta, 
plecase cu un avion Langer, cu patru locuri, închiriat, de pe aeroportul Santa 
Barbara Seaside. Conform planului de zbor, el trebuia să zboare pe deasupra 
Pacificului, în direcția Eureka, un oraş de pe coasta nordică îndepărtată a 
Californiei. În loc să facă astfel, domnul Houvelle virase spre sud, şi în 
ciuda ordinelor primite de la turnurile de control de pe Seaside şi Riverside 
International, îşi continuase traiectoria interzisă spre sud. După cîteva 
minute, coborise atît de jos, încît radarele nu-l puteau detecta. Relatările 
martorilor oculari au confirmat faptul că a menţinut o altitudine de 
aproximativ o sută de metri, pe deasupra celor mai înalte clădiri şi a 
culmilor muntoase. Domnul Houvelle, apropiindu-se de zona canionului 
Nicholls, se ridicase la trei sute de metri, zburase de două ori în cerc, după 
cîte se pare, pentru a se asigura că aceea era vila lui Western, după care 
coborîse şi se îndreptase direct spre ţinta lui. În avion se aflau, după toate 
estimările, douăzeci şi cinci de kilograme de dinamită, pe care domnul 
Houvelle, chimist de meserie, o fabricase chiar el, în timpul serviciului. 
Avionul, pilotul, dinamita, şi casa s-au dezintegrat într-o minge de foc şi 
suflu provocat de explozie. A fost, de asemenea, distrus MEDIUM şi au 


murit treizeci de angajaţi ai lui Western, inclusiv Tours, doamna Morris, 
Harmons şi doi clienți care îl contactaseră pe regretatul Karl Marx. 

Western şi doi din bodyguarzii săi supraviețuiseră, fără răni grave. 
Domnul Western se afla într-un subsol, sub garaj, în acel moment, cu alt 
client. Nu se ştia ce făcea acolo sau cine era acel client. În timpul confuziei 
generale, clientul dispăruse, iar domnul Western nu a catadicsit să-i spună 
numele. 

Domnul Houvelle dăduse greş în misiunea lui, care ar fi putut avea ca 
scop trimiterea lui Western pe lumea cealaltă. 

Carfax, împreună cu mulți alții, bănuise că Houvelle era membrul unui 
grup religios care îl ura pe Western, deoarece acesta îi discredita credinţa. 

Fals. Domnul Houvelle era un ateu fanatic. El ridiculizase toate 
religiile şi fusese odată bătut, într-un bar din Silverlake, cînd spusese că 
creştinismul era cel mai mare rău pe care l-a cunoscut vreodată această 
planetă. 

De ce ar fi dorit domnul Houvelle să-l ucidă pe omul care era pe cale 
de a distruge toate religiile deja formate şi majoritatea celor aflate încă în 
faza de început? 

Nimeni nu cunoştea răspunsul, dar comentatorii TV afirmau că, 
probabil, domnul Houvelle îl ura pe Western deoarece acesta distrugea şi 
ateismul. 

Ruinele casei fură prezentate sumar, văzute din elicopter. De fapt era 
doar o gaură neagră şi adîncă, din care puteau fi văzute ieşind în afară 
bucăţi de lemn şi metal, precum petalele unei flori uriaşe. 

Domnul Western, gărzile sale de corp şi clientul al cărui nume nu era 
cunoscut, izbutiseră să iasă din subsol, la cîteva minute după explozie, şi 
scăpaseră cu nişte arsuri pe spate şi pe cap. 

Fu prezentată o imagine cu Western, avînd o parte din corp şi capul 
acoperite de bandaje. Crainicii adăugară că el afirmase că în acel loc avea 
să fie construită o nouă casă şi un nou aparat MEDIUM. Domnul Western 
afirmase, de asemenea, că uciderea lui nu ar fi folosit la nimic, din moment 
ce adepţii lui i-ar fi continuat munca. 

— Tare aş vrea să ştiu ce făcea în acel subsol şi cine era clientul lui, 
spuse Gordon Carfax. 

— Aş fi vrut să moară! spuse Patricia. Ar fi meritat-o. Şi poate că după 
aceea ar fi recunoscut că mi-a ucis tatăl şi că a furat MEDIUM. 

— De ce crezi că ar fi mărturisit? spuse Carfax. 


— La ce i-ar fi folosit să mintă după ce murea? 

— Moartea nu te face mai puţin ipocrit şi rău, spuse Gordon. 

— Iar începi, răspunse ea. Spui mereu că nu sunt morții, ci nişte 
entități care se dau drept ei. Şi totuşi vorbeşti ca şi cum ai crede că ei sunt 
morții. 

— Ştiu. Tendinţa de a-i considera ca fiind cei morți este prea mare. 
Această idee a continuității copleşeşte pe oricine, chiar dacă nu vrea să 
creadă. Moare un om şi apoi vorbeşti cu el. Şi numai cu ajutorul unei foarte 
rigide discipline mentale le poţi separa pe cele două, adică omul care nu 
mai este printre noi şi entitatea care pretinde a fi el. Mai exact, dacă... 

— Mai exact, dacă ele nu sunt nişte entităţi cu adevărat distincte, asta 
vroiai să spui? 

— Mă tem că da, spuse Carfax, zîmbind. În orice caz, umane sau nu, 
sunt periculoase. Ştiu, deşi nu o pot dovedi, că una dintre ele încerca să mă 
domine, să mă posede, cînd am discutat cu tatăl tău. 

— Dar cum ar putea face asta? 

— De unde să ştiu? Dacă aş menționa despre acest lucru presei, 
Western în mod sigur ar bate monedă pe criza mea nervoasă. Toată lumea ar 
ajunge la concluzia că îmi pierdusem mințile în acel moment. Poate că mi 
le-am pierdut chiar. 

— Eu nu cred, spuse Patricia. Acum, important e doar ceea ce putem 
face. Va trebui să uiţi o vreme de Frances, pînă ce va fi construit un nou 
MEDIUM. Sună groaznic ce spun, dar poate că e bine că a fost aruncată 
casa în aer. Western va fi prea ocupat cu reconstrucția pentru a ne mai da 
nouă prea multă atenție. Putem rezolva nişte treburi cît e el ocupat. 

„Cam ce?” se gîndi Carfax. Însă aveau de gînd să se ducă la doamna 
Webster pentru o şedinţă de spiritism, deşi nu se aştepta prea mult de la ea, 
iar el putea să „adulmece” cîte ceva mai tîrziu, la Universitatea Big Sur. 

Chiar înainte să închidă televizorul, în acea seară, crainicul anunţă că 
în cîteva zile urma să fie dat publicității raportul oficial al FCIM. Se părea 
că preşedintele cedase în faţa presiunii opiniei publice. Era o decizie luată 
fără tragere de inimă, căci, indiferent de rezultate, ea avea să supere mulți 
cetăţeni cu drept de vot. 

Afacerile legate de supranatural merseseră bine dintotdeauna, dar 
acum intraseră într-o adevărată eră de aur. După apariția lui Western, 
numărul mediumurilor crescuse de douăzeci de ori. Unii lucrau conform 
tradiției, disprețuind utilizarea dispozitivelor electromecanice, bazîndu-se 
doar pe puterile lor parapsihologice. Şi pe naivitatea clienților lor, se gîndi 
Carfax. Alții se modernizaseră şi foloseau acum aparate de fabricație 
proprie, care se presupunea că îl imitau pe cel al lui Western (Toate acestea 
puteau fi considerate şarlatanii, era de părere Carfax. Dar indiferent de 
mijloacele folosite, ele atrăgeau clienții şi banii). 

În ceea ce priveşte banii, doamna Webster nu făcea nici o excepţie. 
Locuia într-o mansardă cu şase camere, deasupra unui bloc cu treizeci şi 
şase de nivele, în Santa Monica, la doar două cvartale de Pacific. Un agent 
de pază îi verifică pe Gordon şi pe Patricia, în holul principal, iar un altul îi 
însoți într-un ascensor privat. Un al treilea le mai verifică o dată identitatea, 
înainte de a le permite să intre în antecameră. O menajeră, care părea să fie 
de origine arabă (şi chiar era) îi conduse în camera de spiritism. Aceasta nu 
era decorată, cum se așteptase Carfax, ca toate celelalte astfel de încăperi. 
Era spațioasă, aerisită şi luminoasă, pereţii erau albi, cu o frescă ce părea a 
fi un original de Cazetti (şi chiar era), şi care se întindea pe toţi pereţii, de 
jur împrejurul camerei, întreruptă doar de numeroasele uşi. Singurele 
tablouri erau un Matisse şi un Renoir care păreau originale (şi chiar erau). 
Mobilierul era în stil fragil neo-cretan, ce devenea tot mai popular. 

Doamna Webster arăta şi ea, la fel de fragilă ca şi mobila. Se ridică de 
pe o canapea lungă şi îi întîimpină, cu mîna întinsă, zîmbind. Avea în jur de 
cincizeci de ani, şi era înaltă de aproximativ un metru şaizeci, cu braţe şi 
picioare subțiri, dar cu nişte sîni mari şi un posterior care îl încînta pe 
Carfax. Avea chipul oval, cu ochii mari şi cu pomeţii ridicați. Părul îi era 
negru şi lung, despletit. Nu purta bijuterii, în afară de un mic inel cu o piatră 
prețioasă albastră pe care Carfax nu o putu identifica. Cînd îi strînse mîna, 
văzu că inelul era în formă de şarpe. 

Doamna Webster avea o voce gravă, pentru trupul ei firav. 

— Vă rog să luaţi loc. Ceilalți vor sosi în cîteva minute. Puteţi fuma, 
dacă vreţi. Sunt țigări Kenyan pe masă, dar dacă vreţi, le puteţi fuma pe ale 
dumneavoastră. Vă rog să mă scuzați un moment. Trebuie să-mi pun 
hainele de lucru. 


Cele cîteva minute se făcură cincisprezece. Patricia fumă mai multe 
țigări Kenyan, tari, în vreme ce Gordon se învîrtea de acolo-acolo, privind 
din cînd în cînd prin fereastra înaltă şi lată ce dădea spre ocean. Observă, 
mirat, nişte fire subțiri ce plecau din perete pînă la marginea inferioară a 
ferestrei. Ferestrele ce puteau fi polarizate electric erau extrem de scumpe. 

Imediat după ce îşi privi ceasul, se auziră voci. Menajera, îmbrăcată 
acum într-un halat lung, vaporos, care îi întărea aspectul arab, intră în 
cameră, urmată de trei femei şi trei bărbați de diferite vîrste, dar cu toții — 
bine îmbrăcaţi. Una dintre ei, o blondă de vreo douăzeci de ani, era chiar 
prea bine îmbrăcată, îşi spuse el. Purta fusta largă, pînă la pămînt, şi jacheta 
cu brocart, pe care fetele tinere, îndrăzneţe, din marile oraşe, o purtau în 
onoarea idolului lor, cîntăreaţa Cybele Fidestes (născută Lucy Schwartz), 
recent decedată. Ca port uzual, avea sînii acoperiţi cu o fîşie subțire de voal, 
dar acum renunțase la aceasta. Carfax se întrebă cum trebuia el să se 
concentreze asupra problemelor parapsihice, cînd avea în faţa lui asemenea 
splendide elemente fizice. Sau ele erau menite să-i distragă atenția, să-l 
împiedice să observe o înşelătorie? 

Observă că Patricia strînsese din buze cînd intrase fata, iar cînd îşi 
scoase fişia de voal ochii ei se îngustară. Se uitase la el pentru a vedea dacă 
se uita la fată, dar el se mulţumise să zîmbească şi să-i facă cu ochiul. 

Doamna Webster le explicase la telefon că aceşti oaspeţi aveau 
excepționale calități parapsihice şi că aveau să fie prezenți doar pentru a 
înlesni comunicarea. Ea nu spusese acest lucru, dar Carfax bănuia că ei erau 
de fapt angajaţi ai ei, cu jumătate de normă, şi că primeau şi ei o parte din 
onorariul ei, foarte mare, de altfel. Printre ei era un profesor de fizică de la 
Universitatea UCLA, un programator de calculatoare, un ofițer de marină 
ieşit la pensie, un angajat al canalului NBC, soția unui pictor profesionist, şi 
secretara consulului finlandez pentru Los Angeles. Blonda, Gloriana 
Szegeti, lucra pentru biroul de asistenţă socială din Sherman Oaks. (Dar, de 
bună seamă că nu îmbrăcată astfel, îşi spuse el). 

Gloriana stătu aproape de Gordon, discutînd cu el. 

— Am crezut că v-aţi rupt piciorul, domnule Carfax. 

— L-am avut rupt, şi încă îl am, domnişoară Szegeti, spuse el. Însă mi- 
au scos atelele chiar a doua zi după ce le puseseră. Mi-au injectat în locul 
fracturat o substanţă de sutură şi mi l-au „reparat” într-o noapte. La fel au 
făcut şi cu coastele mele. Teoretic, pot să alerg suta de metri fără probleme. 
De fapt, mă dor toți muşchii ca dracu, şi dacă uneori vezi o tresărire pe 


chipul meu, aceasta se datorează durerii. Sau poate admirației faţă de 
dumneata. 

Domnişoara Szegeti rise. Patricia scoase nişte sunete gîtuite. 

— Citisem că tratamentul acesta se foloseşte pentru fracturi, în Orient, 
dar nu am ştiut că se foloseşte şi aici, spuse domnişoara Szegeti. 

— Eu sunt printre primu, spuse Gordon. 

Doamna Webster intră şi tăcură cu toţii. Purta acum un chiton alb, care 
era atît de subțire, încît era evident că nu avea nimic pe dedesubt. Sînu îi 
păreau atît de ridicaţi încît trebuie că îşi pompase în ei clinită pînă la refuz. 
Oare şi ea se îmbrăcase în aşa fel încît să-i distragă atenția? Dacă da, atunci 
reuşise. 

— Acum o să vă rog să vă aşezaţi, spuse ea, indicîndu-le o masă 
rotundă, mare, din abanos, a cărei suprafaţă avea încrustate contururi de 
peşti, delfini şi caracatite. În afară de domnişoara Szegeti, se îndreptară cu 
toții imediat spre masă, în vreme ce ea apăsă pe un panou de la baza 
peretelui. Lumina ce venea prin fereastră scăzu în intensitate. Cînd se aşeză 
şi ea, fereastra devenise deja un oval roşu închis, soarele fiind de un 
albastru foarte închis, lîngă centrul ferestrei. Camera fu repede învăluită de 
o lumină densă, roşiatică. Domnişoara Szegeti, care stătea în faţa lui Carfax, 
semăna acum cu o statuie albastru-închis, cu sfiîrcuri negre. El se uită la 
Patricia şi văzu o fantomă albastră. Mîinile lui erau şi ele albastre. 

Cu siguranță că sistemul de aer condiționat fusese reglat la o 
temperatură cu zece grade mai scăzută. Începuse, brusc, să tremure. 

Doamna Webster, aşezată în dreapta lui, îi luă mîna în mîna ei mică şi 
rece şi spuse: 

— Formati cu toții un lanţ viu. 

Carfax luă mîna doamnei Applechard, soția pictorului. Era mult mai 
caldă decît a doamnei Webster. 

— Facem acest lucru pur şi simplu pentru a stabili un flux vital între 
noi, spuse aceasta. Vom sta aici şi vom medita doar, la orice doriţi, Patricia 
şi Gordon, şi vom simţi fluxul celor vii. Gîndiţi-vă la ceva plăcut, dacă 
puteți. Vă sugerez să vă gîndiți la dragoste, căci aceste gînduri par să 
funcţioneze mai bine în etapa preliminară. 

Acest lucru nu era dificil, îşi spuse Carfax. Domnişoara Szegeti se 
legăna în scaunul ei, iar oscilațiile contururilor ei albastre dovedeau că ea 
nu îşi făcuse nici un tratament pentru mărirea sînilor. El se întrebă la ce se 


gîndea Patricia. Dacă o privea pe Szegeti, atunci sigur nu nutrea gînduri 
prea calde faţă de ea. 

Acesta părea un preludiu ciudat, înaintea comunicării cu morţii. Însă 
psihologii, o parte din ei, oricum, susțineau că în mintea multor americani 
exista o legătură între sex şi moarte. Acestea erau, după cum se afirma, cele 
două feţe ale unei monede parapsihologice. Carfax o considera însă o valută 
depreciată. 

— Simțiţi fluxul, spuse încet doamna Webster. Simţiţi cum circulă 
printre noi, prin noi, de jur împrejur, cum devine mai puternic pe măsură ce 
curge între noi. 

Brusc, Carfax simţi o gîdilătură cînd pielea lui o atinse pe cea a 
doamnei Webster. După cîteva secunde, simţi acelaşi lucru cînd mîna lui o 
atinse pe cea a doamnei Applechard. 

Cineva făcu o mişcare, apăru o scînteiere mică, albastră, şi Patricia 
icni, surprinsă. 

Carfax tresări şi el, dar se întrebă dacă erau, de fapt, conectaţi la un 
generator de curent electric. Nu părea prea probabil, căci suprafaţa şi 
picioarele subțiri ale mesei nu erau destul de groase încît să ascundă ceva, 
poate doar o mică baterie. Desigur că lemnul mesei putea fi străbătut de 
fire, conectate la o baterie sub podea. Pe sub masă putea exista o fişie 
subțire de metal, pe post de conductor electric, care să intre în contact cu 
abdomenul dezgolit al lui Szegeti sau Webster. 

Pe de altă parte, scînteia se asemănase mai mult cu una generată de 
electricitatea statică. 

Mina doamnei Webster era rece şi uscată. Cea a doamnei Applechard 
era caldă şi umedă. Cea din urmă ar fi trebuit să fie mai potrivită pentru 
contactul electric, însă mîna doamnei Webster îi provoca o senzație mai 
puternică de usturime. 

Doamna Webster spuse: 

— Rupeţi cercul, vă rog. 

Doamna Applechard oftă şi îşi retrase mîna. Szegeti se ridică, vibrînd 
din tot trupul, şi se îndreptă spre un scrin. Carfax se ridică şi se apropie de 
Patricia. 

— Cum a fost? 

Ea se ridică şi spuse: 

— Aş vrea să beau ceva. Dar doamna Webster a spus că nu putem bea 
nici apă în timpul şedinţei. 


— La tine s-a produs scînteia aceea? spuse el. 

— Da. Am vrut să-mi retrag mîna, iar scînteia s-a produs între mîna 
mea şi a comandantului Gardner. Aş vrea să aprindă lumina. Prea seamănă 
toți cu nişte fantome. 

Un chibrit fulgeră întunericul. La lumina lui, văzu chipul lui Szegeti, 
palidă acum, cu ţigareta între buze. O clipă mai tîrziu îi ajunse la nări 
mirosul specific. 

Patricia tresări, dar nu din cauza lui Szegeti, ci a menajerei, ce arăta 
acum ca o călugăriţă în albastru, şi care intrase în cameră. Aducea un vas, 
care era colorat într-un portocaliu deschis, luminos. 

Doamna Webster spuse: 

— Puteţi fuma „iarbă” sau tutun, dacă doriți. „larba” se pare că este un 
mijloc mai bun de „acordare”. 

El presupuse că „acordare” însemna ajungerea la o „vibrație” mai 
înaltă, indiferent ce ar fi însemnat asta. 

Menajera puse jos vasul pe masă în faţa doamnei Webster şi ieşi cu o 
mişcare extrem de lină. El se apropie de masă şi se uită în vas. Conţinea trei 
frunze alungite, zimțate pe margini, pe care lumina le făcea să pară negre. 

— Frunze de dafin, Gordon, spuse doamna Webster din spatele lui. 

Se apropie de el, astfel că îl atinse cu sînii pe braţul drept. 

— Laurus nobilis. Dafinul sau laurul, folosit de nimfe sau de 
preotesele religiei pre-elenistice în ceremonialurile lor orgiastice. Acestea 
provin dintr-un copac din apropierea templului-oracol, din Delphi. Le 
folosesc numai cînd împrejurările mi-o permit. 

— Şi obţineţi rezultate mai bune cînd le mestecaţi? 

— Mult mai bune. Dar e mai periculoasă folosirea lor. Îmi pierd mai 
repede controlul. 

— ŞI de ce ar fi acest lucru periculos? spuse el întorcînd capul. 

Doamna Webster nu se mişcă imediat, astfel că rămăsese lipită de el. 
Apoi făcu un pas înapoi pentru a-şi ridica privirea spre el. Dinţii ei păreau 
negri, pe fundalul albastru al feţei, iar limba era de un roşu întunecat, 
scînteietor. 

— Nu vreau să te entuziasmezi prea tare. E mai bine să nu-ți dau nici o 
idee despre ce s-ar putea întîmpla. 

— Sunt deja extrem de emoţionat, spuse el, întrebîndu-se dacă ea 
înţelesese dublul sens al cuvîntului*. 


— În regulă, spuse ea, pe un ton mai ridicat. Stingeţi ţigările şi veniţi 
înapoi la masă. Patricia şi Gordon, ocupați aceleaşi locuri şi țineţi-vă de 
mâini cu ceilalți. 

De data aceasta nu simţi nici o furnicătură în mîini. Electricitatea părea 
să fie în aer. Carfax se întrebă cum putea ea să ia frunza şi să şi-o introducă 
în gură, din moment ce se ţinea de mîini cu ceilalți. Pe deasupra umărului ei 
apăru un braţ, luă o frunză şi o aşeză în gura ei deschisă. El întoarse capul şi 
o văzu pe servitoare stînd chiar în spatele doamnei Webster. Se lăsă tăcerea, 
întreruptă doar de zgomotul uşor pe care-l făcea doamna Webster cînd 
mesteca. Siluetele celor din fața lui Carfax căpătară o nuanţă albastru- 
închis, şi mai puternică. Începu să-l doară capul. Mîna doamnei Applechard 
se umezi şi mai tare, răcindu-se în acelaşi timp. Şi aerul se răcea, iar el avea 
impresia că scăderea de temperatură nu se datora sistemului de aer 
condiţionat. Însă trebuie că imaginaţia lui îi juca feste. 

Brusc, doamna Webster scuipă, iar el tresări. Cheagul de frunze sări 
dincolo de vas, iar la nări îi ajunse o aromă plăcută. Cu coada ochiului, văzu 
apărînd o mînă, care se afundă în vas, luă o altă frunză, şi o băgă în gura 
deschisă a doamnei Webster. Din nou tăcere, în afară de mestecatul moale 
care se auzea. 

După cîteva minute, timp în care tăcerea devenise tot mai apăsătoare, o 
a doua frunză fu scuipată. 

Mîna se strecură în vas şi apoi se îndreptă spre gura ei. Doamna 
Webster spuse în şoaptă: 

— Nu! Destul! 

Mina, fără să dea încă drumul frunzei, dispăru. 

Îşi simţea mîna ca pe a unui cadavru. În stînga lui se auzi un zgomot, 
care îl făcu să tremure uşor. Se relaxă puţin şi chiar zîmbi cînd îşi dădu 
seama că era stomacul doamnei Applechard, răscolit de gaze. O femeie 
foarte emotivă, îşi spuse el, deşi nu o învinovăţea pentru acest lucru. Şi de 
ce era atît de agitată, dacă mai trecuse prin asta înainte? Oare din cauză că 
avea motive întemeiate să fie? 

— Nu vă daţi drumul la mîini! spuse doamna Webster cu asprime. 

Din nou linişte, în afară de un geamăt. Oare tot Patricia îl scosese? 

Vocea doamnei Webster părea să-i tune în urechi. 

— Rufton Carfax! 

Gordon Carfax simți că, din interior înspre afară, se transformă în 
cuarț. Avea senzaţia că e un bloc de piatră în mijlocul lichidului vîscos al 


spaimei. Ceva, sau cineva, intrase în cameră, sau, mai degrabă, nu intrase ci 
apăruse în cameră. Aerul de deasupra mesei se condensa, cuprins de un 
vîrtej, iar vîrtejul devenea tot mai negru. Curentul de aer îi şterse faţa şi 
mîinile, curent dislocat de un corp suspendat deasupra mesei. 

— Rufton Carfax! 

Un pseudopod, lung şi subțire, dar rotunjit la capăt, alunecă afară din 
vîrtej înspre doamna Webster. Era precedat de un curent rece, care îi dădu 
senzația că era acoperit de promoroacă şi care îi făcu trupul împietrit să se- 
nfioare. 

Cineva, de cealaltă parte a mesei, greu de distins prin aerul învolburat, 
chicoti. Era un sunet ascuţit, plin de spaimă şi deloc vesel. În loc să reducă 
încordarea, o spori. 

— Rufton Carfax! Stai liniştit! 

În vocea doamnei Webster, deşi poruncitoare, se citea o uşoară 
nesiguranţă. Mina i se răcise într-atit încît Gordon fu ispitit să-i dea drumul, 
dar se temu să facă acest lucru. Dacă rupea cercul, putea fi neajutorat în faţa 
a ceva ce avea să profite imediat de orice slăbiciune. 

— Rufton Carfax! la forma ta adevărată! 

Femeia chicoti iarăşi; da, era Szegeti. Şi cel care gemea era speriat de 
moarte. 

— Renunţă! gemu un bărbat. 

— Rezistaţi! spuse doamna Webster. Nu trebuie să intrați în panică! 

— Pentru numele lui Dumnezeu! spuse Patricia. Acesta nu este tata! 
Ce aţi făcut? 

— Rămii în mijlocul cercului! spuse doamna Webster, cu vocea tot mai 
răguşită. Rămii aici! ŞI arată-ne cine eşti! 

Un scaun se răsturnă, şi un trup căzu la podea. Se auziră apoi paşi, un 
strigăt, şi din nou paşii cuiva care fugea spre uşă. Gordon sări în picioare, 
smucindu-le înapoi pe doamnele Webster sau Applechard, şi provocîndu-le 
astfel durere în muşchii loviți, dar ele se agăţară de mîinile lui, iar doamna 
Webster spuse: 

— Nu fugiti! 

Două persoane se luptau — Patricia cu servitoarea? — la uşă. Deodată, 
doamna Webster strigă: 

— Piei! Piei de aici, înapoi în hăul din care ai venit! 

Pseudopodul se ridică, curbat ca trompa unui elefant, şi apoi țîşni spre 
fața doamnei Webster. Ea urlă şi se aruncă înapoi, trăgîndu-l pe Gordon 


după ea. Se rostogoliră pe podea, în vreme ce doamna Webster, cu mîinile la 
față, tipa. Gordon se ridică repede, în ciuda durerii pe care i-o provoca 
această mişcare, şi o văzu pe Szegeti la fereastră, şi îşi dădu seama că avea 
să o depolarizeze. Vîrtejul de deasupra mesei începuse să se potolească, dar 
mai mulți pseudopozi se agitau, încercînd să iasă, îndreptîindu-se spre 
marginile mesei, fără însă a ajunge mai departe. Apoi lumina deveni tot mai 
roşie, soarele intră în cameră nestingherit iar vîrtejul dispăru. 

El întoarse capul, şi văzu uşa deschisă, şi pe servitoare şi Patricia 
alergînd pe coridor. Doamna Webster stătea în capul oaselor, cu mîinile la 
ochi, gemînd: 

— Am orbit! Am orbit! 

El se aplecă deasupra ei şi îi dădu mîinile la o parte. 

— Sigur că nu vezi, nebuno! spuse el, furios. Ai ochii închişi. 

Ea deschise ochii şi îl privi, cu o privire plină de groază. 

— Nu văd, îţi spun, nu văd! Mi-a atins ochii! 

— S-a dus, spuse el. Orice ar fi fost, s-a dus! Eşti în siguranță acum! 

Se aplecă şi o ridică în picioare. Era atît de uşoară, de parcă ar fi fost 
decantată. 

— Totul ar fi putut fi cauzat de sugestie, spuse Gordon. Isterie 
colectivă. 

Se uită pe fereastră. Rulau cu viteză prin Wilshire. Zări, prin geamul 
unui apartament cu trei etaje, un bărbat care avea degetul îndreptat 
amenințător spre o femeie. Oare care era motivul certei lor, dacă asta 
făceau? Vreo rudă prin alianță? Infidelitatea? Politică? MEDIUM? Copiii? 
Sexul? Banii, cel mai probabil. 

— Dar de ce am fi văzut cu toţii acelaşi lucru? 

— Nu ştiu, Pat. Dar am fost cu toţii condiționaţi să ne aşteptăm să 
vedem o masă amorfă, un obiect ectoplasmatic, care apoi ia o formă 
definită. Filmele, televiziunea, cărțile, toate ne-au condiționat, chiar dacă nu 
credem în stafi. 

— Nu cred că a fost produsul imaginaţiei, şi ştiu că nu a fost tatăl meu, 
spuse ea. A fost ceva malefic, foarte malefic. Tatăl meu a fost bun. A fost 
slab, dar un om bun. 

— Ştii, spuse Gordon încet, ar fi putut fi un fenomen natural, obiectiv. 
Poate. Dar nu trebuie neapărat să fi fost ceea ce noi numim o fantomă. E 
posibil să nu provină din acelaşi univers ca şi embu. Spaţiul pe care îl 
ocupăm noi mai este împărțit de o sută, poate o mie, poate un număr infinit 
de lumi. Şi poate că putem lua legătura cu ele, sau ele cu noi, în anumite 
împrejurări. Dacă e posibil acest lucru, atunci poate că noi am invocat — 
urăsc acest cuvînt, deoarece se asociază cu vrăjitoria — am invocat, deci, 
ceva. În orice caz, nu am de gînd să mai calc pe la doamna Webster 
vreodată. Sau la vreun alt medium. În nici un caz pentru o şedinţă de 
spiritism. 

— ŞI eu zic la fel, spuse Patricia. 

— Ne apropiem de La Cunega, spuse el, uitîndu-se la cuvintele ce 
clhpeau pe ecranul de la capătul maşinii. Să coborîm şi să mergem pe jos 
pînă la hotel. Ne-am pus la încercare mintea, haide să ne exersăm şi 
picioarele. Exercițiul fizic calmează adesea şi spiritul. 

— Eşti un adevărat filosof, spuse ea, zîmbind pentru prima oară în 
acea zi. 

— Fi, parcă mare lucru am spus! răspunse el, dar mintea nu îi era decît 
pe jumătate la conversaţie. Văzuse cu ochii lui MEDIUM în funcțiune 
(lucru pe care nu îl crezuse cu adevărat, în ciuda tuturor ziarelor şi a 


reportajelor TV). Nu văzuse nimic care să-l conducă la ideea că Western 
furase MEDIUM şi că îi ucisese unchiul. Şi chiar dacă ar fi reuşit să 
dovedească vinovăția lui Western, rămînea o problemă mai serioasă. Dacă 
Patricia intra în posesia lui MEDIUM, ea nu avea să oprească folosirea lui. 
Nu avea să 1 se permită acest lucru, nici dacă ar fi vrut, şi în mod sigur ea 
nu avea să dorească acest lucru. Nu era mai puţin adevărat că îi promisese 
că avea fie să-i confirme, fie să-i infirme bănuielile. Iar acum, cînd 
MEDIUM era scos din funcțiune, era un moment potrivit pentru a se ocupa 
de problema mai mică. 

Îi spusese deci că se va duce cît mai repede posibil la Centrul de la Big 
Sur. 

— Poţi veni şi tu, dacă vrei, spuse el. Voi fi însă ocupat şi va trebui să 
găseşti ceva, deşi sper că nu pe cineva, cu care să-ţi ocupi timpul. 

— Rămîn aici, spuse Pat. Poate o să caut o locuinţă, un loc nou, unde 
Western să mă găsească mai greu. Cît timp crezi că vei lipsi? 

— Cel puţin patru zile, spuse el. 

Nu era de părere că Western îşi făcea griji din cauza ei. Acum, că 
propriul ei tată îi infirmase suspiciunile, ea nu mai reprezenta nici o 
ameninţare. Sau, se corectă el, nu tatăl ei ci fiinţa care se dădea drept el. 
Dar, pînă la urmă, adevărata sa identitate nu conta. 

Îşi făcu bagajele, şi o sărută de rămas-bun. Se cază la un motel, în 
afara campusului Universităţii Big Sur, şase ore mai tîrziu, ceea ce era prea 
tîrziu pentru a fixa, prin telefon, vreo întîlnire pentru a doua zi. Avea trei 
cărți cu care să-şi umple timpul. O culegere de povestiri SF de Leo Q. 
Tincrowdor, o carte ce descrie traducerea recentă a limbajului etrusc, şi 
„Însemnări pe marginea Odiseei”. Cum cea de-a doua carte era bazată pe 
interviul luat de un lingvist unui etrusc din secolul II î.e.n., se hotărî să o 
citească pe aceasta. Omul care realizase acest lucru era un anume profesor 
Archambaud, un cadru didactic din Berkeley, care era şi un bun prieten al 
lui Western. Aşa se explica faptul că avusese acces la aparat fără nici un 
ban. Fusese nevoit să-l folosească dimineaţa devreme, dar sacrificase 
somnul în folosul cunoaşterii. (Ca să nu mai vorbim de folosul propriei lui 
cariere, gîndi Carfax). Contactase pe cineva care vorbea fluent atît latina cît 
şi etrusca, şi din acel punct, totul decursese extrem de uşor. 

Deşi pe Carfax îl interesau detaliile lingvistice şi istorice oferite de 
Menle Arnthal, era şi mai interesat de informaţiile legate de Western, oferite 
de Archambaud. Western îi povestise despre primele lui experimente legate 


de MEDIUM. Aparent, lui îi venise această idee cu destui ani în urmă, dar 
începuse să se ocupe de prototip cu doi ani înainte de a anunţa succesul 
acestuia. 

Poate că aşa era, îşi spuse Carfax, dar Archambaud nu avea decît 
cuvîntul lui Carfax de partea lui. Unchiul Rufton s-ar fi putut destăinui lui 
Western, cu mulți ani în urmă, din cauză că avea nevoie de sprijin financiar. 
Dar de ce i-ar fi dat Western vreun ban, fără să aibă vreo garanție că 
proiectul avea să reuşească? Western nu era un vizionar, un idealist. Era la 
fel de probabil ca el să finanţeze construirea unui perpetuum mobile pe cît 
era de probabil să bage banii într-un aparat destinat comunicării cu morții. 
Mai exact, nu era deloc probabil. 

În mare, Western apărea în cartea lui Archambaud ca un om extrem de 
dedicat, un geniu. Această descriere de bună seamă că intra în contradicție 
cu cele spuse de Patricia. Dar, la urma urmei, poate că Patricia se înşela. 

La ora 22 uită la ştiri. Şi află că MEDIUM reprezenta şi o sursă de 
energie gratuită şi nelimitată, adică exact ceea ce ridiculizase Carfax cîteva 
minute înainte, un perpetuum mobile. Sau cel puţin aşa susținea Western. 
Crainicul fu scurt şi concis. Western declarase că experimentele dovediseră 
faptul că din acelaşi „loc” în care se aflau morţii, se putea prelua energie 
electrică. Cantitatea de electricitate necesară pentru casa şi aparatul lui 
Western o asigurase extrăgînd-o din embu. Un rezistor din fier, cu diametrul 
de trei metri, fusese topit în zece secunde. Teoretic, avînd la dispoziție 
echipamentul adecvat, întregul Los Angeles putea fi alimentat prin 
intermediul lui MEDIUM. Întreaga Californie. De fapt, întreaga planetă. 

Deci, se gîndi Carfax, Western minţise cînd spusese că se alimenta de 
la uzina Four Corners. 

Crainicul părea sceptic. Carfax se întrebă cum ar fi părut el, dar îşi 
spuse că „stupefiat” era cuvîntul. Stinse televizorul, şi se lăsă pe spate în 
scaun, cu un pahar de bourbon în mînă. Ei bine, de ce nu? Conform teoriei, 
întreaga energie electromagnetică produsă în acest univers era „copiată” în 
celălalt. Deci, dacă se putea stabili o legătură cu acel univers, energia putea 
fi absorbită înapoi în universul nostru. Dar energia astfel recuperată nu ar fi 
din nou reprodusă în acest „alt univers”? Oare acesta era destul de mare 
pentru a găzdui atita energie? Oare, nu ar sfirşi prin a da pe dinafară? Şi 
atunci energia aceea dezlănţuită nu ar năvăli în lumea noastră, distrugînd-o? 

În universul nostru nimic nu se făcea fără muncă. Orice lucru dobîndit 
cerea un preţ. Şi atunci de ce ar fi diferit celălalt univers? El trebuie să 


funcţioneze pe baza aceloraşi principii ca şi universul nostru. Cineva trebuia 
să plătească, şi cum acest univers lua ceva pe gratis, preţul trebuia plătit. 

Sau nu? De fapt, nu se ştia nimic despre acel „alt loc”. În el existau 
fiinţe conştiente şi părea să conţină energie reprodusă după cea din lumea 
noastră. Asta era tot ce se ştia. 

Ar fi putut însă să fie periculos să aflăm exact cum funcționează acel 
loc, şi ce sistem de echilibru şi de schimburi reciproce există între cele două 
universuri. 

Îşi mai turnă un pahar şi se gîndi la viitor. Nu era vorba de pericole. 
Dacă ceea ce spunea Western era adevărat, atunci MEDIUM avea să aibă un 
impact mai puternic decît îşi putea închipui cineva. Energie electrică la 
discreţie! În primul rînd, avea să fie redusă drastic poluarea. În al doilea 
rînd, construirea unei rețele mondiale de energie avea să fie posibilă. Nu, 
acest lucru nu avea să fie necesar, din moment ce fiecare ţară avea să dețină 
propriul MEDUIM. Dar dacă Statele Unite aveau să păstreze MEDIUM 
doar pentru ele? Ar fi putut produce bunuri mult mai ieftine decît orice altă 
națiune. 

Nu, situația aceasta nu putea dura decît o perioadă limitată. Acum, că 
era cunoscut faptul că existenţa unui asemenea aparat era posibilă, cele mai 
luminate minţi din celelalte ţări aveau să se ocupe de această problemă. Şi 
în cele din urmă aveau să găsească răspunsul. 

Lumea avea să treacă prin nişte transformări pe care nici măcar nu şi le 
putea imagina în acel moment. Se va opune rezistență. Companule de 
energie electrică aveau să-şi vadă imperiile şi profiturile dizolvate, şi aveau 
să se împotrivească. Bătălia era însă pierdută dinainte de a fi începută. 

Terminîndu-şi băutura, se duse la culcare, chinuindu-şi mintea cu tot 
felul de calcule şi deducții, care se înlănțuiau neîncetat. Nu reuşi să 
adoarmă prea uşor, şi cînd soneria ceasului îi repuse pe picioare, 1 se părea 
că de abia pusese capul pe pernă. 

În timp ce îşi bea cafeaua, dădu drumul la televizor, pentru ştirile de 
dimineaţă. Crainicul nu avu nimic de adăugat față de cele relatate cu o zi 
înainte, dar promise că ştirile de seară aveau să conțină o ediție specială de 
o oră, legată de implicaţiile celor relatate. 

Carfax luă micul dejun în restaurantul motelului şi se întoarse în 
camera lui pentru a da nişte telefoane. La ora nouă se afla la Compania de 
Energie Electrică de la Big Sur. Domnul Weissman, contabilul şef al firmei, 
îşi aduse aminte că facturile lui Rufton Carfax erau extrem de mari. Da, 


profesorul îşi instalase aparatură menită a rezolva necesarul său imens de 
energie. În ultimele şase luni care au precedat moartea sa, consumase între 
optyeci şi nouăyeci kilowattore zi. Consumul se făcea după miezul nopții, la 
cererea companiei, căreia i-ar fi fost greu să facă faţă la acest consum în 
timpul zilei. Carfax îi mulțumi domnului Weissman şi plecă. 

Se opri apoi la birourile celor două companii de transport care ar fi 
putut livra aparatură specială unchiului său. Se dovedi că ambele firme 
făcuseră acest lucru. Din dosarele lor reieşea că îi livraseră o consolă mare 
şi un număr de module. Consola fusese trimisă de o firmă de componente 
electrice din Los Angeles, iar modulele şi alte piese, de două firme de 
electronică din Oakland. Carfax le mulțumi şi făcu o vizită prin cele trei 
prăvălii de piese electrice. În două din ele găsi înregistrări ale unor tuburi 
vidate şi alte componente, cumpărate de profesor. Nici unul din tuburi nu 
părea totuşi îndeajuns de mare pentru a suporta cantitatea de energie 
folosită de unchiul său. 

Carfax se întrebă dacă unchiul său le luase personal, din San Francisco 
sau Los Angeles. Sau poate că le luase din magazinul lui Webster. 

Dădu un telefon interurban, la magazinul acestuia. Managerul îi ceru 
să-şi dea numele; el dădu numele unui prieten al său, primul care îi venise 
în minte. 

Managerul spuse că avea să se uite prin acte. Era domnul Comas de 
acord să aştepte pe fir sau prefera să sune din nou? Carfax spuse că va 
aştepta. Cinci minute mai tîrziu, chiar cînd răbdarea lui Carfax era pe cale 
să ia sfîrşit, managerul reveni. 

— Domnul Comas? 

— N-am plecat, deşi era cît pe ce. 

— Nu am găsit în evidențele noastre nici o vînzare către Rufton 
Carfax. 

— Sunteţi sigur? 

Tonul managerului deveni mai distant: 

— Desigur. Ştiu că profesorul Carfax era unchiul domnului Western, şi 
mi-aş fi amintit de orice achiziție făcută de dînsul. 

Carfax îi mulţumi şi închise telefonul. Managerul putea la fel de bine 
să fi mințit sau să fi spus adevărul. Oricum, Carfax nu putea afla. Nu avea 
de gînd să se furişeze în magazin şi să verifice evidențele. Nu era un 
detectiv particular ca cei văzuţi la televizor, pe care nu-i interesau 


consecinţele acţiunilor lor. În plus, dacă Western dorise să-şi şteargă urmele, 
atunci nu ar fi avut nici o dificultate s-o facă. 

Nu sperase foarte tare că va reuşi să afle ce piese şi module luase 
unchiul său, pentru aparatul pe care îl avea. Acum însă, pierduse orice 
speranță. Totuşi, avea de gînd să pună cap la cap toate elementele şi să vadă 
la ce concluzie ajunge. Îşi petrecu restul zilei discutînd cu cei mai apropiaţi 
colegi ai lui Rufton Carfax şi cu vecinii acestuia. Nici unul din ei nu auzise 
ceva legat de experiment sau de aparatul în sine. Cu toţii fură de acord că 
era un om amabil. Colegii săi spuseră că era un bun profesor şi cercetător, o 
combinaţie mai rar întîlnită în universităţi. 

În ziua următoare, Gordon luă un tren de mare viteză pînă la Oakland, 
unde obținu o listă a componentelor comandate de unchiul său şi schița 
cabinetului. Luă expresul feroviar 101 pînă la Los Angeles şi obținu o listă 
de componente de la magazinul de acolo. Apoi o sună pe doamna Webster. 
Secretara ei spuse că vorbea cu cineva. Dar îi putea da un număr de telefon 
la care s-o sune. 

Carfax şi-l notă şi spuse: 

— Cum se simte doamna Webster? Vreau să spun, şi-a recăpătat 
vederea? 

Secretara păru surprinsă: 

— N-am ştiut că ar avea ceva la ochi. 

Doamna Webster îşi revenise rapid. Aşa cum bănuise, pierderea vederii 
se datorase doar isteriel. 

— Transmiteţi-i salutările mele, spuse el. 

Îşi lăsă cartea de credit în nişă şi rosti numărul pe care i-l dăduse 
secretara. Pe ecran apăru chipul Patriciei. 

— Ce repede te-ai întors! 

— Carfax cel iute, spuse el. Dar văd că nu ţi-a luat mult să găseşti un 
apartament. 

— E un motel. Încă nu am găsit o locuinţă. S-ar putea să fim nevoiţi să 
mergem la Santa Susana. Acolo se construieşte un complex nou. 

— E prea departe, spuse el. Bine, unde eşti? 

Ea îi dădu o adresă din Burbank şi apoi spuse: 

— N-ai vorbit cu doamna Webster? 

— Nu. De ce? 

— Tocmai m-a sunat secretara ei. A spus că doamna Webster vrea să 
vorbească imediat cu tine. 


— Înseamnă că am ajuns cu cîteva minute prea devreme, spuse el. O 
voi suna din nou şi apoi plec. 

Doamna Webster părea sănătoasă, dar agitată: 

— Gordon, am nişte veşti surprinzătoare pentru tine! S-ar putea să fie 
exact ce ai tu nevoie! 

— Chiar mi-ar trebui puţin noroc, spuse el. Ce e? 

— Cred că ar fi mai bine să vii aici. Nu vreau să-ți spun la telefon. 

El răspunse că avea să ajungă repede, dacă găsea un taxi, iar dacă nu, 
atunci avea să ia trenul. O sună pe Patricia şi îi spuse că intervenise o 
schimbare în planurile lui. Două minute mai tîrziu, găsi un taxi, şi după alte 
cincisprezece minute ajunse în biroul doamnei Webster. Se aşeză în faţa 
mesei ei de lucru şi spuse: 

— Dacă e să mă iau după ochii mari pe care i-ai făcut, trebuie că ai 
ceva important să-mi spul. 

Ea îşi aprinse o țigară Kenyan, trase din ea de mai multe ori, şi spuse: 

— Tocmai vorbeam cu un client, un anume Robert Mifflon. Ai auzit de 
el? 

Carfax scutură din cap că nu. 

— Bi bine, e un tînăr ciudat, un milionar excentric, foarte timid. Încă 
din copilărie, a fost extrem de interesat de ocultism, iar cînd i-a murit 
mama, a venit la mine. Ridici din sprîncene? Te întrebi dacă am reuşit să o 
contactăm? De trei ori, deşi domnul Mifflon nu a reuşit să dea plasmei o 
formă satisfăcătoare, iar puţinele cuvinte pe care ea a reuşit să i le transmită 
erau cam stupide. Dar chiar şi în timpul vieţii, ea fusese o femeie egoistă, 
stupidă. Zîmbeşti? N-ar trebui. Ştii că nu sunt o şarlatană. Oricum, cînd 
Western a anunţat că descoperise un mijloc ştiinţific de comunicare cu 
morții, Robert s-a dus la el. Bietul de el a fost însă foarte stînjenit, deoarece 
a crezut că eu o voi lua ca pe o trădare. A venit întîi la mine şi mi-a explicat, 
sau a încercat să-mi explice, de ce se ducea la Western. l-am spus să se 
ducă, nu aveam nimic împotrivă. Nu l-am avertizat însă să fie precaut. 
Ştiinţa are şi ea şarlatanii ei. Se pare că a fost la mai multe şedinţe cu 
MEDIUM. Încununate de succes, în sensul că a reuşit să comunice perfect 
cu mama lui. Dar aceste şedinţe, desigur că nu l-au liniştit. Mama lui era 
teribil de nefericită, iar el nu putea face nimic pentru ea. Apoi el a intrat în 
rîndurile Bisericii Pancosmice a creştinilor embu. Teoria lor i s-a părut 
foarte consolatoare. Şi anume, că embu este un fel de purgatoriu. 

Carfax scutură afirmativ din cap şi spuse: 


— Da, ştiu. Ei susțin că după ce morţii trec prin etapa de purificare în 
starea lor electronică, ei avansează spre lumea următoare, unde sunt redați 
trupurilor lor fizice. Iar trupurile şi conştiințele lor sunt superioare celor 
avute în această lume, şi sunt cu toții fericiți, pe vecie. Nu există nici cea 
mai mică dovadă în sprijinul acestei teorii, dar oare cînd au văzut oamenii 
lipsa datelor certe ca o piedică în calea teoriilor lor religioase? 

— Sau, dacă există dovezi, cînd le-au luat vreodată atei în 
considerare, spuse doamna Webster. Hai să nu ne certăm în privinţa asta. Nu 
are nici o relevanţă pentru ceea ce am să-ți spun. După ce a intrat în 
rîndurile acelei Biserici, Robert a continuat să folosească MEDIUM. Dorea 
foarte tare să-şi convertească mama la credința lui. Credea că ea va suferi 
mai puțin dacă va crede că se află în purgatoriu. lar apoi, cu destul de multe 
zile înainte ca locuința lui Western să fie distrusă, acesta i-a făcut lui 
Mifflon o ofertă ciudată. 

Făcu o pauză, mai trase cîteva fumuri, şi spuse: 

— Vroia să-i vîndă lui Robert o asigurare. 

— Asigurare? spuse Carfax. Adică, un fel de asigurare pe viață? 

— Exact aşa, deşi nu din cea cu care se ocupă toţi agenţii. Într-un fel, 
este singura asigurare de viață autentică ce poate fi oferită. 

— Doar nu vrei să spui că Western vrea să-i dea garanţii lui Mifflon că 
nu va muri? 

— Într-un fel. Western o numeşte asigurare de repunere în posesie. 

Carfax rămase tăcut. Era şi mai stupefiat decît atunci cînd auzise, în 
seara precedentă, anunţul că MEDIUM era o sursă de energie. 

— Pe scurt, Western a spus că l-ar putea învia din morți pe Robert, 
dîndu-i un trup, pe care acesta să-l poată prelua. Sau să-l posede, ca să 
folosim un termen consacrat. Taxele sunt de două mii de dolari pe an, care 
trebuie plătiți de client, cît trăieşte. Clientul va desemna pe unul din agenţii 
lui Western drept moştenitor, iar cînd clientul intră în noul său trup, 
jumătate din proprietate urmează să-i fie returnată prin mijloace legale. 
Tariful, după aceea, urmează să fie de zece procente din venitul anual al 
clientului. 

— Bine, dar... trupul ce urmează a fi folosit? spuse Carfax. Cum va 
rezolva Western acest lucru? 

— Western n-a vrut să spună. I-a spus doar lui Robert să nu-şi facă 
griji în legătură cu detaliile. Şi l-a pus să jure că va păstra secretul. A spus 
că dacă Robert se destăinuia cuiva, nu avea cum să dovedească nimic, şi că 


avea probabil să sfirşească într-o casă de nebuni. Sau şi mai rău, a spus. 
Cred că vroia să spună că avea să moară, fără şansa de a trece într-un trup 
nou. A, încă ceva, plățile nu se fac „pe sub mînă”. Sunt trecute pe facturi 
drept onorarii pentru şedinţe cu MEDIUM. În felul acesta, cei de la 
Impozite nu-i pot face probleme. 

După o lungă perioadă de tăcere, Carfax spuse: 

— De bună seamă că Western i-a adus nişte dovezi că poate realiza 
această reposesie? Cei mai mulți milionari sunt foarte vicleni. Vor să fie 
siguri că nu-şi cheltuiesc banii aiurea. Dacă Mifflon n-o fi singurul client, 
desigur. Nu pare să fie foarte stabil psihic. 

— Nici nu e, dacă faptul că are o conştiinţă îl face instabil. Şi nu e 
singurul client. Western a spus că îi va face cunoştinţă cu cineva care 
reînviase din morți. 

— Cîţi alții mai sunt ca ei? 

— Nu ştiu. Robert i-a spus că se va gîndi la acest lucru, dar nu a vrut 
să spună nimic nimănui. Problema îl frămîntă. Vrea să trăiască veşnic, adică 
exact ceea ce îi oferă Western, dar detestă ideea de a fura trupul altcuiva. 
Astfel că, după mai multe zile de frămîntări, a venit la mine. Mi-a spus că 
se detesta, pentru că îşi călca cuvîntul dat lui Western. Dar simţea nevoia să- 
mi spună. Dintre două rele, îl alegi pe cel mai mic. 

— ŞI ce i-ați spus? 

— Să amîne un răspuns final pînă găsesc eu o soluţie. I-am promis că 
îi dau un răspuns în cîteva zile. 

Carfax se gîndi că Mifflon o considera pe doamna Webster ca pe 
mama lui, dar nu găsi de cuviinţă să facă vreo remarcă. 

— Dacă e adevărat, spuse el încet, atunci Western e pe cît de ticălos 
spune Patricia. lar noi obținem primul nostru fir adevărat. Singura întrebare 
este, ce facem? 

— Nu ştiu. Spuse ea. Ce influenţă are acest lucru asupra teoriei tale, 
conform căreia sembii sunt entități extraterestre? 

— O spulberă, ce mai! Dacă nu... dacă nu cumva aceşti sembi nu sunt 
oameni, ci pun stăpînire asupra ființelor umane. La urma urmelor, sunt 
capabili să se manifeste ca oamenii, aşa că de ce le-ar fi greu să-l înşele pe 
Mifflon? De unde să ştie el dacă vorbea cu o fiinţă umană înviată din morți 
sau cu un semb care a pus stăpînire asupra unui trup? 

Îşi aduse cu înfiorare aminte cum sembul care se dădea drept unchiul 
său păruse să iasă din aparat, ţişnind spre el. Oare încercase să-l posede, să-i 


ia trupul în stăpînire? 

Îşi îndreptă poziţia în scaun şi spuse: 

— Asta e! 

— Ce? spuse doamna Webster. 

— De aceea a mințit unchiul Rufton! A fost nevoit s-o facă, altminteri 
Western nu vroia să-l lase să se reîncarneze” A trebuit să fie de acord să 
facă ce îi spunea propriul lui asasin! Mai exact, dacă acela chiar era unchiul 
său. 

— Indiferent de cum stau lucrurile, ce poți face? 

— Nu ştiu, dar găsesc eu o soluţie. Cred că primul lucru care trebuie 
făcut este ca Mifflon să-i ceară lui Western să-l lase să discute cu cel al 
cărui trup îl va prelua, sau cum vreţi să-i spunem. El ne poate spune ce a 
aflat, şi noi putem acționa de aici încolo. Crezi că e în stare de asta? 

— O să-l întreb, spuse ea, şi întinse mîna spre butonul videofonului. 

Doamna Webster stinse videofonul. 

— Ori nu e acolo, ori i-a spus secretarei sale să zică că e plecat. Mi-a 
spus că se duce direct acasă, şi nu-mi pot imagina de ce n-ar vrea să 
vorbească cu mine. 

— Dacă are o conştiinţă sensibilă, s-ar putea să regrete că v-a povestit 
despre oferta lui Western, spuse Carfax. Sper că nu a fost atît de fraier încît 
să-i spună lui Western că şi-a încălcat promisiunea. 

— A, nu, aşa ceva n-ar face! spuse doamna Webster. În plus, nici nu 
prea avea cînd. 

— Un telefon i-ar fi fost de ajuns. 

Se ridică. 

— Am o presimţire neplăcută în legătură cu asta. Cred că mă duc la 
casa lui Mifflon. Care e adresa? 

Proprietatea se afla pe palisadele Pacificului de Nord, la aproape un 
kilometru de ocean. Fusese, cîndva, înconjurată de vreo douăzeci de case 
mari, împrejmuite de suprafeţe întinse de pajişti, păduri şi grădini modelate. 
Acum era singura rămasă. Celelalte fuseseră vîndute unor antreprenori 
imobiliari, care ridicaseră o duzină de blocuri şi clădeau încă pe atîtea. 
Aerul devenise înecăcios din cauza prafului ridicat de buldozere, colorînd în 
cenuşiu iarba, pomii şi zidurile din blocuri mari de piatră din jurul locuinţei 
lui Mifflon. Vila însăşi, aflată pe cel mai înalt punct al proprietăţii, devenise 
din albă — kaki. 

Carfax vorbi în cutia din afara porţii cu grilaj de fier. În vocea care se 
auzea din ca răzbătea un puternic accent Bantu. Era, de asemenea, plină de 
scepticism. 

— Nu am pe listă nici o întrevedere cu vreun domn Carfax, domnule. 

— A uitat iar, spuse Carfax. 

Urmă o pauză, în timpul căreia servitorul verifica binecunoscuta lipsă 
de atenție a patronului său. Cel puţin, aşa spunea doamna Webster, că era 
binecunoscută. 

— Lasă-mă să vorbesc cu domnul Mifflon, spuse Carfax. Îşi va aduce 
aminte. 

— Îmi pare rău, domnule, dar nu e aici. 

— Mi-a spus că va fi aici, spuse Carfax. Atunci lasă-mă să vorbesc cu 
secretara. 


— Nici ea nu e aici, domnule. 

— Cînd îi pot suna? 

— Îmi pare rău, domnule, este confidențial. 

— Va pierde o grămadă de bani dacă nu apuc să vorbesc cu el! strigă 
Carfax. 

— Îmi pare rău, domnule. Îmi este interzis să dau asemenea informaţii. 

— Patru milioane de dolari se vor duce pe apa sîmbetei! 

Urmă o pauză lungă, apoi servitorul spuse, cu vocea gîtuită de uimire: 

— Patru milioane de dolari, domnule? 

— Poate mai mult! 

— Dar mi-aş pierde slujba, domnule. 

— Unele reguli sunt făcute pentru a fi încălcate, spuse Carfax. Dacă 
situația o cere. 

— Îmi pare rău, domnule. 

— Dacă nu reuşesc să vorbesc cu el, şi încă repede, nu vei mai avea 
nici o slujbă, pentru că Mifflon nu va mai avea bani! 

— Da, domnule. Dar după cum ştiţi, domnule, e criză de servitori. 

— A, nu ţi-ar fi greu să găseşti o slujbă, spuse Carfax. Mai exact, dacă 
ai putea să rămii aici. Dar tu ai fost angajat de domnul Mifflon în Kenya, şi 
al fi nevoit să te întorci acolo şi să speri că agenția de plasament la care eşti 
înscris îţi va găsi un alt american sau european bogat. 

Carfax se detesta pentru aceste ameninţări jalnice, dar avea o misiune 
de îndeplinit. 

— Aşa o fi, domnule, dar cît timp lucrez pentru domnul Mifflon, 
trebuie să-i fiu loial. La revedere, domnule. 

Carfax era dezamăgit, dar în acelaşi timp îl admira pe servitor. Era 
plăcut să găseşti pe cineva care nu putea fi speriat sau corupt. 

Stătea pe gînduri dacă s-o sune pe doamna Webster. Dacă Mifflon se 
afla în casă, atunci şi-ar fi bătut degeaba picioarele. Nu putea să afle dacă 
Mifflon era acasă, decît dacă se strecura în casă. Cîndva, ar fi făcut-o, dar 
acum îmbătrînise şi era mai puţin agil şi mai speriat de consecinţe, în caz că 
îl prindeau. 

Oftînd, ridică receptorul telefonului din maşină. Un minut mai tîrziu, îl 
puse la loc în furcă. Doamna Webster avea un dosar detaliat asupra lui 
Mifflon, aşa cum avea, probabil, dosare cu toţi clienții ei importanți. Ea îi 
spuse că Mifflon avea un avion personal, cu care pleca de pe aeroportul 


privat din Santa Susana. Următorul pas era telefonul pe care trebuia să-l dea 
la aeroport. 

Da, domnul Mifflon şi secretara sa decolaseră cu doar şase minute în 
urmă. Destinația lor era Bonanza Circus, Nevada. 

— Asta a fost uşor, îşi spuse Carfax. 

Următoarea oprire era Biblioteca Publică din Beverly Hills. Parcurse o 
distanță de patru cvartale, parcă în parcarea de pe Bulevardul Santa Monica, 
de lîngă staţia de metrou, şi după numai trei minute, se afla în expres. Şase 
minute mai tîrziu, cobori pe peronul stației Beverly Drive şi merse pe Jos 
pînă la bibliotecă. O dată ajuns acolo, spuse computerului de orientare ce 
vroia, şi primi o cartelă. Asta însemna că toate monitoarele erau ocupate, şi 
că în faţa lui erau douăzeci şi trei de persoane. Cum nu vroia să aştepte, 
folosi uriaşul atlas american şi apendicele său, ambele fixate de pupitre. 
Amîndouă aveau nişte pagini lipsă, smulse de vandali sau atlasofili, dar 
harta Nevadei şi paginile cu informaţii adiționale erau intacte. Bonanza 
Circus fusese construit cu patru ani în urmă în nordul Nevadei. Avea o 
populație de 50.000 de oameni, aflată în creştere, căci toate impozitele 
proveneau din jocurile de noroc. Se construia un colegiu, ce avea să devină 
o universitate, în patru ani. Deşi Mafia ridicase oraşul şi conducea 
cazinourile prin intermediul corporațiilor-marionetă, jocurile de noroc erau 
supervizate de guvernele statal şi federal. Oficialitățile locale erau obligate 
să obțină un aviz de curățenie morală din partea ambelor guverne, înainte de 
a fi alese. Aparatele de jocuri de noroc electronice erau în aşa fel reglate 
încît cazinourilor să le revină numai patruzeci la sută din banii băgați în 
aceste maşini, dar, la această cifră, oricum le mergea foarte bine. 

Lui Carfax i se păru interesant, dar nu asta căuta. Îşi notă numele 
companiilor de construcții din oraş şi intră într-o cabină telefonică. La al 
patrulea apel interurban, găsi ceea ce căuta. Compania „Acme Builders and 
Developers” tocmai terminase de construit un complex de clădiri mari, în 
munţi, la doisprezece kilometri est de Bonanza Circus. Complexul era 
proprietatea Corporaţiei Megistus Research. Cel care îi dădea lui Carfax 
toate informaţiile, nu ştia cu ce fel de cercetări se ocupa corporația, dar 
credea că era vorba de domeniul electronic şi chimic. 

Carfax sună la „Fortune şi Thorndyke” şi le ceru să afle ce puteau 
despre compania Megistus. După ce se întoarse cu expresul la maşină, 
merse la motelul Burbank, unde îl aşteptau Patricia şi un mesaj de la 


„Fortune şi Thorndyke”. Discuţia purtată cu aceştia din urmă dură trei 
minute. 

— Pari mulțumit, spuse Patricia. 

— N-ar trebui să fiu, dacă mă gîndesc cît m-a costat, spuse el. Agenţia 
a trebuit să folosească computerul din Washington. Dar au făcut în 
cincisprezece minute ceea ce aş fi făcut eu în cincisprezece zile. Au aflat că 
Western este proprietarul unei firme, care la rîndul ei este proprietara unei 
companii, deținută şi ea de o companie, care este proprietara lui 
„Megistus”. Au descoperit, de asemenea, că Megistus nu a făcut deloc 
eforturi să obţină vreun contract. 

— ŞI asta ce înseamnă? 

— Păi, Mifflon nu joacă deloc jocuri de noroc, aşa că de ce să se fi dus 
la Bonanza Circus? Eu presupun că pentru a se întîlni cu Western la 
complexul Megistus. Sau pentru a folosi noul MEDIUM pe care Western s- 
ar putea să-l fi construit acolo. 

— Dar în presă nu a apărut nimic... 

— S-ar putea ca Western, din multe motive, să fi vrut să păstreze 
secretul. În primul rînd, nu vrea ca altul ca Houvelle să-i arunce aparatul în 
aer, ca să nu mai spunem, chiar pe el. În al doilea rînd s-ar putea să 
folosească MEDIUM într-un scop care necesită confidențialitate absolută. 
Dacă cele povestite de Mifflon sunt adevărate, atunci e posibil ca Western 
să realizeze acele reîncarnări în ascunzătoarea lui din Nevada. 

— Dar de ce s-ar duce Mifflon la Western, imediat după ce i-a povestit 
doamnei Webster despre Western? 

— Poate că Mifflon şi-a dat brusc seama că şansa de a deveni 
nemuritor îi copleşeşte mustrările de conştiinţă şi vrea să încheie tîrgul 
înainte de a se răzgîndi din nou... Sau poate nu s-a dus acolo de bună voie. 

— De ce spui asta? 

— L-au însoțit doi inşi. Roletti şi Curts, dacă şi-au dat numele 
adevărate. 

Patricia se aşeză şi spuse: 

— Mi-e frică. 

— E doar o ipoteză. 

— Dar de ce să fi luat-o cu ei pe secretara lui, dacă el nu s-a dus de 
bunăvoie? N-ar fi complicat asta lucrurile în mod inutil? 

— Nu şi dacă secretara este plătită de Western. Oricum, Mifflon nu se 
duce nicăieri fără ea. E o femeie de vreo cincizeci şi cinci de ani, genul 


acela protector, matern, după cum mi-a descris-o doamna Webster. Ar părea 
ciudat ca ea să nu-l însoţească. 

— Pur şi simplu nu mi se pare probabil ca Mifflon să se fi răzgîndit 
brusc şi să-i fi mărturisit lui Western despre cele spuse doamnei Webster. O 
fi el puțin trăsnit, dar nu e chiar atît de dezechilibrat. Aşa că, oare cum o fi 
aflat Western aşa de repede? 


— Trebuie că ştie de întrevederile dintre Mifflon şi doamna Webster, 
astfel că i-a instalat acesteia din urmă microfoane în casă. Poate, nu ştiu 
sigur. Trebuie să mai dau nişte telefoane la Bonanza Circus. 

După alte patruzeci şi cinci de moteluri şi hoteluri la care sună, Carfax 
avea lista completă. 

— Nu s-a cazat la nici un hotel, doar dacă nu ar fi folosit un nume şi o 
carte de credit false. Ceea ce nu pare probabil. 

— Dar doamna Bronski şi cei doi bărbaţi? 

— Nimic. În timp ce mai dau eu un telefon, tu începe să faci bagajele. 

Patricia era surprinsă: 

— Să fac bagajele? 

— Da. Dacă în locuinţa doamnei Webster s-au montat microfoane, 
atunci Western ştie că noi ştim totul în legătură cu Mifflon. Şi ştie şi unde 
suntem. Auzi, n-ai cumva vreo prietenă care să ne găzduiască pentru cîteva 
zile? Îi este extrem de uşor lui Western să ne găsească, dacă vrea. 

Patricia era din nou surprinsă. 

— Atunci de ce ne-am strecurat aici? 

— N-am vrut să-i fie chiar prea uşor. Zi, ai pe cineva? 

Ea clătină din cap. 

— Singurele două persoane în care puteam avea încredere nu mai stau 
aici. Au emigrat în Canada. 

= Îi înțeleg, spuse el. Foarte bine. Îi voi pune pe cei de la „Fortune şi 
Thorndyke” să trimită pe cineva care să se înregistreze pe numele lui, apoi 
ne mutăm acolo. Ne trebuie un hotel mare, unde directorul să nu vadă 
mereu cînd ieşim sau intrăm. lar cînd mai folosim telefonul, închidem 
monitorul. Aşa ar fi trebuit să fac de la început, dar nu am crezut cu 
adevărat că... 

— Continuă, spuse ea. Ce n-ai crezut cu adevărat? 

El zîmbi şi spuse: 


— Că Western e atît de ticălos pe cît mi l-ai descris tu. Şi nici acum nu 
sunt sigur sută la sută. 

— Ticălosule! Ai crezut că sunt paranoică! 

— Mi-a trecut şi asta prin minte, dar eu nu ajung la o concluzie decît 
după ce obțin dovezi destule. Hai, să-i dăm drumul. S-ar putea ca fiecare 
secundă să conteze! 

Zorită mai mult de tonul lui, decît de cuvinte, ea începu repede să facă 
bagajele. Buzele ei strînse cu putere se datorau însă mai mult mîniei 
resimtite față de el, decît fricii provocate de Western. 

El sună la recepție şi ceru să i se pregătească nota de plată. 
Recepționerul îi spuse că aceasta avea să fie deja pregătită, cînd aveau să 
coboare. Nu mai trebuia decît să adauge factura telefonică la cartela pentru 
computer. Carfax ştia acest lucru, dar se vedea treaba că recepţionerul era 
cam vorbăreţ. 

Cinci minute mai tîrziu, cu valizele pline de haine împăturite în mare 
grabă, părăseau Grand Vivorium. După încă patru minute, schimbară 
taxiurile, şi se îndreptau spre alt motel. Aşteptară la intrare pînă ce taxiul se 
îndepărtă, după care merseră cu valizele la o firmă de închiriat maşini, 
aflată la trei cvartale distanţă. Tranzacţia le luă zece minute, după care 
plecară la bordul unei maşini dotată cu telefon. Carfax vorbi cu un anume 
Saunders, de la „Fortune şi Thorndyke”, făcu aranjamentele necesare, apoi 
îi ceru centralistei să-i dea legătura cu Bonanza Circus. 

Se convinse că Mifflon şi însoțitorii lui aterizaseră acolo şi că nu 
plecaseră în altă parte, cu avionul. Interlocutorul lui nu ştia încotro 
plecaseră după ce ieşiseră din aeroport. 

Nu află nimic nici după ce sună la reşedinţa temporară a lui Western, 
din Beverly-Wilshire, unde avea închiriate două etaje, decît că Western avea 
o secretară nouă, cu o voce foarte răguşită şi sexy. Domnul nu era 
disponibil, şi nu avea să fie, pentru mai multe zile. Nu, nu putea spune unde 
se afla, fără a-i fi permis acest lucru de patronul ei. Însă îi putea transmite 
un mesaj. 

— Voi suna mai tîrziu, mulțumesc, spuse Carfax. 

— Sunt sigură că îl voi vedea pe domnul Western în cîteva ore, spuse 
domnişoara Rapport. Mi-aţi putea lăsa numărul dumneavoastră, în caz că 
vrea să discute direct cu dumneavoastră? 

— Nu, mulţumesc, spuse Carfax. 

Următoarele cinci zile şi le petrecură mai mult în camera de motel. Îşi 
umpleau timpul aşteptind, plictisindu-se, uitîndu-se la televizor, făcînd 
exerciții de condiție fizică şi văzînd trei filme la cinematograf. Gordon 
Carfax se acomoda mai bine acestui stil de viaţă decît Patricia. Ea nu 
suporta, spunea ea, să stea degeaba, aşteptind să-i pice ceva mură-n gură. 
Gordon încerca să-i alunge plictisul, vorbind cu ea despre viaţa ei de pînă 
atunci, despre experienţele din copilărie — fericite sau traumatizante — 
despre iubiții ei, serviciile ei, ambițiile şi frustrările ei, lucrurile care o 
supărau şi care o exasperau, lucrurile care o făceau fericită. Pe scurt, despre 
aspectele care o făceau o ființă umană unică în felul ei. 

Patriciei îi plăcea să vorbească despre sine, dar avea nevoie şi de 
activitate fizică. După cîteva ore în care se descărca emoţional, începea să 
se foiască prin cameră şi apoi să spună că simţea nevoia fie să meargă la o 
plimbare, fie să facă amor cu Gordon. El era foarte îndatoritor. Făcea ce 
prefera ea, din cele două. Însă la sfîrşitul celor cinci zile, era mai tentat să 
iasă la o plimbare. Diferența de cincisprezece ani dintre ei îşi spunea 
cuvîntul. Îşi punea tot mai des întrebarea dacă era bine ca ei să se 
căsătorească. În prezent o putea satisface, dar în douăzeci de ani ea avea să 
aibă cincizeci de ani şi un apetit sexual probabil la fel de puternic. El avea 
să aibă şaizeci şi cinci de ani, şi obligat să o lase mai încet. 

Patricia nu adusese vorba despre căsătorie, şi era probabil nici să nu se 
gîndească la asta. Desigur că atunci cînd avea să ducă o viață normală, fără 
a mai fi copleşită de atîtea emoţii, ea avea să privească situaţia lor din punct 
de vedere al viitorului. 

Ar fi putut să o întrebe dacă vroia să transforme relația lor în ceva 
permanent, dar nu văzu nici un motiv să facă acest lucru. Nu dorea să-şi 
asume nişte angajamente pînă ce nu lua sfîrşit toată tărăşenia. În acest timp, 
deşi pe plan personal lucrurile mergeau molcom, evenimentele publice 
înaintau cu repeziciune. 

Un anume doctor Orenstein de la Universitatea Yeshiva, membru al 
comitetului federal care făcuse investigaţii în legătură cu MEDIUM, apăru 
într-una din discuţiile televizate conduse de Jack Phillips, în timpul căreia 
afirmă că era posibil ca embu să nu fie un univers în continuă extindere. 
Dacă aşa stăteau lucrurile, atunci energia imensă acumulată de el îl putea 
distruge. Aşa-numiţii „morți”, sembii, aveau să fie distruşi o dată cu el. 


Acest lucru probabil că era regretabil, dar nu reprezenta un pericol pentru 
lumea noastră. Doar dacă nu se deschidea, între embu şi universul nostru, 
din întîmplare, un canal, în momentul în care „exploda” embu. Cine putea 
şti ce energii imense, poate chiar capabile de a distruge planeta, ar putea 
năvăli prin acea cale de trecere dintre cele două lumi? 

Jack Phillips se albi la faţă şi dădu impresia că regreta faptul că 
adusese subiectul în discuţie. Reuşi să se controleze şi să întrebe cum era 
posibil aşa ceva. Primul val de energie nu ar distruge MEDIUM, închizînd 
astfel canalul? 

Doctorul Orenstein răspunse: 

— E posibil. Dar mulți dintre noi ne-am întrebat deja dacă utilizarea 
excesivă a lui MEDIUM nu a slăbit „zidul” dintre cele două lumi. Ar putea 
fi comparat cu o fisură într-un dig. Dacă fisura nu e imediat astupată, digul 
va ceda complet, în scurt timp, şi apa va năvăli cu toată forţa. 

Se auziră strigăte din public. 

— Eşti nebun! 

— Ce vrei, să ne sperii de moarte? 

— Dumnezeule, suntem condamnaţi! 

Jack Phillips, după ce le făcu semn să tacă: 

— Nu cred că e bine să faceţi astfel de speculaţii în public, domnule 
doctor. Aţi putea provoca panică. La urma urmei, ce dovezi aveţi? E doar o 
teorie, nu-i aşa? O teorie îndrăzneață, chiar? O ipoteză, aş zice, din moment 
ce nu aveţi nici un fel de date, repet, nici un fel de date. 

Doctorul Orenstein: 

— Aşa este, dar simpla posibilitate ar trebui să ne pună pe gînduri. E 
bine să continuăm utilizarea lui MEDIUM, cînd nu-i cunoaştem efectele pe 
termen lung? Eu sunt om de ştiinţă, şi ceea ce spun va fi privit ca o erezie 
de către mulți savanţi. Ştiinţa trebuie să exploreze, oricînd este posibil. 
Mulţi din colegii mei ar insista asupra acestui principiu. Dar mulți alții ar 
putea fi de acord cu mine. Chiar această posibilitate, oricît de mică ar fi, ca 
noi să avem de-a face cu forţe ce ar putea distruge această planetă în cîteva 
secunde ar trebui să ne facă să medităm serios asupra continuării folosirii 
lui MEDIUM. Oricum, eu anticipez puțin, vorbind despre aceasta. 
Speculaţiile şi recomandările mele pot fi găsite în raportul oficial pe care-l 
veți citi în curînd. Mai exact, doar după ce-l va termina de citit preşedintele. 

Jack Philhps: 


— Deci ne recomandaţi în mod categoric să întrerupem utilizarea lui 
MEDIUM? 

Doctorul Orenstein: 

— Imediat! Trebuie să-l studiem cu atenţie, să-i analizăm posibilele 
efecte! 

Regina Calomela, o invitată: 

— Dar, doctore Orenstein, cum îi pot fi cunoscute efectele, pînă nu îl 
folosim? 

Doctor Orenstein: 

— Este o întrebare bună. Mă gîndeam, totuşi, la o evaluare a datelor 
deja obținute de la utilizarea lui MEDIUM, la o analiză matematică. 

Jack Phillips, aparent uşurat: 

— Acum urmează o reclamă la săpun, revenim după aceea. 

Spectatorii erau dezamăgiți. Phillips anunţă că doctorul Orenstein 
primise un apel urgent şi nu avea să fie prezent. În ce consta urgenţa, 
Phillips nu preciză. 

Două zile mai tîrziu, doamna Webster anunţă la un talk-show local că 
era de acord cu doctorul Orenstein. MEDIUM slăbise „zidul” dintre cele 
două lumi. Ei îi venea mult mai uşor să intre în contact cu lumea spiritelor. 

Bob Jaspers, un alt invitat, un comic cu spectacol propriu, adăugă că el 
spera să nu fie aşa, căci ar însemna să fim cu toţii bîntuiți de stafu, zi şi 
noapte. lar el credea că a scăpat de soacră. 

Ziarele şi buletinele de ştiri televizate erau pline de relatări despre 
manifestații violente, în întreaga lume. Fără îndoială că preşedintele Statelor 
Unite nu era de părere că era un moment potrivit pentru a da publicităţii 
raportul oficial. Însă presiunea era prea mare. La trei zile după apariţia lui 
Orenstein la televizor, documentul de trei mii de pagini a fost remis presei. 
În aceeaşi zi, Vaticanul şi-a exprimat şi el poziţia oficială faţă de MEDIUM. 

În linii mari, conform raportului comitetului federal, nu încăpea nici o 
îndoială că MEDIUM reprezentase un mijloc de comunicare cu morții. Nu 
era nici o înşelătorie. Patruzeci şi cinci de spirite contactate fuseseră 
identificate după amprenta vocală sau detalii personale, pe care nici un 
şarlatan nu le-ar fi putut cunoaşte. 

În raport au fost incluse discuţii avute cu Menle Athlon, vorbitorul de 
etruscă, cu Ludovic al XIV-lea al Franţei, cu Hamilcar Barca (tatăl lui 
Hannibal), şi cu Pericle, al Atenei antice. Specialiştii lingvişti ai comitetului 
le confirmau autenticitatea. Ar fi fost imposibil pentru orice om din zilele 


noastre să imite limba vorbită de aceştia atît de bine încît să poată trece 
drept personalitățile sus-amintite. 

Era adevărat că se cunoscuseră foarte puţine lucruri despre puni şi 
etrusci, dar foarte multe fuseseră aflate despre aceştia de la Menle şi Barca. 
Nici un învăţat nu ar fi putut pune la punct o gramatică şi un vocabular atît 
de solide, din cunoştinţele sumare, existente anterior. Şi nici nu ar fi putut 
vreun învăţat să ofere asemenea detalii ale culturii şi istoriei Cartaginei, 
Romei, şi etruscilor, fără să le fi cunoscut direct. În aceeaşi zi în care 
raportul fu dat publicităţii, doctorul Orenstein vorbi la o emisiune de la un 
post de radio din New York. Nu mai era deloc acceptat la televizor, dar 
proprietarul postului respectiv de radio fusese dispus să-l primească. 

Acuzaţiile lui Orenstein erau grave. El susţinea că raportul comisiei era 
incomplet. Fragmente întinse fuseseră „tăiate” de preşedinte, care trebuie să 
fi ştiut că nu le va putea ţine secret pentru totdeauna, dar nu dorise să fie 
răspunzător pentru publicarea lor. Comitetul îi contactase pe Isus şi Joseph 
Smith. Isus fusese foarte surprins şi scîrbit cînd aflase că şi alte naţii, pe 
lîngă evrei, îl slăveau ca fiind Dumnezeu. Învățăturile lui fuseseră destinate 
numai evreilor. 

Joseph mărturisise că faimoasele table din aur pe care fusese scrisă 
Cartea Mormonilor, nu existaseră niciodată. El susținea, totuşi, că le 
scrisese în timp ce 1 le dicta chiar Dumnezeu. Era adevărat că tablele erau o 
înşelătorie religioasă, dar însuşi Dumnezeu îi ordonase să le spună 
oamenilor că le găsise, astfel încît adevărata religie să fie mai uşor 
acceptată. 

Doctorul Orenstein fu împuşcat mortal de doi bărbaţi, la ieşirea din 
gară. 

Un glonț de 9 mm ucise din ricoşeu şi o fetiță de zece ani, care se 
întorcea de la şcoală. 

Cei doi ucigaşi au fugit cu o maşină, trecînd pe roşu, cu şaizeci de 
kilometri la oră, şi s-au izbit de un camion. La înmormîntarea lor au 
participat patruzeci de mii de oameni, şi s-au strîns fonduri în valoare de 
optzeci de mii de dolari pentru a le întreține familiile. După impozitare, nu 
mai rămaseră decît douăzeci de mii de dolari. 

Declarația Vaticanului era inteligentă şi potrivnică. Dacă sembu 
existau cu adevărat, după toate indiciile atunci ei păreau în acelaşi timp 
nişte replici ale celor vii, conform aceloraşi indicii. Ei nu erau cu adevărat 
sufletele celor morţi. Erau „umbre electromagnetice”. Dumnezeu, din 


motive necunoscute nouă, permite existenţa lor. Dar nu erau spirite aflate în 
rai, în purgatoriu sau în iad. Credincioşii trebuiau să fie siguri de acest 
lucru. 

Raportul Vaticanului amintea şi teoria lui Carfax, conform căreia ei 
puteau fi ființe extraterestre, ce jucau rolul morților, fără îndoială într-un 
scop malefic. Vaticanul spunea că această teorie ar putea fi adevărată. 
Oricare era adevărul, era bine ca MEDIUM să fie deconectat pentru 
totdeauna. Iar romano-catolicilor le era interzis să-l folosească. 

Papa avea să dea publicităţii, în anul următor, o enciclică privitoare la 
acest subiect. 

— Atunci, va fi o chestiune de dogmă, nu de ştiinţă, îi spuse Carfax 
Patriciei. Mă întreb ce se va întîmpla cînd vor fi contactaţi Moise şi 
Mahomed? Ce raționamente ne va fi dat să auzim atunci? 

— Tu parcă spuneai că nu sunt raționamente, răspunse ea. Sau te-ai 
răzgîndit? 

— Încă nu. Dar am început să cedez. 

În felul acesta treceau zilele. Aveau loc furtuni puternice, în afara 
camerei lor de motel, şi unele mai reduse, în interiorul acelei camere. 
Gordon o enerva pe Patricia cu obiceiul lui de a bombăni singur, şi cu 
preferința lui pentru pîinea cu usturoi. Ea îl enerva pentru că îşi lăsa hainele 
aruncate prin cameră, şi prefera hamburgerii în locul fripturii, şi pentru că 
nu vroia deloc să mănînce verdeţuri şi era de părere că preşedintele, un 
conservator rigid, era o mare personalitate. Nici asupra programului TV nu 
se înțelegeau. Ei îi plăceau jocurile televizate şi serialele de comedie, dar o 
plictisea orice era cît de cît mai serios. Lui îi plăcea foarte mult 
Shakespeare, dar îi plăceau şi westernurile, iar ea căsca zgomotos şi ofta, 
cînd el ţinea morțiş să le urmărească. 

Aceste aspecte erau lucruri minore, pe care ei le puteau rezolva, în 
circumstanțe mai puțin presante, dar ele puteau prevesti nişte diferenţe mai 
adînci, ireconciliabile. Primi, în trei rînduri, rapoarte din partea „Fortune şi 
Thorndyke”. Agentul lor din Bonanza Circus nu reuşise să afle cu 
certitudine dacă Western şi Mifflon locuiau în complexul Megistus. Firma 
avea o clădire cu zece etaje, cu apartamente pentru angajaţii şi invitaţii ei, 
dar Reynolds, agentul lui „Fortune şi Thorndyke”, nu reuşise să treacă de 
poartă. Îl mituise pe un funcţionar de la poştă să verifice corespondenţa pe 
care o primise firma Megistus. Nu era nici o scrisoare pentru Western sau 


Mifflon. Acest lucru putea însemna, fie că țineau legătura numai prin 
telefon, fie că îşi expediau scrisorile cu avioanele firmei. 

Carfax ştia, totuşi, că Western nu se afla la reşedinţa din Beverly- 
Wilshire. Un reporter confirmase acest lucru. Cînd sună a doua oară, 
Reynolds o făcu pentru a-i relata ce descoperise la Compania de 
Electricitate din Bonanza Circus. Firma Megistus nu utiliza mai multă 
energie decît era normal. Acestea erau probe neconcludente, din moment ce 
MEDIUM se putea alimenta din embu. 

În cea de-a cincea zi, Carfax primi un telefon de la Reynolds, la ora 
13.20, imediat după ce se întorsese, cu Patricia, de la masa de prînz. 

— Sunt urmărit, Carfax. Cercetările mele au atras cuiva atenția. Am 
fost urmărit de doi inşi, de ieri, şi cineva mi-a răscolit camera. Deci, ce să 
fac? Vrei să rămîn sau s-o şterg? 

— Mai bine şterge-o, spuse Carfax. Mare lucru nu prea mai poţi să faci 
acolo, şi s-ar putea ca indivizii ăia să joace dur. Miza e destul de mare. 

Lui Carfax îi părea rău că nu se dusese personal acolo. Ar fi fost mai 
puțin costisitor, şi şi-ar fi făcut şi de lucru astfel. Dar dacă Western era 
acolo, nu era bine să afle că Gordon adulmeca prin zonă. l-ar fi fost extrem 
de uşor să-l captureze chiar acolo şi să-l ducă între zidurile complexului 
Megistus. 

Pe de altă parte, totuşi, oare Western ar face şi altceva, în afară de a sta 
cu ochii pe el? Probabil că ştia că Mifflon îi povestise doamnei Webster 
despre asigurarea reîncarnării. Cu toate acestea, doamna Webster nu primise 
ameninţări, şi nici nu fusese atacată. Trebuie că Western se simțea foarte 
sigur pe el, şi avea şi motive. Mifflon avea să nege, pur şi simplu, orice 
spunea ea. 

Era derutat. Nu putea face mare lucru pînă ce Mifflon nu ieşea el însuşi 
la lumină. 

În timpul cinei, fu agitat şi încordat. Nici măcar filmul pe care-l văzură 
după aceea, o dramă SF, consistentă şi înfricoşătoare, bazată pe romanul 
„Solaris”, al lui Lem, nu reuşi să îi distragă atenţia de la Mifflon. Cînd intră 
în cameră, văzu lumina roşie a telefonului clhpind. Sună la recepție, de unde 
1 se spuse că trebuia să sune la un număr din Bonanza City. Trei minute mai 
tîrziu, se întoarse spre Patricia, zîimbind mulţumit. 

— Îi datorez unui controlor de trafic aerian două sute de dolari. 
Tocmai mi-a spus că Mifflon şi secretara lui trebuie să plece din clipă în 
clipă spre aeroportul din Santa Susana. 

La acea oră, 13.25, sala de aşteptare a aeroportului Santa Susana era 
aproape pustie. Gordon şi Patricia Carfax stăteau în sală bînd o cafea şi 
aşteptînd. La ora 13.50, văzură luminile unui avion ce se rotea în depărtare. 
La 14.00, monoplanul cu două motoare rula spre hangarul în care îl ținea 
Mifflon. Gordon îi compară numărul cu cel dat de operatorul de trafic. 
Avionul era al lui Mifflon. 

Gordon îşi aruncă ceaşca pe jumătate plină, în coşul de gunoi şi spuse: 

— Mifflon se va duce la turnul de control, pentru a se înregistra. Însă 
secretara lui ar putea veni aici, pentru a-l aştepta. 

— ŞI apoi? 

— Ea nu ne cunoaşte. Voi încerca să intru în vorbă cu ea.... uite-o că 
vine. 

O femeie înaltă, cu un piept mai mult decît generos, o talie foarte 
suplă, nişte şolduri prea late şi picioare lungi, frumoase intră în sală. Îşi 
purta părul cărunt, strîns într-un coc sofisticat, dar nu era fardată, purta doar 
nişte gene false. Trăsăturile îi trădau într-adevăr cei cinzeci şi cinci de ani, 
dar de bună seamă că fusese foarte frumoasă în tinereţe. Se îndreptă direct 
spre cafenea, legănîndu-şi şoldurile într-un mod care îl făcu pe Carfax să se 
întrebe dacă nu cumva fusese stripteusă, cîndva. Cînd trecu pe lîngă Carfax, 
lăsă în urmă o mireasmă de santal. 

Carfax aşteptă ca ea să îşi ia ceaşca, înainte de a se i adresa: 

— Doamna Bronski? 

Ea tresări, icni şi vărsă din cafea. 

— Pentru numele lui Dumnezeu! Ce m-aţi speriat! 

— Mă scuzati, spuse el. 

Îi arătă o carte de identitate, rămasă de pe vremea cînd locuia în Los 
Angeles. 

— Domnul Western mi-a telefonat şi mi-a spus să vă însoțesc pe 
amîndoi spre casă. 

Trăsăturile i se destinseseră, după care se încruntă din nou. 

— Păi, da, dar nouă nu ne-a spus nimic despre asta, domnule Childe. 

— Domnul Western mi-a telefonat cu puţin timp în urmă şi mi-a spus 
că s-a hotărît că aveţi nevoie de un bodyguard. 

— Şi n-a spus de ce? spuse ea, ridicînd din sprîncene. 

— Nu i se cer explicaţii domnului Western. 


— Nemernicul ar fi putut măcar să ne transmită prin radio că ne 
aşteptaţi. 

Măcar de un lucru era sigur, îşi spuse el, şi anume că îl cunoscuseră pe 
Western. 

— Să vă fac cunoştinţă cu colega mea, doamna Childe, spuse el. 

Vroia s-o ţină ocupată, pînă ce apărea Mifflon, astfel încît să nu pună 
prea multe întrebări. Spera, de asemenea, ca ea să nu-i ceară să vadă actele 
Patriciei. 

— Aveţi o soție frumoasă, spuse doamna Bronski. Nu pare cam tînără? 

— Îmi place să corup minore, spuse el. 

Se opri în faţa Patriciei, care ridică privirea, din scaunul pe care stătea. 

— Iubito, aceasta este doamna Bronski, secretara domnului Mifflon. 

Doamna Bronski se aşeză lîngă Patricia şi spuse: 

— Sunteţi sigur că domnul Western nu v-a spus de ce am avea nevoie 
de dumneavoastră? Mă întreb ce s-a întîmplat? Totul părea în regulă cînd 
am plecat. Robert era într-o formă excelentă, dar presupun că.... 

Carfax aşteptă cîteva clipe, apoi spuse: 

— Ce presupuneți, doamnă Bronski? 

— Absolut nimic. 

— Poate că domnul Western s-a temut că vreun fanatic ar putea afla că 
domnul Mifflon îi este client, spuse Carfax. Au avut loc foarte multe 
violenţe în ultimul timp, mai ales după ce a fost ucis Orenstein. 

— Probabil că ăsta e motivul, spuse ea. Dar cine să fi aflat? Totul s-a 
petrecut în mare secret. 

— Sunt mulţi care îl spionează pe domnul Western. Agenţii federali, 
reporterii şi excentrici. 

După colţ se auziră paşi, şi îşi făcu apariţia un bărbat înalt, durduliu, de 
aproximativ treizeci şi cinci de ani. Carfax îl recunoscu din fotografiile puse 
la dispoziţie de „Fortune şi Thorndyke”. Porni casetofonul pe care îl purta 
în buzunarul de la haină. Mifflon se opri brusc, întorcînd privirea rapid, de 
la cei doi Carfax la doamna Bronski. Îşi apucă mai strîns servieta, temîndu- 
se parcă să nu i-o smulgă cineva. 

— Ce este, doamnă Bronski? 

Ea se ridică, zîmbind, şi spuse: 

— Sunt gărzile de corp trimise de domnul Western, domnule Mifflon. 
I-a trimis ca nu cumva să avem probleme. 

Mifflon părea alarmat: 


— Probleme? Ce probleme? Western a spus ca totul e în regulă. 

Carfax făcu un pas înainte, întinzînd mîna: 

— Eu sunt Childe, iar aceasta este soția mea, partenera mea din 
propria-mi agenție. Vă rog să mă scuzaţi că vă deranjez astfel, domnule 
Mifflon, dar domnul Western ne-a trezit din pat ca să vă aşteptăm aici. Nu a 
spus decît că vrea să se asigure că ajungeţi acasă în siguranţă, şi că trebuie 
să vă însoţim pînă ce spune dînsul că trebuie să vă lăsăm singuri. Nu cred 
că sunt cine ştie ce motive să ne facem griji, dar, aşa cum îi spuneam şi 
doamnei Bronski, au avut loc multe crime în ultimul timp. Tara e în 
fierbere. Dar, de fapt, ştiţi asta. 

— Mda, spuse Mifflon, ca şi cum auzea ceva nou. Ei bine, e prea tîrziu 
să-l sun pe Western. În mod sigur s-a culcat deja. Dar îl voi suna dis-de- 
dimineaţă. Dacă ştie el ceva, vreau să aflu şi eu. 

— Aveţi bagaje? spuse Carfax. Vi le iau eu. 

— Ne vor fi trimise mai tîrziu, spuse Mifflon. Ar trebui să găsim în 
casă tot ce ne trebuie. Nu, doamnă Bronski? 

— Sigur, spuse ea, adăugînd, după o pauză: 

— De parcă nu ştiați acest lucru, domnule Mifflon. 

Carfax îl privea cu curiozitate. Mifflon îi fusese descris drept o 
persoană foarte timidă, care avea tendința de a se bîlbîi în prezenţa 
străinilor. Bărbatul din faţa lui avea un aer sigur pe el, ferm şi se exprima 
fluent. 

Carfax venise cu metroul, deoarece dura mai puţin decît închirierea 
unei maşini, ŞI voise să ajungă înaintea lui Mifflon. Închiriase, totuşi, o 
maşină, cu care să se întoarcă la North Pacific Palisades. Îi conduse afară la 
maşină, îi aşteptă pe Mifflon şi pe Bronski să se aşeze în spate şi se postă la 
volan. Patricia se aşeză lîngă el. 

— Ştii cum să ajungi acolo? spuse Mifflon. 

— Nu, domnule, spuse Carfax. Am adresa, desigur. 

Urmă o pauză în discuţia lor. Carfax îl văzu în oglinda de deasupra 
bordului, cum o înghiontea pe doamna Bronski cu cotul. 

— A, da, vă spun eu, zise ea. 

Carfax nu ascultă. Cunoştea traseul, şi era încredinţat că Mifflon sau 
cine era în trupul lui Mifflon, nu ştia acest lucru. Iar Patricia, judecînd după 
poziția ei rigidă, înțelegea şi îi era teamă. Nu-i putea găsi nici o vină. Se 
simţea puţin separat de realitate. Deci era adevărat. 


Nouăzeci şi cinci de minute mai tîrziu, opriră în fața porții reşedinţei 
lui Mifflon. Acesta vorbi cu servitorul prin interfon, şi poarta se deschise. 
Carfax opri maşina în fața casei, după ce parcursese aleea. Un negru, 
îmbrăcat în halat şi pantaloni de pijama ieşi să-l salute pe Mifflon. Îi privi 
curios pe cei doi Carfax, dar se mulțumi doar să încline din cap, cînd îi fură 
prezentați. Gordon spera să nu-i fi reținut vocea. 

Servitorul, Yahana pe nume, îi conduse într-o încăpere uriaşă ce 
semăna cu holul unui hotel. Gordon şi Patricia, cu valizele lor, fură conduşi 
pe o scară largă, la al doilea etaj, apoi pe un coridor lung, pînă la o cameră 
aflată aproape de capătul acestuia. Cînd se închise uşa, Carfax spuse: 

— Bi bine, pînă aici, e-n regulă! Dar cînd îl va suna pe Western 
dimineaţa, am face bine s-o ştergem repede. Sper să nu încerce să ne 
oprească. 

— Ce facem dacă încearcă? spuse Patricia. 

Carfax îşi deschise servieta şi scoase un revolver de 7,92 mm. 

— Mi-ar displăcea să-l folosesc, dar o voi face. Nu cred că Mifflon, 
sau cine o fi, ar ezita să ne împuşte. Miza e prea mare. 

— N-ar fi bine s-o ştergem puţin mai tîrziu? spuse ea. Ce rost are să 
rămînem pînă dimineața? 

— S-ar putea să nu-l sune imediat pe Western. Cu cît stăm mai mult 
aici, cu atît putem afla mai multe. 

O privi cu asprime. 

— Te-a cuprins deja frica? Ţi-am spus că era mai bine să mă ocup 
singur de asta. 

— Nu m-a cuprins spaima, ci doar mi-a crescut pulsul, spuse ea. Stai 
liniştit. N-o să te dezamăgesc. Mi-e frică, dar mă bucur că n-am rămas 
acasă. E de o sută de ori mai bine decît să stau încuiată în camera aceea şi 
să mă plictisesc de moarte. 

— Mersi, spuse el, dar cunosc senzația asta. Cînd intri în acţiune parcă 
ieşi dintr-o puşcărie. Bun, hai să mergem la gustarea de seară. 

Mifflon şi doamna Bronski îi aşteptau în biroul din bibliotecă, o 
încăpere cu pereţii înțesaţi de rafturi cu cărți, cu o masă mare din lemn de 
tec, scaune şi canapele învelite în pile şi un şemineu uriaş. Mifflon era 
îmbrăcat cu pijama şi halat. Doamna Bronski purta un neglijeu şi un halat 
subțire, stacojiu, cu tiv galben. Amîndoi aveau cîte un pahar în mînă. 
Mifflon părea surprins că purtau încă hainele de zi. 

— M-am gîndit să cercetez întîi terenul, spuse Carfax. 


— Bună idee. Ce preferaţi? 

Mifllon gesticulă în direcția barului, din care părea să nu lipsească nici 
o băutură din lume. Carfax se duse la bar şi se uită la sticle. Cînd găsi o 
sticlă de brandy nedesfăcută, spuse: 

— Pat şi cu mine o să bem din asta. 

Nu avea de gînd să bea dintr-o sticlă în care puteau fi puse droguri. 

— Sunt chestii mult mai bune acolo, decît aceea, spuse Mifflon. 

— E bună şi asta, spuse Carfax. E mai bună decît ce beau eu de obicei. 

Mifflon ridică din umeri şi deschise sticla, în vreme ce Carfax îl privea 
atent. Le dădu paharele celor doi, după care ridică paharul lui cu scotch, 
toastînd: 

— Pentru nemurire. 

Mifflon bău, apoi rîse zgomotos. Doamna Bronski se încruntă. 

Carfax spuse: 

— Ce-i de rîs? 

— Pur şi simplu mă bucur să fiu în viață, spuse Mifflon. Că pot 
respira, mînca şi bea, că pot merge, că pot face dragoste. 

— Cred că oricine s-ar simți astfel după ce a vorbit cu acele biete 
creaturi, spuse Carfax. Dar, pînă la urmă, e deprimant, nu? Adică, să ştii că 
mai devreme sau mai tîrziu vei fi unul de-al lor. Pentru totdeauna. O entitate 
energetică, ce se roteşte în jurul altora, prinsă într-un dans rece, într-un 
univers rece. Nu există nici o perspectivă. 

Mifflon îşi sorbi băutura şi apoi spuse, rar: 

— E doar o treaptă, o treaptă temporară. Eu sunt membru al Bisericii 
Pancosmice a religiei embu, iar noi credem că embu este doar un fel de 
purgatoriu. 

— N-am ştiut asta, spuse Carfax. 

Trebuia să se prefacă că nu ştia aproape nimic despre Mifflon. 

— E o religie convenabilă, de bună seamă. 

Încerca să găsească o întrebare pe care să i-o pună lui Mifflon, ceva ce 
nu fusese cuprins în informațiile pe care le primise despre el. Ar fi vrut să-l 
întrebe dacă avea de gînd să se mai ducă la doamna Webster. Dar cum putea 
explica faptul că ştia de participarea lui Mifflon la şedinţele ei de spiritism? 

— Nu am bani destui pentru MEDIUM, spuse el. Dar am fost odată la 
un medium uman, la o anume doamnă Webster. Sora mea e de părere că e 
nemaipomenită, şi m-a convins să merg cu ea. Doamna Webster a încercat 
să cheme spiritul mamei noastre, şi a apărut, într-adevăr, ceva, ceva atît de 


vaporos, încît era transparent. Şi am auzit un fel de voci. Dar asta a fost tot. 
Nu m-am mai dus a doua oară. Tarifele ei nu sunt deloc mici, deşi, desigur 
că nu se compară cu ale lui Western. 

Mifflon îl privi concentrat pe Carfax, apoi zîmbi. 

— A, eu i-am fost client multă vreme, spuse el. E o femeie foarte 
amabilă, şi foarte frumoasă, pentru vîrsta ei. Şi nu e şarlatană. Adică, e 
cinstită şi are, indiscutabil, anumite puteri. Western spune că unele 
mediumuri pot deschide un mic canal spre embu. Dar totul este atît de 
nesigur şi de neştiințific, iar rezultatele nu merită decît rare ori efortul şi 
banii cheltuiţi. Nu intenţionez deloc să mă mai duc la ea. Sau, la MEDIUM, 
dacă veni vorba. Nu mă mai interesează lumea celor morți. 

Păi sigur că nu, îşi spuse Carfax. Îşi pipăi minicasetofonul din buzunar. 
În ziua următoare, avea să-l ducă la laboratorul de la „Fortune ŞI 
Thorndyke”, unde vocea acestui om avea să fie comparată cu cea a lui 
Mifflon. Ele aveau, desigur, să fie identice, din moment ce cavitatea bucală 
şi laringele erau aceleaşi. Dar dacă creierul lui Mifflon era ocupat de un 
semb, atunci ritmul vorbirii şi alegerea vocabularului puteau diferi. 

După ce se stabilea acest lucru, dacă putea fi stabilit, ce se putea face? 
Poliţia nu-l putea aresta pe Mifflon pentru asemenea dovezi. Şi chiar dacă îl 
arestau, nu-l puteau determina pe procuror să-l pună sub acuzare pe 
Mifflon. Şi chiar dacă era pus sub acuzare, nici un judecător nu ar fi permis 
procesului să dureze prea mult. Pur şi simplu nu existau precedente, şi 
nimeni nu avea să formeze vreunul. Totuşi, de bună seamă că Mifflon nu 
era singurul care era posedat. Oare nu puteau fi ceilalți găsiţi şi vorbirea lor, 
comparată cu cea a proprietarilor anteriori? Dacă poliției îi erau prezentate 
destule asemenea cazuri, ar fi refuzat ei oare să intervină? 

Era o probabilitate mare în acest sens. Foarte puţini poliţişti erau gata 
să creadă în aşa ceva. Lupta părea disperată. Dar Carfax nu intenționa să 
renunțe. 

Dacă se putea găsi o cale de a-i demonstra, chiar şi celui mai sceptic 
om, că cineva putea fi posedat? Dacă invadatorul putea fi exorcizat, 
ocupantul anterior putind apoi să depună mărturie? Dacă mijloacele 
ştiinţifice puteau fi folosite în vederea posedării, de ce nu ar fi putut fi 
folosite şi pentru exorcizare? 

Problema era că Western avea monopolul asupra aparatului care putea 
face acest lucru, dacă era, cu adevărat, posibil. 


— Fi bine, domnule Childe, spuse Mifflon, lăsîndu-şi jos paharul gol. 
E tîrziu, şi dacă sunteţi de părere că ar trebui să cercetaţi zona, ar trebui să-o 
faceţi acum. Puteţi zăvort uşa cînd intraţi, şi pune în funcțiune sistemul de 
alarmă, care se află după drapajul de lîngă uşa principală, şi nu vă deranjati 
să mă anunţaţi pe mine. Doar dacă găsiți ceva ce merită relatat. Eu voi 
dormi deja, înainte să vă încheiați verificarea. 

Carfax se ridică şi spuse: 

— N-ar trebui să dureze mai mult de zece minute. Noapte bună la toată 
lumea. 

Patricia se ridică şi se întinse, iar Mifflon o privi cu o admirație 
nedisimulată. Doamna Bronski spuse: 

— Şi eu sunt obosită. Dar o să-mi iau cu mine încă un păhărel, dacă nu 
aveți nimic împotrivă, domnule Mifflon. 

— Am avut vreodată ceva împotrivă? 

— A, nu, sigur că nu, spuse ea repede. Dar eu întreb întotdeauna, nu-i 
aşa? 

Mifflon mormăi ceva, şi doamna Bronski îşi turnă zece degete de Wild 
Turkey peste un cub de gheaţă, şi ieşi, înconjurată de o muzică burlescă, 
abia auzită, şi de strigăte de „Scoate tot de pe tine”. 

Carfax ieşi pe uşa principală, pe portic, pînă pe alee. Aici lumina nu 
era puternică, dar avea o mică lanternă de buzunar, destinată locurilor 
întunecoase. Merse pe alee pînă la poartă, şi apoi pe lîngă zidul din stînga, 
trecînd pe lîngă un desiş şi cîţiva copaci. Întregul traseu îi luă cincisprezece 
minute, nu doar zece, cum promisese. Garajul din spatele casei trebuia şi el 
cercetat. Carfax lumină interiorul cu lanterna, prin ferestre, şi nu văzu decît 
două maşini, Zagreus şi un Mercedes Benz, şi nişte bancuri de lucru şi mai 
multe unelte. Yohana parcase Zagreus-ul. Dormea acum, sau cel puţin era în 
pat, în camera de deasupra garajului. 

Carfax ar fi putut face o cercetare superficială, din moment ce nu se 
aştepta să dea peste vreun hoţ. Dar vroia să-şi fixeze în minte dispunerea, 
pentru viitor. Nu avea să-i fie prea greu să pătrundă. Zidul era înalt de trei 
metri, dar putea sări şi apoi se putea trage în sus, peste el. Trei şiruri de 
sîrmă ghimpată acopereau zidul, pe partea superioară, dar, după spusele 
doamnei Bronski, ea nu era conectată la nici o alarmă. Casa şi garajul erau 
prevăzute cu un sistem de alarmă, dar spărgătorii care intraseră în casă cu 
trei ani în urmă, îl evitaseră. Mifflon nu se obosise să cumpere un alt sistem. 
Doamna Bronski spusese că deşi Mifflon era un timid, el păruse încîntat, şi 


nu supărat, după spargere. Aceasta adusese o doză de suspans într-o viaţă 
altminteri monotonă, şi timp de mai multe săptămîni după aceea, el se 
trezise în toiul nopții şi umblase prin casă cu pistolul lui de 9 mm. Poate că 
sperase că va avea ocazia să împuşte vreun intrus şi să dea astfel frîu liber 
unei înclinații ascunse spre violenţă. Aceasta era, totuşi, teoria lui Carfax, 
nu a doamnei Bronski. El presupunea că dominarea exercitată asupra lui 
Mifflon de mama sa ar fi putut cauza o stare de mînie, de ură, inconştientă 
sau chiar conştientă. 

Mifflon fusese prea mult dominat, pentru a-şi exterioriza această 
ostilitate. Dar trebuie că el îşi urîse mama, şi poate că dorea să reverse 
această ură asupra cuiva, a cărui rănire sau ucidere nu atrăgea după sine 
vreo sancțiune penală. 

Era doar o teorie, dar părea probabilă. Cel puţin, aceasta era singura 
explicație pe care o avea Carfax pentru comportamentul lui Mifflon. 
Doamna Webster nu avea nici o teorie. Era doar de părere că era destul de 
ciudat. Îi mărturisise lui Carfax că „Robert e un copil ciudat. De treabă, dar 
ciudat”. 

Intră înapoi în casă şi încuie uşa, apăsînd pe comutatorul sistemului de 
alarmă, ascuns după drapaj. Cînd intră în cameră, o găsi pe Patricia 
învîrtindu-se furioasă prin cameră. 

— Ce s-a întîmplat? 

— Ticălosul mi-a cerut să mă culc cu el! 

Carfax rămase tăcut, apoi spuse: 

— ŞI ai acceptat? 

Ea îl privi nedumerită, apoi zîmbi: 

— Ai mult simţ al umorului, nu? Ei bine, pentru informarea ta, am 
spus da! 

Carfax era cît pe-aici s-o creadă. Ea încerca să-l necăjească la fel de 
tare cum o necăjise el. Dar avea să treacă ceva vreme pînă să-şi ia revanşa 
faţă de el. 

— Bine, spuse el. Ar trebui să scoţi multe de la el. Mă refer la 
informaţii. 

— Aproape că am crezut că vorbeşti serios, spuse ea. Spune-mi că nu-i 
aşa, zise ea, şi îl îmbrățişă. 

— Sigur că nu, spuse el. 

Dacă ea ar fi fost detectiv profesionist, el ar fi avut pretenţia ca ea să 
accepte propunerea lui Mifflon, deşi nu i-ar fi cerut acest lucru. Era 


mulțumit că ea nu o acceptase, deşi regreta ocazia ratată. 

Patricia îl sărută şi, dîndu-i drumul, spuse: 

— Nu s-a comportat după descrierea care i s-a făcut. A fost foarte 
dezinvolt, ca şi cum ar fi avut o experienţă îndelungată şi nu ar fi fost 
obişnuit să fie refuzat. 

— Ăsta-i clenciul, spuse Carfax. Adevăratul Mifflon este... era... 
impotent. 

— Da? Cum ai aflat? 

— I-am citit dosarul alcătuit de doamna Webster. Ea îi devenise ca o a 
doua mamă, şi i-a dezvăluit mai mult decît era necesar, în legătură cu el 
însuşi. Desigur, doamna Webster mi-a permis să citesc acel fragment din 
dosar doar pentru că situația cerea să ştiu totul despre el. I-am pus pe cei de 
la „Fortune şi Thorndyke” să verifice acest aspect, şi ei mi l-au confirmat. 

— Fi bine, el e tare excitat, spuse Patricia. Am întredeschis uşa şi m- 
am uitat pe coridor. Ce e sigur, e că nu pierde timpul. La vreo două minute 
după ce l-am refuzat, bătea la uşa doamnei Bronski. Ea l-a primit înăuntru, 
ŞI din cîte ştiu, nu a ieşit încă. 

Carfax îi făcu cu ochiul şi spuse: 

— O să merg la culcare, în vîrful picioarelor, ca să verific. 

Cîteva minute mai tîrziu, se întoarse, zimbind, şi spuse: 

— Are nevoie să-şi mai ungă arcurile de la pat. Spune-mi cum l-a 
primit? Mă refer la refuzul tău categoric. 

— Nu i-a picat bine. Parcă ar fi vrut să mă ucidă. Dar şi-a revenit 
destul de repede, a zîmbit fioros, şi m-a întrebat, foarte curtenitor, dacă nu 
cumva m-aş răzeîndi, în schimbul unei sume suficiente de bani. I-am spus 
să se ducă dracului, dar el mi-a spus că mi-ar oferi o mie de dolari! 

Carfax fluieră şi spuse: 

— Chiar că e excitat! 

— Du-te şi tu dracului, spuse ea. 

— Am fost, şi nu mi-a plăcut. Mă întreb...? 

— Ce mai e? 

— Dacă n-am putea scoate ceva din toate astea. Sigur, probabil că 
acum e complet stors, dar la o adică, poate că are un libidou peste medie, iar 
văzîndu-te pe tine, tînără şi frumoasă, şi-ar putea recăpăta puterile. 

Patricia aproape că-l scuipă: 

— Adică îmi sugerezi să mă duc în camera lui, după ce termină cu 
cotoroanţa aia bătrînă? 


— Calmează-te, spuse el. Nu m-am gîndit să mergi pînă la capăt. Mă 
întrebam ce-ar fi să dau buzna înăuntru şi să fac pe soțul furios. Dacă l-aş 
face knock-out, într-un acces de gelozie, atunci, poate, cine ştie, am putea 
scoate ceva de la el după ce îşi revine. 

— Ne-ar putea băga în puşcărie, spuse ea. Ne-ar putea acuza de 
înşelătorie, de agresiune şi vătămare corporală, şi Dumnezeu ştie ce altceva. 

— Da, ştiu, spuse el. Gîndeam şi eu cu voce tare. Dacă aş fi încredinţat 
că pot să-l aduc la lumină pe adevăratul Mifflon, atunci am ajunge la un 
rezultat. Dar, la urma urmei, nici nu ştiu dacă acesta se mai află în trupul 
lui. Poate nu e vorba de un semb care îl domină pe adevăratul proprietar. 
Poate e vorba de un schimb, spiritul original merge în embu şi sembul îi ia 
locul. 

— E prea nesigur, prea periculos, spuse Patricia. În plus, nu-mi 
convine să folosim violenţa. 

— Nici mie, dar miza e prea mare ca să ne purtăm ca nişte mototoli. S- 
ar putea să merite măcar să încercăm. Mifflon nu va depune plîngere, orice 
s-ar întîmpla. Nu vrea ca poliția să se amestece, chiar dacă ea nu poate face 
NIMIC, în ciuda eventualelor bănuieli. 

Carafax începu să se învîrtă de colo-colo prin cameră. După ce o 
traversă de patru ori, spuse: 

— Dacă aş fi sigur că o putem speria pe Bronski, m-aş ocupa de ea. 
Trebuie să fie şi ea implicată. Însă tot ce are ea de făcut e să nu spună nimic, 
şi pare destul de dură pentru asta. Şi nu sunt sigur că ar vorbi, nici dacă aş 
amenința-o cu moartea. Ştie că Western a înviat pe cineva din morţi, şi l-a 
introdus în corpul lui Mifflon. Aşa că de ce nu ar face acelaşi lucru pentru 
ea? Şi de ce nu i-ar dărui chiar un trup tînăr? Probabil că deja i-a promis 
acest lucru. Nu, nu va ceda. Şi nici dacă îl presez pe Mifflon nu rezolv 
nimic. Nu ştiu cum să procedez ca să ajung la adevăratul Mifflon. Asta dacă 
se mai află în acest trup, şi s-ar putea să nu se afle. 

— ȘI atunci ce facem? spuse Patricia. 

— Plecăm de aici, chiar acum. Nu are rost să aşteptăm ca Mifflon să-l 
sune pe Western. Ne-ar putea împuşca. Sau şi mai probabil, ne-ar ţine aici, 
pînă ar trimite Western pe cineva să se ocupe de noi. Cred că e mai bine să 
fim deja plecați cînd va afla Mifflon că a fost păcălit. Dacă Western ne-a 
ignorat pînă acum, în mod sigur că nu va mai face acest lucru de acum 
încolo. Va şti că suntem pe urmele lui. Dar am aflat ce ne interesa. Acela nu 
e adevăratul Mifflon. 


Nu putea face nimic singur. Trebuia să mai găsească alți oameni care 
să vrea să facă ceva în legătură cu Western, şi care să aibă puterea s-o facă. 
Acest lucru n-ar fi trebuit să fie prea dificil, dar, asemenea multor proiecte, 
avea să devină destul de lent de pus în practică. 

Patricia nu despachetase. Nu trebuiau decît să-şi ia valizele şi să plece. 
Carfax descoperise că uşa de la garaj era încuiată şi că astfel nu puteau 
pleca cu Zagreus-ul. Sună la cea mai apropiată companie de taxiuri şi ceru 
să fie luaţi în cincisprezece minute, dar nu de la poartă. Aveau să meargă pe 
jos pe Firebird Lane, spre Vista Grande şi încă un cvartal spre vest. Carfax 
ieşi pe uşă, urmat îndeaproape de Patricia. Uşa de la camera doamnei 
Bronski se deschise, şi Mifflon, dezbrăcat, cu o țigară în mînă, ieşi pe 
culoar. Carfax se opri, Patricia se ciocni de el. Carfax stinsese lumina în 
camera lui, înainte de a deschide uşa. Singura lumină de pe coridor venea 
din camera doamnei Bronski şi de la o veioză, aflată pe o masă, la celălalt 
capăt al coridorului. Mifflon se îndrepta spre camera lui şi nu se uita la ei. 
Dar Patricia, surprinsă, scoase un sunet. Mifflon întoarse capul şi îl văzu pe 
Carfax, pe jumătate mascat de uşa deschisă. Era prea tîrziu pentru a arunca 
valiza după uşă. 

Mifflon deschise gura, o închise, şi se repezi spre camera lui. Carfax 
spuse: 

— Şi-a dat seama că plecăm! Fugi, Pat! 

Gordon şi Patricia coborîră în fugă pe scara lată, pipăind parapetul 
pentru a se ghida în întuneric. Uşa era un oval gri deschis de-a curmezişul 
podelei lungi. Părea foarte departe. Şi chiar era. La jumătatea drumului, 
deasupra lor, pe coridor se auzi pocnetul unei arme. Carfax recunoscu 
zgomotul făcut de un revolver de 9 mm. Nu auzi glonţul lovind ceva, nici în 
faţa, nici în spatele lor, astfel că presupuse că Mifflon îl trăsese, pe 
coridorul de la etaj, ca un avertisment. Sau arma se descărcase accidental. 

În orice caz, era evident că Mifflon avea să se afle la capul scării, 
înainte ca ei să apuce să iasă pe uşă. Aveau să constituie o ţintă bună, scoşi 
în evidenţă de lumina ce intra pe uşă, care era aproape în totalitate din 
sticlă. Dacă nu se grăbea, dacă ținea arma cu ambele mîini şi ochea cu 
răbdare, îi putea nimeri. Pistolul de 9 mm nu are precizie decît de la distanţă 
mică, dar nu se aflau îndeajuns de departe pentru a risca. 

Toate luminile din camera cea mare şi din camera alăturată se 
aprinseră. Mifflon apăsase pe comutatorul de la etaj. 

Carfax întoarse capul şi îl văzu pe Mifflon stînd sus, în capul scării. 
Urlă la Patricia, o prinse de braţ, şi o trase în dreapta. Arma se descărcă, şi 
în faţa lui zburară bucăţi din podeaua de marmură, iar în rama uşii ce dădea 
spre camera alăturată se căscă o gaură mare. Patricia scoase un strigăt, se 
smulse şi se prăbuşi la podea. Carfax o urmă îndeaproape, amindoi 
rostogolindu-se după o canapea lată. Arma tună iarăşi, şi bucăţi din 
căptuşeală îi căzură în cap lui Carfax, urmate, o clipă mai tîrziu, de bucăţi 
de lemn de la rama unui tablou mare de pe perete, la vreo şase metri în 
spatele lui. Glonţul trecuse la cîțiva centimetri pe deasupra lui Carfax, 
ricoşase din podea şi lovise tabloul. 

Carfax îşi scoase de la centură revolverul de 7,92 mm, se tîrî pînă la 
celălalt capăt al canapelei, pe lîngă Patricia, care tremura isteric, clănțănind 
din dinți, şi trase, repede, în direcția lui Mifflon. Se adăposti din nou, şi trei 
gloanțe sfişiară capătul canapelei, împroşcîndu-l din nou cu bucăţi de 
căptuşeală. 

— Taci şi ascultă-mă! spuse el. O să trag din nou spre el, şi atunci, tu 
să fugi în camera de alături. 

— Mi-e... mi-e... frică! 

— Şi mie! spuse el. 


AAA 


Se tîrî înapoi pînă la capătul sfişiat al canapelei, se aplecă pe lîngă ea, 
şi trase spre Mifflon, care se afla la jumătatea scărilor. Mifflon căzu pe o 
parte, şi se rostogoli pe cîteva trepte, dar Carfax nu credea că-l nimerise. 
Patricia, țipînd, sări în picioare şi, lăsîndu-şi valiza în urmă, alergă cîțiva 
paşi şi se aruncă pe uşă, în camera cealaltă. Mifflon se ridică şi cobori, 
ghemuit, scările în fugă, ocolind baza acestora. Carfax trase de două ori şi 
apoi reîncărcă, cu gloanţele pe care le avea în buzunarul de la haină. 

Patricia strigă din camera alăturată: 

— Ce fac acum? 

— Ne întîlnim acasă! îi strigă el. Du-te! 

Auzi nişte paşi izbind cu putere podeaua, apoi, după cîteva secunde, o 
uşă trîntindu-se. Spera ca ea să nu dea nas în nas cu Yohana. Dacă Mifflon 
îşi păstrase calmul, atunci probabil că îl alarmase pe Yohana, aflat în odaia 
lui deasupra garajului. Probabil că exista un interfon sau alt fel de sistem de 
comunicare care putea fi acţionat din dormitorul lui Mifflon, cînd acesta 
avea nevoie de servitorul său. 

Regreta, de asemenea, că amînase să se ducă la toaletă după sosire. 
Vezica lui plină îl durea şi, dacă Mifflon trăgea iarăşi, ceea ce era foarte 
probabil, Carfax avea probabil să se scape în pantaloni. Era speriat. 
Întotdeauna îi fusese frică, cînd se trăgea în el, şi, de cîteva ori făcuse pe el, 
cînd se aflase în Coreea, în mijlocul unui schimb de focuri. 

Era la ananghie acum. Mifflon stătea ghemuit după treptele de 
marmură. Probabil că avea pistolul automat îndreptat spre uşă, aşteptîndu-l 
pe Carfax să o ia la fugă într-acolo. Carfax se ridică pe vine şi alergă de la 
canapea la un fotoliu mare. Se aruncă spre el, alunecă pe podeaua de 
marmură, julindu-şi mîinile şi se opri în spatele fotoliului. Arma se descărcă 
de patru ori, şi fotoliul fu pulverizat. Carfax îl depăşise, prin rostogolire, şi 
fu din nou în picioare, apoi se aruncă din nou la podea. Ajunse în spatele 
unui bufet din lemn de mahon, de această dată. Acesta nu îl apăra de 
gloanţe, care aveau să treacă prin el; dar Mifflon trebuia să se ridice în 
picioare pentru a-l vedea. Iar antreul ce preceda o cameră dosnică se afla la 
doar şaisprezece metri, cu aproximaţie. 

Problema era că Mifflon avea acum să țintească spre intrarea în acel 
antreu. 

— Aruncă arma şi ieşi cu mîinile la ceafă! strigă Mifflon. Nu vreau să 
te ucid! 


— Bine! îi strigă Carfax, întrebîndu-se dacă Mifflon chiar îl credea 
într-atit de prost ca să se conformeze. 

Nu încăpea nici o îndoială că Mifflon nu vroia să-l ucidă, nu încă. Mai 
întîi vroia să-l interogheze. Carfax îşi putea imagina interogatoriul. Western 
şi oamenii lui aveau să fie prezenţi, împreună cu un arsenal de cuţitaşe 
ascuţite şi fiare înroşite. Şi ştia că ar fi spus totul — dacă-l prindeau. Nu avea 
decît o alternativă: să se ridice măcar pe jumătate, să tragă spre Mifflon 
pentru a-l deruta, şi apoi să se arunce spre antreu. Sau, poate, să se îndrepte 
în direcția opusă, acolo unde Mifflon nu se aştepta să-l vadă. Dezavantajul 
celei de-a doua variante era că trebuia să acopere o distanţă mult mai mare. 

Ar fi preferat să rămînă unde se afla, dar dacă făcea astfel, n-ar fi făcut 
decît să amîne inevitabilul. Strînse din dinți, ca să-i împiedice să-i clănţăne, 
speră să-şi stăpînească tremurul braţelor şi mîinilor, şi se ridică. În timp ce 
trecea, cu capul, peste nivelul unui scaun aflat la 3 metri de el, îl văzu pe 
Mifflon ridicîndu-se şi el. Ridică arma cu ambele mîini, în timp ce Mifflon 
tinti spre el, tot cu ambele mâini. 

Mai tîrziu, se întreba cine pe cine ar fi nimerit. În acel moment, însă, 
fu uluit cînd, din dreapta lui, se auzi o serie de împușşcături. El trase o dată 
spre Mifflon, iar glonţul trecu peste capul acestuia. Se răsuci, aşteptîndu-se 
să-l vadă pe Yohana în dreptul uşii pe care ieşise Patricia, gata să tragă în el. 
Nu văzu pe nimeni, deşi cineva trăgea din camera alăturată. 

Pistolul automat trebuie că se golise. Era prea agitat pentru a număra 
împuşcăturile, dar acestea păreau să nu mai ia sfîrşit, deşi ele nu durară în 
realitate decît cîteva secunde. Apoi o auzi pe Patricia suspinînd necontrolat. 

Mifflon zăcea pe spate, văzîndu-i-se numai picioarele goale. Ultimele 
trei trepte erau distruse, podeaua din faţa picioarelor lui era numai așchii, 
iar peretele din spate avea trei găuri. 

La etaj, doamna Bronski tipa. Ridică privirea şi o văzu, dezbrăcată şi 
neînarmată, sprijinindu-se de marginea scării şi uitindu-se la Mifflon. 

El strigă: 

— Patricia! Vin la tine, nu trage! 

Patricia ieşi în fugă, se aruncă în brațele lui, şi începu să plîngă. El o 
desprinse şi o privi. Partea din față a hainei ei era plină de sînge, iar mîinile 
ei erau şi ele însîngerate. lar acum şi haina lui era mînjită de sînge. 

— Eşti rănită? 

— Nu, nu sunt, spuse ea. Nu sunt, e sîngele lui! 


Preţ de o clipă nu pricepu ce vroia să spună, apoi îşi dădu seama că ea 
se referea la Yohana. 

— Ce s-a întîmplat? 

Ea încercă să-i povestească, dar nu reuşea să-şi găsească cuvintele. 

El spuse: 

— Stai puţin, apoi ridică privirea spre capul scărilor. Doamna Bronski 
dispăruse. 

— Nu, vino cu mine, spuse el. S-ar putea să se fi dus să ia o armă. 

Cu pistolul lui de 7,92 mm în mînă, o luă pe Patricia de mînă cu mîna 
stingă, şi o conduse precaut spre uşă. Nu-l scăpă din ochi pe Mifflon, căci 
nu era sigur dacă era mort, şi nu îi putea vedea arma. În timp ce se apropiau 
de uşă, zări şi pistolul acestuia. Era aruncat pe podea, lîngă mîna întinsă a 
lui Mifflon. 

— Yohana e mort? 

Ea dădu din cap afirmativ şi spuse: 

— Îmi vine să vomit. 

— Aşa să faci, spuse el. Eu mă duc la etaj, să văd ce face Bronski. 

— Nu vreau să stau singură în bucătărie. 

Era foarte palidă şi tremura, şi era evident pe cale să vomite. 

— El nu-ţi poate face nimic, spuse Carfax. Dar rămiîi aici. Foloseşte 
vasul acela mare de pe bufet. Sau podeaua. Îi voi cere eu scuze 
proprietarului. 

Ea îl privi ciudat şi apoi se repezi spre vas. El se duse la baza scărilor 
şi îl examină pe Miftlon. Numai unul din cele douăsprezece gloanţe trase de 
Patricia îl nimerise, dar acesta fusese de ajuns. Îi sfirtecase umărul stîng, şi 
îl aruncase aproape trei metri în spate. În jurul lui, podeaua era plină de 
sînge şi de bucăţi de carne şi os. Oricine era, Miftlon se întorsese de unde 
venise. lar cei doi Carfax aveau să fie acuzaţi de crimă. Cine le-ar fi crezut 
povestea? 

Ridică arma, o descărcă, şi observă că încărcătorul era plin. Îşi băgă 
arma în buzunarul de la haină şi urcă scările în fugă. Cînd ajunse sus, se 
opri, ascultă, şi apoi vîrî capul după colţ, pe culoar, la baza peretelui. Nu se 
vedea nimeni. Se ridică şi merse încetişor pe culoar, se uită în camera lui 
Mifflon, care era luminată de o veioză, apoi îşi lipi urechea de uşa camerei 
doamnei Bronski. O auzi vorbind agitată, dar în şoaptă. Spera să nu 
vorbească cu poliția. Nu, nu sunase la poliție, ci la Western. 


Încercă clanţa. Era încuiată. Bronski trebuie că stătuse cu ochii pe uşă, 
căci acum nu mai vorbea. Cel puţin, nu-i putea auzi vocea. 

Să tragi un glonţ într-o încuietoare pentru a o deschide, poate să pară 
de efect la televiziune. Dar glonţul poate ricoşa, iar broasca se poate bloca. 
Nici să izbeşti uşa cu umărul nu e mai uşor. Aceasta era din lemn gros de 
stejar şi se deschidea în interior. Carfax şi-ar fi făcut mai mult rău, fără să o 
poată deschide. 

Ridică piciorul şi izbi cu putere. Piciorul îl duru, iar uşa rămase 
închisă. 

Se dădu la o parte pentru a găsi o soluţie. Înăuntru se auzi o 
împuşcătură, iar în uşă apăru o gaură, la un nivel care s-ar fi aflat în dreptul 
stomacului său, dacă nu s-ar fi dat la o parte. După detunătură, părea să aibă 
un pistol de 8,1 mm. 

Se întoarse în capul scărilor şi o strigă pe Patricia. Ea se ridică de lîngă 
vas şi se duse la baza scărilor. Nu se uită la Mifflon. Era trasă la față, de o 
paloare verzuie. 

Un miros greu de vomă se amesteca cu cel de praf de puşcă. 

— Du-te în bucătărie şi adu-mi nişte şurubelniţe şi un ciocan, spuse el. 
Dacă nu găseşti acolo, du-te în garaj, deşi s-ar putea să trebuiască să spargi 
un geam pentru a intra. 

— Ce vrei să faci? spuse ea, pe un ton vlăguit. 

— Vreau să scot balamalele de la uşa dormitorului lui Bronski. Nu 
vom lăsa martori. 

— Adică vrei s-o ucizi? Nu poţi face asta! 

— Nici n-o s-o fac, dacă vine cu noi, de bună voie, spuse el, dar 
mintea. 

Avea să fie prea dificil să o ascundă undeva, şi nu avea mult timp. 
Probabil că Western îşi trimisese deja oamenii din zonă acolo. 

Se întoarse lîngă uşa ei şi lipi urechea de marginea din dreapta. 
Bronski vorbea din nou la telefon, dar nu reuşi să înțeleagă decît cîteva 
cuvinte. 

Se dădu cîţiva paşi înapoi şi în lateral, şi spuse, cu voce tare: 

— leşi de acolo! Nu-ţi fac nimic. Vreau numai să-ţi pun cîteva 
întrebări! 

— Pleacă! ţipă ea. 

Nu era proastă, deşi era speriată. Şi el ar fi fost speriat, dacă ar fi fost 
în locul ei. 


Patricia apăru în hol cu două şurubelniţe, un ciocan şi o rangă mică. El 
îşi duse un deget la buze şi îi făcu semn să vină la el. După ce luă uneltele, 
spuse în şoaptă: 

— Spală-te de sînge pe haină. 

— A, da, am uitat. 

El îşi scoase haina şi i-o dădu. Ea se făcu nevăzută în camera lui 
Mifflon, iar el începu să se ocupe de balamale. 

Bronski trase şase focuri, dar toate în uşă. După ce făcu un salt în 
lateral, la primul foc, el meşteri la balamale. Șuruburile ieşiră, deşi nu cu 
mare uşurinţă. Vîrî capătul răngii între uşă şi perete. Alte patru găuri 
apărură în uşă. Astfel, încărcătorul ei trebuia să fie gol. Era nevoită să 
reîncarce. Acest lucru avea să-i ia doar cîteva secunde, dacă se pricepea să-l 
facă, şi probabil că se pricepea. El se postă în dreptul uşii şi lucră în 
disperare. Uşa cedă pe partea dreaptă. Era nevoit să stea în faţa uşii, pentru 
a o scoate de tot. Nu avea spor dacă lucra doar de lîngă perete. Se aplecă 
mult, înşfăcă uşa cu ambele mîini, şi trase spre el. Uşa ieşi cu un scrîşnet, 
urmat imediat de alte patru împuşcături. 

Pentru o clipă, se află pe jumătate sub uşă, iar dacă Bronski ar fi ştiut 
acest lucru, l-ar fi putut ucide. Făcu cîțiva paşi înapoi şi strigă: 

— Aruncă arma şi ieşi cu mîinile sus, Bronski! Altfel, dau foc la casă 
şi te aştept afară! 

O idee destul de bună, se gîndi el, doar că acest lucru ar fi alertat 
poliția, şi ar fi găsit gloanţele de 9 mm, nedurînd prea mult pînă să-şi dea 
seama că proveneau din arma lui. Oamenii lui Western aveau să le găsească, 
dar nu aveau să anunţe poliția. Şi aveau să dețină amprentele lui şi ale 
Patriciei, ca indicii suplimentare. Nu avea timp să şteargă amprentele. Era 
mai bine să-i lase pe oamenii lui Western să curețe locul. Ei aveau să-l caute 
oricum, chiar dacă nu găseau gloanțele şi amprentele. Bronski nu ştia cine 
era el, dar probabil că i-l descrisese, pe el şi pe Pat, lui Western. Se 
descotorosiseră de probe, iar poliția nu avea să găsească decît două cadavre 
şi o mulțime de găuri de la gloanţe. Fra posibil să nici nu găsească 
cadavrele. Nu i se părea o ipoteză exagerată ca Western să le îngroape 
undeva în deşert. 

— Bine, Bronski, spuse el. Am adus nişte kerosen, din garaj. O să dau 
cu el pe culoar, pe uşă, şi apoi o să arunc cutia la tine în cameră. 

Aşteptă. Nu se auzea nici un sunet din camera ei. Fie că nu îl credea, 
fie că îl aştepta să arunce cutia înăuntru, pentru a se decide. 


Realiză atunci că, uşa fiind acum deschisă, Patricia ar fi reprezentat o 
țintă uşoară pentru Bronski, cînd avea să iasă din camera lui Mifflon. Îşi 
blestemă buimăceala, care-l făcuse să uite de acest lucru. O clipă mai tîrziu, 
în camera lui Mifflon se aprinse lumina. Pat trebuia să fi terminat de spălat 
hainele şi apoi să-şi fi dat seama că avea să se afle în plină lumină, la 
plecare. Era blocată acolo, pînă ce se preda Bronski. 

— Am chibritul în mînă, Bronski! spuse el. Nici nu e nevoie să arunc 
înăuntru kerosenul! Nu trebuie decît să dau foc la hol! 

— Nu simt miros de kerosen! ţipă ea. 

El înjură iarăşi, dar se văzu nevoit s-o admire, chiar dacă îl punea în 
mare încurcătură. Era, fără îndoială, o scorpie tare sigură pe ea. 

— O să-l simţi, şi încă repede, spuse el. Număr pînă la trei! Dacă pînă 
atunci nu văd arma ta afară pe culoar, aprind chibritul. 

Acum o auzea vorbind; îi cerea sfatul lui Western. Se întreba cît de 
aproape erau gorilele lui Western. 

— Unu! 

N-o mai auzea pe Bronski. 

— Doi! 

Se apropie de uşă. 

— ŞI... 

Făcu un salt înăuntru, trăgînd în direcția siluetei de pe fundalul 
draperiilor subțiri de la fereastră. 

Arma ei tună, şi scuipă o flacără, iar silueta dispăru. În săritură, el se 
lovise de un scaun, şi căzu tare peste acesta. Alunecă de pe el, foarte puţin 
conştient că avea pantalonii uzi, şi se rostogoli la distanţă de scaun. O auzi 
pe Pat strigînd din camera alăturată, dar nu-i putea răspunde. Bronski ar fi 
tras în direcția din care se auzea vocea lui. 

Se aşternu liniştea. Gîfiia atît de tare, încît nu ar fi auzit-o pe Bronski, 
dacă aceasta mai respira. Nu ştia dacă o nimerise sau nu. Era posibil ca ea 
să-l aştepte să se descopere. 

Îşi scoase ceasul de la mînă — nu mai funcţiona, probabil că se 
defectase la un moment dat, în timpul luptei — şi îl aruncă în mijlocul 
camerei. Se lovi de ceva, dar reacția aşteptată nu se produse. De bună 
seamă că ea nu avea chiar atît sînge rece, încît să se abțină să tragă, în 
direcția sunetului. 

Nu mai avea prea mult timp. Trebuia să acționeze, altfel aveau să-l 
prindă oamenii lui Western. Se ridică, fără tragere de inimă. Lumina de la 


veioza din capătul holului pătrundea prin cadrul uşii, dezvăluindu-i doar 
picioarele scaunului şi preşul. Afară era o noapte neagră, înnorată, dar prin 
ferestre intra o lumină slabă, de la un felinar de pe Firebird Lane, aflat cam 
la un sfert de kilometru. Camera era în cea mai mare parte învăluită în 
întuneric. Nu, pe podea, lîngă perete, aproape de ferestre, strălucea ceva. 
Trupul gol al lui Bronski. 

Se apropie de ea repede, căci era prea tîrziu pentru a mai fi precaut. Se 
aplecă deasupra ei şi îi verifică pulsul şi bătăile inimii. Erau inexistente. 
Nici nu era de mirare. Glonţul o lovise în plexul solar. 

Era bucuros că ea trăsese în el. Dacă s-ar fi predat, logica i-ar fi cerut 
s-o ucidă, şi se îndoia că ar fi fost în stare s-o facă. Logica i-o cerea, dar, 
asemenea majorității fiinţelor umane, găsea adesea dificil să se supună 
logicii. 

Ieşi pe hol şi spuse: 

— Vino, Pat. Trebuie să ne grăbim. 

Cinci minute mai tîrziu, după ce luaseră cheile de la garaj, din odaia lui 
Yohana, mergeau în Zagreus pe Firebird Lane. Carfax ezitase să urmeze 
această rută, şi astfel să dea nas în nas cu agenții lui Western. O rută mai 
bună putea fi peste zidul din spate. Se hotărîse să rişte şi să meargă pe prima 
variantă, căci avea o acută nevoie de mobilitate. Erau nevoiți să meargă pe 
străzile din cartierul North Pacific Palisades — nu avea de gînd să aştepte 
taxiul chemat — iar dacă oamenii lui Western soseau în număr destul de 
mare, puteau trimite nişte maşini în căutarea lor. 

Trecură pe lîngă taxiul care îi aştepta, şi după ce ieşiră din raza lui 
vizuală, Carfax apăsă pe accelerație. Maşina acceleră pînă la cei şaizeci de 
kilometri pe oră pe care îi putea atinge, şi o menţinu pe o distanță de cinci 
cvartale. Apoi încetini, pentru că nu vroia să atragă atenția vreunei patrule 
de poliţie. Înainte de a ajunge la capătul străzii Vista Grande, patru maşini 
trecură pe lîngă ei, fiecare cu cîte patru bărbaţi înăuntru. Poate că se 
întorceau de la o petrecere, dar el nu era de această părere. Imediat după ce 
verificau locuinţa lui Mifflon, aveau să-şi aducă aminte de maşina pe lîngă 
care trecuseră, şi cel puţin o maşină plină „ochi” avea să plece în urmărirea 
lor. 

Carfax avea destul timp pentru a se pierde de ei. După ce intră pe 
autostradă, se îndreptă cu o viteză puţin sub cea maxim admisă, spre stația 
de metrou, abandonă maşina, se urcă în expresul spre Woodland Hills, luă 


apoi expresul de Sierra Madre, şi cobori la cea de-a doua staţie. 
Douăsprezece minute mai tîrziu, se aflau în camera lor de motel. 

Carfax turnă cîte un pahar mare de bourbon, pentru el şi Pat. 

— Face bine la nervi, spuse el, şi amorțeşte conştiinţa. Acum, spune- 
mi, ce s-a întîmplat în bucătărie? 

— A fost groaznic, spuse ea, pur şi simplu groaznic. Am ieşit pe una 
din uşile de la bucătărie, exact cum mi-ai spus. Dar l-am văzut pe Yohana 
coborînd pe scara din afara garajului, şi am intrat repede înapoi. Avea o 
armă, aşa că mi-am dat seama că erai la ananghie dacă intra pe uşa cealaltă. 
Am luat un cuţit mare de pe rastel şi am aşteptat pe hol, în afara bucătăriei. 
Tremuram atît de tare, încît mă temeam să nu scap cuțitul şi eram atît de 
slăbită, încît eram sigură că nu-i voi putea face prea mult rău cu el. Am ţinut 
mînerul cu ambele mîini, iar cînd a intrat pe uşă, i l-am înfipt cu toată 
puterea în stomac. A scăpat arma şi s-a împleticit, înapoi, ținînd strîns 
cuțitul, dar nu i-am dat drumul, după care a căzut pe spate, iar cuțitul a ieşit. 
A murit fără a scoate vreun sunet, nici măcar nu a scos vreun geamăt. 

— Eşti o fată bună, spuse Carfax. Presupun că piedica nu era trasă? 

— Ce să fie? 

— Piedica de la pistol. Dacă ar fi lăsat-o trasă, nu s-ar fi întîmplat 
nimic atunci cînd ai apăsat pe trăgaci. 

Ea păru îngrozită. 

— Am citit despre chestii din astea, dar nu m-am gîndit niciodată la 
asta. Am ţinut doar arma, cu ambele mîini, am îndreptat-o spre Mifflon, şi 
am apăsat pe trăgaci. Cred că prima dată am ţintit prea Jos, dar arma s-a 
ridicat singură, pur şi simplu. 

— Una din douăsprezece nu e rău, în asemenea împrejurări, spuse 
Carfax. Una e de ajuns. 

Dădu paharul pe gît, iar duhoarea grea, înţepătoare, de praf de puşcă, 
care îi umplea nările, în urma schimbului de focuri, se risipi. 

— O să-mi scot hainele astea ude şi împuţite şi o să fac un duş. Vrei să 
las apa să curgă? 

— Te rog, spuse ea. 

Avea întipărită pe chip o expresie absentă, visătoare, care-l neliniştea. 
Încerca să-şi revină, după întîmplările groaznice prin care trecuse. Cînd 
reveni el de la duş, o găsi întinsă pe pat, dormind îmbrăcată. Paharul ei era 
gol. El îşi mai turnă unul şi se gîndi la viitor. Orice avea să se întîmple, avea 
să se întîmple repede, şi nu avea să-i fie pe plac. 


Patricia îl trezi exact în zori, cu gemetele şi strigătele ei după ajutor. O 
trezi şi o strînse în braţe, în timp ce ea îi povestea coşmarul avut. Visase că 
era în dormitorul ei, din casa din copilărie. Se juca veselă cu păpuşile, cînd 
văzuse uşa de la mansardă deschizîndu-se încet. Îngheţase de groază cînd 
uşa continuase să se deschidă, iar apoi îşi strigase mama, în timp ce din 
mansardă se scurgea ceva negru, inform. 

— Acum s-a făcut ziuă, nu mai eşti un copil, şi eşti în siguranţă în 
braţele mele, spuse el. 

— Nu voi fi niciodată în siguranță, murmură ea, adormind însă 
imediat. 

Din nefericire, el era mult prea treaz, şi după ce mai stătu în pat o 
jumătate de oră, se dădu jos. 

La ora 9.00, ea se ridică în capul oaselor şi îl privi ca şi cum nu îl 
recunoştea. El îi oferi o ceaşcă de cafea, şi în timp ce o bea, îi povesti ce 
văzuse la buletinul de ştiri de dimineaţă. 

— Poliţia a primit un telefon anonim în jurul orei 06.30, spuse el. Li s- 
a spus că trei persoane fuseseră ucise la reşedinţa lui Mifflon. Poliţiştii s-au 
dus acolo şi au găsit mult sînge şi urme de gloanțe, dar nici un cadavru. 

— Dar de ce să fi anunţat Western poliţia? spuse ea. Ce interes are? 

El zîmbi şi spuse: 

— Nu i-a anunţat el. M-am dus la telefonul public din colţ şi am sunat 
la secția de poliție din North Pacific Palisades. Am presupus că oamenii lui 
Western curățaseră deja locul şi plecaseră. Dar muream de curiozitate. 
Vroiam să aflu dacă lăsaseră acolo cadavrele. Puteau trece multe zile pînă 
ce aveau să apară femeile de serviciu şi grădinarii. Ştim un lucru, cu 
siguranță. Western nu ne poate „turna” acum, fără a fi şi el implicat. Nu că 
m-aş fi aşteptat s-o facă. Ne va căuta chiar el. Iar acum le putem aduce 
adversarilor lui Western nişte dovezi solide. Cel mai greu lucru nu va fi să-i 
găsim. Lista lor e lungă. Ceea ce avem de făcut e să-l găsim pe cel mai 
puternic şi mai lipsit de scrupule dintre ei. 

— Adică, un război ascuns? 

— Cam aşa ceva. Cel puţin, la început. Ei pot începe să adune dovezi, 
şi după ce strîng destule, războiul poate fi dus pe faţă. 

— Da, dacă Western nu devine pînă atunci atît de puternic, încît să ne 
zdrobească, pur şi simplu, fără ca cineva să îndrăznească să intervină. 

— Sper să nu te mai cheme şi Cassandra. Mai ia o ceaşcă de cafea. 

După micul dejun, Carfax merse la cabina telefonică din colț şi sună la 
agenție. Stabili o întîlnire cu un agent, la o cafenea, căreia îi dădu un nume 
de cod. Cum era posibil ca Western să intercepteze convorbirile telefonice 
ale agenției „Fortune şi Thorndyke”, folosise un nume de cod şi pentru el. 
Luă caseta cu vocea lui Mifflon şi i-o dădu agentului, şi îi dădu şi un plic 
sigilat, cu un mesaj înăuntru. 

Două ore mai tîrziu, picolița îi spuse că era căutat la telefon. Luă 
receptorul şi auzi accentul britanic al lui Thorndyke. 

— Alo, Ramus? 

— Da. 

— În mod sigur nu e el. 

— Aşa cum am crezut şi eu. Îmi poţi trimite fonogramele la adresa 
stabilită? 

— Ţi le trimit. Îmi pare rău că n-o să mai primesc veşti de la tine. 

— Nu am zis „niciodată”, am spus că pentru multă vreme. Păi, mersi 
mult. Mi-ai fost de mare ajutor. Ştii unde să trimiţi nota de plată. 

— Sigur. Mult noroc. 

— O să-mi trebuiască, spuse Carfax, şi închise telefonul, cu o apăsare 
pe buton. 

Oriunde s-ar fi aflat, tot nu erau în siguranță, dar cu atît mai puţin în 
Los Angeles. La ora 14.05, ieşiră din motel, fără a anunţa la recepție. Cu 
toate acestea, Carfax vorbise cu cei de la agenţie să-i plătească camera. Tot 
agenția luase Zagreus-ul de la stația de metrou şi o dusese înapoi la firmă. 
După un scurt drum cu taxiul, luară mai multe trenuri, pînă ajunseră în 
Sacramento. De acolo, folosind nişte legitimaţii date de „Fortune şi 
Thorndyke”, luară avionul. La St. Louis, Carfax trimise o scrisoare agenției, 
prin care renunţa la serviciile lor. Le mulțumea pentru ajutorul lor neprețuit, 
dar era de părere că nici ei măcar nu era bine să ştie unde se afla, din acel 
moment. 

Luară trenul spre Busiris, Illinois, unde se cazară la un motel de la 
periferie, sub identități false. Pentru a evita toate procedurile legate de 
cartea de credit, plăti cu bani gheață. Acest lucru îl făcu pe recepţioner să-i 
arunce o privire ciudată, dar privirea nu poate ucide, conform filozofiei lui 
Carfax. Petrecu o zi în Busiris, făcînd aranjamentele necesare pentru 
întreținerea viitoare a locuinţei şi grădinii lui, şi vorbind la telefon cu 


preşedintele Universităţii Traybell. Chambers fu, pe bună dreptate, supărat 
că Gordon nu urma să se întoarcă pentru primul semestru. Carfax îşi ceru 
scuze, dar era nevoit să demisioneze din motive personale. Dacă Chambers 
vroia să-l facă de pomină în faţa tuturor, n-avea decît. 

Aproape că cedă impulsului de a se duce acasă, în timpul şederii sale 
în oraş. Casa lui exercita o atracție similară cu a pîntecului matern: 
siguranță, căldură, confort, relaxare şi ocazia de a nu se mai gîndi la absolut 
nimic pentru o vreme. Rezistă, însă. Deşi nu părea probabil ca Western să fi 
trimis pe cineva să-i supravegheze casa, nu-şi putea permite acest risc. 

Coborî, împreună cu Patricia, la gara Dayton, Ohio, unde îl sună pe 
Richard Emerson de la firma „Manhattan and Guilford”, în Massachusetts. 
Emerson era un romano-catolic, foarte bogat şi faimos, care devenise 
legendar datorită opiniilor sale legate de MEDIUM. Lui Carfax 1 se dădu 
legătura, fără a fi nevoit să se prezinte. Cuvîntul magic era MEDIUM. 
Spuse că deţinea nişte informaţii care puteau dezvălui faptul că Western era 
un ucigaş şi o ameninţare pentru omenire. Nu, pur şi simplu nu putea spune 
cine era, deocamdată, pentru că Western îl putea ucide, dacă îl găsea. 

Emerson poate îl crezuse nebun, dar acceptase să-l întîlnească, după 
patru zile, la noul hotel Pieter Stuyvesant. Şi nu avea să pomenească despre 
acea convorbire decît unei singure persoane. 

— Ginerele lui e Roger Langer, senatorul din New York, îi spuse 
Carfax Patriciei. Dacă îl putem convinge pe Langer, atunci avem un om 
foarte influent de partea noastră. E un duşman foarte mare al preşedintelui, 
dar acesta îl va asculta. Şi, pentru prima oară, vor avea ceva în comun. 
Înainte de asta, trebuie să obţinem mult mai multe dovezi. Cazul lui 
Mifflon, în sine, nu e îndeajuns pentru a-l convinge pe preşedinte. 

— Dar dacă-i spui lui Langer că l-am ucis pe Mifflon, nu va fi el 
nevoit să ne predea poliției? 

— Nu. Asta depăşeşte cu mult procedurile legale uzuale. 

Se abținu să-i spună că, după părerea lui, şansele lor de supraviețuire 
erau foarte mici. Lui Western nu avea să-i fie prea greu să găsească asasini 
cărora să nu le pese dacă erau ucişi, după îndeplinirea misiunii. Western îi 
putea reîncarna. În multe privinţe, el se asemăna cu Bătrînul de pe Munte. 
Faţă de acesta, însă, el avea avantajul că îşi putea ține promisiunea făcută 
oamenilor săi, aceea de a le oferi nemurirea. 

Carfax dorea s-o convingă pe Pat să se ascundă, într-un loc îndepărtat, 
ŞI să nu mai aibă nimic de-a face cu el, pentru mult timp. 


Dar, pe de altă parte, nu dorea ca ea să plece. O iubea, şi ştia că ea va 
refuza să plece. Aşa că de ce să-i facă şi mai multe griji? 

Deschise televizorul exact la timp, pentru a auzi finalul unui reportaj 
despre Western. Cu numai o oră înainte, Western anunţase că un nou 
MEDIUM fusese construit în complexul Megistus şi că acesta fusese pus în 
funcţiune. 

Carfax ascultă relatarea completă la ştirile de la ora 21.00. Pe lîngă 
aparatul de la Megistus, alte noi MEDIUM-uri aveau să fie instalate în toate 
marile oraşe ale Americii de Nord. Se purtau negocieri privind instalarea lor 
în numeroase oraşe străine. 

Acest material fu urmat de un scurt interviu luat senatorului Gray, din 
Louisiana. 

Reporter: — Ce părere aveți de planurile lui Western de construire a 
mai multor aparate MEDIUM? 

Senatorul Gray: — MEDIUM va rămîne în continuare apanajul celor 
bogați. Aşa cum am spus de multe ori, aceasta este o nedreptate flagrantă. 
Omul de rînd are aceleaşi drepturi de a comunica cu cei dragi, care au 
murit, iar lipsa banilor necesari nu ar trebui să constituie un obstacol. Toată 
lumea trebuie să aibă acces la MEDIUM, chiar dacă acesta trebuie 
sponsorizat de guvern. Dar eu am o idee şi mai bună, una care nu va duce la 
încărcarea datoriei federale, şi aşa mari. Eu propun plasarea aparatului sub 
control federal şi reducerea preţului de acces la acesta. Nu există nici un 
motiv pentru perceperea acestor tarife exorbitante. Western nu poate motiva 
acest lucru prin costul ridicat al energiei electrice pe care o foloseşte. După 
cum recunoaşte chiar el, MEDIUM poate funcționa fără nici un fel de 
cheltuieli, în afară de banii necesari pentru plata personalului necesar, a 
întreținerii aparatului, şi de alte cheltuieli adiționale. 

Reporter: — Ajungem aici la o altă problemă foarte controversată, 
domnule senator. Dacă MEDIUM poate asigura energie electrică gratuită, 
după cum susține domnul Western, nu va fi guvernul forţat să menţină un 
control asupra utilizării lui? Şi ce părere aveţi despre impactul avut de 
energia gratuită asupra economici? 

Senatorul Gray: — Domnul Western încă nu şi-a demonstrat teoria 
referitoare la aşa-zisa energie gratuită. Nimic nu e gratuit, să ştiţi. Dar dacă 
MEDIUM poate produce energie gratis, sau, să-i zicem, foarte ieftină, 
atunci guvernele statale şi cel federal vor impune nişte reguli asupra acestui 
obiect de activitate. În ceea ce priveşte impactul pe care-l va avea, în acest 


moment nu pot afirma nimic. Comitetul meu studiază problema influenţei 
pe care acest aspect ar avea-o, iar raportul va fi dat publicităţii în cîteva 
luni. Desigur, toate acestea sunt speculaţii, în marea lor majoritate. 

Reporter: — Se zvoneşte că guvernul federal ar putea susține 
naționalizarea industriei energetice, dacă MEDIUM este capabil de ceea ce 
spune domnul Western. În domeniul energetic, vreau să spun. 

Senatorul Gray: — Circulă multe zvonuri, multe din ele — inventate. 
Cu toate acestea, la scară globală, impactul va fi teribil. Naţiunile 
subdezvoltate vor avea energie nelimitată, iar aceasta le-ar rezolva multe 
din probleme. America ar rămîne mult în urmă dacă ar continua să 
folosească un sistem bazat pe arderea combustibililor fosili sau pe reactoare 
nucleare. Nu putem permite aşa ceva. 

— Ai de gînd să-i povesteşti lui Gray despre Mifflon? spuse Patricia. 

— Ar trebui luat încetişor, spuse Carfax. Ar putea fi viitorul preşedinte. 

Două zile mai tîrziu, Carfax şi Patricia se cazau într-un apartament din 
hotelul Pieter Stuyvesant. Era miezul nopții, şi coborîră amindoi de la etajul 
şaisprezece la cincisprezece. Acolo, o gardă de corp le permise să pătrundă 
şi îi escortă la Richard Emerson. Se mai aflau acolo şi alți bărbaţi înarmaţi, 
care aveau grijă ca nici o persoană neautorizată să nu pătrundă pe acel 
nivel, ale cărui camere fuseseră toate închiriate de Emerson. 

Emerson era un tip solid, înalt, cu o frunte înaltă şi cu buze subțiri. 
Carfax îl recunoscu şi pe senatorul Langer, un bărbat de treizeci şi şapte de 
ani, înalt de un metru nouăzeci, şi clădit ca un pivot de baschet, cu un păr 
roşu aprins. 

Ei fură prezentaţi sub numele de Ramus, deşi atît Emerson cît şi 
Langer le cunoşteau adevărata identitate. Carfax acceptă un pahar de 
bourbon şi un trabuc, după care începu să povestească tot ce găsea relevant. 
Cei doi bărbaţi îi examinară documentele, în timp ce el vorbea. 

Urmă o lungă tăcere, din partea unor oameni care nu erau obişnuiţi să 
tacă. 

Senatorul Langer vorbi primul: 

— Cred că spuneţi adevărul. Dovezile pe care mi le-aţi oferit sunt 
destul de convingătoare pentru mine. Trebuie însă să adunăm mult mai 
multe, înainte de a transforma acest caz într-unul public. Voi începe imediat 
să mă ocup de acest lucru. Aceasta este cea mai mare ameninţare cu care s-a 
confruntat vreodată omenirea. Avem o listă cu toți clienții lui Western, de 
fapt, cu toţi cei care au fost primiţi în încăperea în care se află MEDIUM. 


— Eu v-aş sugera să faceţi cercetări asupra acelor oameni care, 
conform evidențelor, prezintă o discrepanţă între numărul de şedinţe avute 
cu MEDIUM şi numărul de şedinţe plătite, spuse Carfax. Ei sunt cei ce 
plătesc pentru asigurarea de reincarnare. 

— Vom face, de asemenea, cercetări amănunțite asupra acelora care au 
moştenit proprietățile clienţilor care au murit, spuse Emerson. Dacă există 
ceva în neregulă în această privinţă, dacă moştenitorii nu sunt cei legali, 
dacă sunt nişte persoane necunoscute, care nu ar fi avut drept la moştenire, 
atunci putem fi siguri că e ceva putred. 

— Probabil că unii au fost posedaţi cu forţa, precum Mifflon, spuse 
Carfax. Vor fi dificil de detectat, dar dacă puteți să obţineţi nişte înregistrări 
ale vocii lor, şi apoi să le comparaţi, şi dacă încep brusc să se comporte 
diferit faţă de cum o făceau înainte... 

— Nu-i cazul să înveţe oul pe găină, spuse Langer. 

— Vreau doar să fiu de ajutor, spuse Carfax. 

Langer era puternic, era un aliat prețios, dar în acelaşi timp era şi 
foarte orgolios. 

— E-n regulă, spuse Langer, cu un gest al mîinii. Mă întreb, nu cumva 
guvernatorul Simons a fost la cîteva şedinţe cu MEDIUM? 

Era, evident, o întrebare retorică, aşa că Gordon nu răspunse. 

— E un posibil candidat la prezidenţiale, adăugă Langer. 

Emerson arăta palid, şi spuse: 

— Crezi că este posedat? 

— Nu ştiu, spuse Langer. Din cîte ştiu eu, nu s-a schimbat deloc. 
Evident că numai cineva cu experienţă l-ar fi putut „înlocui” atît de bine, 
trecînd neobservat. 

— Da, dar dacă cel care-l posedă e, din întîmplare, politician? spuse 
Carfax. Dacă Western a plasat spiritul cuiva în Simons, desigur că nu ar fi 
ales pe cineva fără experienţă politică. 

— Înţeleg că dumneavoastră susțineţi că sembii nu sunt morţi, ci 
creaturi ne-umane, spuse Emerson. 

— Da, dar problema este că se manifestă ca şi cum ar fi umani. Deci 
mi se pare normal să mă gîndesc la ei ca la spirite umane. 

— Orice ar fi aceştia, Western este un trădător al omenirii, spuse 
Langer. Şi voi avea grijă să-şi primească pedeapsa pe care o merită un 
trădător. Ce ludă! 


— Nici măcar nu avem o lege pentru o asemenea situație! spuse 
Carfax. 

— Atunci, pe tot ce e sfînt, vom face legi! Apoi îl vom spînzura! 

Patricia părea surprinsă. Carfax se simțea puțin stînjenit, dar nu era 
surprins. Langer era privit, pe bună dreptate, ca cel mai înfocat apărător al 
drepturilor omului, dintre parlamentari. Dar era, în acelaşi timp, o ființă 
umană confruntată cu o spaimă străveche, care îşi trăgea rădăcinile din 
Epoca de Piatră. Probabil că privea acest conflict ce se prefigura, drept unul 
în care se aplicau regulile războiului. Dacă trebuie să-ți ucizi duşmanul 
pentru a-l învinge, atunci, cu cît mai repede, cu atît mai bine. Şi nu încăpea 
nici o îndoială că Western se conducea după aceeaşi filozofie. 

Cu toate acestea, el nu agrea această idee, iar Patricia era, în mod 
evident, oripilată. 

Emerson spuse: 

— Voi doi trebuie să staţi „la cutie”, pînă va fi nevoie de voi. Nu puteţi 
face nimic, atîta timp cît Western vă caută, aşa că vă sugerez să plecaţi într- 
o excursie îndepărtată, să zicem în Europa sau America de Sud. 

Carfax se uită la Patricia şi spuse: 

— Nu avem destui bani. 

Emerson îi linişti, cu o mişcare a trabucului: 

— Vă acopăr eu toate cheltuielile. O mie de dolari pe săptămînă pentru 
fiecare şi toate cheltuielile achitate. 

— Dar noi n-o să facem nimic pentru a cîştiga atîţia bani! spuse ea. 

— Veţi munci pentru fiecare bănuţ, la momentul potrivit. 

— Am vrea să fim şi noi de ajutor, spuse Carfax. Amîndoi suntem 
implicați personal. Iar Patricia are nişte pretenţii legale legate de MEDIUM. 

— Nu ştim sigur dacă aşa stau lucrurile, spuse Emerson. A, nu că m-aş 
îndoi că ea e proprietara de drept. Dar atîta timp cît tatăl ei susține 
contrariul, ce putem face? 

— Eu nu cred că el se mai află în embu, spuse Carfax încet. 

Patricia tresări surprinsă, iar Emerson spuse: 

— Ce? 

— Western nu l-ar fi putut convinge pe unchiul meu să mintă, decît 
dacă i-ar fi promis un trup. S-ar putea să lucreze deja pentru Western... pe 
undeva. 

Langer spuse: 


— Atunci, ai de gînd să nu mai ţii secret locul în care se află Patricia? 
În felul acesta, ar exista o şansă ca tatăl ei să încerce să ia legătura cu ea? 

— Sunteţi foarte perspicace, spuse Carfax. Dar nu aveam de gînd să 
aduc vorba de acest lucru, decît dacă n-aveam încotro. ŞI trebuie să mă mai 
gîndesc. Ar fi oare corect ca Patricia să se expună primejdiei, doar pentru a 
juca rolul unei momeli? 

— Şi ar face Patricia asta? spuse Patricia. Voi trei vorbiţi ca şi cum nici 
n-aş fi aici! Pe mine de ce nu mă întrebaţi? 

— Bine, spuse Carfax. Ai face-o? 

— Cu siguranță. Dacă aş spera să-mi revăd tatăl... doar că nu l-aş 
vedea chiar pe el, nu-i aşa? El se află în alt corp. 

— E un aspect important, Gordon, spuse Langer. Nu ştiu de ce nu m- 
am gîndit la asta. Poate că tatăl Patriciei s-a supus lui Western, pentru a 
putea reveni la viaţă. Dar trebuie să-l urască pe Western. Şi de bună seamă 
că e gata să facă orice îi stă în puteri pentru a-l demasca pe Western. 

— Sunt de aceeaşi părere, spuse Carfax. Pe de altă parte, Western 
trebuie să ştie acest lucru, şi desigur că îl ține sub strictă supraveghere pe 
unchiul meu. Dacă mişcă-n front, poc, moare din nou. 

— Poate că Western nu şi-a ținut promisiunea, spuse Emerson. 

— E posibil. Dar nu există decît o singură cale de a afla, spuse Carfax. 
În plus, cred că Western l-ar putea folosi pe unchiul meu în scopuri 
tehnologice şi ştiinţifice. Western nu se pricepe prea bine la aceste domenii, 
iar unchiul meu, ca inventator al aparatului, este extrem de preţios. Din cîte 
ştiu eu, s-ar putea ca ideea de a folosi MEDIUM ca sursă de energie să-i 
aparțină. 

Emerson spuse: 

— Foarte bine. Nu vă trimitem în străinătate. Şi tocmai aţi obținut o 
mărire de salariu. Trei mu de dolari pe săptămînă, de fiecare, şi achitarea 
costurilor de călătorie. În regulă? 

— Sunt gata de lucru, spuse ea. 

— Uite ce-o să facem, spuse Langer. 

Carfax asculta, dar se gîndea că fusese mai fericit pe vremea cînd el 
era şeful. 

Gordon şi Patricia fură duşi de dimineață cu maşina la Guilford, unde 
li se oferi o locuinţă lîngă proprietatea lui Emerson. Fură trimişi trei oameni 
care să-i păzească, în schimburi de cîte opt ore. În ziua următoare, merseră 
la un avocat, Arthur Smigly, recomandat de Emerson şi căruia tot Emerson 
avea să-i plătească onorariul. O săptămînă mai tirziu, Smigly îl dădu în 
judecată pe Western. 

— Nu avem nici o şansă, dar nu acesta e scopul, le spuse Smigly celor 
doi Carfax. E doar un semnal de avertisment, ca să le atragem atenţia. 

Smigly era la curent, parțial, cu planurile lor, dar nu ştia că Rufton 
Carfax ar fi putut fi din nou în viaţă. Nimeni nu trebuia să ştie, în afara unui 
grup foarte select. Dacă Western avea cea mai mică bănuială că 
reîncarnarea bătrînului Carfax era cunoscută, l-ar fi lichidat imediat. 

În timpul unei întîlniri din casa lui Emerson, ţinută cîteva zile mai 
tîrziu, Langer le spuse că agentul lui de la Megistus îi verifica pe toți 
angajaţii mai importanţi. 

— Are o descriere completă a obiceiurilor şi idiosincraziilor personale 
ale tatălui tău. Înregistrează, de asemenea, vocile tuturora, astfel încît să le 
putem compara cu cea a tatălui tău. 

— De cît timp îl aveţi pe acel agent, infiltrat printre angajaţii lui 
Western? întrebă Carfax. 

— Primul a murit cînd a aruncat Houvelle casa în aer, spuse Langer. 
Era doamna Morris, secretara lui Western. Celălalt a fost trimis acolo după 
ce am aflat de Megistus. Nu a fost uşor. Western are un sistem de securitate 
excelent. 

— Şi de unde ştim noi că nu are şi el un agent infiltrat în organizația 
voastră? spuse Carfax. 

— Nu ştim. Tocmai de aceea, această operaţiune este cunoscută doar 
de noi patru. 

— Patru? Dar cu agentul suntem cinci. 

— EI nu ştie exact pe cine verifică. Are doar o listă, cu nişte precizări. 

— E cam riscant, spuse Carfax. Cum merg celelalte piste? 

— Avem una certă şi trei posibile. Cu două luni în urmă, Gerald 
Grebski, un milionar, client al lui Western, a leşinat în timpul unei şedinţe. 
Omul meu l-a văzut cum era scos pe targă. A fost internat în spitalul 
Megistus, pentru a fi ținut pe timpul nopţii sub observație, şi sub pază 


strictă, aş adăuga. În ziua următoare era teafăr şi nevătămat, dar nu s-a dus 
acasă. A stat în camera din complex şi, timp de o săptămînă, a fost foarte 
puţin văzut. Agentul meu a reuşit să afle că Grebski suferise de amețeli şi de 
dificultăți în coordonarea miîinilor şi picioarelor. Părea, de asemenea, să 
aibă un defect de vorbire. Agentul meu mi-a relatat acest lucru ca o 
chestiune de rutină, întrucît în acel moment nu ştiam că reposedarea unui 
trup era posibilă. Dar cînd am aflat acest lucru, mi-am amintit de cele 
relatate de agent. Aşa că am pus nişte oameni să-l urmărească pe Grebski, 
iar ei mi-au raportat că este într-o formă excelentă, acum. De fapt, s-a dus 
acasă după o săptămînă petrecută la Megistus. 

— Ca şi Mifflon, spuse Carfax. Şi el a petrecut cam o săptămînă în 
Megistus. 

Întreruperea îl făcu pe Langer să se încrunte. 

— Da. Nu e o coincidenţă. Se pare că, în vederea reîncarnării, sembul 
are nevoie de ceva timp pentru a se integra în noul trup, pentru a învăţa să-l 
dirijeze. Oricum, vocea şi obiceiurile noului Grebski au fost comparate cu 
cele dinainte. Şi în mod sigur, nu e acelaşi Grebski, care a intrat în 
complexul Megistus. Rapoartele asupra celorlalți trei, două femei şi un 
bărbat, nu sunt încă definitivate. 

— Şi cînd primim raportul despre tatăl meu? spuse Patricia. 

— Imediat ce agentul îl va putea scoate de acolo. Nu are voie să iasă 
decît în week-end, şi este percheziționat la plecare şi la intrare. Totuşi, asta 
nu înseamnă că următoarea serie de date se va potrivi cu caracteristicile 
tatălui dumitale. Omul meu nu poate să scoată date, decît puțin cîte puțin. Şi 
încă nu a verificat pe toată lumea. 

— Nu-ţi face iluzii, spuse Carfax. Nu ştim sigur dacă tatăl tău a primit 
un nou trup, şi chiar dacă i s-a dat, s-ar putea să fi fost trimis în altă parte. 

Şi probabil că oricum nu e tatăl tău, gîndi Carfax. E ceva ce se dă drept 
el. 

Mai era ceva la care nu se gîndise Patricia. Sau, dacă se gîndise, nu 
dezvăluise acest lucru. Atunci cînd această poveste avea să ia sfîrşit, dacă 
avea să ia sfîrşit, ce urma să se întîmple cu Rufton Carfax? El avea să 
posede un trup în care nu avea nici un drept să se afle. Avea să fie forțat să 
iasă din el? Acest lucru era aproape echivalent cu a-l ucide, dar trebuia 
făcut. Sau dacă se dovedea că sembul nu preluase controlul cu forța asupra 
trupului proprietarului real, ci acesta făcuse schimb cu sembul? Părea logic 
ca, dacă schimbul putea fi realizat prima oară, să poată fi efectuat şi a doua 


oară. Nu se cunoştea, totuşi, nimic despre felul în care se realiza 
reîncarnarea unui semb. Sau cel puţin, numai Western ştia, şi el nu spunea 
nimănui. Dacă schimbul nu putea fi efectuat decît o dată? Ce se întîmpla cu 
sembul? Avea să fie închis? După cum spusese şi Langer, aveau să fie 
necesare noi legi. Şi ce rost avea să-l închizi pe vinovat? Sistemul penal era 
menit mai degrabă să reabiliteze, decît să pedepsească. 

Conversaţia nu dură mult, întrucît senatorul Langer era un om ocupat. 
Gordon şi Patricia se plimbară o vreme prin locuinţă şi prin grădină, dar nu 
cunoşteau pe nimeni dintre invitaţi, cu toţii oameni foarte importanţi. Cele 
trei gărzi de corp îi urmară peste tot şi apoi, cînd cei doi Carfax se deciseră 
să meargă acasă, făcură cerc în jurul lor. Unul dintre ei, Szentes, trecu la 
volan. Jordine se aşeză lîngă el. Gordon şi Patricia stăteau în spate, cu cel 
de-al treilea, Brecht. O altă maşină, cu trei oameni înăuntru, porni în urma 
lor, în timp ce se deplasau pe autostrada strîmtă. Această maşină îi urma 
întotdeauna, cînd se deplasau între casa lor şi cea a lui Emerson. 

Era o după-amiază plăcută, soarele strălucea, ştiuleții de porumb din 
cîmpia ce mărginea şoseaua, aduceau cu nişte soldați pitici, verzui, ieşiţi la 
paradă, iar prin faţa lor, traversară în zbor şoseaua două păsări cardinal. 

Altădată, Carfax ar fi exclamat de bucurie la vederea lor. Dar în acea zi 
se simţea apăsat, morocănos. Nu făcea nimic cu adevărat util, şi îi era dor 
de prietenii lui din Busiris. Şi el şi Patricia, fuseseră de prea mult timp 
frustrați de o viaţă normală. Gărzile lor de corp nu erau prea comunicative 
şi probabil, că oricum nu prea aveau ce să spună interesant pentru ei. El şi 
Patricia deveniseră foarte nervoşi, din cauza timpului prea îndelungat 
petrecut împreună. Dacă ar fi putut să se separe timp de cîteva ore pe zi, s- 
ar fi bucurat mai mult de compania celuilalt. Dacă ar fi putut obține o 
însărcinare de la Langer... 

Maşina luă un viraj cu cincizeci de kilometri pe oră, iar după curbă, la 
mai puţin de două sute cincizeci de metri în față, se afla un camion cu 
remorcă, uriaş. Era aşezat de-a curmezişul şoselei, blocînd-o în totalitate. 
Lîngă el se aflau doi bărbaţi, şoferul şi colegul lui, din cîte se părea. Szentes 
scoase o înjurătură şi apăsă pe frînă, iar cauciucurile maşinii din spate 
scrîşniră, cînd aceasta reduse viteza pentru a nu se izbi de ei. 

— Opreşte! spuse Carfax. Ar putea fi o capcană! 

Îşi scoase arma. Jordine luă de pe podea un pistol mitralieră, iar Brecht 
avea în mînă un automat de 9 mm. Patricia avea unul de 6 mm în poşetă, 
dar nu făcu nici o mişcare pentru a-l scoate. Părea paralizată. 


Maşina se opri, scrîşnind, derapînd lateral, ieşind cu botul pe celălalt 
sens. Carfax se uită în spate. Cealaltă maşină se afla chiar în spatele lor, iar 
la curbă venea încă un camion uriaş. 

— Chiar e o capcană! urlă el. 

Privi din nou înainte, şi îi văzu pe cei doi şoferi ocolind în fugă, 
camionul, pe cealaltă parte. Apoi frînele şi cauciucurile camionului din 
spatele lor scrişniră şi acesta se opri, derapînd înainte, blocîndu-le eficient 
retragerea. Se deschise uşa cabinei. Şoferul, neînsoțit de nimeni, coborî, 
greoi, alergă pe lîngă camion, şi se făcu nevăzut. Carfax îşi spuse, nu au 
destui oameni ca să ne atace, doar dacă camioanele sunt pline — analogia cu 
Calul Troian îi trecu fulgerător prin minte — sau dacă nu se ascund şi alți 
atacatori în tufişurile de pe marginea drumului. 

Szentes dădea telefon la Poliţia Statală, aflată la zece kilometri, pe 
şosea, dincolo de locuinţa lui Emerson. Jordine şi Brecht ieşiseră din 
maşină şi se îndreptau spre oamenii din maşina din spate. Aceştia le ieșeau 
în întîmpinare. 

Carfax vru să iasă, dar Szentes spuse: 

— Voi staţi înăuntru. 

Carfax nu era sigur dacă era o idee bună. Din cîte ştia, maşina era 
blindată, dar desigur că oamenii lui Western ştiau acest lucru. Nu era exclus 
ca o bazooka să fie îndreptată asupra lor chiar în acel moment. 

Totuşi, dacă în camioane se aflau oameni ai lui Western, ci ar fi trebuit 
să înceapă să iasă. Nu se întîmplă însă acest lucru. Ambele camioane păreau 
pustii, iar şoferii nu erau de văzut nicăieri. 

Deschise geamul, scoase capul afară, şi spuse: 

— Hei, Szentes! Poţi să-i vezi pe şoferi? 

Szentes se apropie de marginea şoselei şi se uită înainte. Scoase o 
înjurătură, se scărpină pe cap şi spuse: 

— Aleargă de înghit pămîntul! Se duc spre nişte maşini care tocmai au 
sosit! 

Carfax deschise uşa şi ieşi repede: 

— Fugiţi! urlă el. Fugiţi în pădure! În camioane trebuie să fie 
explozibili! 

Îi făcea semne disperate Patriciei, care se precipita să iasă. Ceilalţi se 
uitară la el preţ de o clipă, şi apoi o rupseră la fugă. Carfax o prinse pe 
Patricia de mînă şi o trase lîngă el. Ţinta lui o constituia pîrîul care curgea 
paralel cu şoseaua, la aproximativ patruzeci de metri spre est. Între mal şi 


şosea se afla un rînd de sicomori, plantați de bunicul lui Emerson. Gordon 
şi Patricia alergară printre doi dintre ei, pătrunseră prin nişte tufişuri şi 
săriră peste mal. Se rostogoliră pe o pantă noroioasă, ajungînd în apa adîncă 
de treizeci de centimetri. Rămaseră acolo două secunde, iar apoi Patricia 
deschise gura. Carfax nu mai auzi ce vroia ea să spună. 

Carfax îşi recăpătă cunoştinţa în seara zilei următoare. Nu auzea 
absolut nimic, iar capul îl durea îngrozitor. Avea fața umflată, şi după ce îi 
reveni auzul, tresărea la fiecare sunet. Putea, totuşi, să se apere de aproape 
orice zgomot, lipindu-şi urechea dreaptă de pernă. Cea stîngă, la care fusese 
rănit înainte, în explozia de la locuinţa lui Western, nu-i mai era acum de 
nici un folos. lar doctorul nu credea că îşi va mai reveni. 

Explozia celor două camioane, fiecare conținînd aproximativ cinci 
kilograme de dinamită, culcase la pămînt uriaşii sicomori şi aruncase peste 
el şi Patricia partea superioară a malului. N-ar fi fost exclus ca poliția să nu- 
1 găsească, dacă nu ar fi văzut mîna Patriciei ieşind din mal. Aveau capetele 
acoperite de cîțiva centimetri de țărînă şi de tufişuri smulse din rădăcini, iar 
Patricia s-ar fi sufocat în curînd. Ceilalţi nu supravieţuiseră nici unul. 
Jordine era singurul al cărui trup era cît de cît intact. Şi el se refugiase în 
pîrîu, dar probabil că scosese capul peste mal, dintr-un motiv oarecare, chiar 
în momentul exploziei. Legistul îi descoperise o hemoragie masivă în 
creier. 

— Dacă pereţii camioanelor n-ar fi opus o oarecare rezistenţă, voi doi 
ați fi morți acum, spusese doctorul. 

Carfax nu putea, desigur, să-l audă atunci, dar citea foarte uşor pe 
buze. 

Află mai tîrziu din ziare că şoferii camioanelor nu fuseseră prinşi. Citi, 
de asemenea, despre uciderea lui Emerson şi rănirea lui Langer, care 
avuseseră loc la două zile după ambuscadă. De abia intraseră în holul de 
recepţie al hotelului Pieter Stuyvesant, cînd doi bărbaţi traseră şase focuri 
cu automatele lor de 9 mm, înainte de a fi ucişi de gărzile de corp. Asasinii 
fuseseră identificaţi drept Leo Longdon şi Humberto Corielli, ambii cu 
caziere foarte încărcate şi cu un total de zece ani petrecuţi în închisoare, 
pentru acuzaţii de atac şi vătămare, cu scop de crimă. Langer, în timpul 
vizitei pe care le-o făcu celor doi Carfax o săptămînă mai tîrziu, le spuse că 
era imposibil de dovedit legătura dintre asasini şi Western. 

— Fi trebuie să fi ştiut că nu pot scăpa vii, spuse Carfax. Western 
trebuie să le fi permis reîncarnarea. 

— Nu încape nici o îndoială, spuse Langer. Era chiar normal să-şi 
dorească trupuri noi. Longdon avea un genunchi anchilozat din cauza unui 
glonţ şi cicatrice adînci, de cuţit, pe faţă. Corielli suferea de sifilis de gradul 


trei şi avea un chip ce-l putea speria şi pe monstrul lui Frankenstein. 
Western îşi alege bine oamenii. 

— Acum ştim, deci, că Western are agenți infiltrați în organizația 
dumitale. 

Langer spuse, cu un aer mohorît: 

— Jackson, unul din bodyguarzii mei, a lipsit în ziua aceea, iar Wiener, 
unul din subsecretari mei, a dispărut. Nici unul nu ne cunoaşte, sper, 
planurile, dar amîndoi te văzuseră în compania mea şi a socrului meu. Sunt 
sigur că mai sunt şi alții, şi se făcea o verificare amănunţită a tuturor celor 
aflați în posturi cheie. 

Langer se ridică de pe scaun, încruntîndu-se. Avea braţul prins într-o 
eşarfă. Un glonţ de 9 mm, care ricoşase, îi atinsese doar puţin bicepsul, dar 
îi sfirtecase o parte din muşchi şi din piele. Avea să aibă un braţ mai slab, 
pentru tot restul vieţii. Care putea fi scurtă, gîndi Carfax. 

— Nu mai aştept să strîng un dosar mai solid, spuse Langer. Miine, 
oamenii vor trimite preşedintelui şi cabinetului său, şi tuturor membrilor 
Congresului, toate dovezile pe care le avem. Le vom trimite şi presei. Nu 
ştiu ce se va întîmpla după aceea, dar ştiu că Western va fi citat să se 
prezinte în faţa comitetului meu de anchetă. Şi nu va mai îndrăzni să 
încerce alte asasinate. 

— Nu fi aşa sigur, spuse Carfax. Dacă nu încearcă Western, ar putea 
încerca unii dintre fanaticii aceia religioşi. Pentru mulți din ei, e un zeu. 

— Şi un anticrist pentru mulți alţii, spuse Langer. Nu-i va fi bine, în 
orice caz. Nu m-ar surprinde dacă l-ar linga mulțimea. 

— N-au şanse. Megistus e o fortăreață. Are chiar şi o patrulă aeriană, 
care lucrează non-stop, şi e dotată cu mitraliere. A obținut permisiunea de a- 
1 înarma astfel, argumentînd că dacă un maniac a intrat în locuinţa lui cu un 
avion plin de dinamită, nu e exclus s-o facă şi altul. 

— Sigur că ştiu, spuse Langer. Nu învaţă puiul pe găină. 

Carfax oftă. Începuse să se sature de expresia aceea. Trebuia, totuşi, să 
recunoască că Langer era cel mai în măsură să conducă lupta împotriva lui 
Western. Era aproape la fel de lipsit de scrupule ca şi acesta. Poate doar de 
crimă n-ar fi fost capabil, dar nici de asta nu era sigur Carfax. 

Carfax şi Patricia se aflau într-o cameră din hotelul Pangea cînd 
documentele lui Langer fură făcute publice. În New York Times putea fi 
găsită o secțiune specială, formată din Mesajul adresat Omenirii, în 
totalitate, şi comentarii pe marginea acestuia. Emisiunile TV erau întrerupte 


de lungi buletine speciale, iar programele de ştiri dedicau evenimentului cea 
mai mare parte a prețiosului lor timp. 

În dimineaţa zilei următoare, Casa Albă şi membrii Congresului erau 
deja asaltați de scrisori şi telegrame. Jumătate din ele, cum era de aşteptat, 
susțineau nevinovăția lui Western şi josnicia duşmanilor lui, mai ales a lui 
Langer. Cealaltă jumătate cerea ca Western să fie imediat judecat sau să fie 
împuşcat ori spînzurat, cu sau fără o judecată. În cele din urmă, o optime 
din scrisori conţineau obscenități ce nu puteau încă fi tipărite în ziare 
respectabile, chiar şi în această eră lbertină. Acestea proveneau atît de la 
adversarii cît şi de la susținătorii lui Western. 

Ştirile de la ora 22.00 cuprinseră un scurt interviu cu Western, realizat 
în incinta complexului Megistus. 

Western (mînios şi indignat): 

— Repet! Acele documente prezentate de senatorul Langer sunt false! 
Vrea să-mi facă rău şi s-a coborit la o şarlatanie atît de josnică, la care mie 
şi acum îmi vine greu să cred că s-ar putea preta cineva! 

Carfax (către Patricia): 

— Înseamnă că e furios. Ba zice că „s-a coborit”, ba că „s-a pretat”. 
Mai are puţin şi face spume la gură. 

Patricia: 

— Taci, Gordon! 

Western: 

— Am mal spus-o şi o repet. Senatorul trebuie să-şi fi pierdut minţile 
pentru a face o asemenea acuzaţie! E efectiv disperat, dacă crede că se 
poate folosi de o asemenea şarlatanie evidentă! Desigur, eu înţeleg situația. 
El e încredinţat că i-am compromis, ba nu, demolat, religia. Dar eu nu am 
intenționat niciodată să mă implic în credinţele religioase. MEDIUM este 
un mecanism ştiinţific, care foloseşte mijloace ştiinţifice pentru a comunica 
cu altă lume. Nu încape nici o îndoială că acesta este un cosmos în care aşa- 
zisele suflete se duc, după ce părăsesc trupul. Şi se poate demonstra că orice 
alt punct de vedere este greşit. Dar... 

Reporterul (întrerupîndu-l): 

— Dar de ce au plecat Grebski, Torrance, Swanson şi Simba în 
Brazilia? Dacă sunt nevinovaţi... 

Western: 

— Normal că au părăsit ţara! Ei se ştiu nevinovaţi, dar se tem pentru 
viețile lor! Se tem să nu fie ucişi de fanatici! Le poate găsi cineva vreo 


vină? 

Carfax: 

— Dacă ei cred că în Brazilia nu sunt țicniți periculoşi, o să aibă o 
surpriză! 

Patricia: 

— Chiar trebuie să faci mişto mereu? 

Carfax: 

— Cînd sunt speriat, da. 

Western: 

—... şi să mă dea în judecată, dacă vrea! Eu îmi menţin afirmaţiile! 

Reporterul (scoţînd o foaie de hîrtie din buzunarul de la piept şi dîndu- 
1-0 lui Western): 

— Aveţi aici o citație, pentru a apărea în faţa comisiei conduse de 
senatorul Langer, domnule! 

Carfax: 

— Mă întrebam cum aveau să-i servească vestea cea mare! Un fals 
reporter! Măi, să fie! 

Urmă o mişcare dezordonată a camerei de luat vederi, fixată în cele din 
urmă asupra uneia din gărzile lui Western, care îl lovi pe reporter. Western, 
roşu ca racul la faţă, urla: 

— Daţi-i afară pe ticăloşi! 

Carfax se ridică şi se apropie de bar: 

— Acum, să sfideze el comisia, dacă poate! Poliția federală va fi 
mandatată să-l aducă cu forţa! 

— Nu e exclus să plece şi el în America de Sud, spuse Patricia. Ce-l 
împiedică să se suie în avionul lui personal chiar acum? 

— Cred că preşedintele ar ordona să fie împiedicat să plece, chiar dacă 
vor trebui să-i doboare avionul în zbor, în caz că nu respectă somaţia de a 
ateriza. Ar fi evident că încearcă să iasă din ţară. 

— Asta ar împărți ţara în două. 

— E deja împărţită. Aşa că, ce mai contează? În plus, cum am spus, 
oriunde s-ar duce, nu va fi în siguranţă. Guvernul brazilian ar fi supus unei 
enorme presiuni pentru a-l extrăda, iar brazilienii sunt cel puţin la fel de 
tulburați ca şi noi. Cei mai mulți sunt catolici, să ştii. 

— Crezi că eu nu ştiu chiar nimic? 

— Scuză-mă, spuse el. Uiţi că sunt profesor. 

— Şi eu îmi cer scuze, spuse ea. Dar sunt foarte neliniştită. 


— Cine nu e? 

— Îmi fac griji şi pentru tata, spuse ea. Dacă Western intră în panică, 
văzînd că se duce totul de rîpă, s-ar putea descotorosi de tata. 

Carfax se gîndise la acest lucru, dar nu găsise necesar să-l discute cu 
ea. N-ar fi făcut decît să-i provoace mai multe griji. În plus, nu exista nici o 
dovadă că unchiul lui se afla în complexul Megistus. Dacă ar fi avut la 
dispoziție un MEDIUM, l-ar fi putut folosi pentru a afla dacă unchiul lui se 
mai afla în embu. 

Patricia trebuie că-i citise gîndurile: 

— Se pare că e posibil să obțin dreptul de moştenire asupra lui 
MEDIUM, nu-i aşa? Şi cînd se va întîmpla asta, voi afla exact unde este 
tata, spuse ea. 

— Sau unde nu este, spuse Carfax. Aş fi vrut ca omul lui Langer să 
reuşească să ne transmită ultima tranşă de date. Atunci am fi ştiut. 

Nu ştia nimeni ce se întîmplase cu el. Nu părăsise Megistus, împreună 
cu ceilalți angajaţi, în week-end. Acest lucru putea însemna ceva grav, sau 
că fusese pur şi simplu ocupat. Uneori avea atît de mult de lucru, încît era 
nevoit să-şi amine zilele libere. 

Carfax dădu să se aşeze, se răzeîndi, şi începu să se foiască de colo- 
colo. 

— M-am săturat să stau degeaba. Acum e momentul să încercăm ceva, 
cît timp Western e dezorientat, şi aşa voi face. 

— Probabil că ne riscăm viaţa, nu? 

— Nu eşti dispusă să rişti, dacă-ţi poți salva tatăl? 

— Ce ai de gînd, pentru numele lui Dumnezeu? 

— Îţi spun mai tîrziu. 

Apăsă pe butonul telefonului şi formă pe taste numărul lui Langer. Fu 
nevoit să aştepte douăsprezece minute, întrucît senatorul era „foarte 
ocupat”, dar refuză să-şi lase numărul. Vroia să discute cu Langer după ce 
acesta termina ce avea de făcut, pentru a nu fi stînjeniţi de alte probleme. 
Langer se grăbea, dar cînd Carfax începu să-i relateze propunerea pe care 
vroia să i-o facă, îi spuse secretarei să-i amine următorul telefon pe care 
trebuia el să-l dea. După ce termină Carfax, Langer spuse: 

— Atunci îl vom lovi din ambele flancuri. Eu mă voi ocupa chiar acum 
de chestiunile legale. Tu şi Patricia plecaţi cu următorul avion. Voi avea 
grijă să nu plece fără voi. 


Treizeci de minute mai tîrziu, cei doi Carfax se urcau la bordul unui 
avion de pasageri, care îi aştepta de un sfert de oră. Fură conduşi la clasa 
întîi, apoi avionul începu să ruleze pe pistă. Trecu pe lîngă zece avioane 
aliniate acolo, care îl aşteptau să decoleze înaintea lor. Stewardesele erau 
numai zîmbet, avînd tot timpul grijă să nu le lipsească nimic. Carfax bănuia 
că în spatele atitudinii pline de solicitudine se ascundea iritarea. Nu-i păsa. 
Şi el avusese parte de asemenea întîrzieri, cînd călătorise la clasa a doua cu 
avionul, din cauza unor granguri. 

În două ore şi trei minute, uriașul avion se pregătea să aterizeze pe 
aeroportul din Las Vegas. Cei doi Carfax coborau din avion, cincisprezece 
minute mai tîrziu, iar după alte cinci minute, îşi fixau centurile de siguranţă 
din avionul cu două motoare pe care Langer îl închiriase pentru ei. În 
treizeci şi cinci de minute, avionul lor ateriza pe pista de pe aeroportul din 
Bonanza Circus. De acolo, păşiră în singurul oraş din lume în totalitate 
acoperit. Circulaţia vehiculelor mari nu era permisă aici. Cetăţenii se 
deplasau cu ajutorul trotuarelor rulante sau foloseau mici taxiuri electrice, 
cu tarife reduse. Gordon şi Patricia fură întîmpinaţi de un ofiţer federal, 
George Chang, care îi însoţi pînă la Athena Tower, instituţia legislativă. 
Acolo fură prezentați judecătorului care emisese mandatul cerut de Langer, 
altui ofiţer federal şi unui inspector de la compania de electricitate statală. 
Aceştia din urmă erau Amanda Hiekka, o blondă walkiriană, cu accent 
finlandez, respectiv Ricardo Lopez, un roşcat scund şi gras, care trăgea 
dintr-un trabuc, şi ai cărui părinți fugiseră din Cuba în urmă cu treizeci de 
ani. Carfax află toate aceste inutile detalii biografice de la judecătorul 
Kasner. Acesta părea să se folosească de conversaţie pentru a trage de timp. 
Cînd Carfax se arătă nerăbdător, Kasner răspunse: 

— Nu ştiu dacă n-ar trebui să aşteptăm pînă dimineaţa, deşi senatorul a 
cerut să ne grăbim cît putem. El nu cunoaşte situația de aici, iar cînd am 
încercat să-i explic, a spus că nu-l interesează. Nu-l interesa decît să 
acționăm. Dar... 

— Şi care e situația? spuse Carfax. 

— Explozivă! Cel puţin trei sute de oameni şi-au amplasat tabăra în 
faţa complexului Megistus, oameni înarmaţi, adversari ai lui Western. Spun 
că stau acolo pentru a se asigura că Western nu fuge din ţară. Şeriful le-a 
ordonat să se împrăştie, dar nu-i dau atenţie. În timpul acesta, susținătorii 
lui Western se organizează. Se adună la Profacei Hall. E limpede că au de 
gînd să pornească spre Megistus şi să se confrunte cu mulțimea de acolo. 


Primarul i-a cerut guvernatorului să apeleze la trupele federale, dar el a 
refuzat, pe motiv că nu e necesar acest lucru. 

Carfax dădu din cap afirmativ. Era de aşteptat acest lucru. 
Guvernatorul era prieten bun cu Langer. 

— Nu e momentul potrivit pentru jocuri politice, spuse judecătorul 
Kasner. Va avea loc o baie de sînge, dacă nu se duc acolo trupele federale. 
Şi poate chiar şi atunci. Nu prea am fost încîntat să emit mandatele, 
deoarece mă temeam că apariţia dumitale acolo va precipita lucrurile. 

Ofiţerul Chang spuse: 

— Eu am ordinele mele. Nu mai zăbovesc aici nici o secundă. Ceilalţi, 
veniți cu mine? 

— De aceea am venit, spuse Carfax. Să mergem. 

— Eu vă sfătuiesc cu tărie să n-o faceţi, spuse Kasner. 

— Atunci nu trebuia să emiteţi mandatele, spuse Carfax. 

Îi părea rău pentru judecător, întrucît fusese supus unei asemenea 
presiuni din partea lui Langer, pentru scopurile personale ale acestuia. Pe de 
altă parte, judecătorul ar fi trebuit să dea dovadă de personalitate şi să-i 
reziste lui Langer, chiar dacă trebuia să-şi rişte cariera politică. lar Western 
nu se îndoia nici o clipă că agenții lui Langer îi agitaseră pe adversarii lui 
Western şi îi conduseseră spre Megistus Şi toate acestea se petrecuseră din 
momentul în care el îl sunase pe Langer. Existau, desigur, resentimente 
puternice faţă de Western, în Bonanza Circus, ca în fiecare oraş din Statele 
Unite. Langer vorbise cu acei cîţiva oameni de care era nevoie pentru a 
transforma acest sentiment într-o mulțime furioasă şi a o conduce pe aceasta 
spre Megistus. Liderii ei erau, probabil, un amestec ciudat de elemente 
religioase şi criminale, feţe bisericeşti şi mafioți. Cei din urmă erau făunitori 
secreți, sau nu chiar atît de secreţi, ai Bonanza Circus, şi proprietari ai 
uriaşelor cazinouri. Cei mai mulţi dintre ei erau catolici devotați, în afară de 
cazul în care religia se amesteca cu afacerile, şi erau duşmani neînduplecaţi 
ai lui Western. Se temeau de MEDIUM şi se împotriveau utilizării acestuia. 
Propunerea ca aparatul să fie folosit pentru obţinerea de mărturii de la 
membrii decedați ai Mafiei îi îngrozea. Se spunea că Mafia ceruse tuturor 
membrilor ei să jure solemn că nu vor divulga secretele afacerilor lor, nici 
măcar după moarte. Cum putea fi acest jurămînt pus în practică, cînd morții 
nu puteau fi pedepsiţi? 

Langer era un duşman neînduplecat al crimei organizate. Trebuie că îi 
venise foarte greu să ceară ajutor capilor acesteia. Însă în politică, 


pragmatismul şi arta compromisului sunt calități de bază. Langer avea să se 
îngrijească mai tîrziu de datoriile sale față de infractori. Se declanşase un 
război, în care nu trebuie să te gîndeşti cu cine te aliezi, din punct de vedere 
etic. 

De ce avea Langer nevoie de o mulțime dezlănţuită în afara zidurilor 
lui Megistus? Oare doar pentru a-l speria pe Western, şi a-l face astfel să se 
predea poliției federale şi lui Lopez? Sau plănuia să mîne mulțimea 
înăuntru, după ce avea să se deschidă poarta reprezentanţilor legii? Carfax 
considera mai probabilă a doua variantă, care îl speria şi îl dezgusta. Langer 
trimitea nişte oameni la moarte sigură. 

Aceste gînduri îi dădeau o stare de deprimare, în timp ce însoțitorii lui 
înaintau pe trotuarele largi din Bonanza Circus. Nu era prea mult trafic la 
această oră, ceea ce era de aşteptat. Numeroasele chipuri care se iveau la uşi 
şi ferestre, pe care le vedeau în înaintarea lor, pe lîngă clădirile superb 
ornamentate, arătau că o mare parte din localnici şi din turişti se treziseră. 
Se răspîndise zvonul şi lumea se temea. Nu se aventurau să iasă afară, 
temîndu-se, desigur, de o ciocnire între susținătorii şi adversarii lui Western. 

Chang remarcă, totuşi, că erau puţine şanse ca aceasta să se producă 
chiar în oraş. Tot ce avea să se întîmple, avea să se întîmple la Megistus. 

— Cu aproximativ o jumătate de oră înainte să ajungeţi aici, străzile 
erau pline de susținători ai lui Western, ce se îndreptau spre Profacci Hall. 
Se vor revărsa aici, imediat ce oamenii lui Western îi vor întărîta pe bieții 
nătărăi, făcîndu-i astfel agresivi. Sper să ajungem la Megistus înainte să se 
întîmple acest lucru. 

— Dar poliția de ce nu face nimic? Spuse Patricia. 

— Jumătate din poliţişti au demisionat şi s-au alăturat mulțimii, spuse 
Hiekka. Iar ceilalți se tem să stea în calea cuiva. Nu vor să fie călcaţi în 
picioare. 


20 


Coborîră din taxiurile electrice la Poarta Numărul Doisprezece şi 
porniră pe jos prin deşertul învăluit de întuneric. Două automobile cu aburi 
îi aşteptau, una purtînd însemnul statal, iar cealaltă — vulturul american. 
Lopez şi cei doi asistenţi ai săi se urcară în cea dintii. Ceilalţi se suiră în 
maşina lui Chang. Se îndepărtară de luminile strălucitoare şi de acoperişul 
imens, conic, perforat (pentru a permite trecerea luminii) al lui Bonanza 
Circus şi în curînd începură să urce pe o şosea şerpuitoare de munte. 
Farurile lor luminau brazii şi pinii de pe marginea drumului şi, din cînd în 
cînd, ochii roşii ai unui iepure, ai unui opossum, ai unei vulpi sau cerb. 

Hiekka remarcă că zona dintre oraş şi Megistus era un adevărat parc 
zoologic. 

— O dată la fiecare trei ani, aici se deschide sezonul de vînătoare. Am 
împuşcat şi eu o căprioară anul trecut. Îmi place la nebunie carnea de 
căprioară. Acum patru ani nu am prins nimic. Eram ocupată să vînez 
oameni. Vă aduceţi aminte, nu? Doar aţi văzut la televizor? Erau aici cîțiva 
iubitori de animale care trăgeau în vînători. Au ucis trei şi au rănit alţi doi. 
Nu i-am prins niciodată, şi speram să apară pe aici anul trecut. Dar nu au 
mai venit. 

Rîse şi adăugă: 

— Nu au fost prea mulți vînători anul trecut. Se temeau ca cerbii să nu 
riposteze cu foc la împuşcăturile lor. 

Lovi uşor patul revolverului de 45, o piesă rară, din tocul ei. 

— Cei mai mulți bărbaţi ar prefera să vîneze animalele dintr-un ţarc. 
Nu sunt vînători adevăraţi. 

Carfax avu impresia că îi plăcuse să vîneze oameni. Cei doisprezece 
kilometri se suprapuneau în cea mai mare parte cu o şosea ce fusese tăiată 
în munte. La capătul acesteia, ajunseră la o trecătoare lungă, mărginită de 
pante stîncoase şi abrupte. Dedesubt, puteau vedea platoul întins pe care 
fusese construit Megistus. Era scăldat în lumină, provenită de la 
numeroasele blocuri şi clădiri şi de pe pereţii înalți din cărămidă care îl 
împrejmuiau. Se întindea pe o suprafaţă de aproximativ patru kilometri 
pătraţi şi era format din patru clădiri înalte de aproximativ zece etaje şi 
multe altele mai mici. Turnuri de pază erau dispuse pe lungimea zidurilor, la 
distanţe de cîte patruzeci de metri. 


În afara porţilor se aflau aproximativ optzeci de automobile şi 
camioane, din care o parte aveau montate reflectoare. În faţa porţii colcăia o 
masă întunecată, o masă de oameni. 

Sus, deasupra complexului, sclipeau luminile a două avioane. 

Toate condiţiile pentru un măcel, gîndi Carfax. Dar dacă Western 
opunea rezistență şi se vărsa sînge, avea să fie arestat şi acuzat de crimă. 
Trebuia să ştie acest lucru. Dacă, totuşi, mulțimea scăpa de sub control, 
avea să se apere. Era nevoit s-o facă, pentru a nu fi linşat. 

Zece minute mai tîrziu, ieşiră cu maşina pe platou. Aici, mai multe 
maşini le blocară trecerea, şi fură luaţi la întrebări de oameni înarmaţi cu 
puşti. Hiekka şi Chang le arătară insignele lor şi le explicară ce misiune 
aveau. Un bărbat vînjos, păros, cu fața brăzdată de cicatrice, pe nume 
Rexter, şeful, în mod evident, se sui în maşina lor şi le spuse să înainteze 
pînă la poartă. Duhnea a băutură şi entuziasm. La aproximativ cincizeci de 
metri de poartă, Rexter îi ordonă lui Chang să tragă pe dreapta. Coborîră cu 
toţii. Carfax se uită de jur împrejur şi văzu doar o singură maşină de poliție. 
Doi bărbaţi în uniforme de poliţişti statali stăteau lîngă capotă, fumînd. Nu 
exista om în acea mulțime care să nu aibă o puşcă sau un revolver. 
Chipurile le erau livide sau roşii, şi arătau fie rigide, mohorite, fie 
schimonosite de furie. Mii de voci se amestecau în jurul lui. Ordinea era 
însă menţinută, cît de cît, de oameni cu banderole negre pe braţ. Aceştia 
erau postați de-a lungul drumului, urlînd la oricine intra pe şosea. 

La aproximativ şaptezeci de metri de maşina lui Chang se afla un 
camion cu un vehicul special pentru campări, şi cu o bară lungă de oţel 
peste bara de protecţie. În afară de maşina poliţiei, părea să fie singura cu 
motorul în funcțiune. În cabină se afla un bărbat, iar altul, cu o bandă pe 
braţ, stătea lîngă ea, discutînd cu şoferul. 

Chang, un bărbat înalt, cu părul negru scurt şi tepos, şi cu nişte ochi 
căprui, strălucitori, privea mulţimea. Apoi luă un megafon şi se apropie de 
poartă. Hiekka şi Lopez îl urmau, iar Carfax, după cîteva secunde de 
ezitare, făcu acelaşi lucru. 

Patricia rămase pe scaunul din spate al maşinii. Gordon îi ceruse să nu 
iasă de acolo, decît dacă era nevoie de ea. 

— Şi să te laşi la podea, la prima împușşcătură, spusese el. Dacă o să 
fie vreuna. 

Patricia se mulțumise să răspundă cu o mişcare a capului, fiind parcă 
prea speriată pentru a vorbi. Chang se opri lîngă cele două porți solide din 


oțel şi murmură: 

— Urîtă situație. 

Apoi duse megafonul la buze. La primul zgomot produs de megafon, 
în mulțime se aşternu tăcerea. 

Chang spuse cine era şi apoi explică că avea mandat de percheziție a 
complexului Megistus. ÎI căuta pe Rufton Carfax, guvernul american fiind 
încredinţat că acesta era sechestrat acolo. 

Gărzile din turnurile de pază rămaseră pe poziţii, îndreptîndu-şi 
puştile, pistoalele şi mitraherele spre mulțime. Porțile rămaseră închise. 

Chang repetă somaţia şi îi dădu megafonul lui Lopez, care se prezentă 
şi explică care-i era misiunea. Conducerea locală din White Pine cerea ca 
inspectorul-şef pe probleme de electricitate să fie primit imediat, pentru a 
putea inspecta sistemul de electricitate şi conexiunile electrice. Lopez avea 
sarcina să verifice dacă sistemul care se alimenta de la MEDIUM respecta 
prevederile legale. 

Chang şi Lopez erau cele două virfuri de lance la care se referise 
Langer. 

O santinelă îmbrăcată în uniforma verde a trupelor de securitate ale lui 
Western, se aplecă peste turnul din dreapta. Folosind un megafon, se 
prezentă drept căpitanul Westcott. 

— Mandatele voastre sunt ilegale! răcni el. Nimeni, repet, nimeni nu 
va fi lăsat să intre! Şi vă ordon să dispersaţi acel grup ilegal! Vă aflaţi pe o 
proprietate privată! 

— Reprezint autoritatea guvernului american! răspunse Chang. 
Deschideţi imediat, sau vom intra cu forţa! 

— La forţă se va răspunde cu forță! spuse Westcott. 

Chang îşi şterse fruntea, plină de transpiratie, în ciuda aerului rece. 

— Ticălosul naibii! Va trebui să mai chem poliţişti! Nu credeam că o 
să mă sfideze! 

Rexter, care stătuse tot timpul în spatele lor, spuse: 

— La o parte! Voi, daţi-vă la o parte cu toţii! Urgent! 

Chang întoarse imediat capul şi spuse: 

— Vom proceda legal. Tu şi mulţimea din spatele tău n-aveţi nici un 
drept să vă aflați aici. 

— Şi ce? spuse Rexter. Daţi-vă la o parte, dacă nu vreți să trecem peste 
Voi! 


Se întoarse şi porni în fugă spre mulţime, urlînd. Începură cu toţii să 
strige şi să alerge spre ei. Poliţiştii, Lopez şi cu Carfax rămaseră 
încremeniţi, pînă ce Carfax întoarse capul şi văzu camionul îndreptîndu-se 
în viteză spre ei. Scoase şi el un strigăt şi o rupse la fugă. Cînd ajunse la 
maşina lui Chang, îşi vîrî capul pe geam şi spuse: 

— Haide, Pat! Or să arunce în aer porțile! 

Uşa se deschise repede şi Pat, al cărei chip părea livid în lumina ce 
cădea pe el, ieşi, precipitată. Carfax o luă de mînă şi porni în fugă pe şosea. 
Camionul trecu pe lîngă ei în viteză, uşa din stînga 1 se deschise, iar şoferul 
sări afară. Carfax renunţă să se mai uite la camion şi goni disperat pe şosea. 
Auzi apoi bubuiturile puştilor şi lătratul mitralierelor, un pocnet, şi un tunet. 
Se aruncă la pămînt, trăgînd-o pe Pat după el. Zgomotul îi izbi cu putere 
urechea dreaptă, suflul îi sfişie hainele şi simţi miros de dinamită. 

Se ridică apoi în capul oaselor şi se uită la porți, sau, mai degrabă, la 
locul unde se aflaseră porțile. Explozia spulberase camionul şi smulsese 
porțile din balamale, proiectîndu-le la aproximativ douăzeci de metri, între 
ziduri. Turnurile de pe fiecare parte a porților erau pe jumătate dărîmate. 
Reflectoarele uriaşe erau stinse, pe o distanţă de aproximativ şaizeci de 
metri de fiecare parte. Siluetele din turnurile din spate erau nemişcate, dar 
se vedea că erau încă în picioare. Erau, evident, năuciți de explozie, dar 
aveau să deschidă focul din clipă în clipă. 

Din mijlocul mulţimii se ridică un urlet puternic. Gloata începu să se 
scurgă înainte, ca două amibe uriaşe, fuzionînd chiar în faţa intrării. Din loc 
în loc se auzeau bubuiturile armelor, o dată cu focurile ce erau trase fie în 
aer sau către santinelele din turnuri. Cîteva secunde mai tîrziu, aceştia 
ripostară. lar măcelul începuse. 

Unul din turnurile de pază fu cuprins de flăcări, fiind lovit de o 
rachetă. Carfax văzu patru echipe înarmate cu aruncătoare de grenade, 
vizibile acum, datorită retragerii mulțimii. Alte trei rachete, ce luminau 
cerul cu flăcările lor, loviră sub cele trei turnuri. Acestea fură învăluite de o 
perdea de fum şi bubuituri, iar cînd fumul se risipi, dispăruseră sau se 
făcuseră una cu pămîntul. 

— Acum s-a terminat! spuse Carfax. 

Se uită în sus. Luminile avioanelor se apropiau cu repeziciune, dar nu 
aveau să-i mitralieze pe puţinii oameni rămaşi în afara zidurilor. Nu încă, 
cel puţin. 

Se ridică şi o trase pe Patricia lîngă el. 


— langer a pus totul la cale, spuse el. Se aştepta ca Western să nu ne 
lase să intrăm. 

Patricia nu răspunse. 

— Ascultă, spuse el, urcă-te în maşină şi întoarce-te la Bonanza 
Circus! Nu, stai puţin! Ai putea să dai nas în nas cu susținătorii lui Western. 
Vino cu mine! O să te las în grija acestor poliţişti de ţară! Te pot duce ei 
înapoi! 

O trase după el, spre maşina vopsită în negru şi argintiu. Din interiorul 
zidurilor se auzeau zgomote infernale, strigăte, bubuitul puştilor şi focul 
rapid al mitralierelor. Apoi, trei bubuituri care însoțeau explozia unor 
rachete. Alte trei turnuri fură învăluite de fum, bucăţi de lemn şi cărămidă 
se înălţară în lumina puținelor felinare care mai funcționau. 

Cei doi poliţişti locali se înghesuiseră lîngă maşină. Unul din ei vorbea 
repede în microfonul din maşină: 

— O puteţi duce înapoi în oraş? strigă Gordon. 

Polițistul, un tînăr suplu, cu faţa albă ca varul, scutură din cap. 

— În nici un caz. Ni s-a ordonat să rămînem aici. În plus, sosesc în 
curînd susținătorii lui Western şi nu vrem să cădem în ambuscadă. 

— Ce ambuscadă? urlă Carfax. 

— La dracu, spuse tînărul. Nu i-aţi văzut? 

Carfax scutură din cap, şi polițistul spuse: 

— Probabil că s-au ascuns cu toții, înainte să ajungeţi aici. Dom’le, e 
groaznic, ce mai! Aia or să cadă într-o capcană! 

— Şi nu crezi că ar trebui să-i avertizezi? 

— Am transmis deja prin radio, dar nu vor să-i lase pe oamenii noştri 
să se apropie! Şi sunt cu toţii pe drum încoace. 

Alte patru explozii puternice, una după alta, îi făcu să se culce la 
pămînt. Carfax privi pe deasupra capotei, o clipă mai tîrziu, şi văzu coloane 
de fum. Văzu, de asemenea, un avion mic, cu două motoare, scuipînd 
flăcări înspre zona din interiorul zidurilor. Apoi urcă din nou şi se făcu 
nevăzut, şi un altul îi luă locul. Fie că pilotul celui de-al doilea avion făcuse 
o greşeală, fie că fusese lovit de tirul mulțimii. Se izbi de ultimul etaj al 
clădirii cu zece nivele din mijloc, şi partea superioară a acesteia fu cuprinsă 
de flăcări. Patricia începu să tipe şi Carfax fu nevoit s-o zgîlțîñie pentru a o 
potoli. Se prăbuşi, plîngînd, la pieptul lui. El o aşeză pe scaunul din spate al 
maşinii de poliție, spunînd: 

— Rămil aici. 


Apoi se întoarse lîngă tînărul polițist, care vorbea la telefon. Acesta 
făcu o pauză şi se uită la Carfax. 

— Le-ai spus că trebuie neapărat să vină trupele de urgenţă, chiar 
acum? spuse Carfax. 

Omul înclină capul afirmativ şi spuse: 

— Se îndreaptă încoace. Guvernatorul i-a mobilizat acum zece minute. 
Dar va dura o oră pînă ajung aici. Dacă vor putea să treacă prin harababura 
de pe culmi. 

Carfax bănuia că se referă la apropiata luptă dintre susținătorii lui 
Western şi cei care se pregăteau să-i prindă în ambuscadă. 

Carfax vîrî capul pe geam. 

— Mă duc să-l caut pe tatăl tău, Pat! 

— Vei fi ucis! 

— Poate. Dar trebuie să mă duc, spuse el. Dacă nu-l ucide Western, o 
vor face precis aceşti dementi. Nu e exclus să ucidă pe toată lumea. 

— Dar nici nu ştii cum arată. 

— Aşa e, spuse el. Nu am prea multe şanse de reuşită. Trebuie să te 
obişnuieşti cu acest gînd, Pat. 

Chang şi Lopez se îndreptară spre ei, iar Carfax le ieşi în întîmpinare. 

— Unde este Hiekka? 

— A intrat înăuntru, spuse Lopez, zîmbind cu amărăciune. A spus că e 
de datoria ei să vă găsească unchiul, şi că nu se sperie ea de un bărbat. E 
mucho hombre, tipa. A spus că n-avem coaie. l-am spus că avem, dar nu 
vrem să rămînem fără ele. 

— E nebună, spuse Carfax. Vrea doar să doboare cîţiva masculi. Ei 
bine, şi eu sunt nebun. Mă duc. 

— Dacă mai aştepţi puţin, mergem şi noi, spuse Chang. Nu e nici o 
diferență dacă mergem acum. E la fel de probabil să fii împuşcat de 
susținătorii lui Carfax, ori de către adversarii lui. 

Tresări, în momentul în care alte două explozii bubuiră în jurul lor. 

— Convinge-mă, spuse Carfax. 

— Dau foc la întreaga aşezare! 

Avea dreptate. Etajele de sus ale tuturor clădirilor păreau să fi luat foc. 
Văzu oameni agăţindu-se de marginile zidurilor şi căzînd. Santinelele îşi 
părăseau postul din turnuri. 

Porni în fugă spre intrare, scoţindu-şi arma, primită de la Langer. 
Ajuns la poartă, se opri şi se uită cu prudenţă înăuntru. În jur de douăzeci şi 


cinci de cadavre se aflau împrăştiate pe jos. Cîteva din ele purtau uniforme 
verzi. Păreau a fi santinele care căzuseră de pe turnurile distruse. Doi 
bărbați se tîrau spre poartă. 

Din interiorul clădirii se auzea o larmă teribilă, provocată de 
numeroase focuri de armă şi strigăte. Carfax se strecură pe lîngă perete şi 
porni în fugă spre cea mai apropiată clădire. În timp ce făcea acest lucru, 
auzi zgomotul făcut de motoarele unui avion, şi se aruncă la pămînt. 
Avionul urcă, fără a trage. După toate aparențele, pilotul nu avea nici o 
posibilitate de a şti dacă Carfax era sau nu unul dintre ai lui. Cel puţin, 
pilotului nu-i tremura degetul pe trăgaci. 

Se ridică şi porni în fugă spre intrarea în clădire, în afara căreia zăceau 
două cadavre. Înăuntru, pe culoar, se aflau în jur de şase morţi și răniți. 
Dintre aceştia din urmă, nici unul nu era în stare să-i pună probleme, chiar 
dacă ar fi vrut. 

Carfax înaintă metodic, pe culoar, deschizînd uşile şi uitîndu-se 
înăuntru. În unele camere erau oameni, dar cele mai multe erau goale. La 
capăt se afla o uşă ce ducea spre laboratorul chimic. Un bărbat într-un halat 
alb zăcea pe podea, fără cunoştinţă, în urma unei lovituri la cap. Alţi doi 
laboranţi zăceau morți printre cioburi de sticlă şi tuburi de plastic. Mirosul 
de acizi şi alte substanţe necunoscute îl făcu să se înece şi să-i lăcrămeze 
ochii. leşi împleticindu-se şi tuşind, apoi se sprijini de perete pentru a-şi 
recăpăta suflul. Merse apoi pe un coridor care se intersecta cu primul la 
jumătatea lungimii. În camerele aflate de-a lungul lui găsi aceleași privelişti 
înfiorătoare. După ce inspectă încăperile de-a lungul coridorului din partea 
sudică a clădirii, urcă pe nişte scări. Un om aflat la capătul coridorului îi 
strigă ceva. Carfax aruncă arma şi ridică mîinile, în timp ce individul se 
apropia de el. Cînd ajunse destul de aproape, acesta spuse: 

— În regulă, te-am văzut cu Rexter. 

Carfax ridică arma şi spuse: 

— Chiar trebuia să-i ucideţi pe toți oamenii aceia? Cei mai mulți erau 
neînarmați. 

— N-am avut ce face, spuse omul. Tipii ăia — se referea la mulțimea 
din Bonanza Circus — nu sunt profesionişti. Sunt hotărîţi pur şi simplu să 
ucidă pe oricine lucrează pentru Western. Dar cred că Rexter îi ține sub 
control acum. Cel puţin, în clădirea asta i-a ţinut. 

— Vino cu mine, spuse Carfax. Trebuie să caut în toată clădirea, şi nu 
vreau să-mi zboare careva creierii doar pentru că nu ştie nimeni că sunt unul 


de-al lor. 

Bărbatul, un mediteranean cu ten închis, îl privi cu asprime, apoi 
spuse: 

— În regulă. 

Cînd mai avea puţin pînă să încheie verificarea etajului doi, Carfax 
găsi un bărbat care îl ameninţa pe altul cu arma. Carfax vorbi cu 
prizonierul, un individ înalt, slab, de aproximativ patruzeci de ani, ce 
sîngera de la o tăietură pe faţă. 

— Eşti Rufton Carfax? 

Omul scutură din cap. Carfax spuse: 

— Îl cunoşti pe Rufton Carfax? 

— N-am auzit niciodată de el, spuse bărbatul. 

— În ce clădire se află Western? 

Omul ezită, iar cel care-l însoțea pe Carfax mirii: 

— Spune-i, amice, altfel nu te văd bine! 

— Era în Clădirea Patru, spuse bărbatul cel înalt. Are acolo o cameră, 
la două etaje deasupra MEDIUM-ului. 

— Clădirea Patru, repetă însoțitorul lui Carfax. Acolo s-a izbit avionul. 

Carfax se îndepărtă, strigînd peste umăr: 

— Haide! 

Coborîră scările şi ieşiră afară, în vreme ce mulțimea începea să 
năvălească afară din Clădirea Patru. Focul coborise pînă la etajul cinci, iar 
Carfax, care alerga într-acolo, se simţi lovit în plin de valul de căldură. 
Impresia era aceea că era îndeajuns de fierbinte pentru a prăji ouă, dar 
aceasta era, desigur, o exagerare. Puţinii oameni care se îmbulzeau să iasă 
de acolo nu ar fi putut face mai mult de cîțiva paşi, dacă ar fi fost atît de 
cald. Totuşi, hainele celui din urmă individ care ieşi de acolo începuseră să 
fumege. 

Carfax îl găsi pe Rexter, care se afla în fruntea unui grup care-i 
transportau pe Hiekka şi pe un bărbat atît de plin de sînge încît nu i se 
puteau distinge trăsăturile. Rexter urlă la Carfax să vină cu el, şi merseră 
repede cu toţii spre poartă, oprindu-se la cîțiva metri după aceasta. Acolo, 
cei care o transportau pe Hiekka o lăsară uşor jos. Era moartă. Un glonţ îi 
sfirtecase unul din sînii de amazoană, iar un altul aproape că îi retezase 
piciorul de la genunchi. 

— A ucis patru inşi, înainte s-o împuşte, strigă Rexter. 

— Sper că a murit fericită, spuse Carfax. 


Arătă cu degetul spre bărbatul însîngerat, care fusese şi el lăsat jos. 

— Cine e? 

— E Western, spuse Rexter. 

— Păi de ce nu mi-ai spus pînă acum? se răţoi Carfax. 

Îngenunche şi îl şterse pe Western de sîngele de pe faţă, cu o batistă. Îi 
pipăi gâtul şi detectă un puls slab. Strigă: 

— Western! Mă auzi? 

Pleoapele 1 se deschiseră cu greutate. Carfax îşi duse urechea zdravănă 
la gura lui. Nu auzi decît: 

— ... nu a durat mult... 

Spuse: 

— Western! Unde e Rufton Carfax? 

La gură 1 se formaseră băşici de sînge, care îi împroşcară urechea. 

— Western! Eu sunt, Gordon Carfax! Unde e unchiul meu! 

— ... nu... Western... 

Carfax spuse: 

— Rezistă, Western. Mai rezistă măcar cît să faci şi tu ceva bun, pentru 
numele lui Dumnezeu! Unde e unchiul meu, Rufton Carfax? 

Western tuşi, şi sîngele i se prelinse din nou din gură. Suspină, şi 
pentru o clipă, Carfax crezu că murise. Apoi, foarte vlăguit, dar limpede, 
spuse: 

— Nu sunt Western. Eu sunt Rufton Carfax. 

Carfax era cît pe ce să-l apuce de umeri şi să-l zgîlțiie. 

— Ce-ai spus? urlă el. 

— Sunt unchiul tău, Gordon. 

Şi apoi muri. 

Carfax fu eliberat pe cauțiune, în ziua următoare, datorită faptului că 
Chang garantase pentru el. Celulele din închisoarea oraşului Bonanza 
Circus gemeau de susținători şi adversari ai lui Western. Cei care nu 
încăpuseră acolo fuseseră duşi la închisori din Nevada. Într-un articol de 
ziar se spunea că toate închisorile din Nevada erau umplute la refuz cu cei 
arestați la Megistus şi în locul ambuscadei, dar aceasta era o exagerare. 

Opinia publică era cuprinsă de isterie. Adepții lui Western cereau ca 
„nemiloşii asasini” să fie judecați sumar şi spînzurați, de preferat în cadrul 
unei execuții televizate. Cei care se opuneau lui Western cereau ca 
„martirii” sau ,„binefăcătorii publici” să fie imediat eliberați, cu mulţumiri 
din partea poporului american. În unele scrisori, publicate de ziare, se cerea 
chiar ca celor ce au atacat Megistus să li se confere Medalia de Onoare a 
Congresului. Trupul lui Western a fost cerut de divinul conducător al 
Bisericii Pancosmice a religiei embu (o rudă îndepărtată). Funeraliile 
publice, ținute în Los Angeles, şi la care au participat 500 000 de persoane 
îndurerate, au fost tulburate de revolte, de cazuri de rănire şi ucidere. 
Înainte de înmormîntare, lui Western i se făcu o autopsie detaliată. Langer 
primi raportul secret legat de ea şi i-l arătă lui Carfax. Se dăduse o atenţie 
sporită creierului şi restului sistemului nervos. Langer le ceruse medicilor să 
remarce orice li se părea neobişnuit, deşi nu le spuse pentru ce îi trebuiau 
acele informaţii. Cu toate acestea, raportul arăta că Western avusese un 
creier sănătos, şi că nu se descoperise decît o uşoară uzură, normală pentru 
un bărbat de vîrsta lui. 

— Speram să descopere nişte transformări inexplicabile, îi spuse 
Langer lui Carfax. Ceva care să fi rezultat, poate, din ocuparea creierului de 
către un semb. Se pare că posedarea nu cauzează schimbări fiziologice. 

Carfax îi spusese doar lui Langer despre ultimele cuvinte rostite de 
Western. Senatorul decisese să țină acest lucru secret, deocamdată. 

— Nu înţeleg, spuse Langer. Western, adică unchiul tău, n-ar fi avut de 
ce să mintă. Ştia că era pe moarte, aşa că ce ar fi avut de cîştigat dacă 
minţea? Dar cum a ajuns Rusfton Carfax să posede creierul lui Western? 

— Nu ştiu, răspunse Carfax. Mă îndoiesc că a fost un accident. Nu pot 
spune că e imposibil să se fi petrecut accidental. Nu ştiu prea multe despre 
procedeul de transfer al unui semb. Poate că Western avea de gînd să-l 
plaseze pe unchiul Rufton în creierul cuiva, şi ceva a intervenit, unchiul 


Rufton posedîndu-l astfel pe Western. Dar, dacă aşa au stat lucrurile, de ce 
nu mi-a spus unchiul meu? Ce îl putea împiedica să facă totul public? Cred, 
totuşi, că există cîteva persoane, sau măcar una, care ne-ar putea spune. Ea 
se află printre cei găsiți în subsol. 

Carfax se referea la cei douăzeci de angajaţi care se refugiaseră într-un 
complex subteran secret, mult sub Clădirea Patru. Supravieţuiseră 
incendiului, care distrusese complet clădirea la suprafaţă. Apoi merseseră 
printr-un tunel care ducea la o ieşire aflată în spatele hangarului de pe 
aeroport. Ar fi putut scăpa neobservaţi, dacă nu i-ar fi zărit un militar din 
Garda Naţională, care se îndrepta spre dealurile de dincolo de platou. După 
o urmărire, fuseseră arestaţi douăzeci de inşi, care apoi fuseseră toți arestaţi. 
Cu excepția cîtorva persoane, printre care şi Pat, toţi cei prezenţi acolo 
fuseseră arestaţi. Cei mai mulți erau reţinuţi ca martori, în timp ce se forma 
un mare juriu. 

— Desigur — adăugă Carfax — nu ştim dacă i-am prins pe toți. S-ar 
putea să fi scăpat cîţiva. Cei din subsol jură că nu a scăpat nimeni. S-ar 
putea, însă, să mintă. 

Dacă MEDIUM ar fi fost în stare de funcționare, s-ar fi putut afla 
adevărul. MEDIUM arsese, iar schema necesară pentru a construi altul 
fusese şi ea mistuită de flăcări. Doi dintre cei care se ascunseseră în subsol 
erau fizicieni, şi ar fi putut reuşi să reconstruiască MEDIUM. Cu toate 
acestea, ei negară această variantă, susținînd că nu cunoşteau aparatul în 
amănunt. Carfax era de părere că mințeau şi că aveau de gînd să 
construiască altul, imediat ce erau puşi în libertate. 

— Chiar dacă aşa ar sta lucrurile, spuse Langer, se vor trezi angrenați 
într-o luptă judiciară, care îi va întîrzia ani de zile. Western nu a lăsat nici 
un testament, astfel că se pare că toate drepturile asupra lui MEDIUM ar 
trebui să-i revină Patriciei. 


— Îmi vine greu să cred că nu a întocmit un testament, spuse Carfax. 
Am o presimţire proastă în privinţa asta. Cred că după ce se va limpezi 
situația, va ieşi brusc la iveală un testament. lar cel care se alege cu 
moştenirea va trebui verificat. 

— Fiecare dintre cei douăzeci este anchetat chiar în clipa de faţă, spuse 
Langer. l-am luat la bani mărunți. Dar ne va costa timp şi bani. 

Nici unul dintre ei nu se aştepta ca lucrurile să se deruleze rapid. Chiar 
şi alegerea unui mare juriu părea aproape imposibilă. Unde putea fi găsită o 


persoană neutră, în această ţară în care toată lumea era atît de teribil de 
subiectivă faţă de MEDIUM? Procesul de selecție al unor juraţi obiectivi 
dura deja de trei săptămîni, şi era departe de a se fi încheiat. Între timp, cei 
arestați erau eliberați pe cauţiune. Rexter a murit la două zile după ce fusese 
eliberat, împuşcat de patru bărbați mascaţi care dispăruseră imediat după 
aceea. Jones şi Dennis, doi din angajaţii care se refugiaseră în subsol, au 
fost ucişi de o bombă ascunsă în maşina lor. Cei optsprezece colegi ai lor au 
fost imediat închişi, ca măsură de protecție, dar au protestat atît de 
vehement cu privire la violarea drepturilor omului, încît a trebuit să fie din 
nou eliberați. 

— Normal ar fi să fie atît de speriați, încît să vrea să fie închişi, îi 
spuse Carfax lui Langer. Dar nu par deloc îngrijoraţi. 

— Ce părere a1? spuse Langer. 

— Păi, una la mînă, că nu ştim cu adevărat dacă cei doi bărbaţi din 
maşină erau Jones şi Dennis. Nu a rămas din nici unul destul pentru o 
identificare exactă. Chiar şi dantura le era ciobită. 

— Crezi că e posibil să nu fi fost Jones şi Dennis? 

— E o posibilitate care merită atenție. 

— De ce ar dori să fie consideraţi morţi? 

— În primul rînd, adversarii fanatici ai MEDIUM-ului nu-i vor mai 
căuta. Dar mă îndoiesc că acesta e motivul. Nu ar merita să ucidă doi 
oameni pentru acest lucru. Nu, miza ar trebui să fie enormă pentru ca ei să 
ucidă doi oameni nevinovaţi. 

Se aşternu tăcerea, întreruptă de Langer, care spuse, nerăbdător: 

— Fi, bine? 

— Poate că unul dintre ei, Jones sau Dennis, e Western. 

Langer se aşeză, ca şi cum 1 s-ar fi muiat picioarele. 

— Vorbeşti serios? Scuză-mi întrebarea. Desigur că vorbeşti serios. 
Dar de ce să fi făcut el schimb de trupuri cu unchiul dumitale? 

— Cred că trebuie să fi fost un gest de ultimă clipă. Bănuia că 
ascunzătoarea lui avea să fie descoperită. Şi ştia că va fi ucis, dacă era găsit. 
Ce altă metodă mai bună de a-şi pierde urma putea găsi, decît aceea de a 
intra în trupul lui Western sau Jones şi de a-l transforma pe unchiul meu în 
actor principal? În felul acesta, unchiul meu nu mai putea vorbi, şi toată 
lumea avea să creadă că Western e mort. 

— Ar fi trebuit să mă gîndesc la asta, spuse Langer. 


— Ai multe pe cap, spuse Carfax. Desigur, s-ar putea ca lucrurile să nu 
se fi petrecut întocmai. 

— ŞI asta ce înseamnă? spuse Langer, tăios. 

— Poate că Western şi-a dat seama că noi vom deduce totul corect, aşa 
că Dennis şi Jones au dispărut doar pentru a ne deruta şi mai mult. Sau 
poate că e unul din ceilalți doisprezece. Sau poate a fugit în munţi. 

— Dar, de bună seamă că el crede că unchiul dumitale a murit, înainte 
de a apuca să dezvăluie ceva. Numai noi doi ştim că a reuşit să rostească 
cîteva cuvinte. Aşa că de ce să se fi chinuit Western atîta, pentru a-şi şterge 
urmele, dacă nu-l caută nimeni? 


— Western n-a fost un geniu în materie de ştiinţă, dar a fost un om 
foarte prudent şi iscusit. El cunoaşte detaliile morții sale, cum au fost ele 
prezentate de presă, dar poate că se întreabă cîte din acestea sunt reale. 
Dacă Rufton a reuşit să dezvăluie ceva? În acest caz, desigur că noi îl 
căutăm încă, pe Western, vreau să spun. Aşa că a dispărut la timp. Cred că 
ar trebui să comparăm ritmul de vorbire al lui Dennis şi Jones cu cel al lui 
Western, dacă dispunem de aceste înregistrări. Ar fi trebuit să facem acest 
lucru cîtă vreme ei se aflau încă aici, dar pe atunci noi credeam că Western 
nu mai e în viaţă. 

Langer dădu ordinul de localizare şi verificare a spectrogramelor. Trei 
ore mai tîrziu, specialiştii lui îi dădură rezultatul. 

Langer înjură şi aruncă cu o carte prin cameră: 

— L-am avut în mînă, şi l-am scăpat! Pentru că am fost proşti, proşti, 
proşti! 

— Nu proşti, ci nechibzuiţi, spuse Carfax. Ei bine, putem fi destul de 
siguri că acei doi oameni ucişi în explozie nu erau Jones şi Dennis. 

— Cel puţin, nu Dennis, spuse Langer. Western s-ar putea să-l fi ucis 
pe Jones pentru a nu lăsa urme asupra identităţii sale. Jones probabil că a 
fost, trebuie să fi fost singurul care ştia de schimbarea de trup. 

Explozia maşinii avusese loc la ora 23.16, în garajul din faţa casei lui 
Jones. Era un cartier periferic, Minerva Hills, la nord-est de Altadena, 
California. Vecinii ieşiseră cu toții în stradă, după ce îşi reveniseră din şoc, 
dar nu văzuseră nici un necunoscut, nici o maşină care să plece în trombă. 
Fără îndoială, Dennis-Western şi Jones plecaseră de acolo cu ceva vreme 
înainte de explozie. Langer trimise o echipă numeroasă de detectivi, pentru 
a trece prin sită întregul cartier, şi aceştia îi interogară pe toţi potenţialii 


martori oculari din Minerva Hills. Aceasta dură două săptămîni, la sfîrşitul 
cărora nu reuşiră să găsească măcar o singură persoană care să fi văzut pe 
cineva necunoscut sau un automobil plecînd în viteză. 

Langer declanşă cea mai mare vînătoare de oameni din istoria Statelor 
Unite. Fiecărui departament de poliţie din ţară îi fură trimise fotografiile, 
amprentele digitale, oculare şi vocale ale lui Dennis şi Jones, şi descrierea 
înfățişării şi obiceiurilor lor. Şi FBI-ul îi căuta, deşi nu existau dovezi care 
să indice comiterea unui delict federal. Preşedintele fusese informat în 
legătură cu bănuielile lui Langer şi ordonase FBI-ului să se alăture căutării. 
În plus, Langer mai angajă şi treizeci de agenţii private de detectivi. 

Nici unul din rapoartele trimise poliţiei nu indica faptul că Dennis ar fi 
putut fi Western. Acest lucru îl cunoşteau numai trei oameni: Langer, 
Carfax şi preşedintele Statelor Unite. După ce trecu o lună, şi rezultatele 
erau nule, Langer cumpără o jumătate de oră, la oră de maximă audienţă, pe 
toate cele zece canale principale. Fură date fotografule şi descrierile lui 
Dennis şi Jones, iar recompensa pentru orice informaţie care ducea la 
capturarea oricăruia din ei era ridicată la un milion de dolari. 

— Pînă şi cel mai fanatic susținător al lui Western ar trebui să fie tentat 
de suma aceasta, îi spuse Langer lui Carfax. 

— Nu sunt chiar aşa sigur, spuse Carfax. Western poate promite mai 
mult. Nemurirea. 

— Şi cum ar putea realiza asta fără MEDIUM? 

Carfax uită să-şi aprindă ţigara. Chibritul arse în timp ce el privea în 
gol, şi îşi aduse aminte de el doar cînd acesta îi pîrjoli degetele. Scoase o 
înjurătură, apoi spuse: 

— De ce nu m-oi fi gîndit la asta dinainte? 

— La ce? 

— Oriunde s-ar afla, n-o să se mulțumească să stea şi să spere că nu-l 
va găsi poliția. Ştie că mai devreme sau mai tîrziu va fi găsit. Dar nu poate 
fi identificat, dacă nu mai e Dennis. Şi cum poate să facă pentru a ieşi din 
trupul lui Dennis? Construieşte un alt MEDIUM, apoi face schimbul! 

— Pare posibil, spuse Langer. Dar ce ne ajută pe noi dacă ştim asta? 

— Uite, în urma cercetărilor făcute de mine la Centrul Big Sur, am 
identificat un număr de componente electrice, tipul de plăci cu circuite 
folosite, şi alcătuirea consolei şi carcasei. MEDIUM-ul din Megistus a ars, 
şi multe piese au fost topite sau distruse. Dar cel puţin un sfert din ele au 
fost identificate. Dacă punem toate acestea la un loc, obținem alcătuirea 


parțială a lui MEDIUM. Suntem departe de a putea reconstitui unul. Dar 
cunoaştem, cel puţin, jumătate din piesele pe care Western trebuie să le 
comande, dacă vrea să construiască alt MEDIUM. Iar acestea includ nişte 
tuburi cu vid, care de obicei nu sunt folosite de persoane particulare. Obține 
o listă de la toți furnizorii de componente electrice şi constructorii de 
carcase tehnice din Statele Unite. Şi din Canada. O listă cu tot ce s-a vîndut 
în ţară, de la dispariţia lui Western. Introdu lista într-un computer. Îţi voi 
spune eu unde au fost livrate componentele de care are nevoie Western. 
Mergem la acea adresă, şi-l găsim pe Dennis. Pe Western, vreau să spun. 

— Ai idee cît timp şi bani va costa asta? 

— Ştiu că averea dumitale a avut de suferit, spuse Carfax. Poţi obține 
ajutorul guvernului federal pentru asta. Preşedintele ar trebui să reuşească 
să impună derularea acestui proiect. 

— Sper. Congresmenii pro-Western ar putea observa şi începe să pună 
întrebări. Şi dacă Western află ce avem de gînd, îşi va pierde din nou urma. 

— Nu ne putem permite să nu riscăm. 

— Bine, spuse senatorul. Voi cere chiar acum legătura cu preşedintele. 
Scuză-mă. 

Senatorul închise după el uşile camerei alăturate. El avea să folosească 
o linie privată, aşa că nu era nici o problemă dacă Gordon suna de pe 
telefonul din camera lui. Formă numărul de telefon al casei din Busiris şi, 
după trei apeluri, Patricia răspunse. 

— Mă scuzi, Pat, spuse el, dar am fost prea ocupat ca te sun în 
dimineaţa aceasta. Langer mă epuizează. Neoficial, eu sunt secretara lui cea 
mai particulară. Deci, ce e? 

— Nimic, doar că mi-e foarte dor de tine, spuse ea. Şi vreau să fiu 
sigură că vii acasă în două săptămîni. 

El ezită, apoi spuse: 

— Nu sunt sigur. Lucrurile s-ar putea precipita brusc. 

— Te referi la cei doi, la Dennis şi Jones? 

— Ştii că nu pot vorbi despre asta la telefon. 

— Îmi pare rău, spuse ea. 

— După ton, nu prea aş zice că-ţi pare rău. 

— Ba îmi pare. Pentru mine. Îmi e foarte dor de tine, şi mă simt 
îngrozitor de singură. Am intrat în Liga Femeilor Votante şi Cursul de Artă 
din Lakeview, citesc mult şi mă uit mult la televizor, şi mi-am făcut şi 


cîteva prietene. Dar asta nu e de ajuns. Şi cînd trebuie să mă duc la culcare, 
ei bine... 

— Nu e prea grozav, nu? spuse el. Poate ar trebui să te întorci la 
Washington. Tot nu ne-am vedea foarte des. Eu lucrez cel puţin optsprezece 
ore pe zi, dar ne-am vedea, din cînd în cînd. Poate e mai bine decît această 
separare totală. 

— Nu, ar fi mai rău, spuse ea. Şi nu-mi place Washingtonul. 

— Dacă toată tărăşenia se termină cu bine, am putea fi împreună tot 
timpul, spuse el. Am putea duce o viață normală. Cu condiția să-mi găsesc 
un post de profesor. Probabil că mă reneagă toți acum. Totuşi, Langer are 
destulă influenţă pentru a rezolva asta. 

— Sper şi eu, spuse ea. Nu-mi place să mă plîng, Gordon, dar îmi ies 
din minţi. 

— Uite, voi fi acolo într-o săptămînă, poate mai mult, dacă lucrurile se 
rezolvă aici. Nu pot să promit, dar nu sunt chiar atît de indispensabil, încît 
să nu mi se poată da o vacanţă. Dacă treaba se încurcă aici destul de rău, pot 
să renunţ. Nu o voi face însă, nu înainte ca toată situaţia să se rezolve. Însă 
de-abia aştept ziua în care voi putea pleca de aici. Nici mie nu-mi convine 
chestia asta, ştii doar. 

— Dar tu te ocupi de ceva folositor, în vreme ce eu nu. Vreau să fii 
aici, astfel încît să pot fi şi eu folositoare, avînd grijă de tine, fiind o soție 
bună. 

— Ştiu, spuse el. Dar nu va dura mult. Uite, trebuie să închid acum. Se 
întoarce senatorul. 

— Te iubesc, spuse ea. 

— ŞI eu te iubesc foarte mult, spuse el. Pa. Dar nu pentru multă vreme, 
sper. 

Langer intră, se opri şi spuse, pe un ton bănuitor: 

— Cine a fost la telefon? 

— Patricia. Simte nevoia să-mi audă vocea, din cînd în cînd. 

— Îi face cineva probleme? 

— Nu. Stă într-un cartier conservator, în care locuiesc numai adversari 
înverşunaţi ai lui Western. Dar nu are prea multe în comun cu el. 

— Miine cel tîrziu ar trebui să primim veşti de la N.I.C., spuse Langer. 
Ei au un inventar complet al tuturor componentelor electrice vîndute de 
acum cinci ani pînă în ultimele patruzeci şi opt de ore. Specialiştii vor 
începe să le examineze, imediat ce intră în posesia datelor, şi acestea le vor 


fi aduse în curînd. l-am spus lui Harrison, el e şeful de la N.I.C., că aş vrea 
să am rezultatele pînă mîine dimineaţă. 

Ceea ce înseamnă că dacă nu le primeşti atunci, va fi vai şi amar, se 
gîndi Carfax. 

— Imediat ce aflăm adresa, îl împresurăm, spuse Langer. De data 
aceasta, nu va avea scăpare. Voi cere ca toate drumurile să fie blocate, 
fiecare posibilă cale de scăpare — închisă. Dar nu vreau să dăm năvală 
înăuntru, ca o armată cuceritoare. Nu vreau să aibă nici cea mai mică 
bănuială că va fi prins. Vreau să fie o surpriză totală, să-l prind viu. Va fi 
judecat, şi întreaga această poveste murdară va fi făcută publică. Cînd voi 
isprăvi cu el, nu va mai avea nici un adept, în întreaga lume. 

— Întreaga poveste? spuse Carfax. Doar nu vorbeşti de tot ce a 
implicat acest caz? Ai de gînd să dezvălui tot ce am făcut? 

Larger părea surprins. Se întoarse, preţ de o clipă, pentru a-şi prepara o 
băutură. Carfax îi privea spatele lat şi se întreba ce avea să i se întîmple, lui 
şi Patriciei, dacă evenimentele de la locuinţa Mifflon erau date publicităţii. 
Avea Langer să permită avocaţilor să sape îndeajuns de adînc, încît să 
dezvăluie legătura dintre Langer şi măcelul de la Megistus? Puțin probabil. 

Langer se întoarse şi spuse: 

— Nu fi naiv, Gordon. Unele lucruri pe care le-am făcut mi-ar putea 
distruge cariera, dacă ar fi cunoscute. Au fost făcute în scopuri nobile, 
pentru omenire. Nu regret nimic în privința lor. Western poate aduce 
acuzaţii, dar nu poate dovedi nimic. Eu, însă, pot dovedi totul în legătură cu 
el. 

Carfax îşi privi ceasul şi spuse: 

— M-aş duce la culcare, dacă nu mai ai nevoie de mine. Ne aşteaptă o 
noapte scurtă şi o zi lungă, mîine. Dacă N.I.C.-ul ne dă vreo veste, mai 
exact. 

— Ne va da, spuse Langer. Noapte bună, Gordon. 

Carfax spuse noapte bună şi se duse în camera lui. Credea că avea să 
adoarmă greu, dar adormi adînc, aproape imediat. Brusc, telefonul începu 
să sune. Se ridică, agitat, şi apăsă pe buton, iar chipul lui Langer apăru pe 
monitor. 

Părul roşcat îi era zbirlit, şi avea cearcăne adinci sub ochi. Cu toate 
acestea, părea aproape înspăimântător de fericit. 

— Îmbracă-te şi vino imediat aici, îi spuse el. Vom lua micul dejun în 
avion. 


— Care e numele şi adresa? spuse Carfax. 

— Albert Samsel. O casă de pe o fermă, lîngă Pontiac, Illinois. A 
cumpărat ferma acum doi ani, dar s-a mutat acolo de puţină vreme. 
Descrierea lui Samsel se potriveşte cu cea a lui Dennis, iar componentele 1- 
au fost livrate lui. 

— Pare prea uşor, spuse Carfax. Dar încă nu l-am prins, nu-i aşa? 

În avionul militar se aflau Langer, cele două gărzi personale ale sale, 
Carfax şi trei bărbați cu înfățişări dure, de la o agenţie necunoscută. Se 
scurse o oră de la momentul decolării din Washington, pînă la cel al 
aterizării pe aeroportul din Busiris, Illinois. Grupul se sui imediat într-o 
maşină ce fu escortată în viteză, în drumul ei prin Busiris şi peste rîul 
Illinois, de poliţişti pe motociclete. Se îndreptă spre est, pe Autostrada 24, 
cu şase benzi de circulație, şi viră spre nord pe Autostrada 66, cu 
douăsprezece benzi. Pontiac era la cincizeci şi cinci de kilometri de Busiris. 
Întregul drum de la aeroport, care se afla la vest de Busiris, pînă în Pontiac, 
dură patruzeci şi cinci de minute. Acolo, maşina şi escorta ei intrară pe 
Autostrada 23, şi înaintară spre nord, străbătînd treisprezece kilometri de 
zonă agricolă. Brusc, după ce luă o curbă, întilniră un blocaj rutier. Maşina 
încetini şi opri la cîțiva metri de o maşină de patrulă a poliției statului 
Illinois. Doi bărbați în haine civile cobortră din maşină pentru a-i saluta. 
Erau ofiţerul Fred Turner şi domnul Selms. Carfax bănuia că acesta din 
urmă aparţinea de aceeaşi agenție anonimă ca şi cei trei bărbaţi care 
însoţiseră grupul lui Langer. Aceştia erau în mod sigur subordonați ai lui 
Selms. 

— Casa fermierului se află la trei kilometri în jos de şosea, domnule 
senator, raportă Selms. Celălalt blocaj este la trei kilometri distanță, pe 
partea cealaltă. Pe cîmp şi în pădure sunt amplasați şaizeci de oameni. Nu 
poate scăpa cu maşina sau pe Jos. 

— Bine, spuse Langer şi privi spre maşinile aliniate pe partea dreaptă a 
şoselei. 

Celor dinăuntru li se permitea să treacă, dar numai după ce se 
legitimau. Cîţiva claxonaseră nerăbdător, dar fuseseră domoliți imediat de 
militarii din trupele federale. 

Langer îşi privi ceasul şi spuse: 

— Începem. Transmiteţi celuilalt blocaj să nu mai lase nici o maşină să 
treacă. Vreau ca şoseaua să fie liberă pe o porțiune de şase kilometri. Ar 
putea avea loc un schimb de focuri. 

— Pînă să ajungeţi la casă, civilii aflați acum pe şosea vor fi trecut 
deja, spuse Turner. 

Turner dădu semnalul, iar militarii şi poliţiştii se dădură la o parte, în 
momentul în care maşina lui Langer intră pe carosabil, ocolind maşinile de 


poliţie. Trei momente mai tîrziu, se opriră. În faţa lor, la şosea, în dreapta, 
se afla o casă veche cu două etaje care trebuia neapărat zugrăvită. În spatele 
ei se afla un hambar spaţios, care trebuia de asemenea zugrăvit, şi nişte 
maşini agricole, un mic tractor şi o combină mare. Cîmpul din spate era plin 
de buruieni. Țarcurile din apropierea hambarului erau pustii. 

Carfax se uită în jur dar nu văzu nici urmă de cei şaizeci de oameni 
care trebuiau să înconjoare locul. 

Un camion special pentru remorcări trecu pe lîngă ei, şoferul privindu- 
1 curios. Turner se dădu jos din maşina pe care o oprise în spatele lor şi 
spuse: 

— Acesta-1 ultimul. Şoseaua e liberă. 

Planul de atac fusese alcătuit în timpul unei discuţii prin radio dintre 
Langer şi autorităţi, purtată în timp ce sosea cu avionul. 

— Haideţi! spuse Langer, deşi el nu făcu nici un gest de înaintare. 

Turner, cu un megafon în mînă, porni pe şosea, spre casă. Soarele 
dimineții strălucea puternic, un vînt molcom unduia buruienile de pe cîmp, 
ŞI o cioară trecu în zbor pe deasupra lui, croncănind. Exceptînd prezenţa lor 
acolo, scena era un de calm rural. Dacă era cineva în casă, acesta nu se arăta 
la ferestrele cu storurile trase. 

Conform rapoartelor pe care le primise Langer în avion, „Albert 
Samsel” fusese văzut ultima oară în Pontiac în urmă cu două săptămîni. 
Cumpărase de la un supermarket îndeajuns de multe alimente încît să-i 
ajungă pentru o lună. Vînzătorii şi managerul nu-şi aduseseră aminte de el, 
decît după ce le fuseseră arătate nişte fotografii ale lui Dennis, şi nici atunci 
nu fuseseră siguri. Dennis purta acum mustață, dacă bărbatul descris era 
Dennis. Nu fusese decît de două ori la magazin, şi singurul motiv pentru 
care îşi aducea aminte de el era acela că plătea cu bani gheaţă. Acest lucru 
se întîmpla atît de rar, încît le rămăsese în minte. 

Carfax se întrebă de ce nu folosise Western un buletin. Erau uşor de 
falsificat. Dacă avea un cont în bancă, iar nota de plată era achitată în 
treizeci de zile, nu ar fi existat nici o suspiciune în privinţa lor. Ştia, de bună 
seamă, că folosirea exagerată a banilor gheaţă ar fi atras atenția asupra lui. 

Se gîndea la Patricia, aflată la doar şaizeci de kilometri distanță de 
Western. Western nu avea de unde să ştie că ea se afla în Busiris, şi orice 
gînd de răzbunare trebuia amînat. Dacă era ucisă, s-ar fi declanşat o anchetă 
care putea duce la găsirea lui. 


Patricia avea să fie înspăimîntată, după ce va afla cît de aproape se 
aflase Western. 

Turner, urmat îndeaproape de Selms şi de oamenii lui, se opri pe aleea 
din pietriş. Se uită în jur, scoase un fluier din buzunar, şi suflă în el. Primi 
răspunsul tot sub formă de fluierături, dinspre păduricea de pe cealaltă parte 
a şoselei, şi altele, mai slabe, dinspre linia de copaci de pe marginea 
îndepărtată a cîmpiei din spatele hambarului. Din umbra acelor copaci se 
iviră mai mulți bărbaţi, care înaintau în fugă. 

Turner puse fluierul la loc în buzunar, şi străbătu peluza neîngrijită, 
îndreptîndu-se spre trotuar. Selms şi oamenii lui se împrăştiară, Selms 
ducîndu-se spre partea laterală a marii verande din față, şi ghemuindu-se 
sub o fereastră. Ceilalţi ocupară poziţii pe laturile casei. Dacă Western avea 
de gînd să fugă pe uşa din spate, nimeni nu-i stătea în cale, dar nu avea să 
ajungă la hambar. Oamenii lui Selms erau dotați cu pistoale-mitralieră, care 
aveau să-i facă bucăţi picioarele. 

Turner duse megafonul la gură şi strigă: 

— Ray Dennis! Îţi vorbeşte inspectorul federal de poliţie! Am un 
mandat de arestare pentru tine! leşi cu mîinile sus! În caz contrar, suntem 
autorizați să intrăm să te arestăm! 

Cei de pe cealaltă parte a şoselei se despărțiră în două grupuri. 
Jumătate din ei intrară în fugă în curte şi ocupară poziţii în apropierea lui 
Turner sau pe laturile casei. Cealaltă jumătate, se aliniară în șanțul care se 
desfăşura paralel cu casa, pregătiți să se arunce la pămînt, dacă se trăgea 
asupra lor din casă. Grupul care stătuse ascuns la marginea cîmpului, în 
spatele hambarului, parcursese deja o jumătate din distanță. Tevile 
carabinelor şi pistoalelor-mitralieră sclipeau în lumina soarelui. 

Carfax numără rar, pînă la zece. Apoi, Turner făcu semn la doi şerifi 
federali, care îşi îndreptară pistoalele cu gaze lacrimogene către cele două 
ferestre din față, dispuse de o parte şi de alta a verandei. Proiectilele țişniră. 
Sticla se sparse, iar dinspre marginile neregulate ale acesteia se ridică un 
fum alb, gros. 

Turner mai dădu un ordin, şi oamenii lui lansară încă patru bombe 
lacrimogene. Oamenii din spatele hambarului ajunseseră deja în curte, şi 
începură să verifice hambarul, şi să ocupe poziție în spatele tractorului şi a 
combinei. O clipă mai tîrziu, de lîngă aceste utilaje fură lansate alte bombe 
cu gaz lacrimogen, alte geamuri spărgîndu-se. 

— Fi bine, n-ar fi exclus să aibă o mască de gaze, spuse Langer. 


Vorbi în aparatul de emisie-recepţie de la încheietura miîinii, iar Turner 
răspunse. Uşa din față şi cea din spate fură doborite de oameni cu măşti de 
gaze, cu ajutorul topoarelor, după care aceştia intrară în casă. Cîteva 
secunde mai tîrziu, unul din ei ieşi pe uşa din față. Traversă veranda în fugă, 
îndepărtîndu-se de fumul gros, îşi scoase masca şi îi spuse ceva lui Turner. 
Acesta îi făcu semn lui Langer să vină la el. 

Langer se îndreptă într-acolo, urmat îndeaproape de Carfax. 

— Ce e? Spuse Langer. 

— Dennis e înăuntru, într-adevăr. Dar e mort. E mort de mai mult de o 
săptămînă. Geoffrey spune că trebuie să fi fost electrocutat. 

Langer era nerăbdător să intre, dar fu nevoit să aştepte ca gazul să se 
împrăştie îndeajuns încît să poată fi suportat. Fură sparte şi alte ferestre 
pentru a grăbi aerisirea, şi după cinci minute, Langer şi Carfax intrară. 
Gazul era încă îndeajuns de înecăcios pentru a-i face să tuşească şi să 
lăcrimeze. Efectul lui era mai puţin resimțit la etaj, acolo unde găsiră un 
MEDIUM, neterminat, şi un cadavru. Duhoarea era atît de puternică, încît 
Langer şi Carfax trebuiră să se întoarcă să-şi ia măştile de gaze. 

Cadavrul zăcea pe o parte, lîngă aparat. Deşi chipul îi era tumefiat, îl 
recunoscură totuşi pe Dennis. Pe faţă şi în jurul cadavrului zăceau muşte 
moarte. Turner îi arătă interiorul deschis al aparatului, şi apoi dunga, mai 
întunecată decît culoarea specifică descompunerii, de pe mîna umflată. 
Carfax înţelese. Western atinsese din greşeală un transformator puternic şi 
fusese ucis pe loc. Creaţia lui îl ucisese. 

Încă un Frankenstein şi monstrul lui, gîndi Carfax. Gordon se uită la 
comutatorul electric. Era încă deschis, iar cablul era băgat în priză. Îl 
scoase, dar le făcu celorlalți semn să nu se apropie de aparat. leşi pe coridor, 
urmat de Langer şi Turner, şi îşi scoase masca. Chiar dacă uşa de la cameră 
era închisă, duhoarea tot îi întorcea stomacul pe dos. 

— Nu va fi greu să terminăm de construit aparatul, îi spuse el lui 
Langer. Western e mort, dar a lăsat o moştenire în urmă. Ce intenționezi să 
faci cu ea? 

— O moştenire? spuse Langer. Te gîndeşti la verişoara ta, nu? Şi în caz 
că te căsătoreşti cu ea, vei împărți profitul cu ea, nu? 

— Desigur, spuse Carfax. Dar mă preocupă mai mult felul în care va fi 
folosit MEDIUM. Sincer să fiu, dacă — sau cînd, mai bine zis, — Pat va intra 
în posesia aparatului, voi face tot posibilul ca utilizarea lui să fie limitată la 


anumite domenii. Comunicarea cu sembii se va limita la cercetarea istorică 
şi ştiinţifică. lar aceasta se va face cu multă prudență. 

— Dar ce zici de folosirea lui ca sursă de energie ieftină? Lumea nu-ți 
va permite să interzici acest lucru. 

— Ştiu, spuse Carfax. Dar eu aş insista mai mult asupra studierii 
amănunțite a efectelor sale, înainte de a fi utilizat în acest scop. De unde 
ştim că utilizarea lui prelungită nu va slăbi „zidul” dintre embu şi universul 
nostru? 

— Sunt perfect de acord, spuse Langer. Între timp, pun sub sechestru 
aparatul şi toate documentele legate de acesta, de fapt tot ce se află în casă. 
O fac în numele guvernului federal. 

— Să sperăm că nu se întîmplă ceva cu el, în timpul în care e 
sechestrat, spuse Carfax. Ca de exemplu, un incendiu, care ar putea distruge 
MEDIUM şi toate schemele lui. 

Langer rîse şi spuse: 

— Eşti prea bănuitor. 

— Dacă se întîmplă aşa ceva, nu ar face decît să amîne inevitabilul, 
spuse Carfax. Acum, că ştim că a fost construit un MEDIUM, putem fi 
siguri că cineva îl va reinventa. 

— Crezi că eu nu respect nici un fel de reguli de etică? 

Carfax nu răspunse. 

Selms îl luă deoparte pe Langer, pentru cîteva minute. Nişte civili pe 
care nu-i văzuse înainte, dar care păreau a fi oamenii lui Selms, intrară în 
cameră. Aveau la ei aparate de fotografiat, ustensile pentru prelevarea 
amprentelor, benzi adezive şi cutii mai mici cu alte ustensile. Carfax îl urmă 
pe Langer afară din cameră. Cel puţin treizeci de maşini erau aliniate pe 
şosea. Curtea din spate şi aleca erau şi ele pline de maşini. 

— Trupul lui Western va fi transportat cu avionul la Washington, după 
ce perchiziţionăm toată casa, spuse Langer. Una din echipele lui Selms va 
scoate de aici MEDIUM-ul şi accesoriile acestuia. Şi apoi totul va depinde 
de curtea de judecată. 

— Te referi la soarta lui MEDIUM? spuse Carfax. 

— Da. 

Langer întinse mîna şi spuse: 

— Te poţi duce acasă acum. Nu voi mai avea nevoie de dumneata. Dar 
îți sunt extrem de recunoscător pentru ajutorul pe care mi l-ai dat. 

— Sunt concediat? spuse Carfax. 


— Nu, doar „pensionat”, cu toate onorurile. Vei primi o compensație 
bănească pentru acest lucru. 

— Eşti un om hotărît, spuse Carfax. Mă pot baza pe dumneata, dacă 
am probleme în timpul anchetei? 

— Legat de Bonanza Circus? Desigur. Eu nu-mi las oamenii de 
izbelişte, nici după ce ei nu mai lucrează pentru mine. De fapt, chiar dacă 
nu vei mai fi pe ştatul meu de plată, îţi voi plăti eu cheltuielile pe timpul 
anchetei. S-ar putea să te afli acolo mult timp. 

„Ceea ce înseamnă că, într-un fel, voi fi tot angajatul tău”, gîndi 
Carfax. 

Selms se apropie de Langer. Ducea patru suluri mari, pline-ochi de foi 
de hîrtie. Carfax se hotărî să nu plece încă. Vroia să audă raportul lui Selms. 

— Însemnările lui Dennis, spuse Selms. Şi scheme, pe microfilm. M- 
am uitat pe cîteva pagini din primul pe care l-am găsit. Sper că nu vă 
deranjează. 

— Din moment ce le vei examina mai tîrziu, nu văd de ce m-ar 
deranja, spuse Langer. Dar nimeni altcineva nu trebuie să le mai vadă, fără 
autorizația mea. 

— Avea nişte idei nebuneşti, spuse Selms. Una din ele era un proiect 
de finanțare a unor cercetări, în vederea dezvoltării de indivizi compleți din 
celule luate din trupurile lor. Alta era aceea de a cerceta posibilitatea creării 
de trupuri umane artificiale. Tipul era ţăcănit! 

— Nu chiar atît de..., spuse Langer, după care îşi dădu seama că 
Gordon nu plecase. 

— La revedere şi mult noroc, Gordon, spuse el, strîngîndu-i din nou 
mîna. Nu mă îndoiesc că ne vom mai vedea într-o bună zi. 

— Fără îndoială, spuse Carfax, gîndindu-se că acest lucru avea să se 
petreacă probabil la tribunal, la judecarea procesului „Carfax împotriva 
statului american, avînd ca subiect dreptul de proprietate asupra lui 
MEDIUM”. 

Se îndepărtă de ei, apoi realiză că nu avea cu ce să plece. Era supărat 
de modul brusc în care fusese demis, şi nu vroia să-i ceară lui Langer o 
maşină. Făcu autostopul şi fu primit într-un camion care încetinise, în 
timpul trecerii pe lîngă fermă. Şoferul, un tînăr fermier, era foarte curios în 
legătură cu cei de acolo. Carfax îi spuse că era o chestiune a autorităților 
federale şi că nu putea discuta pe această temă. Şoferul putea citi totul în 
ziare. Coborî la periferia oraşului şi merse pe jos pînă la stația de autobuz. 


Înainte de a lua autobuzul, o sună pe Patricia şi îi povesti ce se întîmplase. 
Patricia fu foarte bucuroasă. Însă, după ce o lăsă să sporovăiască un minut, 
Carfax îi domoli voioşia. 

— S-ar putea să dureze foarte mult, poate ani de zile, pînă să putem să 
obținem dreptul de proprietate asupra lui MEDIUM. Şi poate nici atunci. 

— Ce? strigă Patricia. Eu sunt moştenitorul de drept! Ce dracu fac 
aceşti... ? 

Carfax o întrerupse: 

— Nu are nici un rost să te enervezi, Pat. Asta este, şi vei avea nevoie 
de multă răbdare, multă vreme de aici încolo. Cred că se va termina cu bine. 
Între timp, încearcă să te calmezi. Vino să mă iei de la staţia de autobuz, 
într-o oră, vrei? Şi pregăteşte un pahar zdravăn de băutură, ca să nu 
trebuiască decît să intru şi să-l iau. Am nevoie de multă relaxare şi odihnă. 
Ca să nu mai spun, de dragoste. 

Patricia făcu o pauză, apoi spuse: 

— Te aştept acolo, apoi închise. 

Carfax oftă. Nu avea starea sufletească necesară ca s-o calmeze, 
ultimul lucru pe care-l vroia acum era o scenă, deşi niciodată nu-şi dorea 
acest lucru. Îi înţelegea supărarea, deşi el discutase cu ea de multe ori 
această posibilitate, şi ar fi trebuit ca ea să fie deja pregătită, nu să 
reacționeze atît de violent. 

În automobilul care-l ducea la Busiris, se gîndi la comentariile lui 
Selms vizavi de carnețelele lui Western. Selms păruse şocat. Langer, deşi nu 
spusese nimic în legătură cu ele, era destul de inteligent încît să înţeleagă 
implicaţiile acestora. Western  intenționase să lanseze cercetarea 
reproducerii de fiinţe umane din celule şi a creării de viaţă artificială, dintr- 
un singur motiv. Acela era posedarea trupurilor astfel create, de către sembi. 
Oameni aflați acum în viaţă, urmau să doneze celule pentru a fi prezervate 
prin criogenare. Cînd donatorul murea, o celulă urma să fie supusă unui 
proces ce avea ca rezultat un trup, o copie perfectă a donatorului. Fiecare 
celulă din trupul cuiva conţinea informaţiile necesare pentru acest lucru. 
Asta se ştia de mult. Singurul lucru care mai era necesar, pentru realizarea 
unui asemenea proiect, erau cunoştinţele ştiinţifice. Iar acestea puteau fi 
obținute, dacă existau destui bani, hotărtre şi timp. Ce dacă proiectul dura o 
sută de ani, două sute de ani, pînă se ajungea la un rezultat? Embu nu pleca 
nicăieri, rămînea tot acolo. 


Carfax citise în revista Scientific American despre munca depusă în 
acel domeniu. Savanţii reuşiseră să dezvolte iepuri dintr-o singură celulă. 
Era vorba de pui, ajunşi la un nivel de dezvoltare comparabil cu al unui 
nou-născut. 

Dacă un bebeluş uman era obținut dintr-o celulă izolată, cum avea să-şi 
găsească locul în el sembul adult? Un bebeluş nu era un organism matur. 
Sistemul său intermediar se dezvolta încet. Cum avea să se adapteze sembul 
facultăților subdezvoltate ale bebeluşului? Ar avea el de suportat să fie 
hrănit, îmbăiat, scutecele să-i fie schimbate, în timpul cît ar fi prizonier în 
trupul de bebeluş? Oare tendințele sale adulte, de a controla mediul 
înconjurător, de a fi propriul lui stăpîn, ar intra în conflict cu ritmul de 
creştere al trupului lui de bebeluş? Acest lucru nu ar rezulta în probleme 
psihice ale minții dinăuntru? 

Nu ar fi fost posibil să i se permită trupului să se maturizeze pînă cînd 
nu era destul de dezvoltat, pentru ca sembul să-l posede cu uşurinţă. 
Desigur că un trup dezvoltat dintr-o celulă ar avea un creier propriu, şi dacă 
acesta rămînea neposedat, îşi dezvolta propria personalitate, iar posesia 
după aceea ar fi reprezentat un act criminal. Ar fi reprezentat un fel de viol 
psihic, asemenea posesiei lui Dennis de către Western. 

Acum, cînd se gîndea la asta, copilul crescut dintr-o celulă ar fi trebuit 
să aibă nişte drepturi civile. Şi avea să aibă şi propriul lui semb. Nu, această 
modalitate de a-i pune unui semb un corp la dispoziție nu ar fi funcționat. 
Din punct de vedere fiziologic, psihologic, legal şi etic, nu era în regulă. 
Poate că Western îşi dăduse seama de acest lucru, dacă se gîndise la el. 

Cea de-a doua modalitate, aceea de a crea fiinţe umane din celule 
create în laborator, ridică puţine obiecţii. Dacă sembul era adult, 1 se dădea 
un trup adult, probabil mai bun decît cel pe care-l avusese în viața 
anterioară. Dacă era copil, primea un corp de copil. 

Dar nu se putea, sau mai degrabă nu era de dorit să fie aduşi înapoi la 
viaţă idioții, nebunii incurabili şi infractorii irecuperabili. Sau se putea, şi se 
dorea acest lucru? Idiotul era astfel din cauza unei boli, a unui dezechilibru 
fiziologic sau a unui creier suferind. Dacă sembul era plasat într-un trup şi 
creier sănătos, atunci noul său trup avea să-i permită să se însănătoşească? 
Nimeni nu ştia răspunsul, ceea ce însemna că trebuiau efectuate 
experimente, pentru a afla ce avea să se întîmple. 

Dar, se gîndi Carfax, lumea e deja supraaglomerată. Unde s-ar mai găsi 
loc pentru toți morții readuşi la viaţă? 


Western trebuia să se fi gîndit şi la asta. Poate că intenționase să țină 
secrete cercetările. Aveau să fie create numai cîteva trupuri, pentru elită, 
adică, pentru Western şi clica lui. În timp ce trupurile artificiale erau încă în 
fază experimentală, Western şi compania puteau răpi oameni şi folosi 
trupurile. O dată ce trupurile artificiale deveneau dispombile, nu mai 
trebuiau să folosească această metodă şi să rişte astfel să fie descoperiți de 
poliție. 

În acest răstimp, Western putea vîntura prin faţa celor bogaţi şi 
puternici momeala nemuririi. Putea vinde în mod legal asigurări de 
reîncarnare. 

Carfax nu se îndoise nici de faptul că, într-o sută de ani, Western ar 
deveni stăpînul secret al lumii. El şi consiliul lui ar fi realizat acel vis care a 
constituit punctul de plecare al atîtor romane SF. Stăpînul secret al lumii, 
controlînd utilizarea lui MEDIUM. Western ar fi devenit cel mai bogat om 
din lume, în scurt timp. Apoi, pas cu pas, ar fi pus mîna pe toate corporaţiile 
de afaceri. lar nemurirea pe care o oferea au ar fi fost refuzată decît de 
foarte puţini din conducătorii lumii. Sau, dacă refuzau, ar fi fost înlocuiţi cu 
oamenii lui Western. Western nu avea de ce să se grăbească, avea tot timpul 
din lume. Mai bine zis, l-ar fi avut. Un singur moment de neatenție îi 
curmase planurile. Electricitatea era indiferentă la rangul, avuţia, sau visele 
cuiva. Ea alegea calea minimei rezistenţe. 

Western era mort, dar lumea nu mai avea să fie niciodată aceeaşi. 
MEDIUM avea să aibă grijă se acest lucru. Lumea nu va mai fi niciodată 
aceeaşi, se gîndi el. Şi totuşi, ea nu e niciodată aceeaşi, dar în acelaşi timp, 
este întotdeauna aceeaşi. Autobuzul intră în stație, şi o văzu pe Patricia stînd 
în fața autobuzului. Zîmbi cînd îl văzu. Se gîndi că nu arătase niciodată atît 
de frumoasă. 

Îl supuse, nerăbdătoare, la un tir de întrebări în drum spre casă. În cele 
din urmă, el îi spuse să-l lase să sfirşească un răspuns, înainte de a-l 
întrerupe cu o altă întrebare. Ea rise şi spuse că va păstra tăcerea, dar el 
înţelegea, nu-i aşa, cît de ahtiată era să afle totul? 

— Perfect, spuse el. Dar fii atentă la volan, bine? Nu vreau ca după ce 
am ieşit cu bine din toate acestea, să mor într-un accident stupid de maşină. 

— Sunt doar entuziasmată, spuse ea. Vrei să conduci tu? 

— Nu, dar fii atentă. Vom avea destul timp să-ţi povestesc totul, pînă 
în cel mai mic amănunt. 

Cinci minute mai tîrziu, parcară pe aleea din faţa casei lui. Carfax îşi 
luă valiza şi aşteptă, în timp ce Patricia se scotocea după chei. 

— Sunt atît de bucuroasă, că nu mai dau de ele! spuse ea. Gata, uite, 
am găsit-o. 

El puse valiza în faţa scărilor spre al doilea nivel şi se îndreptă spre 
bar. Lîngă lada frigorifică pentru cuburi de gheaţă se aflau aşezate două 
pahare şi cinci sticle de bourbon, scotch, votcă, gin şi bere neagră 
Lowenbrau, aliniate lîngă pahare. 

— Cred că ai pus la cale o adevărată petrecere, spuse el. 

Puse un cub de gheaţă într-un pahar şi turnă aproximativ 180 de grame 
de Wellers Special Reserve. Cînd întoarse capul, o văzu pe Patricia în 
mijlocul camerei, privindu-l într-un mod curios. 

— Fi, haide, doar nu ai de gînd să chemi musafiri aici? spuse el. 

— A, nu, spuse ea, aşezîndu-se şi scoțîndu-şi un pachet de țigări din 
poşetă. Făceam doar inventarul la băuturi. Nici nu aş primi pe cineva în 
casă, în noaptea asta. Ca să fiu sinceră, mă aşteptam să pui întîi mîna pe 
mine, nu pe sticla de whisky. 

El rîse şi spuse: 

— Hotărăşte-te. Ce vrei mai întîi, povestirea sau patul? 

— Povestirea, desigur, spuse ea. 

Trase un fum adînc, expiră, şi spuse: 

— Vrei să-mi pui şi mie un pahar, iubitule? 

— Sigur, spuse el. 

Îi turnă o sută de grame de bourbon şi i-l duse, traversînd camera. Cînd 
1-l dădu, se aplecă şi o sărută pe buze. Ea îi răspunse la fel de pasional cum 
o făcuse în stația de autobuz. Pentru o clipă, el se întrebă dacă nu era mai 


bine să lase povestirea pe mai tîrziu. Dar nu, oricît de mult îşi dorea să facă 
sex, dorinţa ei de a afla ce se întîmplase avea să fie mai puternică. Nu vroia 
ca mintea să-i fie ocupată cu acest lucru, în timp ce făcea dragoste. 

Se aşeză lîngă el, mirosi aroma ce se ridica din pahar, gustă din băutură 
cu vîrful limbii, spuse „Ah!” şi sorbi puţin. 

— Acum, s-o luăm cu începutul, spuse el. 

După ce termină, ea spuse: 

— Trebuie să fi fost îngrozitor. Vreau să spun, să vezi trupul acela 
intrat în putrefacție. Îmi pare rău de el, chiar dacă a fost cel mai mare 
nemernic din lume. 

— A fost mai rău să-l miros decît să-l văd, spuse el. Nu contează. 
Oricum, duhnea şi cînd era în viaţă. 

— Fi bine, acum s-a dus, şi nu se mai întoarce. Deci, în amintirea lui 
Western, indiferent unde se află. 

— Întru dorința mea sinceră ca el să rămînă acolo unde se află, spuse 
Carfax, ridicînd paharul. 

Îl dădu pe gât, se înecă, îşi şterse ochii de lacrimi, şi se ridică în 
picioare. 

— Haide să mergem sus. Nu vreau să mai aştept. 

— Nici nu aş putea găsi o cale mai bună de a sărbători, spuse ea. 

Se ridică şi ea, el o luă de mînă şi o conduse la etaj. 

După aceea, el spuse: 

— Chiar că ai suferit, nu glumă! E prima oară cînd mă zgîrii pe spate. 
Pe moment nu m-a deranjat, dar acum mă doare ca dracu”. 

Se ridică din pat şi se aşeză din profil, în faţa oglinzii, privindu-şi 
zeîrieturile. 

— Ar trebui să mă oblojeşti, dacă m-ai zgîriat, spuse el. 

Se duse în baie şi aduse o sticluță cu spirt şi o cutie de leucoplast. 
Patricia, trăgînd dintr-o țigară şi nepărînd deloc chinuită de remuşcări, intră 
o clipă mai tîrziu. Îi dădu cu spirt pe zgârieturi şi le acoperi cu leucoplast. El 
se întoarse, şi ea îşi lipi trupul gol de el. 

— Nu sunt complet satisfăcută, spuse ea, pe un ton coborit. 

— Copilul zgîriat se teme de unghii, spuse el. Deşi nu neapărat şi de 
„Zeîrietură”. 

— Ce? 

— Nimic, spuse el. Cred că m-ai îndepărtat pentru totdeauna de sex. 


Cîteva clipe mai tîrziu, cobori, îmbrăcat, la parter. Patricia, îmbrăcată 
doar cu un halat, îl urmă. Era pe cale să-şi reia locul pe canapea, cînd el 
spuse: 

— Vrei să-mi faci nişte cafea? Îmi trebuie un stimulent, nu un 
depresiv. 

— Desigur, spuse ea. Instant sau la filtru? 

— La filtru. Şi aş vrea şi un sandviş. O să-mi țină de foame, pînă la 
cină. 

Ea se opri şi se întoarse la el: 

— Speram să mă duci în oraş la cină. Nu prea am chef de gătit în seara 
aceasta. 

— Ai spus că o să încerci să fu o bună soţie, spuse el. Nu prea am chef 
de ieşit în oraş. 

— Haide, doar de data asta. 

— Nu, m-am săturat să mănînc în restaurante. 

— lar eu m-am săturat de gătit. 

— Bine, dragă, mă predau. Dar numai în seara asta. Miine îmi prepari 
felurile mele preferate. 

Ei bine, iată-i, de numai cîteva ore împreună din nou şi deja 
contrazicîndu-se, se gîndi el, deşi dorinţa Patriciei era destul de rezonabilă. 
Pe de altă parte, şi a lui era. 

O auzi cum turna apă în ibricul de cafea. Se auzi apoi un clinchet, în 
clipa în care ea scăpă capacul ceştii pe podea, urmat de o înjurătură. El 
zîmbi la auzul acestor sunete familiare şi se lăsă pe spate, apoi clipi şi se 
aplecă din nou în față. Avea să fie scutit de aceste zgîrieturi sălbatice, dar el 
şi Patricia urmau să-şi rezolve şi celelalte nepotriviri şi neînţelegeri. Se 
iubeau cu adevărat, şi îşi simțeau lipsa unul altuia, cînd nu erau împreună. 
Nu vedea nici un motiv să nu se căsătorească în curînd. Trăiseră împreună 
destul de mult pentru a se cunoaşte reciproc destul de bine şi pentru a şti la 
ce momente mai mult sau mai puţin plăcute trebuiau să se aştepte. Putea 
foarte bine să-i ceară mîna, cînd se întorcea din bucătărie. Nu vroia, totuşi, 
ca ea să-l îmbrăţişeze. Îl durea spatele chiar şi la atingerea hainelor. Fir-ar 
să fie de femeie! Acea minunată femeie. 

Pat intră, purtînd o ceaşcă de cafea aburindă, pe o farfurioară. O aşeză 
pe măsuţă şi rămase în picioare în faţa lui, aşteptîndu-l parcă să-i spună 
ceva. 

— Ce e? spuse el. 


— Ce s-a întîmplat? 

— Parcă aştepţi ceva. 

— A, nu, nu e nimic. Doar că nu pot să mi-l scot din minte pe Western. 
E atît de greu de crezut că nu vom mai avea motive să ne facem griji în 
privinţa lui. 

Ea se întoarse şi porni spre bucătărie. El deschise gura pentru a-i spune 
să se întoarcă şi să stea Jos, apoi se hotărî să-şi bea mai întîi cafeaua. Nu 
avea de ce să se grăbească cu cererea în căsătorie. Ezitarea lui, îşi spuse el, 
putea rezulta dintr-o reținere subconştientă faţă de cererile în căsătorie. 
Oare acest lucru îi indica faptul că nu o iubea cu adevărat? Sau se temea că 
ea ar putea sfîrşi tragic, asemenea primelor sale două soții? Dar aceasta era 
o superstiție. El nu le purta ghinion soțiilor lui, iar aceste lucruri nu se 
petreceau de trei ori la rînd. 

Auzi uşa de la frigider închizîndu-se, şi duse ceaşca la gură. Apoi, 
sorbind delicat din cafea, auzi un ronţăit. Ascultă, timp de cîteva clipe. 
Ceaşca îi tremură în mînă atît de tare, încît o parte din cafea se vărsă. Puse 
ceaşca Jos şi spuse: 

— Ce faci acolo, Pat? 

Ronţăitul se opri, urmă o perioadă de linişte, iar Pat spuse: 

— Îmi mai sting şi eu apetitul. De ce? 

Inima îi bătea atît de tare, încît crezu că va leşina, iar capul îi bubuia ca 
şi cum era izbit cu bețe de tobe. Se ridică încet şi traversă camera, apoi 
ocoli colțul şi privi în bucătărie, de-a lungul camerei. Ea stătea lîngă 
tejghea, cu o ceaşcă de cafea în față, ronțăind dintr-o ţelină. 

El înaintă cu şi mai multă încetineală. 

Patricia spuse: 

— Ce s-a întîmplat? Eşti alb la faţă. 

El se opri în cadrul uşii. 

Cafeaua ei era maro-deschis. Lîngă ceaşcă se afla un recipient din 
plastic, cu frişcă şi un vas cu zahăr. 

— Tu... tu... spuse el, făcînd un pas în faţă. 

— Ce s-a întîmplat? spuse ea, dîndu-se înapoi şi rotindu-şi privirea, 
cuprinsă de panică. 

El urlă şi se repezi la ea. Ea ţipă şi apucă ceaşca, aruncîndu-i 
conținutul în față. Strigătul lui de durere se amestecă cu al ei, şi preţ de o 
clipă, nu mai văzu nimic. Apoi, îşi pierdu cunoştinţa. 

Cînd îşi reveni, era trîntit pe un fotoliu, în camera din față. Faţa îi 
ardea, şi îl durea capul. Braţele îi erau strîns legate de trup, cu o funie, la fel 
ca şi gleznele. Două funii trecute peste pieptul şi mijlocul lui îl ţintuiau pe 
fotoliu, care fusese adus din sufragerie. Draperiile erau trase, şi trei veioze 
aprinse. Era singur în încăpere. 

Chiar şi cu o singură ureche sănătoasă, auzea paşi la etaj. Cineva 
muncea din greu, tîrînd ceva pe podea. Acel cineva trebuia să fie Patricia. 
Iar el nu putea face nimic, absolut nimic, în afară de a îndura ce îi pregătea 
ea. După aproximativ un minut, se auzi zgomot pe scări. Ea se ivi de după 
colţ, cu spatele la el. Purta acum pantaloni şi era aplecată, cărînd ceva. O 
clipă mai tîrziu, văzu că era o cutie din carton, un cub lat de aproximativ doi 
metri. Fără a-i acorda vreo atenţie lui, ea îl tîrî prin cameră, pe lîngă el, pînă 
la priza de la baza peretelui de lîngă ferestrele franțuzeşti care se 
deschideau spre verandă. Se ridică, gîfîind, şi spuse: 

— Asta-i partea proastă dacă eşti femeie. Nu ai forță. Dar există 
compensaţii. 

El s-ar fi aşteptat la orice, dar accentul ei îl ului. Era un accent nazal, 
din New England, sesizabil mai ales la cuvîntul „există”. 

Trebuia că vorbise în mod intenționat astfel, căci după aceea, vorbirea 
ei era una tipică pentru vestul şi centrul țării. Ritmul nu era chiar al Patriciei 
pe care o cunoscuse el. Ar fi trebuit să se prindă, să-l sesizeze, îşi spuse el. 
Dar nu fusese atent la acest lucru. 

Ea se duse în bucătărie, întorcîndu-se cu un cuțit mare de măcelar. Lui 
1 se contractară muşchii stomacului, la vederea lui, dar ca avea să-l 
folosească, cel puţin pe moment, pentru desfacerea cutiei. Sfirtecă cartonul, 
despicînd cutia la colţuri pînă jos, după care propti un picior pe cubul 
metalic dinăuntru şi glisă în afară baza cutiei. Cînd ea se duse din nou în 
bucătărie, el văzu că pe aceasta se afla un monitor şi un tablou de comandă. 

Cînd se întoarse, ea împingea un cărucior. Gîfiind şi înjurînd, ridică 
cubul de metal pe cărucior. Desfăşură un cablu electric lung. Nu era totuşi 
destul de lung pentru ce intenționa ea. Se întoarse în bucătărie şi reveni cu 
un prelungitor de mare putere. După ce îl conectă, îl introduse în priza din 
perete. 

Ocoli aparatul şi verifică ceva. Ridicînd privirea, văzu că se uita la ea 
fix. Zîmbi şi spuse: 


— Bătrînul Rufton i-a ataşat un dispozitiv automat de comandă, dar 
trebuie avut grijă că cele două cabluri care pleacă din el sunt conectate la 
borne. Modelul acesta e făcut de mîntuială, e un prototip, dar funcționează. 

Ea ocoli aparatul, se duse în faţa lui, ajustînd nişte discuri şi apăsînd pe 
nişte butoane. Ecranul se lumină preţ de un minut, dar deveni iarăşi cenușiu, 
după ce ea apăsă pe comutator. 

— Da, merge bine. Totul merge bine, în afară de tine. Dar asta, de fapt, 
nu e o problemă. 

Carfax nu spuse nimic. O urmări cu privirea, în timp ce ea se aşeza pe 
canapeaua din celălalt capăt al camerei şi îşi aprinse o țigară. 

— Bun, ia zi, cum ţi-ai dat seama? spuse ea. 

— Pat... Pat, spuse el, înecîndu-se. 

Lacrimi începuseră, deodată, să i se prelingă pe obraji, şi începu să 
plîngă, cuprins de durere la amintirea ei. 

Ea — nu se putea gîndi la ea ca la un bărbat — îl privi cu răceală şi 
aşteptă ca el să poată vorbi. 

— Plînsul nu face rău nimănui, spuse ea. Deşi ție nu-ți va ajuta prea 
mult, în cele din urmă. Ia zi, cum ţi-ai dat seama? 

— Pat nu suferă — nu suferea — telina, spuse el. Şi cînd m-am dus în 
bucătărie şi am văzut că bei cafea cu frişcă şi zahăr, am fost sigur că nu poți 
fi Pat. 

Ea ridică din umeri, indiferentă, şi spuse: 

— De aceea ţi s-a părut că aştept ceva, cînd ţi-am adus cafeaua. Nu 
ştiam dacă o bei neagră sau nu. Eram pregătită să aduc ca scuză un moment 
de amnezie, dacă aveai vreo obiecție. Nu ştiam cum îi place ei cafeaua, aşa 
că am băut-o în bucătărie. Am făcut o gafă, oricum. Îmi place la nebunie 
telina, şi nu mi-am închipuit că s-ar putea să nu-i placă cuiva. Halal planuri 
perfecte! Dar totul va fi în regulă. Trebuie să-mi revizuiesc programul, asta- 
1 tot. 

— Cu ce m-ai lovit? Spuse el. 

— Cu un ciocan, pe care îl aveam pregătit pe tejghea, pentru orice 
eventualitate. M-am temut că te-am ucis. Ar fi fost foarte grav, fiindcă mi-ar 
fi fost tare greu să explic moartea ta bruscă şi violentă. Şi m-am săturat să 
tot fug. Din fericire, nu sunt puternic, iar tu ai o ţeastă tare. Şi un creier tare. 

— Mie nu mi se pare, spuse Carfax. Îmi cam vine să vomit. 

— Te-am examinat. Ai numai o contuzie uşoară, cel puţin, din cîte îmi 
dau eu seama. Vei supravieţui. Cel puţin, trupul tău va supraviețui. 


Carfax ştia că nu avea nici o şansă de scăpare. Dorea însă cu disperare 
să amine inevitabilul, iar cea mai bună metodă era să o ţină de vorbă. 

— Cum ai aflat că Patricia locuieşte aici? 

— N-a fost greu. Încă mai am o organizaţie, doar. Am ştiut unde vă 
aflați tot timpul, tu, verişoara ta, Langer. De aceea m-am dus la casa aceea 
de lîngă Pontiac. E doar una din vreo duzină de ascunzători pe care le 
aveam pregătite. Ştiam că-mi vei da de urmă, cu ajutorul N.I.C., dacă aş fi 
comandat componente pentru construirea unui nou MEDIUM. Aşa că am 
făcut să pară că m-am electrocutat în timp ce-l asamblam. Întii, însă, am 
construit acest mini-MEDIUM, a cărui schemă a făcut-o unchiul tău, 
bătrînul şi fraierul de Rufton. Era un geniu al ştiinţei, dar era prost. A crezut 
cu adevărat că îl voi lăsa în viaţă. 

— Mă îndoiesc de acest lucru, spuse Carfax. Ţi-a cîntat în strună, sunt 
sigur, pentru că spera să evadeze. 

— ŞI uite unde a ajuns acum, înapoi în colonia lui. 

— În colonia originală? 

— Da. Dacă un semb este scos de acolo de MEDIUM, locul nu-i este 
luat de un altul. Se pare că rămîne liber, pentru sembul original. Unul nou 
este respins. De ce, nu ştiu. Cred că o să mai pun de cafea. 

Deşi Carfax avea gura uscată, mai bine îl lua dracul, decît să ceară 
ceva de băut. „Dracul” era cuvîntul potrivit, se gîndi el. ÎI aştepta damnarea 
veşnică. 

Ea se întoarse cu o ceaşcă de cafea şi un pahar de apă. Văzînd 
surprinderea lui Carfax, spuse: 

— Trebuie să te ţin sănătos. Uite, bea aici, şi nu face vreun gest eroic, 
ca de exemplu să-mi scuipi apa în faţă. 

Îi duse paharul la buze, înclinîndu-l din cînd în cînd. Apa avea un gust 
extraordinar, iar acesta era însoţit de speranţă. Era ceva ridicol din partea lui 
să mai spere la ceva într-o asemenea situație dar, la urma urmelor, nu se ştie 
niciodată ce se putea petrece în acest univers. Pe cînd în celălalt, se ştia. Te 
roteai, într-o mişcare foarte ordonată, ca un satelit, în jurul altor ființe. Cum 
era oare să nu ai un corp, să fii energie pură? Avea să afle destul de curînd. 
Doar dacă nu... 

Chiar dacă reuşea să se dezlege, nu era sigur că putea face ceva. Se 
simțea slăbit, şi orice mişcare bruscă a capului îi provoca un junghi cumplit, 
iar pe față avea senzaţia că avea numai furnici roşii. 

O privi cum se aşeza pe canapea, şi spuse: 


— Cum ai ucis-o pe Patricia? 

Ea rîse şi spuse: 

— Am venit aici cu maşina, noaptea tîrziu, am ocolit prin spate, am 
tăiat o porţiune din sticla de la uşă cu un diamant, am întins mîna, am 
descuiat, am mai tăiat o bucată de sticlă din fereastra franţuzească, am băgat 
mîna înăuntru, am deschis-o, am desfăcut lanţul, şi gata! Eram înăuntru. Am 
urcat la etaj şi ţi-am găsit verişoara dormind dusă. După mirosul de whisky, 
băuse zdravăn. l-am injectat o cantitate moderată de morfină ca să nu se 
trezească, am legat-o, şi mi-am instalat noul meu MEDIUM, în variantă 
mini, portabil, dotat cu mulți tranzistori şi foarte uşor de utilizat, cel mai 
modern produs al unchiului tău. După ce şi-a revenit, am violat-o. N-am 
putut să las atîta frumuseţe să se ducă pe apa sîmbetei. În plus, am vrut să i- 
o plătesc pentru că m-a refuzat, la Los Angeles. Recunosc că m-am temut să 
nu rămînă însărcinat viitorul meu trup, dar am presupus că lua 
anticoncepționale. 

— Ticălos ordinar ce eşti! 

— Eu sunt sigur că poți mai mult decît atît, spuse ea. Apoi am pus 
MEDIUM în funcţiune şi am efectuat schimbul. A fost dificil, nu schimbul 
propriu-zis, vreau să spun, ci faptul de a avea grijă, ca eu, odată ajuns în 
trupul ei, să mă ocup de ea, în trupul lui Dennis. Cînd mă aflam încă în 
trupul lui Dennis, mi-am legat gleznele la un loc cu bandă adezivă, şi le-am 
fixat de pat cu o frînghie groasă. Apoi mi-am legat mîna stîngă de piciorul 
stîng. N-a fost uşor, dar am fost extrem de motivat, cum se spune acum. 
Verişoara ta se afla pe un scaun, lîngă mine. Era drogată, ca să nu se zbată 
prea tare, şi poate că nici nu a realizat ce i se întîmplă. Nu puteam s-o 
droghez prea tare. Nu vroiam să fiu amorțit, în momentul schimbării. 
Trebuia să îmi revin îndeajuns de repede, pentru ca s-o împiedic — ea fund 
atunci în trupul lui Dennis — să se elibereze. Un alt factor de care a trebuit 
să țin seama a fost problema inițială a coordonării. Ştii, un semb se loveşte 
întotdeauna de această dificultate, cînd intră într-un trup. Sau nu ştiai? 

— Mi-am dat seama, spuse Carfax, cînd am primit un raport asupra 
comportamentului lui Mifflon, în timpul primei săptămîni în care s-a aflat la 
Megistus. Apropo, cine se afla în trupul lui Mifflon? 

Ea chicoti şi spuse: 

— Ai vrea să vorbesc mereu, nu? Faci orice să tragi de timp. Ei bine, 
nu mă deranjează. Îmi place cînd sunt ascultat. A trebuit să aleg un semb 
care să ştie să piloteze un avion cu două motoare. Aş fi putut să-l aduc pe 


Mifflon, dar era bine cunoscut faptul că el nu dădea voie nimănui să 
mînuiască comenzile, în afară de el. Nu vroiam să devieze de la 
comportamentul lui normal, aşa că am ales un semb care fusese general de 
aviaţie. Travers îl chema. Poate că-ți aduci aminte de moartea lui, într-un 
accident de maşină, cu aproximativ cinci ani în urmă. L-am localizat şi i-am 
explicat care era planul, şi a făcut mult scandal, legat de etică, dar pînă la 
urmă a acceptat. Toţi acceptă. Cum ai aflat de Mifflon? 

Carfax spuse: 

— Nu vei şti niciodată. 

Ea spuse, zîmbind: 

— De-a dreptul admirabil. Nobil pînă la capăt. Nu vrei s-o trădezi pe 
doamna Webster. A, nu fi aşa şocat! Numai ea putea fi sursa de informație. 
Era singura căreia i se destăinuise vreodată Mifflon. Mifflon nu mi-a spus 
că o anunţase pe doamna Webster că avea să mi se destăinuie, dar nu era 
greu de bănuit. Nu m-am deranjat s-o lichidez pe Webster, cum se spune 
acum. Nu reprezenta o ameninţare. Cine ar crede unui medium țicnit? Dar 
am stat cu ochii pe ea. Mai bine zis, cu urechile. I-am pus microfoane în 
casă. Dar să revenim la verişoara ta. Eram parțial drogat şi mă puteam 
aştepta la amețeli şi lipsă de coordonare în mişcare, în momentul 
schimbării. Dar şi ea o urma să sufere de acelaşi lucru, iar ea nu avea 
experiența pe care o aveam eu, în depăşirea acelor senzații. Astfel că, cu 
căştile pe cap şi cu totul pus la punct, am apăsat pe butonul care avea să 
declanşeze o operațiune automată. Totul era aranjat dinainte, coordonatele 
potrivite — fixate, iar schimbarea era făcută fără ajustarea manuală a 
comenzilor. Chiar şi aşa, am ezitat cîteva minute. Aceasta era prima oară 
cînd lucram cu aparatul automatizat. Din cauza atacului de la Megistus, n- 
am avut timp să-l testez. Dacă Rufton făcuse o greşeală? Dacă un semb 
deosebit de puternic profita de ocazie şi prelua controlul? 

— Se poate întîmpla aşa ceva? spuse Carfax. 

— S-a întîmplat chiar. Eu am făcut-o. Ar fi trebuit să ştii asta. Western 
şi Rufton experimentau un prototip, erau două, ştii. De fapt, nu ai de unde 
să ştii. Unul se afla în casa unchiului tău şi unul în apartamentul lui 
Western. Cred că Western plănuia să acapareze MEDIUM. Poate că de 
aceea a insistat să se mai construiască un al doilea, la el acasă. Poate. Nu 
ştiu. Oricum, am fost contactat de ei prin intermediul aparatului lui Western. 
A fost un accident, ei nu mă căutau pe mine, bîjbiiau doar. Dar am ştiut că 
era deschisă calea, şi am folosit-o. 


— De unde ai ştiut? 

— Pur şi simplu. Limba engleză, orice limbă, cred, este incapabilă de a 
descrie starea de semb. Nu poţi vedea, auzi, mirosi, gusta sau pipăi. Nu 
există nici un fel de percepție senzorială. Nu există ideea de timp, din 
fericire, căci altfel am lua-o razna. Şi nu mă întreba cum putem exista fără 
ideea de timp. Nu ştiu, dar se poate. Există, totuşi, comunicare între 
membrii unei colonii. Între colonii, totuşi, nu există comunicare, aşa eşti 
restrîns la un grup de optzeci de persoane. De cînd lumea a fost aşa, pînă ce 
a fost inventat MEDIUM. Nu ştiu cum comunicam, dar „auzeam” cuvinte. 
Vorbeam printr-un proces pe care nu-l înțeleg. Poate că era o formă de 
telepatie sau de transmisie de energie modulară. Nu contează... nu puteam 
să mă înțeleg decît cu trei membri. O femeie care vorbea puţină engleză, un 
olandez care murise la cîteva secunde după mine... 

— ŞI asta cînd s-a întîmplat? spuse Carfax. 

— Pe 7 ianuarie, 1872. Vrei să ştii cine sunt? Îţi voi spune, la 
momentul potrivit. Îmi place să păstrez partea bună pentru sfîrşit. Mai era 
un tip care vorbea foarte bine engleza, un poet. Nu aveam prea multe în 
comun cu el sau cu olandezul. Şi aveam mai puţin în comun cu celălalt 
vorbitor de limba engleză, un lord englez incredibil de arogant şi prost, 
veteran al războiului din Crimeea. Ceilalţi erau fie vorbitori de graiuri 
păsăreşti, chineză şi altele în genul acesta, fie bebeluşi. Cred că acesta era 
cel mai rău aspect, că îi auzeam pe copiii aceia plîngînd încontinuu. Dar am 
învăţat repede cum să-i fac să tacă. 

— Asta îmi distruge teoria, spuse Carfax. Sembii sunt cu adevărat 
morții? 

— A, te referi la ideea aceea nebunească a ta, conform căreia ei sunt 
fiinţe care pretind a fi morții? 

Rise şi spuse: 

— Asta mi-ar putea fi, totuşi, de folos. Mă gîndesc să dau un anunţ, 
cum că teoria ta a fost în cele din urmă demonstrată. În felul acesta, pot 
scăpa de împotrivirea din partea javrelor acelora religioase. Voi continua să 
am de-a face cu sembii, desigur, dar în secret. Principala mea sursă de profit 
va fi MEDIUM, ca sursă de energie. 

— Nu cred că-i poţi convinge pe oameni de acest lucru, acum, spuse 
Carfax. 

Ea ridică din umeri şi spuse: 


— Atunci voi găsi o altă cale de rezolvare. Măi, da” ce ne mai 
îndepărtăm de subiect! Oricum, am apăsat apoi pe butonul de comutare pe 
sistem automat, şi schimbul a decurs conform planului. Am intrat în mintea 
Patriciei. Eram ameţit, dar pe jumătate conştient, întrucît sembul, atunci 
cînd intră într-un nou trup, este supus unor influențe fizice. Trupul meu 
dorea să doarmă, dar eu nu vroiam, aşa că mi-am impus să-mi duc planul la 
îndeplinire. Nu a fost uşor, dar eu am o voinţă foarte puternică. Am biîjbîit 
după nodul pe care-l făcusem în funia cu care o legasem de scaun. L-am 
desfăcut şi am încercat să mă ridic, dar am căzut, şi mi s-a desprins casca de 
pe cap. În acest timp, verişoara ta se zbătea ca o apucată, dar nu reuşea decît 
să se răstoarne pe spate cu scaunul. I-am fixat celălalt braţ cu bandă 
adezivă, apoi mi-am scos banda de pe gură. I-am lpit-o Patriciei, ca să nu 
tipe, la fel cum îmi pusesem şi eu un căluş, în timp ce mă aflam în trupul lui 
Dennis, ca s-o împiedic să tipe, în clipa schimbului. Am reuşit să-i fac o 
injecție, ca să doarmă, pînă la prînz, şi m-am tîrît în pat şi am adormit. 

— Ai lăsat-o pe podea, pe spate, legată de scaun? 

— Desigur, de ce nu? Oricum, urma să moară în noaptea aceea. În 
plus, nu aveam nici coordonarea şi nici puterea necesare ca s-o ridic. M-am 
trezit în jurul prînzului şi am dat o raită prin casă, am coborit şi am urcat 
scările, pînă ce mi-am stăpînit mişcările. Mi se părea ciudat să mă aflu în 
trupul unei femei, dar a ajuns să-mi placă. Îmi plăcea foarte mult să mă 
mîngîi singură. Şi îmi plăcea tare mult să mă gîndesc că, nu cu prea mult 
timp în urmă, făcusem sex cu mine însumi! 

Rîse zgomotos, pentru o lungă bucată de timp. După ce îşi şterse ochii 
de lacrimi, spuse: 

— Nici nu ştii ce nerăbdător eram să mă culc cu tine şi să-mi încerc 
trupul de femeie. Recunosc că la început mi se părea respingătoare ideea. 
Nu mai sărutasem niciodată un bărbat. Dar am trecut peste asta, şi, ascultă- 
mă pe mine, plăcerea unei femei e mai mare decît a unui bărbat. Nu aş fi 
crezut că acest lucru era posibil, dar am avut parte de dovada vie a acestui 
lucru. Va trebui să rămîn multă vreme în trupul acesta, cel puţin pînă obţin 
dreptul de proprietate asupra lui MEDIUM, şi o să-mi aduc aici o colecție 
de „armăsari” tineri, de nici nu-ţi închipui! 

— Mi se pare normal ca unui pervers să-i fie mai uşor să devină 
femeie, spuse Carfax. 

Ea îl privi fix o clipă, apoi izbucni din nou în ris. 


— Mire îmi spui asta, Dan-Armăsarul? Păi, măi omule, eu eram 
renumit pentru colecția mea de frumuseți culese de pe Broadway. Dan-de- 
trei-ori-pe-noapte, aşa mă numeau, printre alte porecle, mai puţin 
măgulitoare. O întreţineam pe marea Jane Mansfield şi alte trei animatoare, 
în acelaşi timp. Şi nici una nu s-a plîns vreodată. Nu înţelegi, Carfax. Eu mă 
adaptez. Din orice împrejurare pot ieşi la suprafață, în afară de... 

Ea se încruntă, şi Carfax spuse: 

— În afară de... 

— Întotdeauna apare cîte un nebun, care o ia razna. Nu poţi prevedea 
acest lucru. Bătrînul Stokes m-a împuşcat, şi nu mă aşteptam la asta. Şi apoi 
a fost şi Houvelle acela, cu avionul lui plin de dinamită. Dar eu m-am 
întors, nu? 

— Stokes? 

— Da, Stokes. Un partener de afaceri de-al meu pe care îl escrocasem. 
Am avut o discuţie cu el, într-o noapte, în Los Angeles. l-am spus ce se 
întîmplase şi ce pierdea. L-am ameninţat că-l aduc înapoi, doar ca să-l pot 
tortura. Nu intenționez s-o fac, dar o să-l treacă toate apele, tot timpul de- 
acum încolo! 

— Şi ce s-a întîmplat cu Pat? În trupul lui Dennis? 

— Am fost în stare să conduc, la lăsarea întunericului, deşi a trebuit să 
o fac cu multă prudență. I-am scos maşina din garaj şi am băgat-o pe a mea 
înăuntru. Am închis uşa de la garaj şi am împins-o pe ea înaintea mea, pe 
uşa dintre casă şi garaj. Am urcat-o în portbagaj şi i-am dat iarăşi 
tranchilizante. M-am întors cu maşina la fermă, am dus-o în camera în care 
se afla MEDIUM, i-am spus ce multe necazuri îmi cauzaserăţi voi doi şi 
cum aveam să te păcălesc. Apoi am dat drumul la curent şi am împins-o în 
transformatorul neacoperit. l-am scos banda adezivă, am spălat urmele 
lăsate de aceasta, cu apă şi alcool, şi am plecat cu motocicleta spre nord, la 
Streator. A trebuit să-mi las maşina la fermă, desigur, şi nu vroiam să fiu 
văzut în Pontiac. Nu vroiam ca cineva din Pontiac să-şi aducă aminte de o 
femeie ce semăna cu Patricia Carfax. Am abandonat motocicleta, care era 
înmatriculată pe un nume fals, şi am luat trenul şi un autobuz, pînă la 
Busiris. Apoi am luat metroul din centru pînă la stația Sheridan Village şi 
am mers pe jos acasă. Casă, dulce casă. Acum, ştii totul. 

„ȘI sunt pe cale să-mi iau adio de la tot”, se gîndi Carfax. 

— Ai murit în 1872? spuse el. Trebuie să-ți fi fost cumplit de greu să te 
adaptezi. Nu existau maşini, avioane, televizoare, electronică, aproape 


nimic din tehnologia de astăzi. Totul trebuie să-ți fi părut atît de ciudat, 
chiar înspăimîntător. Probabil că nu reuşeai să înţelegi nici jumătate din 
vocabularul oamenilor cu care vorbeai. 

— Mă adaptez repede, amice, spuse ea. M-am dat la fund două 
săptămîni, spunînd că sunt bolnav, în vreme ce am studiat lucruri care ţie ți 
se par simple. Am învăţat, de exemplu, cum se foloseşte un videofon. M-am 
dus la biblioteca din Los Angeles, ce experiență am trăit, era prima oară 
cînd ieşeam din apartament, şi mi-am luat o mulțime de cărți, pe care să le 
studiez. Am făcut multe greşeli. De exemplu, cînd am ajuns la bibliotecă, 
am aflat că aş fi putut citi toate cărțile pe televizorul meu, cu o simplă 
cerere adresată bibliotecii. Dar am învăţat atîtea, vai, cîte am învăţat! 

— Una din greşelile pe care le-ai făcut a fost uciderea unchiului 
Rufton, spuse Carfax. Ar fi trebuit să-l înlocuieşti cu un semb cooperant, şi 
nu ai fi avut nici un fel de probleme cu Pat. De acolo a pornit totul. 

— Aceea a fost o greşeală, spuse ea. Dar a ieşit bine pînă la urmă, nu-i 
aşa? 

Se ridică şi spuse: 

— Păi, să trecem la treabă. 

— Tot nu mi-ai spus cine eşti. 

— Chiar îţi place să vorbeşti cu mine, nu? spuse ea, rînjind. Îţi spun 
imediat. Mai întîi, trebuie să iau casca. 

— Casca? 

Ea se opri şi spuse: 

— Desigur. Dă un control mai bun asupra aparatului. Un semb poate fi 
adus, sau invocat, sau cum vrei să-i spui, doar prin intermediul monitorului. 
Nu e numai un dispozitiv vizual, ci şi un deschizător de canale. El face 
breşe în zidul dintre lumi. Dar e periculos să-l foloseşti în acest scop, pentru 
că nu e sigur sută la sută. Sembul s-ar putea reîncarna în trupul altcuiva, în 
loc de cel al persoanei căreia îi este destinat. Şi, de asemenea, sembiu, unii 
dintre ei, pot reuşi să treacă dincolo. Numai cei cu voinţă, tigrii, numai ei 
pot trece. Unchiul tău era să reuşească, atunci cînd ai vorbit cu el, dar nu a 
avut destulă voinţă. Aşa că le-am cerut savanților mei să conceapă un aparat 
de direcționare, casca, mai exact. 

— Cum dracu poate voinţa cuiva să influenţeze acțiunea unei fiinţe 
electronice? spuse Carfax. 

— Nu ştiu, spuse ea. Dar poate, într-o oarecare măsură, cel puţin. lar în 
ceea ce priveşte natura electronică a sembilor, acesta e doar un termen 


folosit pentru a ne masca ignoranţa referitoare la adevărata lor esenţă. 
Reţine, ceea ce vezi pe ecran e doar un corespondent electronic al lor. Dar, 
destul cu vorba. Nu suntem în „O mie şi una de nopţi”, Carfax, iar tu nu eşti 
Șeherezada. 

Ea se opri din nou. 

— A, da, şi să nu încerci să țipi. Vecinii tăi din ambele părți sunt 
plecaţi. Bătrîna doamnă Allen a plecat să-şi viziteze sora în Oklahoma, iar 
soţii Batterdon sunt în vacanţă. În plus, cu obloanele trase, mă îndoiesc că 
te-ar auzi cineva. 

Carfax nu răspunse. Imediat ce ea se făcu nevăzută după colţ, el îşi 
îndoi picioarele, ducîndu-le sub scaun, cît putea de mult. Se ridică şi se 
aplecă, începînd să ţopăie încet, în ciuda durerii, înspre aparatul de pe 
cărucior. Scaunul de pe spatele lui parcă era o carapace, iar el părea o 
broască ţestoasă infirmă, care încerca să facă pe cangurul. Căruciorul se afla 
la aproximativ doi metri şi jumătate distanţă, dar la ritmul de zece 
centimetri parcurşi la fiecare salt, lui i se părea un kilometru. Fiecare 
sforțare îi reducea puterile la jumătate. Asemenea lui Ahile aflat în 
urmărirea broaştei țestoase, nu avea să reuşească. Dar, pînă la urmă, 
paradoxul lui Zenon nu se aplica şi în realitate, iar el avea numai impresia 
că forțele îi scad la jumătate, de fiecare dată cînd făcea un salt. Totuşi, 
fiecare săritură îi cauza o durere cumplită a capului, şi începuse să transpire, 
înainte de a face trei salturi. 

Se întrebă, la un moment dat, dacă ea se aştepta la această tentativă a 
lui. Oare îl aştepta după colţ, pentru a se repezi la el, imediat după ce îşi 
încheia misiunea? Ce misiune? Nu era sigur că putea face ce plănuise. Mai 
grav, nici nu avea să afle dacă reuşise. 

Ei nu avea să-i ia mult să urce cele paisprezece trepte, să meargă în 
dormitor, şi apoi în pod. Cel puţin, el aşa bănuia, că ascunsese casca în pod. 
Acolo trebuie că ascunsese MEDIUM-ul. 

Nu credea că va avea destul timp, dar trebuia să încerce. Ce bine ar fi 
fost dacă... şi sună telefonul. Avea mai mult timp acum. Spera să nu fie un 
apel greşit, ci să fie cineva care să insiste să vorbească cu el. Nu, dacă era 
aşa, ea avea să coboare imediat, pentru a ieşi din cîmpul vizual al 
telefonului şi a-i lipi un pistol de cap, în timp ce el vorbea. Dacă ea făcea 
astfel, el avea să strige. Ar fi murit, dar persoana de la celălalt capăt al 
firului ar fi văzut ce se întîmpla. Iar ea s-ar fi aflat din nou într-o postură 
delicată. Îşi continuă înaintarea măruntă, trecu pe lîngă aparat, se întoarse 


încet, şi ţopăi pînă ce se apropie de partea din spate a acestuia. Gemînd, 
temîndu-se să nu-i cedeze picioarele, se aplecă. Faţa îi alunecă pe suprafaţa 
rece de metal, apoi atinse cu buzele cel mai apropiat dintre cele două 
cabluri ce duceau de la cutia sistemului automat la bornele de la spatele 
aparatului. Îşi împinse capul în faţă, pentru a-şi găsi un punct de sprijin mai 
bun, apucă sîrma cu dinţii, şi smuci capul în sus. Mişcarea îi provocă din 
nou durere, şi fu cît pe ce să leşine. Dar firul era smuls din jack. 

Nu-i mai auzea vocea. În cîteva clipe, ea avea să fie acolo, dacă nu-l 
ajuta din nou şansa, iar la acest lucru nu se aştepta să se întîmple. 

Topăi cu spatele, pînă ce se îndepărtă de cărucior, se întoarse încet şi 
reveni, țopăind, la locul dinainte. Putea auzi acum chpocitul picăturilor de 
apă care cădeau. Bun. Şansa îi surîsese din nou. 

În timp ce îşi relua locul, fu trasă apa la toaletă. Dar scaunul se afla 
doar aproximativ în poziţia inițială, şi trebuia să aşeze picioarele scaunului 
exact unde se aflaseră. Greutatea acestora lăsase patru adîncituri pătrate în 
covor. Ea avea să le vadă şi să se întrebe pînă unde reuşise el să mişte 
scaunul. 

Erau foarte greu de văzut adînciturile, iar cînd mişca un picior al 
scaunului pentru a acoperi una din ele, le descoperea pe celelalte. 
Adînciturile din spate, făcute de picioarele din spate ale scaunului, erau 
imposibil de văzut, astfel că se hotărî să încerce să le acopere pe cele două 
din față. Apoi auzi paşi, şi trebui să se oprească. Nu ştia dacă reuşise pe de- 
a-ntregul, dar nu mai putea face nimic. 

Ea apăru de după colţ, cu un dispozitiv în mînă, asemănător unei căşti 
folosite în fotbalul american, din metal. De cască era prinsă o tijă electrică 
de aproximativ doi metri lungime. 

Se uită la el, cînd trecu pe lîngă scaun, şi spuse: 

— Măi, măi, da” ce mai transpirăm! Acesta-i avantajul dacă eşti semb, 
nu transpiri. Nu din punct de vedere fizic, cel puţin. 

El nu spuse nimic, ci se mulțumi doar să o privească în timp ce 
introducea capătul tijei într-o priză, din apropierea bazei tabloului de 
comandă din faţă. Fără a da drumul căşti, împinse căruciorul cu o mînă, la 
un metru distanţă de el. Puse casca pe podea, se duse în bucătărie, şi reveni 
o clipă mai tîrziu, cu o bucată de bandă adezivă. 

— Ai de spus niscai cuvinte măreţe de final? spuse ea, zîmbind. 

— Ne vedem în iad. 


— S-ar putea să mai trec pe acolo, din cînd în cînd, spuse ea. Dar nu 
voi rămîne mult. Tu însă, da. 

— Încă ceva, spuse el. Mi-ai promis că-mi spui cine eşti, în realitate. 

— Numele meu e James Fisk. Ştii acum cine sunt, sau trebuie să-ţi dau 
o autobiografie? 

— Adică Circarul de pe Wall Street, Prinţul de pe Erie? 

— Exact! 

Ea îi puse bucata de scotch pe gură, o netezi, şi îi puse casca pe cap. 
Părea foarte grea, sporindu-i durerea de cap. Era greutatea morții, se gîndi 
el. 

— Ce băiat cuminte, spuse ea. N-ar avea rost să te zbați. 

Şi astfel urma să devină o altă victimă a reînviatului şi niciodată 
regretatului James Fisk. Născut în 1834, dacă îşi aducea bine aminte, în 
Bennington, Vermont. A, da, se născuse pe 1 aprilie, Ziua Păcălelilor. Foarte 
potrivită zi. Fisk nu era un fraier, dar îi fraierise pe mulți, nu încăpea 
îndoială. Începuse cu o muncă de jos, ca ucenic la un circ, apoi devenise, pe 
rînd, chelner, vînzător de mărunţişuri, comis-voiajor de îmbrăcăminte, şi 
agent de bursă. Fondase firma de brokeraj „Fisk şi... Belden”, parcă? Apoi 
urcase la nivel înalt, ca agent de bursă al lui Daniel Drew. Acesta era cel 
mai mare escroc şi un afacerist fără scrupule. El, Fisk, şi la fel de coruptul 
Jay Gould preluaseră împreună controlul asupra căii ferate Erie, de la 
Cornelius Vanderbilt. Nimeni nu făcuse scandal în legătură cu acest lucru, 
în afara bătrînului Cornelius, care era la fel de putred ca şi cei trei ticăloşi 
care îl escrocaseră. Fisk, în calitatea lui de vicepreşedinte şi revizor al căii 
ferate, se folosise de fondurile acesteia pentru a mitui oficialități publice, 
pentru a produce spectacole pe Broadway şi a seduce actrițe şi cîntărețe. 
Una din multele sale amante fusese celebra Jane Mansfield. Fisk îl ajutase 
de asemenea pe Gould în încercarea acestuia de a monopoliza piaţa aurului. 
Aceasta condusese la acea Vinere Neagră, de tristă amintire, de pe, cînd se 
întîmplase? A, da, 24 septembrie 1869, cînd se prăbuşise bursa. 

lar apoi Fisk, la vîrsta de treizeci şi şapte sau treizeci şi opt de ani, 
fusese împuşcat de E.S. Stokes şi murise în ziua următoare. Carfax îşi 
aducea aminte exact de ziua în care fusese împuşcat, pentru că era 6 
ianuarie, ziua în care membrii organizaţiei Baker Street Irregular 
sărbătoreau ziua de naştere a lui Sherlock Holmes. 

Îi privi degetul, apropiindu-se de butonul de comutare pe sistemul 
automat. A sosit clipa, se gîndi el. Inima îi bătea nebunește, şi se întreba ce 


ar face Fisk, dacă el ar muri de inimă, înainte ca acesta să poată activa 
MEDIUM? Chiar îşi dorea acest lucru. Fisk ar fi fost la ananghie, atunci. 
Dar apoi se gîndi, nu, nu e adevărat. La autopsie s-ar descoperi că am murit 
de moarte naturală, şi nimeni nu l-ar suspecta pe Fisk. 

Adio, Patricia. Măcar dacă am fi murit în acelaşi timp, am fi fost în 
aceeaşi colonie amîndoi. 

Fisk, cu degetul la numai cîţiva centimetri de buton, întoarse capul şi 
rînji. 

Fă pe sadicul, puțin îmi pasă, se gîndi Carfax. Aceste cîteva secunde de 
viață în plus sunt prețioase, în asemenea împrejurări. Şi poate va suna din 
nou telefonul. Am vrut să-l întreb. Cine a sunat? O prietenă a lui Pat? 
Vreunul din complicii lui Fisk? Senatorul Langer? Nu voi şti niciodată, şi 
nu are importanță. 

Degetul se mişcă. Butonul alunecă înăuntru. 

Carfax avea senzația că se scufunda în el însuşi, că se prăbuşea în hăul 
sinelui. 

Dar nu se întîmplă nimic, în afară de aprinderea unui indicator luminos 
de lîngă buton. 

Fisk scoase o înjurătură şi apăsă din nou pe buton. Lumina rămase 
aprinsă. 

Ce bine era dacă Fisk se decidea să nu caute defecțiunea, ci să treacă 
pe comanda manuală. Fisk verificase legăturile celor două fire de la spate, 
imediat după ce adusese aparatul din pod. Nu mai avea rost să-l verifice. Nu 
era posibil să se fi desprins. Cel puţin, aşa ştia el. 

Carfax gemu, prin căluşul care-i acoperea gura. Fisk se uita în spatele 
aparatului. 

— Cum dracului s-a întîmplat asta? murmură Fisk. 

Se aplecă şi se uită la firul desprins. 

— Ud! 

Se uită la Carfax şi spuse, rînjind: 

— Ticălos parşiv ce eşti! 

Fisk puse firul la locul său şi se întoarse în fața aparatului. De această 
dată, luminiţa nu se aprinse. 

lar Carfax era lipsit de văz, de auz, de simţul vorbirii, de toate 
simțurile, în afară de gîndire. Şi de strigătul tăcut de groază, care părea să 
reverbereze prin nimic şi din nimic. 

Fisk avea dreptate. Nu existau cuvinte care să descrie starea de semb. 


Era un „ceva”, indescriptibil, în Marele Nimic. Iar apoi, fu din nou un 
„ceva” familiar. 

Putea vedea, auzi, gusta şi pipăi, din nou. 

Doamna Webster, aşezată de cealaltă parte a mesei, în faţa lui, țipa, iar 
ceilalți urlau sau săreau în picioare. Se uită în jos. Sînii lui goi erau mari şi 
rotunzi, iar sfîrcurile mari erau vopsite în galben. Fusta lui era largă, în stil 
neo-cretan. 

— A intrat în tine, Szegeti! urlă un bărbat. Carfax nu era chiar atît de 
ametit încît să nu înţeleagă ce se întîmplase. 

Doamna Webster avea dreptate. „Zidul” fusese slăbit, iar el fusese 
proiectat direct spre configurația fizică a şedinţei ei de spiritism, 
corespondentul mintal al lui MEDIUM. Asemenea unui flux de electroni, el 
urmase calea minimei rezistenţe, trecuse printr-o gaură energetică, care se 
formase chiar în acel moment al schimbului. Făcuse un salt cuantic din 
această lume în embu, şi înapoi în această lume. 

Doamna Webster se oprise din țipat şi stătea acum în picioare, 
privindu-l. 

— Îmi pari cunoscut, spuse ea. Eşti un spirit malefic? 

— Nu mai mult decît orice om, spuse el. Aduceţi-mi un telefon şi 
faceţi-mi legătura cu senatorul Langer. 

